**სისხლის სამართლის სისტემის რეფორმის უწყებათაშორისი** **საკოორდინაციო საბჭო**

**სისხლის სამართლის სისტემის რეფორმის პროგრესის მეშვიდე ანგარიში**

*იანვარი-დეკემბერი 2015*

|  |  |
| --- | --- |
| **სისხლის სამართლის სისტემის რეფორმის უწყებათაშორისი საკოორდინაციო საბჭოს სამდივნო** **www.Justice.gov.ge****cjrs@justice.gov.ge** |  **გორგასალი 24ა თბილისი, 0114,** **(+995 32) 240 50 97** |

**სარჩევი**

[I. შესავალი 3](#_Toc449434615)

[II. სამდივნოს საქმიანობა 3](#_Toc449434616)

[III. სტრატეგიული პრიორიტეტები 4](#_Toc449434617)

[1. სისხლის სამართლის და არასრულწლოვანთა კანონმდებლობის რეფორმა 4](#_Toc449434618)

[2. პოლიციის რეფორმა 9](#_Toc449434619)

[3. პროკურატურის რეფორმა 26](#_Toc449434620)

[4. იურიდიული დახმარების სამსახურის რეფორმა 41](#_Toc449434621)

[5. სასამართლო რეფორმა 54](#_Toc449434622)

[6. პენიტენციური სისტემის რეფორმა 58](#_Toc449434623)

[7. პრობაციის სისტემის რეფორმა 70](#_Toc449434624)

[8. არასრულწლოვანთა მართლმსაჯულების რეფორმა 81](#_Toc449434625)

[9. იურიდიული განათლების რეფორმა 96](#_Toc449434626)

[10. სახალხო დამცველის აპარატის გაძლიერება 98](#_Toc449434627)

[11. სისხლის სამართლის სისტემაში რეაბილიტაცია/რესოციალიზაცია 119](#_Toc449434628)

# I. შესავალი

სისხლის სამართლის სისტემის რეფორმის პროგრესის მეშვიდე ანგარიში მოამზადა საქართველოს იუსტიციის სამინისტროს ანალიტიკურმა დეპარტამენტმა, როგორც სისხლის სამართლის მართლმსაჯულების სისტემის რეფორმის უწყებათაშორისი საკოორდინაციო საბჭოს (შემდგომში „საბჭო“) სამდივნომ (შემდგომში „სამდივნო“). ანგარიში ეყრდნობა საბჭოს წევრ უწყებათა მიერ მოწოდებული ინფორმაციას სისხლის სამართლის სისტემის რეფორმის სტრატეგიისა და სამოქმედო გეგმის განხორციელების მდგომარეობის შესახებ და 2015 წლის იანვრიდან-დეკემბრამდე პერიოდს მიმოიხილავს.

# II. სამდივნოს საქმიანობა

საანგარიშო პერიოდში სამდივნოს ორგანიზებით და ევროკავშირის პროექტის „სისხლის სამართლის სისტემის რეფორმის მხარდაჭერა საქართველოში“ (შემდგომში „ევროკავშირის პროექტი“) მხარდაჭერით, გაიმართა სისხლის სამართლის სისტემის რეფორმის უწყებათაშორისო საკოორდინაციო საბჭოს 7 სხდომა და საბჭოს ფარგლებში არსებული სამუშაო ჯგუფებისა და ქვეჯგუფების შეხვედრები (სულ 20 შეხვედრა).

2015 წლის იანვარში სამდივნომ ორგანიზება გაუწია არასრულწლოვანთა მართლმსაჯულების რეფორმის სამუშაო ჯგუფის ორდღიან გასვლით შეხვედრას ყვარელში, რომლის ფარგლებშიც მოხდა არასრულწლოვანთა მართლმსაჯულების კოდექსის პროექტის დეტალური განხილვა.

2015 წლის 23-25 მარტს საქართველოს იუსტიციის სამინისტროს ვიზიტით ეწვია „ბავშვთა უფლებების საერთაშორისო ბიუროს“ (IBCR-Canada) აღმასრულებელი დირექტორი, ბატონი გიომ ლენდრი. ვიზიტის თემას წარმოადგენდა არასრულწლოვანთა კოდექსის მიღების ფარგლებში სპეციალიზებული ტრენერებისთვის ტრენინგ კურსების (საჭიროებებსა და შესაბამის უნარ-ჩვევებზე) ჩატარების გეგმის შემუშავება, არასრულწლოვანთა და ბავშვთა უფლებების მიმდინარე მდგომარეობის შეფასება/ანალიზი და მომავალი ტრენინგების მომზადების პროცესში კორექტივებისა და პრაქტიკული რჩევების შემუშავება. ვიზიტის ფარგლებში, სამდივნოს ორგანიზებით ჩატარდა ერთდღიანი სამუშაო შეხვედრა/სემინარი არასრულწლოვანთა მართლმსაჯულების რეფორმაში ჩართული უწყებების სასწავლო ცენტრებისა და საერთაშორისო/დონორი ორგანიზაციების წარმომადგენლებისთვის.

2015 წლის მარტში სამდივნოს ორგანიზებითა და ევროკავშირის პროექტის მხარდაჭერით გაიმართა სემინარი ავსტრიელი ექსპერტისა და მედიატორის მიქაელ ქიონისგსჰოფერის მონაწილეობით, რომლის ფარგლებშიც მედიაციის ავსტრიული და ქართული მოდელის ერთმანეთთან მორგება და ამ სფეროში ავსტრიის მრავალწლიანი გამოცდილების გაზიარება მოხდა.

სამდივნომ 2015 წლის 13 ოქტომბერს ორგანიზება გაუწია კონფერენციას სისხლის სამართლის კოდექსის განახლებულ პროექტთან დაკავშირებით. კონფერენციაზე განხილულ იქნა ევროპის საბჭოსა და ევროკავშირის ექსპერტების რეკომენდაციების შესაბამისად კოდექსის პროექტში განხორციელებული ცვლილებები.

სამდივნოსა და ევროპის საბჭოს ორგანიზებით 2015 წლის 30 ოქტომბერს, იუსტიციის სასწავლო ცენტრში გაიმართა მრგვალი მაგიდა თემაზე: საქართველოს პროკურატურის რეფორმის შეფასება და მომავლის გზა. ღონისძიებაში მონაწილეობა მიიღო საქართველოს მთავრობის სპეციალურმა მრჩეველმა ადამიანის უფლებებსა და კანონის უზენაესობის საკითხებში, მაიკლ ო’ბოილმა. შეხვედრაში მონაწილეობდნენ სახელმწიფო უწყებების, საერთაშორისო და ადგილობრივი არასამთავრობო ორგანიზაციების წარმომადგენლები.

2015 წლის ივნის-დეკემბრის პერიოდში სამდივნოს ორგანიზებით გაიმართა საჯარო დისკუსიები/კონსულტაციები ქალთა მიმართ ძალადობისა და ოჯახში ძალადობის პრევენციისა და აღკვეთის შესახებ სტამბულის კონვენციის სარატიფიკაციო საკანონმდებლო ცვლილებებთან დაკავშირებით თბილისში, ბათუმსა და თელავში. დისკუსიებში მონაწილეობა მიიღეს სახელმწიფო უწყებებმა, ადგილობრივმა და საერთაშორისო არასამთავრობო ორგანიზაციებმა და თვითმმართველობის ორგანოების წარმომადგენლებმა.

2015 წლის პირველ ნახევარში სამდივნომ დახვეწა სისხლის სამართლის სისტემის რეფორმის სექტორული სტრატეგიებისა და სამოქმედო გეგმების ფორმა და შეიმუშავა ერთიანი სტრატეგიისა და სამოქმედო გეგმის ფორმატი.

სამდივნოს კოორდინაციით და ევროკავშირის პროექტის ხელშეწყობით განახლდა სისხლის სამართლის სისტემის რეფორმის ერთიანი სტრატეგია და სამოქმედო გეგმა. განახლებული სექტორული სტრატეგიებისა და სამოქმედო გეგმების განხილვები მიმდინარეობდა საბჭოს ფარგლებში შექმნილ სამუშაო ჯგუფებში სამოქალაქო სექტორისა და საერთაშორისო ორგანიზაციების ფართო ჩართულობით.

# III. სტრატეგიული პრიორიტეტები

## 1. სისხლის სამართლის და არასრულწლოვანთა კანონმდებლობის რეფორმა

მიზანი 1.1 საქართველოს სისხლის სამართლის კოდექსი

სისხლის სამართლის კანონმდებლობის ლიბერალიზაციის, მოდერნიზაციისა და საერთაშორისო სტანდარტებთან მისი შესაბამისობაში მოყვანის მიზნით იუსტიციის სამინისტრომ 2013 წელს დაიწყო სისხლის სამართლის კოდექსის გადასინჯვა. სისხლის სამართლის კოდექსის გადასინჯვის პროცესში ყურადღება გამახვილდა ისეთ კონცეპტუალურ საკითხებზე, როგორიცაა: სასჯელის დანიშვნის პრინციპები, სასჯელის სახეები, პირობითი მსჯავრი, გამოსაცდელი ვადა, ჯარიმა და სხვ. გადაიხედა აგრეთვე კონკრეტულ დანაშაულთა შემადგენლობები, დამამძიმებელი გარემოებები, სანქციები და სხვ. კოდექსის პროექტის გადასინჯვის პროცესი მიმდინარეობდა სისხლის სამართლის ექსპერტების, ადგილობრივი არასამთავრობო და საერთაშორისო ორგანიზაციების, მათ შორის ევროკავშირის, ევროსაბჭოს, ამერიკის იუსტიციის დეპარტამენტის აქტიური ჩართულობითა და მხარდაჭერით.

2015 წლის მარტში, მიღებულ იქნა ევროპის საბჭოს დასკვნა, რომლის შესაბამისად მიმდინარეობს კოდექსის ცვლილებების განახლება და საბჭოს ფარგლებში განხილვა. 2015 წლის 13 ოქტომბერს, ევროკავშირის პროექტისა და ევროსაბჭოს მხარდაჭერით გაიმართა კონფერენცია სისხლის სამართლის კოდექსის განახლებულ პროექტთან დაკავშირებით. კონფერენციაზე განხილულ იქნა ევროპის საბჭოსა და ევროკავშირის ექსპერტების რეკომენდაციების შესაბამისად კოდექსის პროექტში განხორციელებული ცვლილებები. საერთაშორისო ექსპერტთა რეკომენდაციების, სამთავრობო უწყებების და სამოქალაქო სექტორის მიერ მოწოდებული მოსაზრებების/რეკომენდაციების განხილვის/გათვალისწინების შემდგომ, კანოპროექტის საბოლოო ვერსია პარლამენტში დასამტკიცებლად 2016 წელს გაიგზავნება.

**მიზანი 1.2 ცვლილებები სისხლის სამართლის საპროცესო კოდექსში**

შეჯიბრებითობის პრინციპის, მოწმის დაკითხვის მექანიზმის და მტკიცებულებათა დასაშვებობის რეფორმის და ნაფიც მსაჯულთა ინსტიტუტის დახვეწის მიზნით სამდივნომ 2015 წელს შეიმუშავა სისხლის სამართლის საპროცესო კოდექსის ცვლილებათა კანონპროექტები.

ინიცირებულ იქნა „საქართველოს სისხლის სამართლის საპროცესო კოდექსში ცვლილების შეტანის შესახებ“ საქართველოს კანონის პროექტი, რომელიც პარლამენტმა 2015 წლის 8 ივლისს მიიღო. ცვლილებები განამტკიცებს შეჯიბრებითობის პრინციპს აღკვეთის ღონისძიების საკითხის განხილვისას, კერძოდ, შეიცვალა აღკვეთის ღონისძიების გამოყენების, შეცვლის ან გაუქმების საკითხის განხილვისას მტკიცების ტვირთის რეგულირება.

საქართველოში სისხლის სამართლის საპროცესო კოდექსში არსებული პირის გამოკითხვისა და მოწმის დაკითხვის მექანიზმის დახვეწის, ამოქმედებისა და არსებული ხარვეზების აღმოფხვრის, ასევე, საერთაშორისო სტანდარტებთან საქართველოს სისხლის სამართლის საპროცესო კოდექსის იმ ნორმების შესაბამისობაში მოყვანის მიზნით, რომლებიც მოწმისა და მხარეების უფლებების დაცვას და გამოძიების ეფექტიანობის გაზრდას ეხება, სამდივნომ სისხლის სამართლის კანონმდებლობის ცვლილებების პროექტი მოამზადა. საკანონმდებლო ცვლილებები საქართველოს პარლამენტმა 2015 წლის 18 დეკემბერს მიიღო და ძალაში 2016 წლის 20 თებერვლიდან შევა.

სისხლის სამართლის საპროცესო კოდექსის 18 დეკემბრის ცვლილებების მიხედვით გამოსაკითხ პირს ენიჭება უფლებამოსილება, არ გასცეს ინფორმაცია არა მხოლოდ საკუთარი თავის, არამედ ახლო ნათესავის შესახებ; ასევე, მხარე, რომელიც ატარებს გამოკითხვას, ვალდებულია გამოსაკითხ პირს წინასწარ მიაწოდოს საჭირო ინფორმაცია. ცვლილებების თანახმად, შესაძლებელია ძიების ეტაპზე მოსამართლის წინაშე იმ მოწმის დაკითხვა, რომელიც გამოკითხვაზე უარს აცხადებს; წინასასამართლო სხდომაზე მხარის მიერ მოწმის ჩვენების დაუშვებელ მტკიცებულებად მიჩნევის შესახებ შუამდგომლობის დაყენება; ხოლო არსებითი განხილვის სხდომაზე გამოკითხული მოწმის გამოუცხადებლობისას - მისი ჩვენების საჯაროდ წაკითხვა კანონით გათვალისწინებულ შემთხვევაში.

მუშაობა მიმდინარეობს საქართველოს სისხლის სამართლის საპროცესო კოდექსში ცვლილების პროექტზე, რომლის თანახმად ახლებურად ჩამოყალიბდება მტკიცებულებათა დასაშვებობის წესები, მათ შორის, განისაზღვრება ირიბი მტკიცებულების დასაშვებობის მკაფიო კრიტერიუმები.

ნაფიც მსაჯულთა სასამართლოში დაფიქსირებული ხარვეზების აღმოფხვრისა და აღნიშნული საკითხის მარეგულირებელი კანონმდებლობის საერთაშორისო სტანდარტებთან შესაბამისობაში მოყვანის მიზნით, ევროპის საბჭოს ნაფიც მსაჯულთა ევროპული მოდელების შედარებით-სამართლებრივი კვლევის საფუძველზე, სამდივნომ მოამზადა შედარებით-სამართლებრივი კვლევა, რომელშიც დეტალურად იქნა განხილული ნაფიც მსაჯულთა სასამართლოს იურისდიქცია, ნაფიც მსაჯულთა შერჩევის მეთოდები და გადაწყვეტილების დასაბუთებულობის საკითხები ევროპულ სახელმწიფოებში. კვლევის საფუძველზე შემუშავდა სისხლის სამართლის საპროცესო კოდექსის საკანონმდებლო ცვლილებათა პაკეტი.

კანონპროექტის თანახმად, სისხლის სამართლის საპროცესო კოდექსში უნდა შევიდეს ცვლილებები, რომელთა მიხედვით ნაფიც მსაჯულთა სასამართლო კონკრეტულ ტერიტორიულ ერთეულებში იფუნქციონირებს; ნაფიც მსაჯულთა შერჩევის პროცედურა შეიცვლება იმგვარად, რომ შერჩევის პროცესი გონივრულ ვადებში დასრულდეს; ხელახლა განისაზღვრება ნაფიც მსაჯულთა შეუთავსებლობის შემთხვევები; ნაფიც მსაჯულთა მიუკერძოებლობისა და უსაფრთხოებისთვის დამატებითი გარანტიები განისაზღვრება; ნაფიც მსაჯულთა აცილებისა და მათ მიერ კენჭისყრის ჩატარების წესები შეიცვლება დაუსაბუთებელი აცილებების ბოროტად გამოყენების პრაქტიკის აღმოფხვრისა და პროცესის ორგანიზებულობის უზრუნველყოფის მიზნით; განისაზღვრება ვერდიქტის ფორმები და კითხვები, რომლებსაც პასუხი უნდა გასცენ მსაჯულებმა, რაც სასამართლო გადაწყვეტილების დასაბუთებულობას უზრუნველყოფს; ნაფიც მსაჯულთა სასამართლოს განაჩენის გასაჩივრებასთან დაკავშირებული საკითხები დაიხვეწება.

საკანონმდებლო ცვლილებების პროექტი დასრულებისთანავე გაიგზავნება პარლამენტში.

საკანონმდებლო ცვლილებებისა და კანონპროექტების შემუშავების პროცესი მიმდინარეობდა სისხლის სამართლის ექსპერტების, ადგილობრივი არასამთავრობო და საერთაშორისო ორგანიზაციების, მათ შორის ევროკავშირის, ევროსაბჭოს, ამერიკის იუსტიციის დეპარტამენტის აქტიური ჩართულობითა და მხარდაჭერით.

**მიზანი 1.3 არასრულწლოვანთა მართლმსაჯულების კოდექსი**

იუსტიციის სამინისტრომ, კერძოდ, სამდივნომ, გაეროს ბავშვთა ფონდის (UNICEF) და ევროკავშირის მხარდაჭერით შეიმუშავა არასრულწლოვანთა მართლმსაჯულების კოდექსი. იუსტიციის მინისტრის გადაწყვეტილებით ამ მიზნით შეიქმნა სპეციალური სამუშაო ჯგუფი, რომელმაც მოამზადა არასრულწლოვანთა მართლმსაჯულების კოდექსის კანონპროექტი. არასრულწლოვანთა მართლმსაჯულების კოდექსი პარლამენტმა 2015 წლის 12 ივნისს მიიღო.

არასრულწლოვანთა მართლმსაჯულების კოდექსის პროექტმა მისი საერთაშორისო სტანდარტებთან შესაბამისობის მოყვანის მიზნით გაიარა საერთაშორისო ექსპერტიზა. სამდივნოს ორგანიზებით გაიმართა ორდღიანი გასვლითი შეხვედრა იუსტიციის სამინისტროს, შინაგან საქმეთა სამინისტროს, სასჯელაღსრულებისა და პრობაციის სამინისტროს და მთავარი პროკურატურის წარმომადგენლების მონაწილეობით, სადაც დეტალურად იქნა განხილული კოდექსის პროექტი. 2015 წლის 20 იანვარს სისხლის სამართლის სისტემის რეფორმის უწყებათაშორისი საკოორდინაციო საბჭოს რიგით მე-14 სხდომაზე საბჭოს წევრებსა და მოწვეულ სტუმრებს წარედგინათ არასრულწლოვანთა მართლმსაჯულების კოდექსის პროექტი.

კოდექსი ითვალისწინებს კანონთან კონფლიქტში მყოფი მოწმე და დაზარალებული არასრულწლოვნების უფლებათა და არასრულწლოვნის საუკეთესო ინტერესების დაცვის დამატებით გარანტიებს, მოსამართლის უფლებამოსილების გაფართოებას არასრულწლოვანთა მართლმსაჯულების პროცესში, სასჯელთა მრავალფეროვან სპექტრს და სხვა მნიშვნელოვან ნოვაციებს.

არასრულწლოვანთა მართლმსაჯულების კოდექსმა ერთ საკანონმდებლო აქტში გააერთიანა არასრულწლოვანთა პასუხისმგებლობის, სისხლის სამართლის პროცესის, სასჯელაღსრულების და სხვა საკითხების მარეგულირებელი ნორმები, რაც ხელს შეუწყობს არასრულწლოვანთა კანონმდებლობის სიმარტივეს და სიცხადეს. კოდექსი სრულად მოდის შესაბამისობაში არასრულწლოვანთა მართლმსაჯულების სფეროში არსებულ სტანდარტებსა და თანამედროვე საუკეთესო პრაქტიკასთან.

საბჭოს რიგით მე-14 სხდომაზე მიღებული გადაწყვეტილებითა და სამდივნოს კოორდინაციით შეიქმნა სამუშაო ჯგუფი სისხლის სამართლის სისტემის რეფორმაში ჩართული უწყებების სასწავლო ცენტრებისა და დონორი ორგანიზაციების წარმომადგენლების მონაწილეობით. სამუშაო ჯგუფის შექმნის მიზანია შესაბამისი უწყებების პროფესიონალთა გადამზადების პროცესი არასრულწლოვანთა მართლმსაჯულების საკითხებში სისტემურად, კოორდინირებულად და გონივრულად გაწერილ ვადებში წარიმართოს. სამუშაო ჯგუფის ფარგლებში შესაბამისი უწყებების მიერ განისაზღვრა ექსპერტები, რომლებმაც გაიარეს ტრენერთა ტრენინგი (ToT), ხოლო გადამზადებულმა ექსპერტებმა/ტრენერებმა უზრუნველყვეს უწყებების შიგნით პროფესიონალთა გადამზადება.

ტრენერთა გადამზადების პროგრამის კონცეფცია შემუშავდა საბჭოს ფარგლებში და საბჭოს მიერ 2015 წლის 18 ივლისს დამტკიცდა.

სპეციალიზაციის პირველი ეტაპი 2015 წლის 16 ივლისიდან 31 ივლისის ჩათვლით, იუსტიციის სასწავლო ცენტრის ფარგლებში ჩატარდა. ტრენერთა ტრენინგი შედგებოდა 6 მოდულისგან:

* არასრულწლოვანთა მართლმსაჯულების კოდექსი;
* საერთაშორისო სტანდარტები და ნორმები;
* ანტისოციალური ქცევის ფსიქოლოგიური ასპექტები;
* ძალადობა ბავშვზე და მისი გავლენა ბავშვის განვითარებაზე;
* დაზარალებული და მოწმე ბავშვის დაკითხვა/გამოკითხვა (პროტოკოლი);
* ტრენერთა ტრენინგი, ტრენინგის ჩატარების მეთოდოლოგია.

სპეციალიზაციის შემდგომი ეტაპი მოიცავდა გადამზადებული ტრენერ-ექსპერტების მიერ უწყებების შიგნით პროფესიონალთა გადამზადებას, რომელიც ყველა შესაბამის უწყებაში (მთავარი პროკურატურა, შინაგან საქმეთა სამინისტრო, სასჯელაღსრულებისა და პრობაციის სამინისტრო, იურიდიული დახმარების სამსახური, საქართველოს ადვოკატთა ასოციაცია) განხორციელდა 2015 წლის ბოლომდე.

2015 წელს სამდივნომ კოორდინაცია გაუწია არასრულწლოვანთა მართლმსაჯულების კოდექსიდან გამომდინარე კანონქვემდებარე აქტების შემუშავების პროცესს, შეიმუშავა მთავრობის დადგენილების პროექტი „არასრულწლოვანთა მართლმსაჯულების პროცესის განმახორციელებელი და ამ პროცესში მონაწილე პირების სპეციალიზაციის სტანდარტის დამტკიცების შესახებ“ და საქართველოს იუსტიციის მინისტრის ბრძანების პროექტი „არასრულწლოვნის მიმართ განრიდებისა და მედიაციის პროგრამის გამოყენების წესისა და მხარეებს შორის გასაფორმებელი ხელშეკრულების ძირითადი პირობების დამტკიცების თაობაზე“.

**მიზანი 1.4 პროკურატურის რეფორმა**

პროკურატურის სისტემის რეფორმა მიზნად ისახავს პროკურატურის ინსტიტუციური დამოუკიდებლობის გაძლიერებას, პროკურორთა საქმიანობაში სრულ ჩაურევლობას და პროკურორების მიერ თავიანთი პროფესიული ფუნქციების მიუკერძოებლად და ობიექტურად განხორციელებისთვის სამართლებრივი ბაზის შექმნას.

ამ მიზნით 2014 წლის ბოლოს დაიწყო პროკურატურის რეფორმის ახალი ტალღა. 2014 წლის 27 დეკემბერს, საბჭოს რიგით მე-13 გაფართოებულ სხდომაზე გაიხსნა საჯარო დისკუსია პროკურატურის სისტემის რეფორმასთან დაკავშირებით. აღნიშნული რეფორმის ფარგლებში სამდივნომ მოამზადა საერთაშორისო სტანდარტებისა და სახელმწიფოთა პრაქტიკის შედარებით-სამართლებრივი კვლევა პროკურატურის ადგილის შესახებ სახელმწიფო სისტემაში. კვლევა დაეგზავნა საბჭოს წევრებს და სხვა დაინტერესებულ მხარეებს.

აღნიშნული კვლევის საფუძველზე ექსპერტთა სამუშაო ჯგუფის მიერ (სამუშაო ჯგუფის შემადგენლობაში შედიოდნენ იუსტიციის სამინისტროს, მთავარი პროკურატურის, შინაგან საქმეთა სამინისტროს, სასჯელაღსრულებისა და პრობაციის სამინისტროს და პარლამენტის წარმომადგენლები) შემუშავდა პროკურატურის რეფორმის მოდელის კონცეფცია. კონცეფცია განხილულ იქნა სისხლის სამართლის სისტემის რეფორმის საბჭოს ფარგლებში, კონცეფცია ასევე დაეგზავნა საბჭოს წევრებსა და სხვა დაინტერესებულ მხარეებს კომენტარებისთვის. მოწოდებული კომენტარებისა და მოსაზრებების საფუძველზე მომზადებული კანონპროექტი საქართველოს პარლამენტს წარედგინა, ასევე გაიგზავნა ექსპერტიზისთვის ვენეციის კომისიაში, ეუთოს დემოკრატიულიინსტიტუტების და ადამიანის უფლებათა ოფისსა და ადამიანის უფლებათა და კანონის უზენაესობის დირექტორატში. ვენეციის კომისიის შენიშვნებისა და რეკომენდაციების მიხედვით კანონპროექტი გადაისინჯა და საბოლოო ვერსია საქართველოს პარლამენტმა 2015 წლის 18 სექტემბერს მიიღო.

მთავარი პროკურორობის კანდიდატის შერჩევის მთელი პროცესი პროკურატურის შესახებ კანონში შესული ცვლილებების სრული დაცვით წარიმართა და მთავრობის მიერ თანხმობის გაცემის შემდეგ, 2015 წლის 27 ნოემბერს, პარლამენტმა საქართველოს მთავარი პროკურორი აირჩია. პროკურატურის სტრუქტურული რეფორმა განხორციელდა საერთაშორისო ორგანიზაციების, მათ შორის ამერიკის იუსიტიციის დეპარტამენტის აქტიური მხარდაჭერით.

## 2. პოლიციის რეფორმა

**მიზანი 2.1 შინაგან საქმეთა სამინისტროს დანაშაულთან ბრძოლისა და გამოძიების მეთოდების საერთაშორისო სტანდარტებთან შესაბამისობაში მოყვანა გაუმჯობესებული ინფრასტრუქტურით, მატერიალურ-ტექნიკური რესურსით და სრულყოფილი მონაცემთა ბაზებით**

***ღონისძიება 2.1.1 უსაფრთხოების უზრუნველყოფისა და სერვისებზე ხელმისაწვდომობის გაზრდის მიზნით შსს საგანგებო სიტუაციების ცენტრის - 112-ს პროგრამული უზრუნველყოფისა და სერვერების განვითარება***

პროგრამული უზრუნველყოფის განვითარება 112-ის მუშაობის უწყვეტი პროცესია. შეტყობინების დამუშავების ნაწილში ხდება არსებული პროგრამული ხარვეზების მუდმივი მონიტორინგი და გამოვლენილი პრობლემების აღმოსაფხვრელად, შესაბამისი ღონისძიებების გატარება. ასევე, პროგრამული ხარვეზების პრევენციის მიზნით, ამ ეტაპზე მიმდინარეობს არსებული პროგრამის გამარტივებისა და ოპტიმიზაციის გეგმის შემუშავება.

შეზღუდული შესაძლებლობების მქონე პირთათვის 112-თან ხელმისაწვდომობის გაზრდის მიზნით 2015 წლის 27 მარტიდან დაინერგა SMS და ვიდეო ზარის სერვისი ყრუ და სმენადაქვეითებული პირებისთვის.

საანგარიშო პერიოდში, 112-ის მიერ მომზადდა სატენდერო წინადადება სამისამართო ბაზის შესყიდვის შესახებ. ტენდერის გამოცხადება და შესყიდვის პროცესი 2016 წელს დასრულდება. დღეის მდგომარეობით, 112 ახდენს გადაუდებელი დახმარების ინციდენტის ტიპებისა და საქმის პრიორიტეტების განმსაზღვრელი პროგრამის დანერგვის მიზნით სამუშაო პროცესებისა და პროცედურების შესწავლას და ანალიზს, ასევე აქტიურად მიმდინარეობს თანამშრომლობა მომიჯნავე სამსახურებთან. სისტემის დანერგვის შედეგად, უფრო მყისიერად მოხდება ინციდენტებზე რეაგირება, რაც საბოლოო ჯამში შეამცირებს გადაუდებელი დახმარების მიღების დროს.

საანგარიშო პერიოდში საგანგებო სიტუაციების ცენტრი 112 ალტერნატიული დატა ცენტრის შექმნის მიზნით, უზრუნველყოფს ბაზრის კვლევას, რომლის მიზანია ფასების დადგენა და შესაბამისი სატენდერო დოკუმენტაციის მომზადება. ტენდერის გამოცხადება 2016 წლის პირველ ნახევარში იგეგმება.

***ღონისძიება 2.1.2******112-ის ინფრასტრუქტურის შემდგომი განვითარება და აღჭურვა***

მომსახურების გაუმჯობესების მიზნით სსიპ 112-ში დაგეგმილია მრავალი ახალი სერვისის დანერგვა, მომსახურების ეფექტურობის უზრუნველყოფის მიზნით, მნიშვნელოვანია, არსებული ცენტრის გაფართოება და ამ მხრივ, ალტერნატიული ცენტრის სახით, დაზღვევის მექანიზმის არსებობა. მშენებლობასთან დაკავშირებული ტენდერი გამოცხადდა 2015 წლის დეკემბერში. 2016 წელს იგეგმება ტენდერის გამარჯვებულის გამოვლენა და ალტერნატიული ცენტრის მშენებლობის დაწყება. შემდგომ ეტაპზე განხორციელდება კომპიუტერული ინფრასტრუქტურის განვითარება.

***ღონისძიება 2.1.3 ადამიანის უფლებების დაცვის გაუმჯობესების მიზნით დროებითი მოთავსების იზოლატორების ინფრასტრუქტურის განვითარება და შესაბამისი პირობების უზრუნველყოფა***

შინაგან საქმეთა სამინისტრო აგრძელებს დროებითი მოთავსების იზოლატორების ინფრასტრუქტურის გაუმჯობესებას და მათ საერთაშორისო სტანდარტებთან შესაბამისობაში მოყვანას.

2015 წლის იანვარში, დასრულდა სარემონტო სამუშაოები ქ. თბილისის №1 დროებითი მოთავსების იზოლატორში (სამმართველო). შიდა ქართლისა და სამცხე-ჯავახეთის რეგიონალურ (სამსახური) (ქ. გორი), მცხეთა-მთიანეთის რეგიონალურ (განყოფილება) (ქ. მცხეთა) და თეთრიწყაროს დროებითი მოთავსების იზოლატორებში. სამივე იზოლატორი აღიჭურვა ახალი ინვენტარით და გაუმჯობესდა დაკავებულთა ყოფითი პირობები ადგილზე. აგრეთვე, დასრულდა საგარეჯოსა და ამბროლაურის დროებითი მოთავსების იზოალტორების სრული რეაბილიტაცია და გაუმჯობესდა ყოფითი პირობები. აღსანიშნავია, რომ ქ. თბილისის №1 დროებითი მოთავსების იზოლატორი ადაპტირებულ იქნა შეზღუდული შესაძლებლობების მქონე პირთათვის.

2015 წლის 1-ლი ოქტომბრიდან შსს-ს ადამიანის უფლებათა დაცვისა და მონიტორინგის დეპარტამენტში შეიქმნა სამედიცინო მომსახურების სამსახური, სადაც იგეგმება 27 მედიცინის მუშაკის ხელშეკრულებით დასაქმება. აღნიშნული სამედიცინო პერსონალი მოვალეობებს დეპარტამენტის 8 (6 რეგიონალური და 2 ქ. თბილისის დროებითი მოთავსების იზოლატორი) იზოლატორში შეასრულებს. ამ ეტაპისათვის მიმდინარეობს კანდიდატების შერჩევა და მათთან შრომითი ხელშეკრულებების გაფორმება.

2014 წლიდან საქართველოს შინაგან საქმეთა სამინისტრო ევროკავშირის დაფინანსებით ახორციელებს პროექტს „შსს შესაძლებლობათა გაუმჯობესება ადამიანის უფლებების სათანადო დაცვის უზრუნველყოფისთვის დროებითი მოთავსების იზოლატორებში ტრენინგებისა და ახალი მუშაობის სტანდარტის დანერგვის გზით.“ საანგარიშო პერიოდში აღნიშნული პროექტის ფარგლებში:

* საქართველოს მასშტაბით დროებითი მოთავსების ყველა იზოლატორის საკნებში დამონტაჟდა ახალი სანათები, მაგიდები და სკამები, ასევე გადაკეთდა არსებული საწოლები, რომელიც უზრუნველყოფს დაკავებულთათვის უსაფრთხო გარემოს შექმნას;
* ქ. თბილისის №1 (სამმართველო) დროებითი მოთავსების იზოლატორის სველი წერტილი ადაპტირებულ იქნა შეზღუდული შესაძლებლობების მქონე პირთათვის;
* სექტემბერში დროებითი მოთავსების იზოლატორების სამედიცინო პერსონალისათვის შეძენილ იქნა საჭირო ინვენტარი და აღჭურვილობა, ასევე პირველადი დახმარების ნაკრებით;
* საქართველოს მასშტაბით დროებითი მოთავსების ყველა იზოლატორი აღჭურვილ იქნა სპეციალური უსაფრთხო ინვენტარით (ჭურჭლით).

***ღონისძიება 2.1.4 დანაშაულის ეფექტური გამოძიების უზრუნველყოფა შინაგან საქმეთა სამინისტროს კინოლოგიური ინფრასტრუქტურის განვითარებით***

სასაზღვრო პოლიციის კინოლოგიური მიმართულების განვითარების, კინოლოგიური სამსახურის თანამედროვე სტანდარტების შესაბამისად მოწყობისა და აღჭურვის მიზნით საანგარიშო პერიოდში შსს მოლაპარაკება დაიწყო აშშ თავდაცვის საფრთხის შემცირების სააგენტოსთან (DTRA) პროექტის ინიცირების მიზნით, რომლის მიზანიც არის სსდ–საქართველოს სასაზღვრო პოლიციის შესაძლებლობების განვითარება. პროექტის კონკრეტული ღონისძიებები სხვა აქტივობებთან ერთად მოიცავს სასაზღვრო პოლიციის ლილოს ცენტრის კინოლოგიური სამსახურის რეკონსტრუქციას. პროექტის ფარგლებში დაგეგმილია კინოლოგიური სამსახურის ადმინისტრაციული შენობის, ვოლიერებისა და სასამსახურო ძაღლების სამშობიარო ბლოკის ინფრასტრუქტურის რეაბილიტაცია. პროექტის მოსამზადებელი სამუშაოების ორგანიზების მიზნით, საანგარიშო პერიოდში (2015 წლის ოქტომბერ–დეკემბერში) DTRA-სთან და კონტრაქტორ ორგანიზაციასთან გაიმართა ორი სამუშაო შეხვედრა, სადაც დეტალურად იქნა შესწავლილი კინოლოგიური სამსახურის არსებული ინფრასტრუქტურა და სამინისტროს საჭიროებები. აღნიშნულის საფუძველზე მოხდება ინფრასტრუქტურის რეაბილიტაციის პროექტის შემუშავება. პროექტის იმპლემენტაცია დაიწყება 2016 წლიდან.

**მიზანი 2.2. ტაქტიკურ-ოპერატიული დონე გაძლიერებულია საერთაშორისო თანამშრომლობის თვალსაზრისით**

***ღონისძიება 2.2.1. შსს შესაძლებლობების გაზრდა დაბრუნებისა და რეადმისიის სფეროში***

2011 წელს „საქართველოსა და ევროკავშირს შორის უნებართვოდ მცხოვრებ პირთა რეადმისიის შესახებ შეთანხმების“ ძალაში შესვლისა და 2011 წლის 17 ივნისის პრეზიდენტის ბრძანებულების ხელმოწერის დღიდან შინაგან საქმეთა სამინისტრო აქტიურადაა ჩართული შეთანხმების განხორციელების საკითხებზე. შსს წარმომადგენლები შესაბამისი უწყებების წარმომადგენლებთან ერთად მონაწილეობენ როგორც შეთანხმების, ასევე მისი საიმპლემენტაციო ოქმების შესახებ მოლაპარაკებების წარმოებაში. საიმპლემენტაციო ოქმი განსაზღვრავს შეთანხმების საიმპლემენტაციო დებულებებს და არეგულირებს კონკრეტულად ორ ქვეყანას შორის თანამშრომლობის დეტალებს.

2015 წლის 12-13 ნოემბერს სლოვაკეთის რესპუბლიკაში დაგეგმილი ვიზიტის ფარგლებში, საქართველოს შინაგან საქმეთა მინისტრმა, ბატონმა გიორგი მღებრიშვილმა, ხელი მოაწერა „საქართველოს მთავრობასა და სლოვაკეთის რესპუბლიკის მთავრობას შორის საქართველოსა და ევროკავშირს შორის უნებართვოდ მცხოვრებ პირთა რეადმისიის შესახებ შეთანხმების განხორციელების“ საიმპლემენტაციო ოქმს.

2015 წლის 8 დეკემბერს გერმანიის ფედერაციული რესპუბლიკის დელეგაციის საქართველოში ვიზიტის ფარგლებში გაიმართა მოლაპარაკებები „საქართველოს მთავრობასა და გერმანიის ფედერაციული რესპუბლიკის მთავრობას შორის საქართველოსა და ევროკავშირს შორის უნებართვოდ მცხოვრებ პირთა რეადმისიის შესახებ 2010 წლის 22 ნოემბრის შეთანხმების განხორციელების შესახებ“ საიმპლემენტაციო ოქმის ტექსტის მიღების მიზნით.

***ღონისძიება 2.2.2. სხვადასხვა ქვეყნებთან ორმხრივი შეთანხმებების გაფორმება დანაშაულის წინააღმდეგ ბრძოლის საკითხებში თანამშრომლობის შესახებ***

მნიშვნელოვანია სხვადასხვა ქვეყნებთან ეკონომიკურ, სოციალურ, კულტურულ და აგრეთვე ისეთ მნიშვნელოვან სფეროში თანამშრომლობა, როგორიცაა სამართალდამცავი უწყებების თანამშრომლობა ორგანიზებული დანაშაულის წინააღმდეგ ბრძოლის სფეროში. აღნიშნულიდან გამომდინარე, შსს მოლაპარაკებებს აწარმოებს სხვადსხვა ქვეყნებთან ზემოხსენებულ საკითხებზე შეთანხმების გაფორმების მიზნით. საანგარიშო პერიოდში ხელი მოეწერა 3 შეთანხმებას:

* „საქართველოს მთავრობასა და ესპანეთის სამეფოს მთავრობას შორის დანაშაულის წინააღმდეგ ბრძოლის სფეროში თანამშრომლობის შესახებ“ – 21 იანვარი;
* „საქართველოს მთავრობასა და ბელარუსის რესპუბლიკის მთავრობას შორის დანაშაულთან ბრძოლის სფეროში თანამშრომლობის შესახებ“ – 23 აპრილი;
* „საქართველოს მთავრობასა და სლოვაკეთის რესპუბლიკის მთავრობას შორის დანაშაულის წინააღმდეგ ბრძოლაში თანამშრომლობის შესახებ“ – 12-13 ნოემბერი.

აგრეთვე, საანგარიშო პერიოდში, 16–18 ნოემბერს, საქართველოს შინაგან საქმეთა სამინისტროს ბელგიის ფედერალური პოლიციის დელეგაცია ეწვია. ვიზიტის მიზანს „საქართველოს მთავრობასა და ბელგიის სამეფოს მთავრობას შორის სამართალდაცვით სფეროში თანამშრომლობის შესახებ“ შეთანხმების პროექტის ტექსტის მიღების მიზნით ოფიციალური მოლაპარაკებების გამართვა წარმოადგენდა.

***ღონისძიება 2.2.3 სხვადასხვა ქვეყნებთან არსებული ხელშეკრულებებისა და ნაცვალგების პრინციპის საფუძველზე თანამშრომლობა***

საანგარიშო პერიოდში, ორმხრივი ხელშეკრულებებისა და ნაცვალგების პრინციპის საფუძველზე განხორციელდა სამუშაო შეხვედრები პარტნიორი ქვეყნების წარმომადგენლებთან და პოლიციის ატაშეებთან, რომლის დროსაც გაიწერა სასწავლო პროგრამები და სამომავლო გეგმები, დაიგეგმა და განხორციელდა ვიზიტები/ტრენინგები:

* საფრანგეთთან თანამშრომლობის პროგრამის ფარგლებში განხორციელდა შემდეგი აქტივობები:
	+ **16–27 მარტი -** საფრანგეთის სანტ–მალოს პოლიციის ეროვნულ სკოლაში სწავლება მაღალი თანამდებობის პირების დაცვის თემატიკაზე (შსს 1 წარმომადგენელი);
	+ 26 მაისი – 5 ივნისი - მონტლინიონის სროლის ეროვნულ ცენტრში ტრენინგი სნაიპერის გამოვლენის თემაზე (შსს 1 წარმომადგენელი);
	+ 5-9 ოქტომბერი - სწავლება თემაზე: „დაკავების პროფესიული და ტექნიკური ილეთები“ (შსს 22 თანამშრომელი).
* მომზადდა თანამშრომლობის პროგრამა ბელარუსის რესპუბლიკასთან, რომლის ფარგლებშიც განხორციელდა შემდეგი ღონისძიებები:
	+ 9-11 ივნისი - ვიზიტი ბელარუსში დაცვითი საქმიანობის შესახებ (შსს 3 თანამშრომელი);
	+ ივლისი - ვიზიტი ბელარუსის რესპუბლიკაში ადამიანური რესურსების მართვის საკითხებზე (შსს 3 თანამშრომელი).
* ისრაელთან თანამშრომლობის პროგრამის ფარგლებში:
	+ 11-25 ივნისი - ერთობლივი სწავლება განაღმვის თემატიკაზე (შსს 20 თანამშრომელი).
* სამუშაო ვიზიტები:
	+ 1-25 დეკემბერი - სასწავლო კურსი ქ. თელ-ავივში, ისრაელი თემაზე „საზოგადოებაზე ორიენტირებული პოლიცია“ (შსს 3 თანამშრომელი);
	+ 9-12 თებერვალი - სასწავლო ვიზიტი ქ. ვისბადენში, გერმანიაში კიბერ დანაშაულის საკითხებზე (შსს 3 თანამშრომელი);
	+ 23 ნოემბერი - 4 დეკემბერი - სწავლებას კიბერდანაშაულის გამოძიების თემატიკაზე - „Silver Shadow” ლონდონსა და ნიუ–იორკში (შსს 3 თანამშრომელი);
	+ 14-17 დეკემბერი - სამუშაო ვიზიტი ისრაელში კრიმინალისტიკურ საკითხებზე (შსს 4 თანამშრომელი).

არსებული შეთანხმებებისა და ნაცვალგების პრინციპის საფუძველზე არაოპერატიული კუთხით მოთხოვნების მიღებაზე, დამუშავებასა და გაგზავნაზე მოთხოვნები შეეხება გამოცდილების გაზიარებას სამინისტროს კომპეტენციას მიკუთვნებულ საკითხებზე, ინფორმაციის მიწოდებას მოქმედი კანონმდებლობის შესახებ და ასევე მოიცავს თემატურ კითხვარებს. საანგარიშო პერიოდში შსს-მ გააგზავნა 15 მოთხოვნა, ხოლო შემოვიდა 20 მოთხოვნა.

***ღონისძიება 2.2.4 სამართალდაცვით სფეროში საერთაშორისო თანამშრომლობის გაძლიერება ინფორმაციის გაცვლისა და ოპერატიულ-სამძებრო ღონისძიებების კუთხით***

საერთაშორისო საპოლიციო თანამშრომლობისა და ტრანსსასაზღვრო ორგანიზებული დანაშაულის წინააღმდეგ ბრძოლის გაძლიერების მიზნით 2015 წელს დამატებით 3 ატაშე დაინიშნა ევროკავშირის წევრ ქვეყნებში: გერმანიაში, ესპანეთსა და პოლონეთში მიმდინარე ეტაპზე პოლიციის ატაშეები წარგზავნილნი არიან შემდეგ ქვეყნებში (სულ 11 ქვეყანა): ავსტრია, აზერბაიჯანი, ბელარუსი, გერმანია, ესპანეთი, თურქეთი, პოლონეთი, საბერძნეთი, საფრანგეთი, სომხეთი, უკრაინა.

**მიზანი 2.3 ადამიანური რესურსების განვითარება ტრენინგებისა და გადამზადების მეშვეობით**

***ღონისძიება 2.3.1. შსს ახალი კადრების მომზადება შსს აკადემიაში უმაღლესი განათლების პროგრამების გზით***

შსს-ს აკადემიაში 2014 წლიდან მოქმედებს ორწლიანი სამაგისტრო პროგრამა – „საპოლიციო რეგულირების სამართალი”, რომელიც 132 კრედიტს მოიცავს. პროგრამა მიზნად ისახავს უწყების მიერ სამართლის სფეროში დაგროვებული ცოდნის გავრცელებას, სტუდენტებისათვის სამართლის სფეროში საჭირო უნარ-ჩვევების გამომუშავებას, შსს-სთვის მაღალკვალიფიციური და პროფესიული კადრების მომზადებას. 2015-2016 სასწავლო წელს საპოლიციო რეგულირების სამართლის სამაგისტრო პროგრამაზე ჩაირიცხა 6 აპლიკანტი.

საანგარიშო პერიოდში შსს-ს აკადემიაში ასევე დაიწყო სამართლის საბაკალავრო პროგრამა. სასწავლო პროცესს უძღვებიან გამოცდილი და სამართლის სფეროში გამოჩენილი სპეციალისტები, რომლებიც უახლესი მეთოდებისა და პროგრამის მიზნებზე მორგებული თანამედროვე აღჭურვილობის გამოყენებით სტუდენტებს სამართლის სხვადასხვა დარგს შეასწავლიან. საბაკალავრო პროგრამაში შემოთავაზებული საპოლიციო საქმიანობისთვის აუცილებელი სასწავლო კურსების გავლა შესაძლებელია მხოლოდ შსს-ს აკადემიაში. საბაკალავრო პროგრამა 4 წლიანია და 240 კრედიტს მოიცავს. 2015-2016 სასწავლო წელს სამართლის საბაკალავრო პროგრამაზე ჩაირიცხა 110 აბიტურიენტი.

***ღონისძიება 2.3.2. ერთიანი პოლიციის საგამოძიებო შესაძლებლობების გაზრდა საბაზისო და სპეციალიზებული ტრენინგის/გადამზადების კურსების მეშვეობით, მათ შორის ტრენინგები ტაქტიკურ და საგამოძიებო უნარ-ჩვევებში***

პოლიციელთა მხრიდან ადამიანის უფლებების დარღვევის პრევენციისათვის უმნიშვნელოვანესია შსს თანამშრომელთათვის სათანადო განათლების მიცემა. აღნიშნულიდან გამომდინარე, შსს მუდმივად უზრუნველყოფს შსს-ს აკადემიის საფუძველზე თანამშრომელთა მომზადებას/გადამზადებას როგორც საბაზისო და გადამზადების კურსების მეშვეობით, ასევე სპეციალიზებული ტრენინგებისა და სასწავლო ვიზიტების ორგანიზებას დონორი ორგანიზაციების დახმარებით.

საანგარიშო პერიოდში შსს აკადემიაში საბაზისო კურსები გაიარა საპატრულო პოლიციის დეპარტამენტში, სასაზღვრო პოლიციაში, ცენტრალურ კრიმინალურ პოლიციის დეპარტამენტსა და ტერიტორიულ ორგანოებში დასქმების 1870-მა კანდიდატმა. აღნიშნულ პერიოდში შსს აკადემიაში გადამზადების კურსი, მათ შორის ტაქტიკური გადამზადების სწავლებები გაიარა შსს 2202-მა თანამშრომელმა.

ამასთან, შსს აკადემიაში განხორციელებად პროგრამებში შემუშავებული და ასახულია საგანი "სისხლის სამართლის საპროცესო, ადმინისტრაციული და საპოლიციო ღონისძიების განხორციელების წესი." საანგარიშო პერიოდში მომზადებული/ გადამზადებულია შსს-ში მისაღები და მოქმედი 608 თანამშრომელი, 24 ჯგუფი.

აღნიშნული მომზადებისა და გადამზადების კურსების გარდა შსს თანამშრომლებს საანგარიშო პერიოდში ჩაუტარდათ სპეციალიზებული ტრენინგ–კურსები ტაქტიკურ და საგამოძიებო უნარ–ჩვევების ამაღლების მიზნით:

* 15–25 ივნისი - ტაქტიკური მომზადების კურსი საზოგადოებრივი მართლწესრიგისა და უსაფრთხოების საკითხებზე, აშშ სახელმწიფო დეპარტამენტის დაფინანსებით (შსს-ს 560 წარმომადგენელი);
* 16–20 ნოემბერი - ფულის გათეთრების გამოძიების კურსი, აშშ სახელმწიფო დეპარტამენტის დაფინანსებით (შსს-ს 10 თანამშრომელი);
* 5-9 ოქტომბერი - ტრენერთა ტრენინგი ტაქტიკური უნარ–ჩვევების სწავლების თემაზე, რომელიც ფრანგმა ექსპერტებმა ჩაატარეს (შსს-ს 22 თანამშრომელი და შსს აკადემიის ტაქტიკური განყოფილების ყველა ინსტრუქტორი).
* 5-9 ოქტომბერი - დაკითხვა-გამოკითხვის თემაზე ტრენინგი შსს-ს აკადემიაში აშშ-ს სახელმწიფო დეპარტამენტის ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროს ორგანიზებით (შსს-ს 13 თანამშრომელი).
* 13-17 ივლისი - შემთხვევის ადგილის გამოძიების საბაზისო ტრენინგი შსს აკადემიაში აშშ სახელმწიფო ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროს (INL) ორგანიზებით (20 წარმომადგენელი).

***ღონისძიება 2.3.3 ოჯახში ძალადობის ეფექტური გამოძიების მიზნით შსს თანამშრომელთა შესაძლებლობების განვითარება***

შსს აკადემიაში განხორციელებად პროგრამებში შემუშავებული და ასახულია საგანი „ოჯახში ძალადობა“ საანგარიშო პერიოდში მომზადებული/გადამზადებულია შსს-ში მისაღები და მოქმედი 439 თანამშრომელი, 17 ჯგუფი.

აღნიშნულის გარდა, საანგარიშო პერიოდში დონორი ორგანიზაციების დაფინანსებით განხორციელდა შემდეგი ტრენინგები:

* 3-6 მარტი - რეგიონული კონფერენცია ქალები პოლიციაში, საქართველოში ამერიკის შეერთებული შტატების საელჩოს ანტინარკოტიკულ და სამართალდამცავ ორგანოებთან თანამშრომლობის საერთაშორისო ბიუროს (INL) მიერ ორგანიზებით (75 სამართალდამცავი ქალბატონი). აღნიშნული კონფერენცია მოიცავდა ტრენინგ კურსს სხვადასხვა საკითხებზე, რომელთა შორის მნიშვნელოვანი ადგილი ეკავა ოჯახში ძალადობის დანაშაულის გამოძიებას;
* მაისი – ორი ტრენინგი თემაზე „საქართველოს კანონი ოჯახში ძალადობის აღკვეთის, ძალადობის მსხვერპლთა დაცვისა და დახმარების შესახებ“, ბათუმი და თბილისი, ქალთა არასამთავრობო ორგანიზაციის დაფინანსებით (შსს-ს 6 თანამშრომელი);
* 22–23 ივლისი – ორი კურსი თემაზე ”ოჯახში ძალადობის და ბავშვთა მიმართ ძალადობის ფაქტებზე პოლიციის და სოციალური მომსახურების სააგენტოს კოორდინაცია“, შსს აკადემია, ა/ო „ძდექის“ ორგანიზებით (25 თანამშრომელი);
* სექტემბერი – ორი ტრენინგი თემაზე „ქვემო ქართლის რეგიონში ადრეული ქორწინებისა და იძულებითი ქორწინების პრევენცია, საქართველოს სისხლის სამართლის კოდექსის 1501 მუხლის – „ქორწინების იძულება“, სამართლებრივ და სოციალურ შედეგებზე საზოგადოების ინფორმირებულობის გაზრდა“, ა/ო პარტნიორობა თანასწორობისთვის ორგანიზებით (40 თანამშრომელი);
* ოქტომბერი – ორი სწავლება თემაზე „ოჯახში ძალადობის მსხვერპლთა ეფექტური დაცვის მექანიზმების დახვეწა“, ა/ო სოხუმის ორგანიზებით (შსს 4 თანამშრომელი);
* ნოემბერი–დეკემბერი – სამი ტრენინგი ოჯახში ძალადობის საკითხებზე, აშშ სახელმწიფო ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროს (INL) ორგანიზებით (შსს-ს 65 წარმომადგენელი);
* 26 ნოემბერი – სწავლება თემაზე „ძალადობის პრევენცია და ძალადობის მსხვერპლის დაცვა“, ქ. ფოთი, ქალთა ა/ო „სოხუმის“ ორგანიზებით (ორი თანამშრომელი).

***ღონისძიება 2.3.4. კორუფციული დანაშაულის პრევენციის, აღკვეთისა და გამოძიების მიზნით შსს თანამშრომელთა მომზადება***

შსს აკადემიაში განხორციელებად პროგრამებში შემუშავებული და ასახულია საგანი „კორუფცია და სამოხელეო დანაშაული“. საანგარიშო პერიოდში მომზადებული/გადამზადებულია შსს-ში მისაღები და მოქმედი 843 თანამშრომელი, 34 ჯგუფი.

აღნიშნული მომზადებისა და გადამზადების კურსების გარდა შსს თანამშრომლებს მუდმივად უტარდებათ სპეციალიზებული ტრენინგ–კურსები კორუფციის წინააღმდეგ ბრძოლის საკითხებზე:

* 23-27.02 - ტრენინგი თემაზე „ფულის გათეთრების დანაშაულის გამოძიება“ - აშშ სახელმწიფო ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროს (INL) ორგანიზებით (20 მონაწილე);
* 2-4.06 - ტრენინგი თემაზე „ფულის გათეთრება/ფინანსური გამოძიება“ - აშშ სახელმწიფო ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროს (INL) ორგანიზებით (17 მონაწილე);
* 26-29.10 - სემინარი კორუფციის წინააღმდეგ ბრძოლის თემაზე - შსს-ს საერთაშორისო ურთიერთობების დეპარტამენტისა და ლიტვის ანტიკორუფციული სამსახურის ორგანიზებით (5 წარმომადგენელი).

***ღონისძიება 2.3.5 ტრენინგი შსს თანამშრომლებისთვის ტრეფიკინგისა და არალეგალური მიგრაციის საკითხებზე***

შსს აკადემიაში განხორციელებად პროგრამებში შემუშავებულია საგანი „ტრეფიკინგი“ საანგარიშო პერიოდში მომზადებული/ გადამზადებულია შს სამინისტროში მისაღები და მოქმედი 750 თანამშრომელი, 29 ჯგუფი.

საანგარიშო პერიოდში მიზნობრივი კვალიფიკაციის ასამაღლებელი ტრენინგები ტრეფიკინგისა და უკანონო მიგრაციის მიმართულებით:

* 21-22 აპრილი - ლტოლვილებსა და თავშესაფრის მაძიებლებთან დაკავშირებულ საკითხებზე სემინარი გაეროს განვითარების პროგრამისა (UNDP) და გაეროს ლტოლვილთა უმაღლესი კომისრის (UNHCR) ორგანიზებით (37 მონაწილე);
* ტრენინგების ციკლი (6 ეტაპად) თავშესაფრის მაძიებელთა საკითხებზე - UNHCR და UNAG-ის მიერ ორგანიზებული (შსს-ს 222 თანამშრომელი);
* 17–30 მაისი – სასწავლო კურსი ბუდაპეშტში ტრეფიკინგის წინააღმდეგ ბრძოლის საკითხებზე აშშ ორგანიზებით (6 თანამშრომელი);
* 16–18 ივნისი – სასწავლო კურსი მესაზღვრეებისთვის ტრეფიკინგის საკითხებზე ბელარუსიის რესპუბლიკაში (2 თანამშრომელი);
* 22-26 ივნისი – სწავლება ადამიანით ვაჭრობის (ტრეფიკინგის) წინაააღმდეგ ბრძოლის საკითხებზე, (2 თანამშრომელი);
* 23 ივლისი – კურსი თემაზე „ადამიანით ვაჭრობის წინააღმდეგ ბრძოლის სამართლებრივი მექანიზმი და თანამედროვე ტენდეციები“ (10 თანამშრომელი);
* 2–4 ნოემბერი – აშშ–ს ორგანიზებით ადამიანით ვაჭრობის საკითხებზე (17 თანამშრომელი);
* 1 – 6 ნოემბერი – ევროპის პოლიციის კოლეჯის ორგანიზებით გაცვლითი პროგრამა ამსტერდამში ტრეფიკინგის საკითხებზე (1 თანამშრომელი);
* 1-2 ივლისი – IOM–ის ორგანიზებით სწავლება „მიგრანტთა უკანონო გადაყვანის“ საკითხებზე (4 თანამშრომელი);
* 18–19 თებერვალი – მიგრანტთა უფლებების დაცვისა და მონიტორინგის მექანიზმის განვითარება (6 თანამშრომელი);
* 4–5 მარტი – სასაზღვრო გასაუბრების მეთოდიკა და მიგრაციული კონტროლი – (2 თანამშრომელი);
* 31 მარტი – 1 აპრილი – შერეული მიგრაციული ნაკადები (4 თანამშრომელი);
* 22 აპრილი – სემინარი თემაზე „თავშესაფრის საკითხები“ (1 წარმომადგენელი);
* 22–26 აპრილი – ტრენინგი „მიგრანტთა განთავსების ცენტრის ეფექტური მართვა“ (18 თანამშრომელი);
* 30 ივნისი – 1 ივლისი - ტრენინგი „მიგრანტთა ინტეგრაცია“ (2 თანამშრომელი);
* 21–23 სექტემბერი – სემინარი „ადამიანის უფლებათა მონიტორინგის გამართული სისტემის ჩამოყალიბებისა და დანერგვის საკითხებზე“ (10თანამშრომელი).

***ღონისძიება 2.3.6 შსს თანამშრომელთა მომზადება/გადამზადება არასრულწლოვანებთან მოპყრობის სამართლებრივ და ფსიქოლოგიურ თავისებურებებზე/საკითხებზე***

შსს აკადემია ახორციელებს შემდეგ პროგრამას "არასრულწლოვანთა მართლმსაჯულების პროცესის განმახორციელებელ სპეციალიზებულ პოლიციელთა და გამომძიებელთა მომზადების პროგრამა" საანგარიშო პერიოდში გადამზადებულია შსს-ს მოქმედი 216 თანამშრომელი, 28 ჯგუფი.

ამასთან, საანგარიშო პერიოდში ჩატარდა შემდეგი ტრენინგები:

* 25 თებერვალი – ტრენინგი ბავშვთა სექსუალური ძალადობისა და სექსუალური ექსპლუატაციის საკითხებზე, საქართველოს საზოგადოებრივი ჯანდაცვის ფონდის ორგანიზებით, ქ. ბათუმი (10 ადამიანი);
* 10-13 აგვისტო – სასწავლო ვიზიტი ამერიკაში ბავშვთა წინააღმდეგ მიმართული დანაშაულის საკითხებზე, აშშ-ს სახელმწიფო ანტინარკოტიკული და სამართალდამცავ ორგანოებთან ურთიერთობის საერთაშორისო ბიუროს (INL) ორგანიზებით (1 თანამშრომელი).

***ღონისძიება 2.3.7 დროებითი მოთავსების იზოლატორებში ადამიანის უფლებების დაცვის გაუმჯობესება დმი-ს პერსონალის მომზადება/გადამზადების კურიკულუმის შექმნითა და სპეციალიზებული ტრენინგების განხორციელების გზით***

* 21 თებერვალი - 5 აპრილი, ევროპის საბჭოს და ევროკავშირის ერთობლივი პროგრამის „ადამიანის უფლებები ციხეებსა და დახურული ტიპის სხვა დაწესებულებებში“ ფარგლებში ტრენინგები დროებითი მოთავსების იზოლატორის ყველა თანამშრომლისთვის (230 თანამშრომელი). ორდღიანი ტრენინგი შეეხებოდა ადამიანის უფლებათა ევროპულ კონვენციას, ადამიანის უფლებათა ევროპული სასამართლოს სხვადასხვა გადაწყვეტილებებს, ევროპის წამების პრევენციის კომიტეტის საქმიანობას, სტანდარტებს და კომიტეტის მიერ საქართველოში ვიზიტების შესახებ შედგენილ ანგარიშებს.
* თებერვალი - დასრულდა დროებითი მოთავსების იზოლატორთა თანამშრომლებისთვის ევროკავშირის მხარდაჭერით ჩატარებული ტრენინგები, რომლის ფარგლებშიც დეპარტამენტში მოხდა სრული შემადგენლობის გადამზადება (230 თანამშრომელი, მათ შორის 72 თანამშრომელი 2015 წელს). ტრენინგის მიმდინარეობისას დროებითი მოთავსების იზოლატორების თანამშრომლებმა მიიღეს ინფორმაცია პირველადი გადაუდებელი დახმარების გაწევის, ფსიქიკური აშლილობის მქონე პირების ამოცნობისა და მათთან მოპყრობის, ასევე სპეციალური საჭიროების მქონე პირთათვის დახმარების გაწევის შესახებ;
* მაისი-ოქტომბერი - ევროკავშირის დახმარებით, დისკრიმინაციის დაუშვებლობის თემაზე, ჩატარდა ტრენინგების ციკლი. აღნიშნულ ტრენინგებში საქართველოს პროკურატურის და პოლიციის თანამშრომლებთან ერთად მონაწილეობას ასევე იღებდნენ შსს-ს ადამიანის უფლებათა დაცვისა და მონიტორინგის დეპარტამენტის თანამშრომლები. ტრენინგი ჯამში გაირა დეპარტამენტის 40-მა თანამშრომელმა. ტრენინგის ფარგლებში მონაწილეები გაეცნენ ისეთ თემებს როგორებიცაა: ადამიანის უფლებათა ევროპული კონვენცია, დისკრიმინაციის აკრძალვა, წამების არაადამიანური და დამამცირებელი მოპყრობის აკრძალვა, დისკრიმინაციის ფაქტების მარეგულირებელი ნორმები და სხვა;
* ევროკავშირის გრანტის ფარგლებში შექმნილმა სამუშაო ჯგუფმა, შეიმუშავა დროებითი მოთავსების იზოლატორების თანამშრომლების მომზადება/გადამზადების სპეციალური საგანმანათლებლო პროგრამა, რომლის შექმნაც მიზნად ისახავს იზოლატორებში ადამიანის უფლებების დაცვის გაუმჯობესებას თანამშრომელთა კვალიფიკაციის ამაღლების გზით. პროგრამა შსს აკადემიაში2015 წლის ნოემბერში დაინერგა.

***ღონისძიება 2.3.8 შსს ოპერატიული თანამშრომლების მომზადება უცხო ენებში***

2015 წლის IV კვარტალში შსს აკადემიის ინიციატივით შსს-ს მასშტაბით მოხდა ინგლისური ენის მცოდნე თანამშრომელთა იდენტიფიცირება (620) მათი შემდგომი ტესტირებისა და კვალიფიკაციის ამაღლების მიზნით.

***ღონისძიება 2.3.9 სისხლის სამართლის საქმეთა ინტეგრირებული მართვის სისტემის (სსიმს) ყოველდღიურ მოხმარებასთან დაკავშირებით შსს თანამშრომლების მომზადება***

შსს აკადემიაში განხორციელებად ორ (უბნის ინსპექტორებისა და დეტექტივების მომზადება) პროგრამაში შემუშავებულია საგანი: "სისხლის სამართლის ინტეგრირებული მართვა და დოკუმენტების შევსება." საანგარიშო პერიოდში მომზადებული/გადამზადებულია შსს-ში მისაღები და მოქმედი 442 თანამშრომელი, 15 ჯგუფი.

***ღონისძიება 2.3.10 კიბერდანაშაულის წინააღმდეგ ბრძოლის საკითხებზე თანამშრომელთა მომზადება/გადამზადება***

2013 წელს შსს აკადემიამ საერთაშორისო სტანდარტების შესაბამისად განაახლა კიბერდანაშაულის საგნის კურიკულუმი, რომელსაც გადიან საპატრულო პოლიციის დეპარტამენტის, ცენტრალური კრიმინალური პოლიციისა და ტერიტორიულ დანაყოფებში დასაქმების მსურველი კანდიდატები. განახლებული კურიკულუმის მიხედვით, შსს აკადემიაში 2015 წელს მომზადება/გადამზადება გაიარა 554 ადამიანმა.

განხორციელებული ტრენინგები:

* 30 ნოემბერი – 4 დეკემბერი - საინფორმაციო ტექნოლოგიური დანაშაულის გამოძიება/ექსპერტიზის კურსი (20 მონაწილე);
* 9–12 ივნისი – სასწავლო კურსი ბუქარესტში კიბერ დანაშაულების გამოძიების საკითხებზე (2 წარმომადგენელი);
* ევროპის პოლიციის კოლეჯის (CEPOL) ორგანიზებით 4 სასწავლო ვიზიტი/გაცვლითი პროგრამა ევროკავშირის წევრ ქვეყნებში კიბერდანაშაულის საკითხებზე (4 თანამშრომელი);
* 5-9 ოქტომბერი – სასწავლო ვიზიტი ლიტვაში, კიბერდანაშაულის წინააღმდეგ ბრძოლის საკითხებზე (5 თანამშრომელი);
* 14–15 დეკემბერი – ინტერნეტ თავისუფლების დაცვა კანონმდებლობისა და დაინტრესებულ მხარეებისათვის დიალოგის ხელშეწყობის დახმარება (1 თანამშრომელი);
* 30 ნოემბერი - 4 დეკემბერი – სასწავლო კურსი ბუდაპეშტში კომპიუტერული ქსელების საკითხებზე (3 თანამშრომელი).

**მიზანი 2.4. ადამიანის უფლებები, საზოგადოებასთან ურთიერთობა და დანაშაულის პრევენცია**

***ღონისძიება 2.4.1. დაკავებულთა ინფორმირება მათი უფლებების შესახებ დაბეჭდილი მასალის გამოყენებით***

დროებითი მოთავსების იზოლატორებში ინახება სისხლის სამართლებრივი და ადმინისტრაციული წესით დაკავებულ პირთა უფლებების ნუსხა 6 ენაზე (ქართული, რუსული, ინგლისური, სომხური, არაბული და აზერბაიჯანული), რომელზეც მითითებულია შსს-ს გენერალური ინსპექციისა და სახალხო დამცველის აპარატის ცხელი ხაზის ნომრები, ხოლო თავად ტექსტი შემუშავებულ იქნა სახალხო დამცველის აპარატთან მჭიდრო თანამშრომლობით. იზოლატორებში დაინერგა პრაქტიკა, რომ ყველა შემოსახლებულ პირს უფლებათა ნუსხის გაცნობის შემდეგ მოეხდინა ნუსხის ხელმოწერა. ხელმოწერილი უფლებათა ნუსხა ინახება პიროვნების პირად საქმესთან ერთად, ხოლო ასლი დაკავებულს მიაქვს საკანში. თავად პროცესი მკაცრად კონტროლდება მონიტორინგის სამმართველოს მხრიდან.

***ღონისძიება 2.4.2 ადამიანის უფლებებისა და ძირითადი თავისუფლებების საერთაშორისო სტანდარტების შესაბამისად შსს-ს დანაყოფებისთვის სტანდარტული ოპერატიული პროცედურებისა (SOP) და ქცევის ინსტრუქციების შემუშავება; შსს სისტემაში პერსონალური მონაცემების დაცვის დარეგულირება***

საანგარიშო პერიოდში შსს პერსონალურ მონაცემთა დაცვის ზედამხედველობის ჯგუფმა შეიმუშავა და 2015 წლის 23 იანვარს ძალაში შევიდა საქართველოს შინაგან საქმეთა მინისტრის №53 ბრძანება ,,საქართველოს შინაგან საქმეთა სამინისტროს ფაილური სისტემებისა და მათში არსებული მონაცემების შენახვის ვადების განსაზღვრის შესახებ“, რომელიც განსაზღვრავს სამინისტროს სისტემაში არსებული პერსონალური მონაცემების შენახვის, განადგურებისა და დაარქივების კონკრეტულ ვადებს, ასევე აღნიშნული ფაილური სისტემების დამუშავების სამართლებრივ საფუძვლებს.

ჯგუფის მონაწილეობით შსს ადმინისტრაციის იურიდიული სამმართველოს მიერ, მომზადდა და ძალაში შევიდა საქართველოს მთავრობის 2015 წლის 11 თებერვლის №49 დადგენილება ,,სახელმწიფო საზღვრის რეჟიმისა და დაცვის წესის დამტკიცების შესახებ" საქართველოს მთავრობის 2013 წლის 30 დეკემბერის №386 დადგენილებაში ცვლილების შეტანის თაობაზე“, რომლის მიხედვითაც სახელმწიფო საზღვრის კვეთისას, სასაზღვრო გამტარ პუნქტებზე მგზავრებისთვის ფოტოგადაღება ხორციელდება მხოლოდ გამონაკლის შემთხვევებში. აღნიშნულ პროცედურასთან დაკავშირებით ძალაში შევიდა „საქართველოს სახელმწიფო საზღვრის გადაკვეთისას სამგზავრო დოკუმენტებში შესაბამისი აღნიშვნების განხორციელებისა და საქართველოს შინაგან საქმეთა სამინისტროს მონაცემთა ავტომატიზებულ ბაზაში ინფორმაციის ასახვის წესის დამტკიცების შესახებ საქართველოს ფინანსთა მინისტრისა და საქართველოს შინაგან საქმეთა მინისტრის 2010 წლის 31 დეკემბრის №985-№1187 ერთობლივ ბრძანებაში ცვლილების შეტანის თაობაზე“ საქართველოს შინაგან საქმეთა მინისტრისა და საქართველოს ფინანსთა მინისტრის 2015 წლის 17 მარტის №194-№79 ერთობლივი ბრძანება. აღნიშნული ბრძანების მუხლი 31-ის მიხედვით, ფიზიკური პირის მიერ საზღვრის გადაკვეთისას საპასპორტო კონტროლის განხორციელებისათვის უფლებამოსილი საბაჟო გამშვები პუნქტის ან საქართველოს შინაგან საქმეთა სამინისტროს სისტემაში შემავალი უფლებამოსილი ორგანოს თანამშრომლების მიერ საპასპორტო კონტროლთან ერთად შეიძლება განხორციელდეს პირის ფოტოგადაღება მხოლოდ გამონაკლის შემთხვევებში, რომლებიც ამავე მუხლით არის განსაზღვრული.

ჯგუფის მიერ შემუშავდა და 2015 წლის 30 მაისს ძალაში შევიდა საქართველოს შინაგან საქმეთა მინისტრის ბრძანება, რომლითაც დამტკიცდა საქართველოს შინაგან საქმეთა სამინისტროში პერსონალური მონაცემების დამუშავებისა და დაცვის შესახებ ინსტრუქცია.

ჯგუფი აქტიურად მონაწილეობდა ევროკავშირსა და საქართველოს შორის სავიზო რეჟიმის ლიბერალიზაციის სამოქმედო გეგმით გათვალისწინებული ამოცანების შესრულებაში. სამინისტროს მოსამსახურეებისთვის მომზადდა არაერთი სახელმძღვანელო ინსტრუქცია პერსონალური მონაცემების დაცვის, სამინისტროში არსებულ რეგულაციების, საშვთა ბიუროს პერსონალური მონაცემების დამუშავებისა და სხვა პერსონალურ მონაცემთა დამუშავების აქტუალურ საკითხებზე.

საანგარიშო პერიოდში დამტკიცდა შემდეგი სტანდარტული სამოქმედო პროცედურები:

* საქართველოს შს მინისტრის 2015 წლის 9 ივნისის №410 ბრძანებით დამტკიცდა საქართველოს სასაზღვრო გამტარ პუნქტებში ბირთვულ და რადიაქტიურ ნივთიერებათა აღმოჩენასთან დაკავშირებით სტანდარტული სამოქმედო პროცედურები;
* საქართველოს შს მინისტრის 2015 წ. 3 დეკემბრის #933 ბრძანებით დამტკიცდა "საქართველოში კანონიერი საფუძვლის გარეშე მყოფი უცხოელის გამოვლენისა და შემდგომი რეაგირების წესი";
* საქართველოს შინაგან საქმეთა მინისტრის 2015 წლის 2 მაისის N329 ბრძანების საფუძველზე დამტკიცდა შსს-ს თანამშრომელთა მედიასთან ურთიერთობის შესახებ ინსტრუქცია, რომლის თანახმად სამართალდამცველებმა უნდა უზრუნველყონ მედიის საქმიანობის უსაფრთხოება და ხელი შეუწყონ პროფესიული მოვალეობის შესრულებაში.

***ღონისძიება 2.4.3 დანაშაულის პრევენცია არასრულწლოვანთა ცნობიერების ამაღლების გზით***

2015–2016 წლის სასწავლო წლის დაწყებასთან ერთად განახლდა პროექტ „სამართლებრივი განვითარების პროგრამის“ განხორციელება საქართველოს 34 საჯარო სკოლაში. პროექტი ითვალისწინებს წინასწარ შედგენილი საგნის: „სამართლებრივი კულტურის“ სწავლებას შერჩეული სკოლების მე-9 კლასელთათვის. აღნიშნული საგნის სწავლება მიმდინარეობს სამართალდამცველისა და სკოლის პედაგოგის ერთობლივი აქტივობით. გაკვეთილები ინტერაქტიულია, მოიცავს როლურ თამაშებს და გამიზნულია მოსწავლეებში სამართლის და მართლმსაჯულების სფეროში მათი უფლებების და პასუხისმგებლობების შესახებ ცოდნის ამაღლებისკენ. საგანი შედგება შემდეგი თემებისგან:

* არასრულწლოვანი და კანონი;
* ძალადობა (ძალადობა ოჯახში, „ბულინგი“ სკოლებში);
* მავნე ჩვევები და მათი სახიფათო შედეგებისგან დაცვა;
* ორგანიზებული დანაშაული (ტრეფიკინგი, ნარკოტიკებით და იარაღით უკანონო ვაჭრობა);
* სასამართლო სამართალწარმოება.

საანგარიშო პერიოდში აღნიშნული საგანს გადის 2000–ზე მეტი მოსწავლე.

პროექტში ახლად ჩართული სკოლების და მონაწილეების მომზადების მიზნით, 2015 წლის 20--22 ნოემბერს, ქ. თბილისში, სასტუმრო „ძველ თბილისში“ „საზოგადოების ჩართულობისა და თანამშრომლობის პროგრამა სამართლებრივი განათლებისთვის“ პროექტის ფარგლებში, „სამართლებრივი კულტურის“ საგნის სწავლების მეთოდიკის შესახებ ერთობლივი ტრენინგი ჩაუტარდათ გურიის შსს-ს უბნის ინსპექტორებს და საჯარო სკოლების სამოქალაქო განათლების პედაგოგებს. მოსამზადებელ ტრენინგებზე პროექტის მონაწილე პედაგოგებმა და სამართალდამცველებმა, გაკვეთილის წარმოების მეთოდიკის პარალელურად, სიღრმისეული ინფორმაცია მიიღეს მოზარდების ფსიქო-სოციალური განვითარების შესახებ. ტრენინგს განათლების სფეროს ექსპერტები და ის სამართალდამცველები უძღვებოდნენ, რომლებსაც დიდი ხნის გამოცდილება აქვთ აღნიშნული პროექტით გათვალისწინებული აქტივობის შესრულებაში.

პარალელურად, პროექტის განხორციელება გაგრძელდა ქ. თბილისის 14 საჯარო სკოლაში. 2015-2016 სასწავლო წელს პროექტი განხორციელდება გურიის (ოზურგეთის N1, N2, N3, N4 და ჩოხატაურის N1), კახეთის (გურჯაანის N1, N2, N3, N40), სამეგრელოს (ზუგდიდის N1, N2, N3, N4, N5, N6, N9) და სამცხე–ჯავახეთის (ბორჯომის N1, N3, N4, N6) საჯარო სკოლების მე–9 კლასებთან.

2015-2016 წელს პროექტში ჩართული/გადამზადებული სამართალდამცავების რაოდენობა შეადგენს 25 სამართალდამცავს (გურია –5, კახეთი–3, სამეგრელო – 5, სამცხე–ჯავახეთი 3+4, თბილისი 5).

2015 წლის 1 მაისიდან შსს-ს საზოგადოებასთან ურთიერთობის დეპარტამენტი ახორციელებს საგანმანათლებლო პროექტს „მართლწესრიგის უზრუნველყოფისა და დანაშაულის პრევენციის პროგრამა საჯარო სკოლებისთვის“, რომელშიც ჩართულა შსს-ს 9 ქვედანაყოფი. საგანმანათლებლო პროცესში ჩართვის მიზანია არასრულწლოვანთა შორის დანაშაულის პრევენცია, მართლწესრიგისა და უსაფრთხოების საკითხებზე მათი სამოქალაქო ცნობიერების ამაღლება, ასევე მოსწავლეები ეცნობიან სამართალდამცავი უწყების მუშაობის სპეციფიკას. პროექტში ჩართულია განათლებისა და მეცნიერების სამინისტროს მიერ შერჩეული თბილისის 5 და რეგიონების 9 საჯარო სკოლის საბაზო და საშუალო საფეხურის მოსწავლეები. პროგრამაში მონაწილეობას იღებენ არაქართულენოვანი საჯარო სკოლების მოსწავლეებიც. პროექტში საკუთარი სურვილით ჩაერთო 6 კერძო სკოლა და გიორგი მაზნიაშვილის სახელობის დასავლეთისა და აღმოსავლეთის სკოლა–პანსიონი.

საანგარიშო პერიოდში შსს-ს მიერ განხორციელდა საჯარო და კერძო სკოლებში 60 სალექციო ტიპის სემინარი, რომელშიც ჩართულია სამინისტროს შესაბამისი ქვედანაყოფები. სულ განხორციელდა 162 გასვლითი, საექსკურსიო-პრაქტიკული ვიზიტი, რომლებშიც ჯამში მონაწილეობა 43 საჯარო და კერძო სკოლის 2000-ზე მეტმა მოსწავლემ მიიღო.

***ღონისძიება 2.4.4 შსს ღონისძიებების გამჭვირვალობის უზრუნველყოფა საზოგადოების მუდმივი ინფორმირებით***

საქმიანობის სხვადასხვა ეტაპზე საზოგადოების ჩართულობის, განხორციელებული და დაგეგმილი საქმიანობების შესახებ მათი ინფორმირებულობისა და შსს-ს მიმართ ნდობის გაღრმავების მიზნით 2015 წელს განახორციელდა და დაიგეგმა შემდეგი ღონისძიებები:

* მომზადდა უწყების საქმიანობის ამსახველი საინფორმაციო-საიმიჯო ვიდეორგოლი, სადაც აღწერილია შსს-ს სხვადასხვა დანაყოფის ფუნქცია და მუშაობის სპეციფიკა, სამართალდამცველთა ბრძოლა დანაშაულთან და მათი რეაგირება საგანგებო სიტუაციებში. საინფორმაციო-საკომუნიკაციო ვიდეორგოლის პრეზენტაცია გაიმართა 2015 წლის 9 ივნისს კინოთეატრ „ამირანში“. „ისინი აშენებენ უსაფრთხო ქვეყანას“ - ეს იყო ის ძირითადი მესიჯი, რომელიც ვიდეორგოლის საშუალებით შსს-მ მოქალაქეებს გაუგზავნა. ვიდეორგოლს საზოგადოებაში დიდი გამოხმაურება მოჰყვა- სოციალურ ქსელში, ჯამში 338300-ზე მეტი მნახველი ჰყავდა;
* შსს ორგანიზებით „ავტორადიოს“ ეთერში გადის ყოველკვირეული რადიოგადაცემა - „კანონის ფარგლებში“. შსს-ს საქმიანობასთან დაკავშირებით, საზოგადოებისთვის აქტუალურ სხვადასხვა თემისადმი მიძღვნილ თითოეულ გადაცემაში, პირდაპირ ეთერში შსს-ს სხვადასხვა ქვედანაყოფის ხელმძღვანელი პირები საუბრობენ კონკრეტულ თემაზე და ამომწურავ პასუხებს სცემენ მოსახლეობის მიერ პირდაპირ ეთერში დასმულ კითხვებს;
* შსს-ს საქმიანობის გამჭვირვალობის უზრუნველყოფის მიზნით ტელე, რადიო, ინტერნეტ და ბეჭდური მედიის წარმომადგენლებისთვის განახორციელდა მედიატურები თბილისსა და რეგიონებში. მედიატურების მიზანი იყო ინფორმირებულობის მაქსიმალურად გაზრდა და სამინისტროს მუშაობის სპეციფიკის შესახებ რეალური სურათის შექმნა. აღნიშნული ღონისძიების ფარგლებში ჟურნალისტებისათვის დანაყოფების დასრულებული, მიმდინარე და სამომავლო პროექტების პრეზენტაცია გაიმართა.
* თსუ-ს სტუდენტური თვითმმართველობისა და სამინისტროს თანამშრომლობით ჩატარდა კვირეული სახელწოდებით „პოზიტივის ფესტივალი 2015 წელი“. პროექტი მიზნად ისახავდა სტუდენტებში აქტიური და ჯანსაღი ცხოვრების წესის დამკვიდრებას, ძალადობის პრევენციასა და მისი ფორმების შესახებ მოქალაქეობრივი თვითშეგნების ამაღლებას. პროექტის ფარგლებში ჩატარდა ვიდეო-ფოტო კონკურსი და სემინარი ძალადობის საკითხებზე. აღნიშნული სემინარი სტუდენტებისთვის შსს აკადემიის საპატრულო პოლიციის ფაკულტეტის დეკანმა ჩაატარა.

სოციალური კამპანიები:

* შსს-მ 2015 წლის დეკემბრის თვიდან „საგზაო მოძრაობის უსაფრთხოების პროგრამის“ ფარგლებში სოციალური კამპანია დაიწყო სლოგანით „შენი გულისთვის - შენი უსაფრთხოებისთვის“. კამპანიის მიზანია ავტოსაგზაო შემთხვევების პრევენცია, საგზაო მოძრაობის მონაწილეთა ინფორმირებულობა და საგზაო მოძრაობის უსაფრთხოების შესახებ საზოგადოების ცნობიერების ამაღლება. აღნიშნულ თემაზე მომზადდა სოციალური ვიდეორგოლი, რომელიც გავიდა საქართველოს წამყვან ტელეარხებზე - რუსთავი2, იმედი, მაესტრო, საზოგადოებრივი მაუწყებელი, GDS, ქართული არხი და ა.შ. საპატრულო პოლიციის თანამშრომლები თბილისისა და რეგიონების საჯარო და კერძო სკოლებში საგზაო მოძრაობის უსაფრთხოების შესახებ საინფორმაციო-საგანმანათლებლო შეხვედრებს მართავენ. პატრულ ინსპექტორებს ჩაუტარდათ ტრენინგი მოზარდებთან საგზაო მოძრაობის უსაფრთხოების შესახებ ჩასატარებელი გაკვეთილების ფორმისა და შინაარსის შესახებ. ტელე იმედის დილის ეთერში კვირაში ერთხელ საგზაო მოძრაობის საკითხებზე ხორციელდება 3 წუთიანი ჩართვები. აღნიშნულ თემას შსსს წარმომადგენლების მონაწილეობით მიეძღვნა პოპულარული ტელე-რადიო გადაცემები, მომზადდა სტატიები.

შს სამინისტროს საქმიანობის გამჭვირვალობისა და ანგარიშვალდებულების მიზნით შსს ოფიციალურ ვებ–გვერდზე [www.police.ge](http://www.police.ge) განთავსდა: ონლაინ–კონსულტაციის აპლიკაცია და გამოკითხვის ბანერი. აღნიშნული ასევე ხელს უწყობს საზოგადოების აზრისა და საჭიროებების შესახებ ინფორმაციის მიღებას.

***ღონისძიება 2.4.5. საჯარო ინფორმაციაზე ხელმისაწვდომობის უზრუნველყოფის გაუმჯობესება***

შსს-ს საჯარო ინფორმაციის სამმართველო კვარტალში ერთხელ უზრუნველყოფს „საჯარო ინფორმაციის ელექტრონული ფორმით მოთხოვნისა და პროაქტიულად გამოქვეყნების შესახებ“ საქართველოს მთავრობის 2013 წლის 26 აგვისტოს N219 დადგენილებითა და შს მინისტრის 2014 წლის 16 ივნისის N450 ბრძანებით დადგენილი ინფორმაციის შინაგან საქმეთა სამინისტროს საჯარო ინფორმაციის ვებ–გვერდზე უწყვეტ რეჟიმში გამოქვეყნებას.

საქართველოს შინაგან საქმეთა სამინისტროს ადმინისტრაციის საჯარო ინფორმაციის სამმართველოში 2015 წელს საჯარო ინფორმაციის გაცემის მოთხოვნათა საერთო რაოდენობა გახლდათ 17780, დაკმაყოფილებულ მოთხოვნათა რაოდენობა - 15058, დაკმაყოფილებაზე უარის თქმის რაოდენობა - 1076, ნაწილობრივ დაკმაყოფილებულ მოთხოვნათა რაოდენობა - 184.[[1]](#footnote-1)

საჯარო დაწესებულების მიერ მოთხოვნის საფუძველზე პერსონალური მონაცემის შეგროვების/დამუშავების/გაცემის რაოდენობასთან დაკავშირებით აღსანიშნავია, რომ მოთხოვნის საფუძველზე პერსონალური მონაცემის შეგროვება/დამუშავების საერთო რაოდენობას შეადგენდა 14364, ხოლო პერსონალური მონაცემის მესამე პირთათვის გადაცემის რაოდენობა - 3463.

2015 წლის განმავლობაში საჯარო ინფორმაციის გაცემაზე უარის თქმის შესახებ მიღებულ გადაწყვეტილებასთან დაკავშირებით შემოსულია 6 ადმინისტრაციული საჩივარი. სასამართლოში შესულია 6 სარჩელი საჯარო ინფორმაციის გაცემის დავალდებულების მოთხოვნით. საანგარიშო პერიოდში მიღებული გადაწყვეტილებების გასაჩივრებასთან დაკავშირებული ხარჯები სამინისტროს არ დაკისრებია.

***ღონისძიება 2.4.6 დაინტერესებულ ქვეყნებთან შსს წარმატებული გამოცდილების გაზიარება***

პოლიციის რეფორმის წარმატებული განხორციელების გამოცდილების გაზიარების მიზნით პერიოდულად ხორციელდება სამუშაო შეხვედრები, რომლის დროსაც ქართული მხარე დაინტერესებულ მხარეებს აცნობს ინფორმაციას სხავადასხვა საპოლიციო სფეროში განხორციელებული რეფორმების შესახებ შემდეგი მიმართულებით:

* სამინისტროს სტრუქტურული რეფორმა;
* ორგანიზებული დანაშაულის წინააღმდეგ ბრძოლა;
* საერთაშორისო საპოლიციო თანამშრომლობა;
* საპატრულო პოლიციის რეფორმა;
* ანტიკორუფციული ღონისძიებები;
* სახელმწიფო სერვისების განვითარება;
* ელექტრონული მმართველობა და სხვ.

საანგარიშო პერიოდში სულ გაიმართა 10 სამუშაო შეხვედრა, რა დროსაც რეფორმებისა და საუკეთესო გამოცდილების შესახებ ინფორმაცია მიეწოდა რუმინეთის, შვედეთის, დანიის, ფინეთის, კანადის, სლოვენიის, იტალიის, კოლუმბიის, ყირგიზეთისა და სხვა ქვეყნების დელეგაციის წარმომადგენლებს.

## 3. პროკურატურის რეფორმა

**მიზანი 3.1 დამოუკიდებელი, მიუკერძოებელი, ეფექტიანი გამოძიების წარმოება და სისხლისსამართლებრივი დევნის განხორციელება**

***ღონისძიება 3.1.1. გამოძიების ერთიანი მეთოდოლოგიის შემუშავება***

ობიექტური, დამოუკიდებელი და ეფექტიანი გამოძიების უზრუნველყოფის მიზნით საპროკურორო საქმიანობაზე ზედამხედველობისა და სტრატეგიული განვითარების დეპარტამენტის მიერ შემუშავებულ იქნა გამოძიების ერთიანი მეთოდოლოგიის სახელმძღვანელო. აღნიშნული სახელმძღვანელოს გამოცემა 2016 წლისთვის არის დაგეგმილი.

***ღონისძიება 3.1.2. არსებული საპროკურორო და სასამართლო პრაქტიკის გაანალიზება და განზოგადება***

2015 წელს საქართველოს მთავარი პროკურატურის მიერ გაანალიზებულ იქნა საპროკურორო და სასამართლო პრაქტიკა. განხორციელდა საპროცესო დოკუმენტების (ბრალის და გამოძიების შეწყვეტის დადგენილებები, აღკვეთის ღონისძიებების შუამდგომლობები და სხვ.) მონიტორინგი, როგორც სამართლებრივი, ისე მართლწერის კუთხით.

ასევე გაანალიზებულ იქნა საპროკურორო პრაქტიკა ცალკეული დანაშაულების მიხედვით, მათ შორის მკვლელობა, მკვლელობის მცდელობა, ჯანმრთელობის წინააღმდეგ მიმართული დანაშაულები, ოჯახური დანაშაულები, 16 წელს მიუღწეველ პირთან სქესობრივი კავშირის დამყარება და სხვ.

საპროკურორო საქმიანობაზე ზედამხედველობისა და სტრატეგიული განვითარების დეპარტამენტის მიერ განხორციელდა რეგიონებში არსებული სპეციფიკისა და ტენდენციების შესწავლა როგორც კრიმინოგენური, ისე საპროკურორო საქმიანობის ხარისხის კუთხით.

გარდა აღნიშნულისა, მომზადდა შემდეგი ანალიზები:

* გამამართლებელი განაჩენების ანალიზი (რომელშიც გაანალიზდა გამამართლებელი განაჩენების სტატისტიკა და გამამართლებელი განაჩენების გამოტანის მიზეზები);
* არასრულწლოვანთა განრიდების ანალიზი (რომელშიც გაანალიზდა არასრულწლოვანთა მიმართ დევნის დაწყებისა და განრიდების მაჩვენებლები, ასევე ის სისხლის სამართლის საქმეები, სადაც გამოყენებული იქნა დევნის ალტერნატიული მექანიზმები);
* სრულწლოვანთა განრიდების ანალიზი (რომელშიც გაანალიზდა სრულწლოვანთა მიმართ დევნის დაწყებისა და განრიდების მაჩვენებლები, ასევე განრიდების გამოყენებისას არსებული ტენდენციები, პრობლემები);
* კოორდინატორების საქმიანობის ანალიზი (რომელშიც გაანალიზდა მოქალაქეთა მიერ პროკურორებისთვის წამოყენებული პრეტენზიები და გამოიკვეთა ის საკითხები, რომლებიც პრობლემურია დაზარალებულებისა და პროცესის სხვა მონაწილეეებისთვის);
* სასამართლოში ბრალდებულთა პირველი წარდგენის სხდომების მონიტორინგის ანგარიში;
* წინასასამართლო სხდომების მონიტორინგის ანგარიში.

***ღონისძიება 3.1.3 რეკომენდაციების შემუშავება***

2015 წელს საქართველოს მთავარ პროკურატურაში შემუშავებულ იქნა რეკომენდაციები ოჯახური დანაშაულის გამოძიებისას გასატარებელი აუცილებელი ღონისძიებების შესახებ, რომლის შესრულების მონიტორინგი ყოველდღიურ რეჟიმში მიმდინარეობს; მომზადებულ იქნა სახელმძღვანელო, რომელიც შეიცავს რეკომენდაციებს არასრულწლოვნებთან მუშაობის სპეციფიკის შესახებ; განახლდა რეკომენდაციები აღკვეთის ღონისძიების დასაბუთების შესახებ;

***ღონისძიება 3.1.4 ანალიზის მომზადება ე.წ. „მკვდარი მუხლების“ ასამოქმედებლად***

არ მომზადებულა

***ღონისძიება 3.1.5 ანალიზის მომზადება კანონმდებლობის არსებულ რეალობასთან შესაბამისობაში მოყვანის მიზნით***

2015 წელს პროკურატურის მიერ ცალკეული კატეგორიის დანაშაულებზე მომზადდა ანალიზები, რომელთა საფუძველზეც საკანონმდებლო ინიციატივაზე უფლებამოსილ უწყებებს მიეწოდა შესაბამისი წინადადებები.

***ღონისძიება 3.1.6 საპროცესო შეთანხმების გამოყენებაზე პროკურორებისთვის გაიდლაინების შემუშავება***

2015 წელს საქართველოს მთავარ პროკურატურაში შემუშავდა სახელმძღვანელო პრინციპები საპროცესო შეთანხმების გაფორმებისას გამოსაყენებელი პირობების შესახებ.

***ღონისძიება 3.1.7 ახლად დანიშნული პროკურორებისა და მოქმედი პროკურორებისათვის ტრენინგის ჩატარება იურიდიული პირების პასუხისმგებლობის საკითხებზე***

მიმდინარე წლის 16-17 ნოემბერს განხორციელდა ტრენინგი თემაზე - იურიდიული პირების მიერ ჩადენილი ეკონომიკური დანაშაულების მიმართ გამოძიებისა და სისხლის სამართლებრივი დევნის წარმოება. ტრენინგზე განიხილებოდა: კორუფციაში, ფულის გათეთრებასა და სხვა ეკონომიკურ დანაშაულებში ჩართული იურიდიული პირების გავრცელებული სახეები; დანაშაულის გამოძიებისა და სისხლისსამართლებრივი დევნის ეფექტური მექანიზმები; არსებული გამოწვევები; ქართული და საერთაშორისო პრაქტიკა. ტრენინგი მოწვეულმა ექსპერტებმა: თაღლითობის საქმეებსა და მძიმე დანაშაულებზე სპეციალიზებულმა ჰოლანდიელმა პროკურორმა ნიკოლ ვურჰუისმა და ბრიტანული საერთაშორისო იურიდიული ფირმის წარმომადგენელმა ნიმიშა აგარვალიმ ჩაატარეს.

ტრენინგში მონაწილეობა სულ 21-მა პროკურორმა და გამომძიებელმა მიიღო, მათ შორის პროკურატურის 15-მა წარმომადგენელმა, ფინანსთა სამინისტროს საგამოძიებო სამსახურიდან 3-მა და სახელმწიფო უსაფრთხოების სამსახურიდან 3-მა წარმომადგენელმა.

***ღონისძიება 3.1.8. პროკურორებისა და გამომძიებლებისათვის იურიდიულ პირებთან დაკავშირებული კორუფციის საქმეების ეფექტური გამოძიებისა და დევნის განხორციელების შესახებ სახელმძღვანელოს შექმნა***

საქართველოს მთავარი პროკურატურა აწარმოებს მოლაპარაკებას ევროპის საბჭოსთან იურიდიული პირების მიერ კორუფციული დანაშაულების გამოძიებისა და დევნის განხორციელების შესახებ სახელმძღვანელოს შექმნასთან დაკავშირებით საექსპერტო დახმარების თაობაზე.

**მიზანი 3.2 ადამიანის უფლებათა საერთაშორისო სტანდარტების შესაბამისი დაცვის უზრუნველყოფა**

***ღონისძიება 3.2.1. ადამიანის უფლებათა დარღვევის ფაქტებზე არსებული სისხლის სამართლის საქმეების შესწავლის საფუძველზე ანალიზის მომზადება***

ადამიანის უფლებათა დაცვის სამმართველოს პროკურორები სისტემატურად სწავლობენ სისხლის სამართლის საქმეებს და პროკურორებს აძლევენ შესაბამის მითითებებს ადამიანის უფლებათა დარღვევის ფაქტების აღმოჩენის შემთხვევაში.

2015 წელს ადამიანის უფლებათა დაცვის სამმართველოში შესწავლილ იქნა სისხლის სამართლის საქმეები, რომლებიც ეხებოდა ოჯახში ძალადობის, ადამიანით ვაჭრობის (ტრეფიკინგის), არასრულწლოვნით ვაჭრობის, წამების, დამამცირებელი ან არაადამიანური მოპყრობის, სამსახურებრივი უფლებამოსილების ბოროტად გამოყენების, სამსახურებრივი უფლებამოსილების გადამეტების, რასობრივი დისკრიმინაციის, სიტყვის თავისუფლების ხელყოფის, ჟურნალისტის პროფესიულ საქმიანობაში უკანონოდ ხელის შეშლის, შეკრების ან მანიფესტაციის უფლების ხელყოფის, ფსიქიატრიულ საავადმყოფოში უკანონო მოთავსების, განზრახ უკანონო დაკავების ან დაპატიმრების, რელიგიური წესის აღსრულებისთვის უკანონოდ ხელის შეშლის, რელიგიური ან პოლიტიკური შეხედულების გამო დევნის, დროებითი მოთავსების იზოლატორებსა და სასჯელაღსრულებით დაწესებულებაში მოთავსებული პირების გარდაცვალების ფაქტებს. საჭიროების შემთხვევაში საგამოძიებო ორგანოებს მიეცათ შესაბამისი მითითებები/რეკომენდაციები.

***ღონისძიება 3.2.2 ადამიანის უფლებათა დაცვის სამმართველოს დებულების განახლება და ადამიანური რესურსებით გაძლიერება***

ადამიანის უფლებათა დაცვის სამმართველოს დებულება არ განახლებულა, თუმცა 2016 წელს იგეგმება, როგორც დებულების განახლება, აგრეთვე აღნიშნული სამმართველოს გაძლიერება (მათ შორის ადამიანური რესურსებით).

***ღონისძიება 3.2.3. ადამიანის უფლებათა დაცვის მიზნით პროკურორების ვიზიტები სასჯელაღსრულების სისტემაში***

დაკავებულ პირთა არასათანადო მოპყრობის ფაქტების მყისიერად გამოვლენის მიზნით პროკურატურის ორგანოები დროებითი მოთავსების იზოლატორებიდან და საპატიმრო დაწესებულებიდან ყოველდღიურ რეჟიმში იღებენ ინფორმაციას სხეულის დაზიანებით შესახლებული პირების შესახებ.

საქართველოს მთავარი პროკურატურის ადამიანის უფლებათა დაცვის სამმართველო სასჯელაღსრულების დეპარტამენტიდან ყოველდღიურად იღებს საინფორმაციო ფურცელს ე.წ. “კრებსს”, რომელიც შეიცავს ინფორმაციას საქართველოში არსებულ ყველა სასჯელაღსრულების დაწესებულებაში სხეულის დაზიანებით შესახლებული პატიმრების შესახებ. აღნიშნული ინფორმაციის საფუძველზე სამმართველოს წარმომადგენელი ხვდება პატიმრებს გასაუბრების მიზნით. პატიმრის მონაწილეობით დგება ოქმი, რომელიც შეიცავს ინფორმაციას ამ უკანასკნელის მიერ დაზიანებების მიღების წარმომავლობისა და გარემოებების შესახებ. დანაშაულის ნიშნების არსებობის შემთხვევაში, ოქმი შესწავლისა და რეაგირების მიზნით იგზავნება შესაბამის პროკურატურაში.

2015 წელს ადამიანის უფლებათა დაცვის სამმართველოს პროკურორი შეხვდა და გაესაუბრა სასჯელაღსრულების დაწესებულებებში დაზიანებით შესახლებულ 107 პატიმარს. აქედან 6 ფაქტზე გამოძიება დაიწყო.

***ღონისძიება 3.2.4 ადამიანის უფლებათა დარღვევის ფაქტებზე შემოსული საჩივარ-განცხადებების ანალიზის მომზადება***

2015 წელს ადამიანის უფლებათა დაცვის სამმართველოში საქართველოს სახალხო დამცველის აპარატიდან შემოვიდა 770 მომართვა. ხოლო საერთაშორისო თუ არასამთავრობო ორგანიზაციებიდან, აგრეთვე პენიტენციური დეპარტამენტის დაწესებულებებიდან შემოვიდა 145 მომართვა. აღნიშნული მომართვების საფუძველზე ხდება საქმეების შესწავლა და პროკურორებისთვის შესაბამისი მითითებების მიცემა.

***ღონისძიება 3.2.5 სახალხო დამცველის ანგარიშში ასახულ რეკომენდაციებზე რეაგირება და შესაბამისი ანგარიშის მომზადება***

საქართველოს სახალხო დამცველმა საქართველოს პროკურატურას მიმართა 21 წინადადება/რეკომენდაციით. აღნიშული რეკომენდაციებიდან პროკურატურამ გაითვალისწინა და შეასრულა 18 წინადადება, ხოლო 3 წინადადებაზე სახალხო დამცველს გაეცა დასაბუთებული და მოტივირებული წერილობითი პასუხი.

2015 წელს ადამიანის უფლებათა დაცვის სამმართველომ მოამზადა საქართველოში ადამიანის უფლებათა და თავისუფლებათა დაცვის მდგომარეობის შესახებ საქართველოს სახალხო დამცველის 2014 წლის ანგარიშის კომენტარები.

***ღონისძიება 3.2.6 ადამიანის უფლებათა ევროპული სასამართლოს გადაწყვეტილებების ანალიზის საფუძველზე რეკომენდაციების მომზადება***

2015 წელს განახლდა რეკომენდაციები ადამიანის უფლებათა ევროპული სასამართლოს გადაწყვეტილებების შესაბამისად აღკვეთის ღონისძიებების შუამდგომლობების დასაბუთების შესახებ.

***ღონისძიება 3.2.7 წამებისა და არასათანადო მოპყრობის, უმცირესობათა უფლებების დარღვევის, რელიგიური ხასიათის დანაშაულის, ტრეფიკინგის, ოჯახში ძალადობის ფაქტებზე ჩატარებული საგამოძიებო საქმიანობის ამსახველი დოკუმენტების რაოდენობა***

2015 წლის 23 იანვარს ძალადობრივი და ოჯახური დანაშაულის საქმეების შესწავლის შედეგად, საქართველოს მთავარ პროკურატურაში პროკურორებისთვის შემუშავდა ორი რეკომენდაცია: 1. საქართველოს სისხლის სამართლის კოდექსის 111 და 1261 მუხლებზე აუცილებელი საგამოძიებო და საპროცესო მოქმედებების ჩატარების შესახებ და 2. საქართველოს სისხლის სამართლის კოდექსის 117-ე, 118-ე, 120-ე, 125-ე მუხლებზე აუცილებელი საგამოძიებო და საპროცესო მოქმედებების ჩატარების შესახებ.

***ღონისძიება 3.2.8 ოჯახურ დანაშაულზე პროკურორებისთვის ტრენინგების ჩატარება***

2015 წლის იანვარში გაეროს ქალთა ორგანიზაცია ,,UN WOMEN“-ისა და საქართველოს მთავარი პროკურატურის ორგანიზებით ჩატარდა ტრენერთა ტრენინგი პროკურორებისთვის თემაზე - ქალთა და გოგონათა მიმართ ძალადობა და ოჯახში ძალადობა. ტრენინგის ფარგლებში განხილულ იქნა ქალთა და გოგონათა მიმართ ძალადობისა და ოჯახში ძალადობის ფენომენი; საერთაშორისო და რეგიონული სამართლებრივი ჩარჩო ქალთა უფლებების, ქალთა და გოგონათა მიმართ ძალადობისა და ოჯახში ძალადობის შესახებ რეფერალის სქემები და მულტისექტორული მონაწილეობის მექანიზმები, სისხლისსამართლებრივი დევნის ეფექტური განხორციელება, მტკიცებულებების გამოკვლევის პროცესი. ტრენინგი ჩაატარა ბრიტანელმა ექსპერტმა ფრანჩესკა დელ მეზემ.

2015 წლის აპრილში პროკურორებისთვის ჩატარდა ტრენინგი ოჯახში ძალადობის თემაზე. ტრენინგის ფარგლებში განხილულ იქნა ოჯახში ძალადობის არსი და ფორმები, ოჯახში ძალადობის გამოვლენისა და აღკვეთის მექანიზმები, დამცავი და შემაკავებელი ორდერები, ოჯახში ძალადობის ადმინისტრაციულ-სამართლებრივი და სისხლისსამართლებრივი რეგულირების გამიჯვნის კუთხით არსებული გამოწვევები. ბავშვთა დაცვა ოჯახში ძალადობისგან, ბავშვთა მიმართ ოჯახში ძალადობის შემთხვევებზე რეფერირების პროცედურების გამოყენების საკითხები, ოჯახში ძალადობის მსხვერპლთან ურთიერთობის სპეციფიკა და ოჯახში ძალადობის ფსიქოლოგიური ასპექტები.

აღნიშნულ ტრენინგზე მოწვეულნი იყვნენ დამოუკიდებელი ექსპერტი, სოციალური მომსახურების სააგენტოს და საქართველოს სოციალურ მუშაკთა ასოციაციის წარმომადგენლები, ფსიქოლოგი და თბილისის საქალაქო სასამართლოს სისხლის სამართლისა და ადმინისტრაციულ საქმეთა კოლეგიის მოსამართლეები.

2015 წელს ოჯახში ძალადობის თემაზე სულ გადამზადდა 75 პროკურორი. ტრენინგებმა მოიცვა საქართველოს პროკურატურის ყველა ტერიტორიული ორგანო. შესაბამისი მიმართულების პროკურორებთან ერთად გადამზადება გაიარეს საშუალო რგოლის მენეჯერებმა.

„ქალთა მიმართ ძალადობის და ოჯახში ძალადობის პრევენციისა და აღკვეთის შესახებ“ ევროსაბჭოს კონვენციის (სტამბულის კონვენცია) საქართველოსათვის ამოქმედების შემდეგ ასევე იგეგმება ყველა შესაბამისი მიმართულების პროკურორის გადამზადება. ოჯახში ძალადობის თემაზე ტრენინგი განხორციელდება მოწმისა და დაზარალებულთა კოორდინატორებისთვისაც.

**მიზანი 3.3 პროკურატურის სტრუქტურული მოდერნიზაცია**

***ღონისძიება 3.3.1 პროკურატურის სტრუქტურული დანაყოფების დებულებების შესწავლა და წინადადებების მომზადება ფუნქციების ნათლად გამიჯვნის მიზნით და ღონისძიება***

***3.3.2 თანამედროვე გამოწვევებზე მორგებული სტრუქტურული მოდელის შესაქმნელად წინადადებების შემუშავება***

2015 წელს საქართველოს მთავარ პროკურატურაში შესწავლილ იქნა რამდენიმე სტრუქტურული ქვედანაყოფის დებულება. აღნიშნულის საფუძველზე, საჭიროებების გათვალისწინებით, შეიქმნა ახალი სამმართველოები (კორუფციულ დანაშაულზე სისხლის სამართლებრივი დევნის სამმართველო, სტრატეგიული განვითარების სამმართველო) და დეპარტამენტი (სამართალწარმოების პროცესში ჩადენილი დანაშაულის გამოძიების დეპარტამენტი). ცვლილებები განხორციელდა სხვა დეპარტამენტების დებულებებში. კერძოდ, დამტკიცდა: საქართველოს მთავარი პროკურატურის სამართალწარმოების პროცესში ჩადენილი დანაშაულის გამოძიების დეპარტამენტის დებულება; საქართველოს მთავარი პროკურატურის საგამოძიებო ნაწილის (დეპარტამენტი) დებულება; საქართველოს მთავარი პროკურატურის ადამიანური რესურსების მართვისა და განვითარების დეპარტამენტის დებულება; საქართველოს მთავარი პროკურატურის ეკონომიკური დეპარტამენტის დებულება; საქართველოს მთავარი პროკურატურის საპროკურორო საქმიანობაზე ზედამხედველობისა და სტრატეგიული განვითარების დეპარტამენტის დებულება.

ცვლილება შევიდა საქართველოს მთავარი პროკურატურის სამართლებრივი უზრუნველყოფის დეპარტამენტის, საქართველოს მთავარი პროკურატურისა და საქართველოს მთავარი პროკურატურის შინაგან საქმეთა სამინისტროს საზოგადოებრივი უსაფრთხოების სამსახურებში, სახელმწიფო დაცვის სპეციალურ სამსახურში და დაზვერვის სამსახურში გამოძიების საპროცესო ხელმძღვანელობისა და ოპერატიულ-სამძებრო საქმიანობაზე ზედამხედველობის დეპარტამენტის დებულებებში.

***ღონისძიება 3.3.3 პროკურატურის თანამშრომელთა დატვირთვის ანალიზი და ღონისძიება 3.3.4 დატვირთვის ანალიზის შედეგად შესაბამისი რეკომენდაციების მომზადება***

პროკურატურის თანამშრომელთა დატვირთვის ანალიზი მომზადებულია და შემუშავებულია ზოგადი სახის რეკომენდაციები.

**მიზანი 3.4 პროკურატურის თანამშრომელთა შერჩევის წესის გაუმჯობესება და კვალიფიკაციის ამაღლება**

***ღონისძიება 3.4.1 პროკურატურაში სტაჟიორთა მიღების წესის დახვეწა; ბრძანებაში შესაბამისი ცვლილების შეტანა და დამტკიცება***

2014 წელს იუსტიციის მინისტრის ბრძანებით განახლდა სტაჟირების გავლის წესი. განახლებული წესის შესაბამისად 2015 წლის ნოემბრის ბოლოს სტაჟიორთა ახალი კონკურსი გამოცხადდა.

***ღონისძიება 3.4.2 საქართველოს პროკურატურის მუშაკთა კვალიფიკაციის ამაღლების (სწავლების) სტანდარტის დოკუმენტის შემუშავება***

მომზადებულია პროკურატურის მუშაკთა სწავლების სტანდარტი. დონორ ორგანიზაციებთან თანამშრომლობით, იგეგმება საერთაშორისო ექსპერტის მოწვევა და მისი დახვეწა.

***ღონისძიება 3.4.3 პროკურატურის მუშაკთა პროფესიული მომზადება/გადამზადების მიზნით სხვადასხვა მიმართულების სასწავლო პროექტების დაგეგმვა და განხორციელება***

მიმდინარე წელს პროკურატურის სისტემის წარმომადგენლები 150-მდე სასწავლო აქტივობაში იყვნენ ჩართული და სხვადასხვა მიმართულებით გადამზადება ჯამში 1800-ზე მეტმა მსმენელმა გაიარა. ძირითადი აქტივობები პროკურორებისა და სისტემის გამომძიებლების კვალიფიკაციის ამაღლების მიზნით განხორციელდა. თუმცა, ამასთან ტრენინგები ჩაუტარდათ მოწმისა და დაზარალებულთა კოორდინატორებსა და პროკურატურის სხვა მიმართულების თანამშრომლებს. საოლქო პროკურატურების თანამშრომელთა გადამზადების მიზნით, აქტიურად ხორციელდებოდა გასვლითი ტრენინგები.

პრატქიკაში არსებული პრობლემების იდენტიფიცირებისა და ერთობლივი პრატქიკის დანერგვის მიზნით, პრიორიტეტული იყო ერთობლივი ტრენინგების განხორციელება - მოსამართლეებისა და საგამოძიებო უწყებების ჩართულობით.

2015 წელს პროკურორების და სისტემის გამომძიებლების გადამზადება ძირითადად შემდეგი მიმართულებებით განხორციელდა:

* არასრულწლოვანთა მართლმსაჯულება;
* ოჯახში ძალადობა;
* დისკრიმინაციის აკრძალვა;
* ინფორმაციის თავისუფლება და პერსონალური მონაცემების დაცვა;
* აღკვეთის ღონისძიებების დასაბუთება ეროვნული კანონდებლობისა და ადამიანის უფლებათა ევროპული კონვენციის მიხედვით;
* ეფექტიანი კომუნიკაციის ტექნიკები - პროკურორის კომუნიკაციის სტანდარტი;
* ნაფიც მსაჯულთა სასამართლო უნარ-ჩვევები;
* წამებისა და არასათანადო მოპყრობის ფაქტების წინააღმდეგ ბრძოლა;
* სამოხელეო დანაშაულის სუბიექტები - საჯაროსამართლებრივი უფლებამოსილების განმახორციელებელი პირები;
* ორგანიზებული დანაშაულის გამოძიება და სისხლის სამართლებრივი დევნა;
* განრიდება/მედიაცია;
* ტრეფიკინგი;
* საზღვარზე მიგრანტთა უკანონო გადაყვანა;
* საგადასახადო კანონდებლობა;
* ფულის გათეთრების წინააღმდეგ ბრძოლა;
* „ექსტრადიცია და საერთაშორისო თანამშრომლობა დანაშაულებრივი გზით მოპოვებული ქონების ჩამორთმევასთან და დაბრუნებასთან დაკავშირებით“;
* მოწმის გამოკითხვა და დაკითხვა;
* ტერორიზმის წინააღმდეგ ბრძოლა.

ამასთან, მიმდინარე წელს სისტემაში შიდა რესურსების გაძლიერებისა და სიცოცხლისუნარიანი სასწავლო პროგრამების დანერგვის მიზნით აქტიურად განხორციელდა სისტემის თანამშრომელთა ტრენერებად მომზადება.

ამასთან, ტრენერთა ტრენინგი პროკურატურის 88-მა წარმომადგენელმა გაიარა. მათგან 19 თანამშრომელი მომზადდა ტრენინგების დაგეგმვისა და განხორციელების მეთოდიკის კუთხით, ხოლო დანარჩენმა ტრენერებმა თემატური ტრენინგი შემდეგ საკითხებზე გაიარეს:

* ადამიანის უფლებები;
* დაკავებისა და პატიმრობის საერთაშორისო სტანდარტები;
* მამხილებელთა დაცვა;
* ოჯახში ძალადობა;
* არასრულწლოვანთა მართლმსაჯულება;
* დისკრიმინაციის აკრძალვის ევროპული სტანდარტები.

***ღონისძიება 3.4.4 პროკურორებისათვის მინიმუმ ორი ფართომასშტაბიანი ტრენინგის ჩატარება***

2015 წელს პროკურორებისათვის არაერთი ფართომასშტაბიანი ტრენინგი განხორციელდა. თუმცა მნიშვნელობიდან და გადამზადებული პირების რაოდენობიდან გამომდინარე აღსანიშნავია შემდეგი პროექტები:

* ტრენინგები თემაზე: ,,აღკვეთის ღონისძიებების დასაბუთება ეროვნული კანონდებლობისა და ადამიანის უფლებათა ევროპული კონვენციის მიხედვით“.

საწყის ეტაპზე მოხდა სისტემის ტრენერების შერჩევა და გადამზადება; სტრასბურგში მათთვის სასწავლო ვიზიტის განხორციელება; მომზადდა სპეციალური სასწავლო პროგრამა და მასალები. პროცესი ადამიანის უფლებათა საერთაშორისო ექსპერტის, ევროკავშირის პროექტის კონსულტანტის ჯერემი მაკბრაიდის უშუალო მონაწილეობით განხორციელდა. შედეგად აღკვეთის ღონისძიებების დასაბუთების ევროპული სტანდარტის თემაზე 2015 წელს ყველა პროკურორი გადამზადდა.

ტრენინგი ევროსაბჭოსა და ევროკავშირის მხარდაჭერით განხორციელდა და ორიენტირებული იყო პროკურორების საქმიანობაში ადამიანის უფლებათა ევროპული სტანდარტების დანერგვაზე.

* ტრენინგები თემაზე: ,,არასრულწლოვანთა მართლმსაჯულება, ფსიქოლოგია და არასრულწლოვანთან ურთიერთობის მეთოდიკა“.

ჯამში სისტემის 182 წარმომადგენელი, მათ შორის 43 მენეჯერი გადამზადდა. სპეციალიზებული პირები საქართველოს პროკურატურის ყველა ტერიტორიულ ორგანოში არიან გადანაწილებული. ტრენინგები 5 დღიან ინტენსიურ სწავლებას მოიცავდა და ორიენტირებული იყო კანონმდებლობაში დანერგილი სიახლეების, საერთაშორისო სტანდარტების, არასრულწლოვანთა მართლმსაჯულების ფსიქოლოგიური ასპექტების, არასრულწლოვანთა დაკითხვა/გამოკითხვის ტექნიკებისა და სხვა მნიშვნელოვანი საკითხების სწავლებაზე.

სპეციალიზაციის პროცესი ევროკავშირისა და გაეროს განვითარების ფონდის (UNICEF) აქტიური მხარდაჭერით განხორციელდა. აღნიშნული ტრენინგები ხელს შეუწყობს საქართველოს პროკურატურის მიერ არასრულწლოვანთა მართლმსაჯულების პროცესში ბოლო წლებში გადადგმული პროგრესული ნაბიჯების გაგრძელებას.

* დისკრიმინაციის ყველა ფორმით აკრძალვის ევროპული სტანრატი.

2015 წელს დისკრიმინაციის ყველა ფორმით აკრძალვის თემაზე ჩატარდა 8 სასწავლო აქტივობა, რომელთა ფარგლებშიც საქართველოს პროკურატურის სისტემის 90 წარმომადგენელი გადამზადდა. მათი ნაწილი შსს-თან თანამშრომლობით განხორციელდა და შედეგად პროკურორებსა და გამომძიებლებს ერთობლივი ტრენინგები ჩაუტარდათ.

ამასთან, საქართველოს პროკურატურის პროფესიული განვითარების ცენტრმა დისკრიმინაციის ყველა ფორმით აკრძალვის ევროპულ სტანდარტებზე დაიწყო პროკურორებისათვის სპეციალური სასწავლო პროგრამის შემუშავება და სისტემის ტრენერების გადამზადება. ევროსაბჭოსთან თანამშრომლობით ტრენერთა ტრენინგის პირველი ეტაპი მიმდინარე წელს განხორციელდა.

განხორციელებული ტრენინგების ფარგლებში მოწვეულმა საერთაშორისო და ადგილობრივმა ექსპერტებმა, პროკურორებს გააცნეს: დისკრიმინაციასთან დაკავშირებული ეროვნული სამართლებრივი და საერთაშორისო ნორმები, დისკრიმინაციული ფაქტების გამოძიების ტაქტიკა და მტკიცებულებათა მოპოვება. ტრენინგზე სამართლებრივ ნორმებთან ერთად ევროსასამართლოს პრეცედენტული სამართალიც მიმოიხილეს. სასწავლო პროცესი დატვირთული იყო პრაქტიკული სავარჯიშოებით.

* სამუშაო შეხვედრები ევროკომისიისგან მიღებული რეკომენდაციების შესრულებასთან დაკავშირებულ საკითხებზე.

ევროკომისიისგან მიღებული რეკომენდაციების შესრულების უზრუნველყოფის მიზნით, საქართველოს პროკურატურის ორგანიზებით განხორციელდა სამუშაო შეხვედრები პროკურორებთან და გამომძიებლებთან. შეხვედრების თემატიკა მოიცავდა შემდეგ საკითხებს: საერთაშორისო საპოლიციო თანამშრომლობა, ინტერპოლთან თანამშრომლობა და დანაშაულებრივი გზით მოპოვებული ქონების ჩამორთმევა.

საქართველოს მასშტაბით სულ 11 სამუშაო შეხვედრა განხორციელდა. პროექტში - 275 წარმომადგენელი მონაწილეობდა: საქართველოს პროკურატურა (124 პირი), შინაგან საქმეთა სამინისტრო (122 პირი) და ფინანსთა სამინისტროს საგამოძიებო სამსახური (29 პირი).

***ღონისძიება 3.4.5 განხორციელებული სასწავლო აქტივობების ხარისხის მონიტორინგი და წლიური ანგარიშის მომზადება***

სწავლების ხარისხის კონტროლის მიზნით, ყოველი ტრენინგის დასრულების შემდეგ მონაწილეები ავსებენ ანონიმურ კითხვარს, რომელთა შედეგების განხილვა ხდება პროექტში ჩართულ ტრენერებთან ერთად. 2015 წელს პროფესიული განვითარების ცენტრის მიერ ჩატარდა მონაწილეთა გრძელვადიანი გამოკითხვაც. კერძოდ, პროკურატურის სისტემის სტაჟიორებს, ტრენინგის დასრულებიდან და სამუშაო ადგილებზე გადანაწილებიდან 6 თვის შემდეგ დაურიგდათ ანონიმური კითხვარი, სადაც შეაფასეს - თუ რამდენად გამოადგათ მოსამზადებელი კურსის ფარგლებში მიღებული ცოდნა პრაქტიკულ საქმიანობაში. ამასთან, გარკვეული ტრენინგების დასრულების შემდეგ მონაწილეებს უტარდებათ გამოცდები, მათ შორის პრე და პოსტ-ტესტი. ასევე, პროკურორების საქმიანობაზე ზედამხედველობას მუდმივად ახორციელებენ სისტემის შესაბამისი სამსახურები. მიღებული შედეგების გათვალისწინება სამომავლო აქტივობების დაგეგმვის დროს ხორციელდება.

2015 წლის ბოლოს მომზადდა პროფესიული განვითარების ცენტრის 2015 წლის საქმიანობის ანგარიში.

***ღონისძიება 3.4.6 სისტემისათვის ახალი და კვალიფიციური კადრების შერჩევის მიზნით, კონკურსების დაგეგმვა და განხორციელება***

ამჟამად გამოცხადებულია სტაჟიორთა შესარჩევი კონკურსი, რომელშიც უკვე შემოსულია 758 განაცხადი. კონკურსი დასრულდება მომავალი წლის დასაწყისში და შერჩეული საუკეთესო კანდიდატები დაინიშნებიან სტაჟიორებად. 2015 წლის განმავლობაში ასევე ჩატარდა 19 კონკურსი მრჩევლების პოზიციებზე და გასაუბრების შედეგად შერჩეული იქნენ შესაბამისი პირები.

***ღონისძიება 3.4.7 მომდევნო წლის ტრენინგ-საჭიროებათა ანალიზის ჩატარება და ღონისძიება 3.4.8 მომდევნო წლის წინასწარი სამოქმედო გეგმისა და ტრენინგ-კალენდრის მომზადება***

2015 წლის დეკემბრის მეორე ნახევარში ჩატარდა სისტემაში ტრენინგსაჭიროებათა ანალიზი და მიღებული შედეგების, თუ სამომავლო პრიორიტეტების გათვალისწინებით - მოხდა 2016 წლის სამოქმედო გეგმის შემუშავება.

***ღონისძიება 3.4.9 თანამშრომლებთან და სამიზნე აუდიტორიასთან ეფექტიანი და მარტივი კომუნიკაციის მიზნით, მოკლე ტექსტური შეტყობინებების დაგზავნის სერვისის აწყობა***

აღნიშნული ელ. სერვისი ამუშავებულია და საანგარიშო პერიოდის განმვალობაში აქტიურად გამოიყენება.

**მიზანი 3.5 პროკურორთა დისციპლინური პასუხისმგებლობისა და თანამდებობიდან გათავისუფლების პროცედურების დახვეწა**

***ღონისძიება 3.5.1 წინადადებების შემუშავება პროკურატურის მუშაკთა ეთიკის კოდექსის გადასახედად***

საქართველოს მთავარ პროკურატურაში დაწყებულია მუშაობა პროკურატურის მუშაკთა ეთიკის კოდექსის გადახედვის მიზნით წინადადებების შემუშავებაზე.

***ღონისძიება 3.5.2 წინადადებების შემუშავება პროკურორთა დანიშვნისა და თანამდებობიდან გათავისუფლების მკაფიო საფუძვლების გასაწერად***

პროკურორთა დანიშვნისა და გათავისუფლების პროცედურების შესახებ წინადადებები შემუშავების პროცესშია. კერძოდ, გაიწერა კრიტერიუმები და შეიქმნა სამუშაო ჯგუფი. შეიქმნა ასევე საკონსულტაციო საბჭო, რომლის ფუნქციებშიც შედის პროკურატურის მუშაკთა წახალისების, დაწინაურებისა და დისციპლინური პასუხისმგებლობის საკითხთა განხილვა.

**მიზანი 3.6 პროკურატურაში სამუშაო გარემოსა და პროკურორთა მოტივაციის სისტემის გაუმჯობესება**

***ღონისძიება 3.6.1 სისხლის სამართლის საქმისწარმოების ელექტრონული სისტემის დახვეწაზე მომუშავე სამუშაო ჯგუფის შექმნა***

პროკურატურაში შექმნილია სისხლის სამართლის საქმისწარმოების ელექტრონული სისტემის დახვეწაზე მომუშავე სამუშაო ჯგუფი. იდენტიფიცირებულია პრობლემები და დაწყებულია მუშაობა მათ აღმოსაფხვრელად. არასრულწლოვანთა მართლმსაჯულების კოდექსის შესაბამისად გამოძიების ელექტრონულ პროგრამაში შესაბამისი საკანონმდებლო ცვლილებები განხორციელდა.

***ღონისძიება 3.6.2 სისხლის სამართლის საქმისწარმოების ელექტრონული სისტემის დახვეწაზე მომუშავე სამუშაო ჯგუფის მიერ არსებული ხარვეზების შესახებ ანგარიშის მომზადება***

საანგარიშო პერდიოდში სისხლის სამართლის საქმისწარმოების ელექტრონული სისტემის დახვეწაზე მომუშავე სამუშაო ჯგუფის მიერ არსებული ხარვეზების შესახებ ანგარიში მომზადებულია.

***ღონისძიება 3.6.3 ადამიანური რესურსების მართვის ელექტრონული პროგრამის (HR ელექტრონული პროგრამა) დასანერგად სამუშაო ჯგუფის შექმნა და გეგმის მომზადება***

ადამიანური რესურსების მართვის ელექტრონული პროგრამის დანერგვის მიზნით შეხვედრები შედგა საჯარო სამსახურის ბიუროს, იუსტიციის სამინისტროსა და ევროკავშირის წარმომადგენლობასთან. საჯარო სამსახურის ბიუროს რეკომენდაციით საჯარო სამსახურებში დაინერგება იუსტიციის სამინისტროს ან ფინანსთა სამინისტროს პროგრამები. მომავალი წლის დასაწყისისთვის იგეგმება იუსტიციის სამინიტროს პროგრამაში სამუშაოდ თანამშრომლების დატრენინგება და პროგრამის ეტაპობრივად დანერგვა.

***ღონისძიება 3.6.4 პროკურორთა დატვირთვის ელექტრონული მოდულის დასანერგად სამუშაო ჯგუფის შექმნა და გეგმის მომზადება***

პროკურორთა დატვირთვის ელექტრონული მოდულის დასანერგად მუშაობა დაწყებულია. შექმნილია სამუშაო ჯგუფი და მიმდინარეობს ამოცანის წერის პროცესი.

***ღონისძიება 3.6.5 ელექტრონული პროგრამების მონიტორინგის შედეგების ამსახველი მინიმუმ 1 ანგარიშის მომზადება***

2015 წელს განხორციელდა სისხლის სამართლის საქმის წარმოების ელექტრონული პროგრამის მონიტორინგი. კერძოდ, შემოწმდა რა ტექნიკური და სამართლებრივი ხარვეზები იყო პროგრამაში. მონიტორინგი განხორციელდა მასშტაბურად და მასში მონაწილეობა მიიღო ყველა პროკურორმა. ანალიზის შემდგომ დაიგეგმა პროგრამაში განსახორციელებელი ცვლილებები, რომელთა ნაწილი უკვე განხორციელებულია, ხოლო ნაწილის განსახორციელებლად ამჟამადაც მიმდინარეობს მუშაობა.

ასევე პროგრამა შესაბამისობაში მოვიდა არასრულწლოვანთა მართლმსაჯულების კოდექსთან.

2015 წელს მთავარი პროკურატურის ანალიტიკური სამმართველოს მიერ შესწავლილი და განხილული იქნა სტატისტიკურ-ანალიტიკური მოდული და შენიშვნებთან დაკავშირებით შექმნილია სპეციალური დოკუმენტი.

***ღონისძიება 3.6.6 პროკურორთა კმაყოფილების დონის განსაზღვრისა და პრობლემური საკითხების იდენტიფიცირების მიზნით კვლევის ჩატარება***

პროკურორთა კმაყოფილების დონის განსაზღვრის მიზნით კვლევა დაწყებულია. უკვე განხორციელდა თანამშრომელთა გამოკითხვა, ხოლო 2016 წლის თებერვლის ბოლოს მომზადა შესაბამისი ანგარიში.

***ღონისძიება 3.6.7 პროკურატურის ავტოპარკის ნაწილის განახლება***

ავტოპარკის ნაწილი განახლებულ იქნა. შეძენილ იქნა ოპერატიული დანიშნულების 5 მანქანა.

**მიზანი 3.7 საზოგადოების წინაშე ანგარიშვალდებული პროკურატურა**

***ღონისძიება 3.7.1 პროკურატურის შესახებ საზოგადოებრივი აზრის კვლევის ჩატარება***

კვლევა არ ჩატარებულა.

***ღონისძიება 3.7.2* საზოგადოებასთან ურთიერთობის სტრატეგიისა და სამოქმედო გეგმის შემუშავება და *ღონისძიება 3.7.3 საზოგადოებასთან ურთიერთობის სტრატეგიაზე მომუშავე სამუშაო ჯგუფის შექმნა***

საზოგადოებასთან ურთიერთობის სტრატეგიისა და სამოქმედო გეგმის შემუშავებაზე მუშაობა დაწყებულია.

საზოგადოებასთან ურთიერთობის სტრატეგიაზე მომუშავე სამუშაო ჯგუფი შექმნილია.

***ღონისძიება 3.7.4 საზოგადოებაზე ორიენტირებული პროექტების განხორციელება***

2015 წელს პროექტ საზოგადოებრივი პროკურატურის ფარგლებში სულ ჩატარდა 154 ღონისძიება, მათ შორის 116 საგანმანათლებლო-ინტელექტუალური, 10 კულტურული, 21 სპორტული და 7 სხვადასხვა სახის სოციალური ღონისძიება. აღნიშნულ ღონისძიებებში საერთო ჯამში მონაწილეობა მიიღო 5791 პირმა.

***ღონისძიება 3.7.5 მედიის წარმომადგენლებისა და პროკურორებისათვის ერთობლივი გასვლითი სემინარების ორგანიზება სისხლის სამართლისა და მედიის დარგში ცნობიერების ამაღლების მიზნით***

მიმდინარე წელს აშშ-ს საელჩოსა და ევროკავშირის მხარდაჭერით განხორციელდა ერთობლივი სემინარი პროკურატურისა და ქართული მედია საშუალებების წარმომადგენლებისათვის, რომელშიც ჯამში 24 წარმომადგენელი მონაწილეობდა. პროექტში მონაწილეობა მიიღო 12-მა ჟურნალისტმა და პროკურატურის 12-მა წარმომადგენელმა. აქტივობის მიზანი იყო საერთაშორისო პრაქტიკის გაცნობა, ერთმანეთის სამუშაო სპეციფიკის უკეთ გაანალიზება და მედიის სფეროს წარმომადგენლებისათვის სამართლებრივი ცნობიერების ამაღლება. ამასთან, მოხდა პროკურატურის მიერ ,,მედიასთან თანამშრომლობის სფეროზე“ მომზადებული დოკუმენტის გაცნობა.

პროექტის ფარგლებში მომხსენებლებად მოწვეული იყვნენ მაღალი რანგის მომხსენებლები, მათ შორის ავსტრიის მთავარი პროკურორის მოადგილე ბატონი გერჰარდ იაროში და აშშ-ს იუსტიციის დეპარტამენტის საზოგადოებასთან ურთიერთობის ოფისის დირექტორის მოადგილე, ბატონი უინ ჰორბანკლი. ასევე, ამერიკელი ჟურნალისტი ტოდ საუთი.

***ღონისძიება 3.7.6 მოწმეთა და დაზარალებულთა კოორდინატორის სამსახურის საქმიანობის ამსახველი ანალიზისა და რეკომენდაციების მომზადება***

მოწმეთა და დაზარალებულთა კოორდინატორის სამსახურის საქმიანობის ამსახველი ანალიზი მომზადდა. მასში გაანალიზდა მოქალაქეთა მიერ პროკურორებისთვის წამოყენებული პრეტენზიები და გამოიკვეთა ის საკითხები, რომლებიც პრობლემურია დაზარალებულებისა და პროცესის სხვა მონაწილეებისთვის.

***ღონისძიება 3.7.7 სტატისტიკური მონაცემების გასაჯაროება***

2015 წლის ივნისიდან პროკურატურის მხრიდან საჯარო ინფორმაცია ყოველთვიურად (თვის) და ყოველწლიურად (წლის) ეგზავნება საქართველოს სტატისტიკის ეროვნულ სამსახურს (საქსტატი), რომელიც აღნიშნულ ინფორმაციას აქვეყნებს თავისი ოფიციალური ვებ-გვერდის მეშვეობით.

**მიზანი 3.8 არასრულწლოვანთა მართლმსაჯულება**

***ღონისძიება 3.8.1 არასრულწლოვანთა საქმეებზე პროკურორთა გადამზადება და ღონისძიება 3.8.2 შესაბამისი ტრენინგ-მოდულების შემუშავება და დანერგვა***

არასრულწლოვანთა მართლმსაჯულებაზე სპეციალიზაციის მიზნით, საქართველოს პროკურატურის ყველა ტერიტორიულ ორგანოში ჯამში გადასამზადებლად შეირჩა 139 პროკურორი და გამომძიებელი.

შედგა 5 დღიანი სასწავლო პროგრამა, რომელიც მოიცავდა როგორც საერთაშორისო და შიდა სამართლის ნორმებს, ასევე არასრულწლოვანთა ფსიქოლოგიურ ასპექტებს.

***ღონისძიება 3.8.3 არასრულწლოვანთა შორის დანაშაულის გამომწვევი მიზეზების დასადგენად კვლევების ჩატარება და ღონისძიება 3.8.4 კვლევების საფუძველზე შესაბამისი რეკომენდაციების მომზადება და პრევენციული ღონისძიებების დაგეგმვა***

არასრულწლოვანთა შორის დანაშაულის გამომწვევი მიზეზების დასადგენად კვლევა ჩატარებულია. შესწავლილი სისხლის სამართლის საქმეების შედეგად გამოვლენილია არასრულწლოვანთა მიერ დანაშაულის ჩადენის მიზეზები.

კვლევის საფუძველზე მომზადდა რეკომენდაციები და დაიგეგმა პრევენციული ღონისძიებები.

***ღონისძიება 3.8.5 არასრულწლოვანთა განრიდება-მედიაციის შესახებ ბრძანებაში შესაბამისი ცვლილებების შეტანა***

საქართველოს იუსტიციის მინისტრის ბრძანებაში, რომელიც 14-დან 18 წლამდე ასაკის პირების მიმართ სისხლისსამართლებრივი დევნის ალტერნატიული მექანიზმის - განრიდება/მედიაციის გამოყენების საკითხებს არეგულირებს, 2014 წელს განხორციელდა ცვლილებები, რამაც გააფართოვა განსარიდებელ არასრულწლოვანთა წრე. ბრძანებით პროკურორს მიენიჭა ყველა მძიმე კატეგორიის დანაშაულის ჩამდენი არასრულწლოვნის განრიდების უფლებამოსილება, რითაც ის შესაბამისობაში მოვიდა სისხლის სამართლის საპროცესო კოდექსთან.

***ღონისძიება 3.8.6 არასრულწლოვანთა დაკითხვის მეთოდოლოგიის შემუშავება***

არასრულწლოვანთა დაკითხვის მეთოდოლოგიაზე მომზადებულია სახელმძღვანელო, რომლითაც ხელმძღვანელობენ პროკურორები.

**მიზანი 3.9 პროკურატურის როლის გაზრდა დანაშაულის პრევენციის პროცესში**

***ღონისძიება 3.9.1 დანაშაულის პრევენციის სამუშაო ჯგუფის შექმნა***

აღნიშნულ საკითხზე მუშაობა დაწყებულია. 2016 წელს პირველი ჯგუფი შეიქმნება.

***ღონისძიება 3.9.2 საქართველოში კრიმინოგენური მდგომარეობის ამსახველი მინიმუმ 2 ანალიზის მომზადება***

კრიმინოგენური მდგომარეობის ამსახველი 3 ანალიზი მომზადებულია.

***ღონისძიება 3.9.3 დანაშაულის პრევენციის სტრატეგიისა და სამოქმედო გეგმის მომზადება და დამტკიცება***

 დანაშაულის პრევენციის სტრატეგიისა და სამოქმედო გეგმის მომზადება დაწყებულია.

**მიზანი 3.10 საერთაშორისო თანამშრომლობის გააქტიურება**

***ღონისძიება 3.10.1 საერთაშორისო ორგანიზაციების წარმომადგენლებთან შეხვედრების ორგანიზება***

2015 წლის განმავლობაში საქართველოს პროკურატურაში საერთაშორისო ორგანიზაციების წარმომადგენლებთან სხვადასხვა თემებზე არაერთი შეხვედრა გაიმართა. შეხვედრებში მონაწილეობდნენ როგორც საშუალო, ისე უმაღლესი რგოლის წარმომადგენლები. შეხვედრები ეხებოდა პროკურორთა კვალიფიკაციის ამაღლების საკითხებს, გახმაურებულ საქმეებზე მიმდინარე გამოძიებას და სხვ.

## 4. იურიდიული დახმარების სამსახურის რეფორმა

***სტატისტიკური მონაცემები***

**იურიდიული დახმარების ბიუროებისა და საკონსულტაციო ცენტრების ძირითადი სტატისტიკური მონაცემები (2015)**

|  |  |  |  |  |
| --- | --- | --- | --- | --- |
| ბიუროები/ცენტრები | შემოსულისაქმეები | დასრულებული საქმეები | გაწეული კონსულტაციები | შედგენილი დოკუმენტები  |
| თბილისი | 4408 | 3593 | 4518 | 690 |
| მცხეთა | 297 | 227 | 837 | 201 |
| თელავი | 528 | 458 | 1029 | 99 |
| რუსთავი | 986 | 809 | 347 | 49 |
| გორი | 509 | 377 | 453 | 122 |
| ახალციხე | 420 | 376 | 1109 | 103 |
| ზესტაფონი | 340 | 272 | 1384 | 173 |
| ქუთაისი | 2146 | 1646 | 4085 | 347 |
| ზუგდიდი | 628 | 574 | 1396 | 197 |
| ფოთი | 318 | 276 | 869 | 102 |
| ბათუმი | 1102 | 881 | 983 | 197 |
| ოზურგეთი | 0 | 0 | 569 | 42 |
| ამბროლაური | 0 | 0 | 1267 | 298 |
| მესტია | 0 | 0 | 104 | 0 |
| ახალქალაქი | 0 | 0 | 252 | 103 |
| წალკა | 0 | 0 | 1067 | 70 |
| მარნეული | 0 | 0 | 2295 | 243 |
| საჩხერე | 0 | 0 | 513 | 87 |
| სულ | 11682 | 9489 | 23077 | 3123 |

* მოწვეულ საზოგადოებრივ ადვოკატთა რეესტრში რეგისტრირებული ადვოკატების მიერ წარმოებაში მიღებული საქმეები: 583.

**იურიდიული დახმარების ბიუროებში შემოსული საქმეები სამართლის დარგების მიხედვით (2015)**

* სისხლის სამართლის საქმეები: 10243, მათ შორის:
	+ არასრულწლოვანთა დაცვა: 482
* სამოქალაქო საქმეები: 718, მათ შორის:
	+ პირის მხარდამჭერის მიმღებად ცნობის საქმეები: 654
	+ საოჯახო დავები: 59
	+ სამემკვიდრეო დავები: 4
	+ უდავო წარმოება: 1
* ადმინისტრაციული საქმეები: 721, მათ შორის:
	+ არანებაყოფლობითი ფსიქიატრიული დახმარების საქმეები: 658
	+ ადმინისტრაციულ სამართალდარღვევათა საქმეები: 11
	+ პატიმართა დისციპლინარული სამართალწარმოების საქმეები: 9
	+ ოჯახში ძალადობის მსხვერპლთა დაცვა: 3
	+ სოციალური კანონმდებლობიდან გამომდინარე ადმინისტრაციული სამართალწარმოება: 40

**დასრულებული სისხლის სამართლის საქმეები ( 2015)**

* დასრულებული სისხლის სამართლის საქმეები: 9181, მათ შორის:
	+ საპროცესო შეთანხმებით დასრულებული საქმეები: 4209
	+ გამამართლებელი განაჩენით დასრულებული საქმეები: 48
	+ ნაწილობრივ გამამართლებელი განაჩენით დასრულებული საქმეები: 17

**2014 და 2015 წლების ძირითადი სტატისტიკური მონაცემები**

|  |  |  |  |  |
| --- | --- | --- | --- | --- |
| პერიოდი | შემოსულისაქმეები | დასრულებული საქმეები | გაწეული კონსულტაციები | შედგენილი დოკუმენტები  |
| 2014  | 10993 | 9649 | 20732 | 3752 |
| 2015  | 11682 | 9489 | 23077 | 3123 |

* 2014 წელთან შედარებით, 2015 წელს იურიდიული დახმარების ბიუროებში შემოსული საქმეების რაოდენობა გაზრდილია 6.2%–ით.
* 2014 წელთან შედარებით, 2015 წელს გაწეული კონსულტაციების რაოდენობა გაზრდილია 11.3%–ით.

**მიზანი 4.1. სამსახურის დამოუკიდებლობის, გამჭვირვალობისა და სტაბილური განვითარების უზრუნველყოფა**

* ***იურიდიული დახმარების საბჭოს საქმიანობა***

იურიდიული დახმარების სამსახურის დამოუკიდებლობისა და გამჭვირვალობის უზრუნველყოფის მიზნით 2014 წელს შექმნილმა კოლეგიურმა ორგანომ – იურიდიული დახმარების საბჭომ აქტიურად განაგრძო თავისი უფლებამოსილებების განხორციელება. 2015 წელს საბჭომ სხვადასხვა საკითხთან დაკავშირებით 18 გადაწყვეტილება[[2]](#footnote-2) მიიღო.

* საბჭომ გააფართოვა სოციალურად დაუცველთა ბაზაში არარეგისტრირებულ პირთა წრე, რომელთა მიმართაც იურიდიული დახმარების სამსახურის დირექტორს შეუძლია მიიღოს გადაწყვეტილება იურიდიული დახმარების გაწევის თაობაზე. ასეთ პირებად განისაზღვრნენ: იუსტიციის სამინისტროს „დანაშაულის პრევენციის ცენტრის“ ყოფილ პატიმართა რეაბილიტაციისა და რესოციალიზაციის პროგრამის ბენეფიციარები; საერთაშორისო ჰუმანიტარული კავშირის ,,კათარზისის’’ ბენეფიციარები; არასრულწლოვანები, რომლებიც შესაძლოა იყონ მხარე სამოქალაქო/ადმინისტრაციულ საქმეებზე.
* საბჭომ დაამტკიცა „სსიპ იურიდიული დახმარების სამსახურის მიერ გაწეული იურიდიული დახმარების ხარისხის შეფასების წესი და კრიტერიუმები“.

იურიდიული დახმარების საბჭომ დაიწყო მსჯელობა თავისი ფუნქციონალური შესაძლებლობების გაუმჯობესებაზე. USAID/PROLoG-ის მხარდაჭერით, საბჭოს რეფორმირების საკითხებზე სამუშაოდ მოწვეულ იქნა ბრიტანელი ექსპერტი ავრომ შერი, რომელმაც შეისწავლა საბჭოს წევრთა მოსაზრებები, ასევე – სამეთვალყურეო საბჭოების ფუქნციონირების თავისებურებები (იურიდიული დახმარების მოწინავე სისტემების მქონე ქვეყნების გამოცდილების მაგალითზე). 2015 წლის ნოემბერში, ავრომ შერმა საბჭოს წევრებს წარუდგინა რეკომენდაციები, რომელთა მიზანია ხელი შეუწყოს იურიდიული დახმარების საბჭოს იმგვარად რეფორმირებას, რომ, ერთი მხრივ, ამ კოლეგიური ორგანოს საქმიანობა განიტვირთოს საზედამხედველო ფუნქციებისგან, მეორე მხრივ კი – საბჭოს როლი გაძლიერდეს ინოვაციების დანერგვის, იურიდიული დახმარების სამსახურის მხარდაჭერისა და განვითარების მიმართულებით.

* ***ანგარიშვალდებულება პარლამენტის წინაშე***

2015 წლის საგაზაფხულო სესიის ფარგლებში, საქართველოს პარლამენტმა განიხილა იურიდიული დახმარების სამსახურის ანგარიში 2014 წელს განხორციელებული საქმიანობის შესახებ. თავდაპირველად ანგარიში განიხილეს და შესაბამისი დასკვნები მოამზადეს ადამიანის უფლებათა დაცვისა და სამოქალაქო ინტეგრაციის და იურიდიულ საკითხთა კომიტეტებმა. შემდეგ კი იურიდიული დახმარების სამსახურის დირექტორი, ბატონი მელიტონ ბენიძე ანგარიშით წარდგა პარლამენტის პლენარულ სხდომაზე. საქართველოს პარლამენტმა მოიწონა წარმოდგენილი ანგარიში, რაც ასახულია 2015 წლის 28 მაისის №03635-IIს დადგენილებაში.[[3]](#footnote-3)

* ***ფინანსური გარანტიები***

საანგარიშო პერიოდში იურიდიული დახმარების სამსახურის მიერ დამოუკიდებელი ორგანიზაციის სტატუსის მოპოვებისა და სამოქალაქო–ადმინისტრაციულ საქმეებზე მანდატის გაფართოების გათვალისწინებით, მზარდი საბიუჯეტო დაფინანსების უზრუნველყოფა ერთ–ერთ პრიორიტეტს წარმოადგენდა. იურიდიული დახმარების საბჭოსა და საქართველოს პარლამენტთან კონსულტაციით, ასევე საქართველოს ფინანსთა სამინისტროსთან თანამშრომლობით, 2014–2015 წლებში იურიდიული დახმარების სამსახურისათვის გამოყოფილი საბიუჯეტო ასიგნებების მოცულობა მნიშვნელოვნად გაიზარდა. კერძოდ, 2015 წლისათვის იურიდიული დახმარების სამსახურის საბიუჯეტო დაფინანსება გაიზარდა 51.7%–ით და შეადგინა 4.5 მილიონი ლარი. 2016 წლის სახელმწიფო ბიუჯეტით კი, საბიუჯეტო ასიგნებები გაიზარდა 28.8%–ით და აღწევს 5.8 მილიონ ლარს.

***იურიდიული დახმარების სამსახურისთვის გამოყოფილი საბიუჯეტო ასიგნებები წლების მიხედვით***

|  |  |  |
| --- | --- | --- |
| წელი | საბიუჯეტო ასიგნებები(ათასი ლარი) | მომუშავეთა რიცხოვნობა |
| 2013[[4]](#footnote-4) | 2,965.5 | 187 |
| 2014[[5]](#footnote-5) | 2,965.0 | 187 |
| 2015[[6]](#footnote-6) | 4,500.0 | 235 |
| 2016[[7]](#footnote-7) | 5,800.0 | 240 |

* ***თანამშრომლობა მართლმსაჯულების სისტემის მონაწილეებთან***

იურიდიული დახმარების სისტემის სრულყოფის მიზნით, გრძელდება თანამშრომლობა მართლმსაჯულების სისტემის მონაწილეებთან. 2015 წელს განსაკუთრებული ყურადღება გამახვილდა სასამართლო სისტემასთან ურთიერთქმედების საკითხებზე, სამოქალაქო და ადმინისტრაციული სამართლის სფეროებში იურიდიული დახმარების სამსახურის მანდატის გაფართოების კონტექსტში.

2015 წლის მარტსა და ოქტომბერში, იურიდიული დახმარების სამსახურსა და სამივე ინსტანციის მოსამართლეებთან ორი სამუშაო შეხვედრა გაიმართა. შეხვედრების ფარგლებში, იურიდიული დახმარების სამსახურის წარმომადგენლებმა და მოსამართლეებმა იმსჯელეს იმაზე, თუ როგორ უნდა განისაზღვროს სამოქალაქო და ადმინისტრაციული საქმეების სირთულე და მნიშვნელობა, რათა, ამ კრიტერიუმის გათვალისწინებით შედგენილი სასამართლო განჩინების საფუძველზე, იურიდიული დახმარების ბიუროებმა გადახდისუუნარო პირებისათვის ადვოკატის დანიშვნა უზრუნველყონ.

მხარეები მსგავსი შეხვედრების პერიოდულად გამართვაზე შეთანხმდნენ.

**მიზანი 4.2. იურიდიულ დახმარებაზე ხელმისაწვდომობის გაზრდა**

***ღონისძიება 4.2.1. იურიდიული დახმარების სამსახურის მანდატის გაზრდა***

**საკანონმდებლო ნორმები**

* 2014 წლის 17 ოქტომბერს, „იურიდიული დახმარების შესახებ“ კანონის 26-ე მუხლის მე-2 პუნქტში და „ოჯახში ძალადობის აღკვეთის, ოჯახში ძალადობის მსხვერპლთა დაცვისა და დახმარების შესახებ“ კანონის მე-17 მუხლში შევიდა ცვლილებები, რომელთა თანახმადაც, 2015 წლის 1 იანვრიდან სსიპ იურიდიული დახმარების სამსახურს დაევალა ოჯახში ძალადობის მსხვერპლთათვის უფასო საადვოკატო მომსახურების გაწევა თუ მსხვერპლი გადახდისუუნაროა.
* 2015 წლის 1 აპრილიდან, „იურიდიული დახმარების შესახებ“ კანონსა და სამოქალაქო საპროცესო კოდექსში შეტანილი ცვლილებების თანახმად, იურიდიული დახმარება უზრუნველყოფილი გახდა იმ ფსიქოსოციალური საჭიროებების მქონე პირთათვის, რომელთა მხარდაჭერის მიმღებად ცნობის საკითხსაც განიხილავს სასამართლო. ფსიქოსოციალური საჭიროების მქონე პირთა მიმართ აღნიშნული საქმეების განხილვისას ადვოკატის მონაწილეობა გახდა სავალდებულო.
* 2015 წლის 15 აპრილიდან ძალაში შევიდა „იურიდიული დახმარების შესახებ“ კანონში და სამოქალაქო საპროცესო კოდექსში შეტანილი ცვლილებები, რომელთა მიხედვითაც უფასო იურიდიული დახმარება ხელმისაწვდომი გახდა საოჯახო, სამემკვიდრეო და სოციალური კანონმდებლობიდან გამომდინარე დავებზე. სახელმწიფოს ხარჯზე ადვოკატის მომსახურებით სარგებლობის მოთხოვნით ფიზიკურ პირს შეუძლია მიმართოს, როგორც იურიდიული დახმარების ბიუროს, ისე სასამართლოს. ორივე შემთხვევაში, მოწმდება ორი პირობის არსებობა: კერძოდ, პირი უნდა იყოს გადახდისუუნარო, ხოლო საქმე - რთული და მნიშვნელოვანი, რათა საქმეზე საზოგადოებრივი ადვოკატის დანიშნვა მოხდეს. ამასთანავე მოსამართლეს ევალება, რომ განჩინებით დაასაბუთოს პირისათვის სახელმწიფო ხარჯზე ადვოკატის დანიშვნის მიმართვა.
* 2015 წლის 12 ივნისს არასრულწლოვანთა კოდექსის მიღებასთან ერთად, პარლამენტმა „იურიდიული დახმარების შესახებ“ კანონში შეიტანა დებულებები არასრულწლოვანთა და 18–დან 21 წლამდე ასაკის პირთათვის იურიდიული დახმარების გაწევის პირობების შესახებ. აღნიშნული ცვლილება ძალაში შევიდა 2016 წლის 1 იანვრიდან.
* 2015 წლის 17 ივლისს „იურიდიული დახმარების შესახებ“ კანონში შევიდა ცვლილებები ლტოლვილისა და ჰუმანიტარული სტატუსის მაძიებლებისათავის იურიდიული დახმარების გაწევის პირობების შესახებ. ცვლილება, რომელიც განხორციელდა ევროკავშირთან ვიზა–ლიბერალიზაციის სამოქმედო გეგმის ფარგლებში, ძალაში შევიდა 2016 წლის 1 იანვრიდან.

**ადამიანური რესურსები**

სამოქალაქო და ადმინისტრაციული სამართლის სფეროში იურიდიული დახმარების სამსახურის მანდატის გაფართოების ფარგლებში, 2015 წელს სამსახურმა განახორციელა სამოქალაქო სპეციალიზაციის ადვოკატების რეკრუტირება. თბილისის ბიუროში მიღებულ იქნა 5 ახალი ადვოკატი, დანარჩენ 10 ბიუროში კი სამოქალაქო სპეციალიზაციის თითო ადვოკატი დასაქმდა. ადვოკატები ტესტირებისა და გასაუბრების შედეგად შეირჩნენ. სამსახური, საჭიროებისამებრ, გეგმავს სამოქალაქო სპეციალიზაციის ადვოკატთა რაოდენობის გაზრდას.

***ღონისძიება 4.2.2. ტერიტორიული დაფარვა***

* 2015 წლის იანვარში, გაიმართა იურიდიული დახმარების სამსახურის რიგით მე–18 ოფისის – საჩხერის საკონსულტაციო ცენტრის პრეზენტაცია. საჩხერის საკონსულტაციო ცენტრი მაღალმთიანი იმერეთის მოსახლეობის საჭიროებების გათვალისწინებით 2014 წლის დეკემბერში ამოქმედდა. ცენტრში დასაქმებულია კონკურსის გზით შერჩეული კონსულტანტი, რომელიც მოსახლეობას იურიდიულ კონსულტაციებს უწევს და სამართლებრივ დოკუმენტების შედგენაში ეხმარება.
* იურიდიული დახმარების ხელმისაწვდომობის გაუმჯობესების მიზნით, 2015 წელს დაიგეგმა დამატებითი იურიდიული დახმარების ბიუროს გახსნა კახეთის რეგიონში, ქალაქ სიღნაღში. ამ მიზნით, სამსახურს 2015 წლის მე–3 კვარტალში გადაეცა საოფისე ფართი, მე–4 კვარტალში ჩაატარა მოსამზადებელი სამუშაოები. სიღნაღის ბიუროს ამოქმედება დაგეგმილია უახლოეს მომავალში.
* 2015 წელს იურიდიული დახმარების სამსახურის ცენტრალური აპარატი და თბილისის ბიურო ახალ ოფისში განთავსდნენ. ოფისი მოწყობილია თანამედროვე სტანდარტებით. სარემონტო სამუშაოები დაფინანსდა სახელმწიფო ბიუჯეტიდან.
* 2015 წლის თებერვლიდან, სამსახურმა დაიწყო თანამშრომლობა სახელმწიფო სერვისების განვითარების სააგენტოსთან. ქვეყნის მასშტაბით შეირჩა 6 საზოგადოებრივი ცენტრი, რომელშიც გარკვეული რეგულარობით იურიდიული დახმარების სამსახურის იურისტები ჩადიან და ადგილობრივ მოსახლეობას იურიდიულ კონსულტაციებს უწევენ. დღეისათვის იურიდიული კონსულტაციის სერვისი მოქმედებს მეჯვრისხევის, შორაპნის, გეგუთის, სართიჭალის, ფოკისა და ჯვრის საზოგადოებრივ ცენტრებში.

***ღონისძიება 4.2.3. რეფერალური სისტემის განვითარება***

* 2015 წელს, იურიდიული დახმარების სამსახურმა გამართა რამდენიმე საკონსულტაციო შეხვედრა სამართლებრივი დახმარების კონსორციუმთან, რომელშიც რეგიონული არასამთავრობო ორგანიზაციები შედიან და დევნილთა უფლებებს იცავენ. კონსულტაციების ფარგლებში დაიგეგმა სამსახურსა და კონსორციუმს შორის 2016 წელს რეფერალური მექანიზმის ამოქმედება.
* 2015 წელის სექტემბერში, იურიდიული დახმარების სამსახურმა გააფორმა თანამშრომლობის მემორანდუმები იუსტიციის სამინისტროს დანაშაულის პრევენციის ცენტრთან, ასევე “ადამიანით ვაჭრობის (ტრეფიკინგის) მსხვერპლთა, დაზარალებულთა დაცვისა და დახმარების სახელმწიფო ფონდთან“. მემორანდუმების ფარგლებში, იურიდიული დახმარების სამსახური აღნიშნული ორგანიზაციების ბენეფიციარებს უწევს უფასო საადვოკატო მომსახურებას.
* 2015 წლის დეკემბერში, იურიდიული დახმარების სამსახურმა და საქართველოს გაეროს ასოციაციის ლტოლვილთა და მიგრაციის პროგრამამ თანამშრომლობის მემორანდუმი გააფორმეს. დოკუმენტი ითვალისწინებს თანამშრომლობას თავშესაფრის მაძიებელ, ლტოლვილისა და ჰუმანიტარული სტატუსის მქონე პირთა უფლებების დაცვის სფეროში. კერძოდ, მხარეები უზრუნველყოფენ ინფორმაციის გაცვლას, ბენეფიციარების გადამისამართებას, იურიდიული დახმარების გაწევას და თავშესაფრის მაძიებელთა საქმეებზე მომუშავე ადვოკატების კვალიფიკაციის ამაღლებას.

***ღონისძიება 4.2.4 მოწვეულ საზოგადოებრივ ადვოკატთა ეფექტური საქმიანობის უზრუნველყოფა***

* სამოქალაქო და ადმინისტრაციულ საქმეებზე იურიდიული დახმარების სამსახურის მანდატის გაფართოების შესაბამისად შემუშავდა და დამტკიცდა სამოქალაქო და ადმინისტრაციულ საქმეებზე რეესტრის ადვოკატთა ჩართვის პროცედურები და ანაზღაურების წესი, ანგარიშგების წესი და ფორმა. რეესტრში დამატებით ჩაირიცხა სამოქალაქო სპეციალიზაციის მქონე 4 ადვოკატი, გარდა ამისა სამოქალაქო და ადმინისტრაციულ საქმეებზე მუშაობის უფლება მიეცა საერთო სპეციალიზაციის მქონე 27 ადვოკატს, რომელიც უკვე იყო რეგისტრირებული რეესტრში. დღეისათვის მოწვეულ საზოგადოებრივ ადვოკატთა რეესტრში რეგისტრირებულია 69 კერძო ადვოკატი. 2015 წლის ოქტომბერში ჩატარდა მათი ტრენინგ–საჭიროებათა კვლევა, რომლის მიხედვითაც 2016 წელს შესაბამისი ტრენინგ–სემინარები დაიგეგმება.
* 2015 წლის სექტემბერში ქუთაისსა და თბილისში მოწვეულ საზოგადოებრივ ადვოკატთა რეესტრში რეგისტრირებულ ადვოკატებთან სამუშაო შეხვედრები გაიმართა. შეხვედრების ფარგლებში, ადვოკატები გაეცნენ არასრულწლოვანთა მართლმსაჯულების სფეროში არსებულ გამოწვევებს, ასევე იმ ცვლილებებს, რომლებიც სისხლის სამართლის საქმეებში რეესტრის ადვოკატების ჩართვის პროცედურებსა და ანგარიშგების ფორმებში შევიდა.

**მიზანი 4.3. მომსახურების ხარისხის უზრუნველყოფა**

***ღონისძიება 4.3.1. იურიდიული დახმარების სამსახურის მიერ გაწეული მომსახურების ხარისხის უზრუნველყოფა***

2015 წლის ივლისში, იურიდიული დახმარების საბჭომ მხარი დაუჭირა სამსახურის მიერ შემუშავებულ კონცეფციას ხარისხის შეფასების სისტემის შესახებ და დაამტკიცა „გაწეული იურიდიული დახმარების ხარისხის შეფასების წესი და კრიტერიუმები“. კონცეფციის თანახმად, გაწეული მომსახურების შეფასების მიზანია: შესრულებული სამუშაოს ეფექტიანობის, დროულობისა და ხარისხის განსაზღვრა და, მოპოვებული მონაცემების საფუძველზე, ისეთი გადაწყვეტილების მიღება, როგორიცაა: ადვოკატის პროფესიული განვითარება, თანამდებობრივი გადაადგილება (რანგირება), წახალისება და სხვ.

შეფასების სისტემის პრაქტიკაში ამოქმედება დაიგეგმა 2016 წელს. 2015 წლის სექტემბრიდან იურიდიული დახმარების სამსახურის ადმინისტრაცია, საბჭოს წევრებთან ერთად, USAID/PROLoG-ის მხარდაჭერით, ატარებს სამუშაო შეხვედრებს სამსახურში მომუშავე ადვოკატებთან, რათა დახვეწოს და საბოლოო სახე მისცეს „გაწეული იურიდიული დახმარების ხარისხის შეფასების წესსა და კრიტერიუმებს“.

***ღონისძიება 4.3.2. იურიდიული დახმარების სამსახურის ადვოკატების არასრულწლოვანთა საქმეებზე სპეციალიზაცია***

არასრულწლოვანთა მართლმსაჯულების საკითხებში იურიდიული დახმარების სამსახურის ადვოკატთა სპეციალიზაცია 2014 წელს დაიწყო. სპეციალიზაცია განხორციელდა რეფორმის ფარგლებში, რომელიც მიზნად ისახავდა საქართველოში ბავშვის ინტერესებზე ორიენტირებული მართლმსაჯულების სისტემის ჩამოყალიბებას. ამ მიზნით დაიწყო მართლმსაჯულების სფეროს წარმომადგენელთა (გამომძიებლები, პროკურორები, მოსამართლეები, ადვოკატები, სოციალური მუშაკები) გადამზადება კანონთან კონფლიქტში მყოფ ბავშვებთან მუშაობის უნარ–ჩვევებში. სპეციალიზაციის ფარგლებში, 2014–2015 წლებში ევროკავშირისა და UNICEF–ის ფარგლებში, გაძლიერებული ტრენინგები გაიარეს როგორც იურიდიული დახმარების ბიუროების, ისე – რეესტრის ადვოკატებმა. სპეციალიზაციის შედეგად იურიდიული დახმარების სამსახურის დირექტორის 2015 წლის 30 დეკემბრის №01-03-1317 ბრძანებით, შეიქმნა არასრუწლოვანთა მართლმსაჯულებაში სპეციალიზებული ადვოკატების მუდმივმოქმედი ჯგუფი, რომელიც შედგება იურიდიული დახმარების სამსახურის 53 ადვოკატისა და მოწვეულ საზოგადოებრივ ადვოკატთა რეესტრში რეგისტრირებული 55 ადვოკატისგან.

***ღონისძიება 4.3.3 მენეჯმენტის სისტემის გამართვა, იურიდიული კლინიკებისა და სტაჟირების სისტემების გამართვა***

* 2015 წლის აპრილში, დონორების (ევროკავშირი, UNDP, GIZ, USAID/JILEP) მხარდაჭერით საკონსულტაციო კომპანია „სინერჯი ჯგუფმა“ დაასრულა იურიდიული დახმარების სამსახურის სტრუქტურის ანალიზზე მუშაობა. პროექტის ფარგლებში შემუშავდა: სამსახურის ცენტრალური აპარატის და ბიუროების ორგანიზაციული მოწყობის მოდელები, ტერიტორიული ერთეულების დაქვემდებარების მოდელი და სტრუქტურული ერთეულების სამუშაოს აღწერები. პროექტის ფარგლებში ჩატარდა ინტერვიუები იურიდიული დახმარების საბჭოს წევრებთან და სამსახურის ადმინისტრაციის წარმომადგენლებთან. სულ გაიმართა 7 სამუშაო შეხვედრა.
* 2015 წლის აპრილში, სამოქალაქო და ადმინისტრაციულ საქმეებზე სამსახურის მანდატის გაფართოებასთან დაკავშირებით, ახალი სერვისის შეუფერხებლად დანერგვის მიზნით, სამსახურის ადმინისტრაციისა და ბიუროს უფროსების მონაწილეობით სამუშაო შეხვედრა გაიმართა. შეხვედრაზე ახალი სერვისის ადმინისტრირების საკითხები განიხილეს. განსაკუთრებული ყურადღება დაეთმო საქმეთა სირთულისა და მნიშვნელობის განსაზღვრას, რაც ბენეფიციარისთვის იურიდიული დახმრების გასაწევად აუცილებელი წინაპირობაა.
* 2015 წელს გაგრძელდა იურიდიული კლინიკის პროექტი. წლის პირველ ნახევარში თბილისის, გორის, ქუთაისისა და ბათუმის ბიუროების ბაზაზე მოქმედ იურიდიულ კლინიკებში სტაჟირება გაიარა 29 სტუდენტმა. წლის მეორე ნახევარში სამსახურმა მიიღო 27 ახალი სტაჟიორი, რომლებიც თბილისის, გორის, ახალციხის, ქუთაისისა და ბათუმის ბიუროებში განაწილდა. იურიდიული კლინიკის პროგრამის ფარგლებში, იურიდიული ფაკულტეტების სტუდენტებს ეძლევათ შესაძლებლობა გაიღრმავონ თეორიული ცოდნა და შეიძინონ სისხლის სამართლის საქმეებზე მუშაობის პრაქტიკული უნარ–ჩვევები. იურიდიული კლინიკის პროექტი 2008 წლიდან ხორციელდება.

***ღონისძიება 4.3.4. თანამშრომელთა მუდმივი პროფესიული გადამზადება***

* სამოქალაქო და ადმინისტრაციულ საქმეებზე სამსახურის მანდატის გაფართოების შესაბამისად, 2015 წლის მარტსა და აპრილში, GIZ-ის დახმარებით, ბიუროს უფროსებსა და ადვოკატებს სამოქალაქო/საერთო სპეციალიზაციით ჩაუტარდათ ტრენინგების ციკლი სამოქალაქო და ადმინისტრაციულ საქმეთა წარმოებაზე. სულ ჩატარდა 4 ტრენინგი, რომლებიც მიეძღვნა შემდეგ საკითხებს: პირველი ინსტანციის სასამართლოებში სამოქალაქო და ადმინისტრაციულ საქმეების წარმოება; ზოგადი ადმინისტრაციულ კოდექსი; საოჯახო და მემკვიდრეობითი სამართალი.
* 2015 წლის მარტსა და მაისში, ევროკავშირისა და UN Women-ის მხარდაჭერით, შშმ პირთა უფლებებისა და ქალთა მიმართ დისკრიმინაციის აღმოფხვრის შესახებ გაეროს კონვენციებზე თბილისსა და ქუთაისში 4 ტრენინგი ჩატარდა. ტრენინგების ფარგლებში, განხილულ იქნა ეროვნული და საერთაშორისო კანონმდებლობა შეზღუდული შესაძლებლობების მქონე პირთა უფლებების, გენდერული თანასწორობისა და ოჯახში ძალადობის შესახებ. ყურადღება გამახვილდება კანონმდებლობის იმპლემენტაციის პრაქტიკულ ასპექტებზე, მათ შორის დევნილ, ხანდაზმულ და შეზღუდული შესაძლებლობის მქონე ქალთა უფლებრივი მდგომარეობის კონტექსტში.
* 2015 წელს, იურიდიული დახმარების სამსახურის ადვოკატები აქტიურად მონაწილეობდნენ ტრენინგებში, რომელიც ორგანიზებული იყო ადვოკატთა ასოციაციის მიერ განგრძობადი იურიდიული განათლების პროგრამის ფარგლებში. საზოგადოებრივი ადვოკატები 40–ზე მეტ თემაზე ორგანიზებულ ტრენინგებს დაესწრნენ. პრაქტიკულად ყველა ადვოკატმა გაიარა სავალდებულო სწავლება პროფესიული ეთიკის საკითხებში. დეტალური ინფორმაცია იხილეთ ცხრილის სახით.

***იურიდიული დახმარების სამსახურის ადვოკატების მონაწილეობა ადვოკატთა ასოციაციის სასწავლო ცენტრის მიერ ორგანიზებულ ტრენინგებში***

|  |  |
| --- | --- |
| ტრენინგის თემა | მონაწილე იურიდიული დახმარების სამსახურის ადვოკატთა რაოდენობა |
| ევროპულ სასამართლოში გასაჩივრების მექანიზმები და საერთაშორისო სტანდარტები | 32 |
| მტკიცებულებათა დასაშვებობა სისხლის სამართლის პროცესში | 21 |
| ოჯახში ძალადობის აღკვეთის, მსხვერპლთა დაცვისა და დახმარების საკითხები | 20 |
| სისხლის სამართლის კანონმდებლობის აქტუალური საკითხები, პრობლემები და ინოვაციები | 11 |
| აღკვეთი ღონისძიებები | 11 |
| სისხლის სამართლის კანონმდებლობის აქტუალური საკითხები | 10 |
| პირდაპირი და ჯვარედინი დაკითხვა | 10 |
| ადვოკატის როლი მედიაციის პროცესში | 8 |
| მტკიცებულების მოპოვება დაცვის მხარის მიერ | 8 |
| ვინდიკაციური და კონდიქციური სარჩელები | 8 |
| მტკიცებითი პროცესის პრობლემური საკითხები სამოქალაქო სამართალწარმოებაში | 7 |
| საპროცესო შეთანხმება და მოლაპარაკების წარმოების უნარ-ჩვევები | 7 |
| ადამიანის უფლებათა ევროპული სასამართლოს გადაწყვეტილებების აღსრულების მნიშვნელოვანი ასპექტები | 6 |
| როგორ მივმართოთ ადამიანის უფლებათა ევროპულ სასამართლოს | 6 |
| ოჯახში ძალადობის აღკვეთის ეროვნული და საერთაშორისო მექანიზმები | 6 |
| ადამიანის უფლებათა ევროპული კონვენციისა და ევროპის შესწორებული სოციალური ქარტიის შიდა სახელწიფოებრივ დონეზე გამოყენება | 5 |
| დისკრიმინაცია გენდერულ საფუძველზე | 5 |
| სისხლის სამართლის საქმეზე მუშაობის პრაქტიკული საკითხები და სადავო დოკუმენტების ექსპერტიზა | 5 |
| ადამიანის უფლებათა ევროპული სტანდარტები სისხლის სამართლის მართლმსაჯულების სფეროში | 4 |
| კრედიტის უზრუნველყოფის საშუალებები სამოქალაქო კოდექსის მიხედვით | 4 |
| მიწის ნაკვეთზე საკუთრების უფლება | 3 |
| მედიაცია | 3 |
| ნაფიც მსაჯულთა სასამართლო | 3 |
| ხელშეკრულებიდან გასვლა | 2 |
| სასამართლო გადაწყვეტილებების დასაბუთების ტექნიკა | 2 |
| შეჯიბრებითობა სისხლის სამართალში | 2 |
| შრომითი უფლებები, საერთაშორისო სტანდარტები და შიდა კანონმდებლობა | 2 |
| ფულადი ვალდებულებების შესრულების პრობლემური საკითხები | 2 |
| მიწის ნაკვეთზე საკუთრების უფლების სამართლებრივი საფუძვლები | 2 |
| ინტელექტუალური საკუთრება | 1 |
| ბრალეული და ბრალის გარეშე პასუხისმგებლობა დელიქტურ სამართალში | 1 |
| საერთაშორისო ბიზნეს-ხელშეკრულებების მოლაპარაკება და შედგენა საერთაშორისო ნასყიდობის სამართლის მაგალითზე | 1 |
| საბანკო გარანტიები | 1 |
| ვადები და ხანდაზმულობა სამოქალაქო სამართალში | 1 |
| არბიტრაჟი | 1 |
| მორალური ზიანი და უსაფუძვლო გამდიდრება | 1 |
| საბანკო გარანტია, როგორც მოთხოვნის უზრუნველყოფის საშუალება და მისი სამართლებრივი რეგულირება | 1 |
| სამოქალაქო სამართლის პრობლემური საკითხები | 1 |
| სახელშეკრულებო და დელიქტური მოთხოვნების სისტემა სამოქალაქო კოდექსის მიხედვით | 1 |
| ლტოლვილთა საერთაშორისო სამართალი | 1 |
| ადამიანის უფლებები და ადამიანის უფლებათა დაცვის სისტემა ევროპაში | 1 |
| ადამიანის უფლებები და სოციალური ქარტია | 1 |

* გარდა ადვოკატთა ასოციაციის სასწავლო ცენტრის მიერ ორგანიზებული ტრენინგებისა, განგრძობადი იურიდიული განათლების პროგრამის ფარგლებში, იურიდიული დახმარების ბიუროებში ტარდებოდა ვიდეო–ტრენინგები, რომლებიც ამერიკის იურისტთა ასოციაციამ ონლაინ სასწავლო პლატფორმის სახით მოამზადა. ვიდეო ტრენინგებს ესწრებოდნენ როგორც იურიდიული დახმარების ბიუროებში მომუშავე ადვოკატები, ისე კერძო სექტორში მოქმედი ადვოკატები, მათ შორის, რეესტრის ადვოკატებიც. სულ 9 სხვადასხვა თემაზე 37 ტრენინგი ჩატარდა.

***ინფორმაცია იურიდიული დახმარების ბიუროებში ჩატარებული ვიდეო–ტრენინგების შესახებ***

|  |  |  |
| --- | --- | --- |
| ტრენინგის თემა | მონაწილე ადვოკატების რაოდენობა | ჩატარებული ტრენინგების რაოდენობა |
| კრიმინალისტიკა, როგორ მეცნიერება და მისი შესწავლის მეთოდოლოგია; მკვლელობის გამოძიება და შემთხვევის ადგილის დათვალიერება | 58 | 5 |
| ნივთმტკიცებები – მიკროსამყარო | 38 | 4 |
| ბალისტიკური მტკიცებულებები; დნმ, როგორც მტკიცებულება | 85 | 7 |
|  ბალისტიკა | 38 | 4 |
| დაქტილოსკოპია | 10 | 1 |
| ნაფიც მსაჯულთა ინსტრუქციები, ნაფიც მსაჯულთა შერჩევა | 68 | 4 |
| საქმის ანალიზი | 69 | 6 |
| საქმის წარმოება ადამიანის უფლებათა ევროპულ სასამართლოში, დასაშვებობის კრიტერიუმები და გადაწყვეტილებების აღსრულება | 9 | 1 |
| სისხლის სამართლის პროცესი, ზოგადი დებულებანი/ტერნმითა განმარტება  | 45 | 5 |

* 2015 წლის აპრილში, სამოქალაქო და ადმინისტრაციულ საქმეებზე სამუშაოდ შერჩეული ადვოკატებისათვის საორიენტაციო სემინარი გაიმართა. სემინარის ფარგლებში, ახალმიღებული ადვოკატები გაეცნენ სამოქალაქო და ადმინისტრაციულ საქმეებზე მუშაობის სპეციფიკას, ასევე სამსახურში მოქმედ საქმისწარმოებას და შრომითი ურთიერთობების დეტალებს.
* 2015 წელს განხორციელდა იურიდიული დახმარების სამსახურის ბიბლიოთეკის განახლება ადვოკატთა საჭიროებების გათვალისწინებით. სამსახურმა შეიძინა 18 სახეობის სახელმძღვანელო სისხლის, სამოქალაქო და ადმინისტრაციული სამართლის აქტუალურ საკითხებზე. გარდა ამისა, სამსახურს წიგნები გადასცეს GIZ–მა და ამერიკის იურისტთა ასოციაციამ.

***ღონისძიება 4.4. მაღალი საზოგადოებრივი ცნობადობა იურიდიული დახმარების სისტემის შესახებ***

* 2015 წლის სექტემბერ–ნოემბერში იურიდიული დახმარების სამსახურმა სამოქალაქო და ადმინისტრაციულ საქმეებზე საადვოკატო სერვისის ამოქმედების შესახებ სარეკლამო კამპანია განახორციელა. ამ მიზნით, განახლდა 2010 წელს UNDP–ის დახმარებით მომზადებული ვიდეო–რგოლი, რომელიც 1 კვირიდან – 1 თვემდე ვადით, სხვადასხვა ინტენსივობით, ცეტნრალურ და რეგიონულ ტელევიზიების არზებზე უფასოდ განთავსდა. გარდა ამისა ვიდეო–რგოლი განთავსდა ფეისბუქის ვებ-გვერდზეც, სადაც 72 ათასი ნახვა დააგროვა.
* 2015 წლის მაისში ევროკავშირის პროექტის „სისხლი სამართლის მართლმსაჯულების სისტემის რეფორმის მხარდაჭერის“ ფარგლებში გამოიცა ბროშურები 6 სამართლებრივ თემაზე. ბროშურების გავრცელება მოხდა საინფორმაციო შეხვედრებისა და გასვლითი კონსულტაციების მეშვეობით.
* 2015 წელს იურიდიული დახმარების ბიუროებმა განაგრძეს გასვლითი კონსულტაციებისა და საინფორმაციო შეხვედრების განხორციელება. სულ განხორციელდა 265 სხვადასხვა აქტივობა, მათ შორის: 100 სემინარი საქართველოს სხვადასხვა საჯარო სკოლაში; 46 შეხვედრა სხვადასხვა დასახლებული პუნქტის მოსახლეობასთან; 34 ვიზიტი დევნილთა კომპაქტურ დასახლებაში. გაიმართა შეხვედრები პრობაციონერებთან, სტუდენტებთან, სოციალური მომსახურების სააგენტოს მუშაკებთან, ასევე არასამთავრობო ორგანიზაციებთან. რეგიონულ მედიაში 30–ზე მეტი სატელევიზიო სიუჟეტი, რადიო–გადაცემა და სტატია გამოქვეყნდა.

იურიდიული დახმარების სამსახური ინარჩუნებს გამჭვირვალობის მაღალ სტანდარტებს. 2015 წელს ინფორმაციის თავისუფლების განვითარების ინსტიტუტმა (IDFI), რომელიც ბოლო 5 წელია იკვლევს საჯარო უწყებების გამჭირვალობისა და ანგარიშვალდებულების ხარისხს, იურიდიული დახმარების სამსახური დააჯილდოვა 2014–2015 წლებში საჯარო ინფორმაციის ხელმისაწვდომობის უზრუნველყოფისათვის.

## 5. სასამართლო რეფორმა

საქართველოს იუსტიციის სამინისტრო აგრძელებს აქტიურ საქმიანობას სასამართლოს დამოუკიდებლობის უზრუნველსაყოფად და მართლმსაჯულების სისტემის მიმართ საზოგადოების ნდობის ასამაღლებლად. 2015 წლის განმავლობაში აქტიურად გაგრძელდა სამინისტროს ინიციატივით წარმართული მართლმსაჯულების სისტემის ინსტიტუციური რეფორმის მესამე ეტაპი, რომელიც მთავრობამ ივნისში მოიწონა და ამჟამად მისი განხილვა საქართველოს პარლამენტში მიმდინარეობს. საკანონმდებლო პაკეტზე მუშაობის პროცესი სასამართლო კორპუსის, იუსტიციის უმაღლესი საბჭოს, სამეცნიერო წრეების, არასამთავრობო და საერთაშორისო ორგანიზაციების აქტიური ჩართულობით წარიმართა.

მართლმსაჯულების სისტემის რეფორმის მესამე ეტაპზე უფრო მეტი აქცენტი კეთდება თითოეული მოსამართლის დამოუკიდებლობის გარანტიებსა და სასამართლოს საქმიანობაში მის ჩართულობაზე.

მართლმსაჯულების სისტემის რეფორმის მესამე ეტაპი, სხვა საკითხებს შორის, მოსამართლეთა შერჩევის კრიტერიუმების საკანონმდებლო დონეზე განსაზღვრას და ზოგადად, შერჩევის პროცედურის დახვეწას ითვალისწინებს.

რეფორმის შედეგად საკანონმდებლო დონეზე განისაზღვრება მოსამართლეობის კანდიდატთა შერჩევის კრიტერიუმები. საქართველოს იუსტიციის უმაღლესი საბჭო მოსამართლეთა შერჩევისას დაეყრდნობა ორ ძირითად კრიტერიუმს - კეთილსინდისიერებას და კომპეტენტურობას, რომლებიც, თავის მხრივ, ცალკეულ მახასიათებლებს მოიცავენ.

რეფორმა მიზნად ისახავს მოსამართლის ვაკანტური თანამდებობის დასაკავებლად ყველასათვის სამართლიანი და თანაბარი პირობების შექმნას. მოქმედი რეგულირებისგან განსხვავებით, მოსამართლეობის ყველა კანდიდატი თანამდებობაზე განწესდება კონკურსის წესით. მოსამართლის თანამდებობის დასაკავებლად გამოცხადებულ კონკურსში მონაწილეობის მისაღებად თანაბარ პირობებში მოექცევიან იუსტიციის სკოლის მსმენელები და იუსტიციის უმაღლეს სკოლაში სწავლისაგან გათავისუფლებული პირები. თუ კონკურსში მონაწილე კანდიდატთა მიერ წარდგენილი განცხადებები და თანდართული დოკუმენტები შეესაბამება კანონით დადგენილ მოთხოვნებს, ყველა კანდიდატი გაივლის გასაუბრებას. კანონპროექტი კონკურსის მიმდინარეობისას ადგენს ობიექტურობისა და თანასწორობის, ასევე დისკრიმინაციის აკრძალვის პრინციპებს. ამასთან, დგინდება საქართველოს იუსტიციის უმაღლესი საბჭოს ვალდებულება, გადასცეს მოსამართლეობის კანდიდატს მოსამართლის თანამდებობაზე მისი განწესების ან განწესებაზე უარის თქმის შესახებ გადაწყვეტილება.

კონკურსის მიმდინარეობისას დგინდება მოსამართლეობის კანდიდატის თაობაზე სანდო ინფორმაციის მოძიების წესი იუსტიციის უმაღლესი საბჭოს შესაბამისი სტრუქტურული ერთეულის მიერ, რომელიც შეამოწმებს კანდიდატების მიერ წარდგენილი ინფორმაციის სიზუსტეს, მათ პროფესიულ რეპუტაციას და საქმიანობას, ასევე მათ მიმართ წარსულში არსებულ სისხლისსამართლებრივი/დისციპლინური დევნის ან/და ადმინისტრაციული წარმოების შესახებ ინფორმაციას. კანონით განისაზღვრება ინფორმაციის წყაროები, ინფორმაციის მოძიების პროცედურა, მოძიებული ინფორმაციის გამოყენების მიზანი და მისი კონფიდენციალობის დაცვის ვალდებულება. მნიშვნელოვანია, რომ მოსამართლეობის კანდიდატს უფლება ექნება გაეცნოს საქართველოს იუსტიციის უმაღლეს საბჭოში მის შესახებ არსებულ ინფორმაციას, წარადგინოს დამატებითი ინფორმაცია და/ან სათანადო წესით გააბათილოს მის შესახებ მოპოვებული მონაცემები.

საკანონმდებლო დონეზე განისაზღვრება ინტერესთა შეუთავსებლობის შემთხვევა. თუ კონკურსის მიმდინარეობისას სახეზე იქნება გარემოება, რომელიც საეჭვოს გახდის იუსტიციის უმაღლესი საბჭოს წევრის ობიექტურობას, დამოუკიდებლობას ან/და მიუკერძოებლობას, იგი ვალდებული იქნება წინასწარ განაცხადოს ამის შესახებ და არ მიიღოს მონაწილეობა შესაბამისი კანდიდატის მოსამართლის თანამდებობაზე დანიშვნის საკითხზე გადაწყვეტილების მიღების პროცესში. ასევე, მნიშვნელოვანი სიახლეა, რომ იუსტიციის უმაღლესი საბჭოს წევრი ვერ მიიღებს მონაწილეობას მოსამართლის ვაკანტურ თანამდებობაზე მიმდინარე საკონკურსო პროცედურებში, როგორც საქართველოს იუსტიციის უმაღლესი საბჭოს წევრი, თუ იგი თავად მონაწილეობს მოსამართლის ამ ვაკანტური თანამდებობის დასაკავებლად გამოცხადებულ კონკურსში.

კონკურსის მიმდინარეობისას მოსამართლეობის კანდიდატთა ინტერესების დაცვის მნიშვნელოვანი გარანტიაა საქართველოს იუსტიციის უმაღლესი საბჭოს გადაწყვეტილების გასაჩივრების მექანიზმის შემოღება. „საერთო სასამართლოების შესახებ“ საქართველოს ორგანულ კანონში 2014 წლის 1 აგვისტოს განხორციელებული ცვლილებით, მოსამართლის თანამდებობაზე უვადოდ განწესებაზე უარის თქმის შესახებ საქართველოს იუსტიციის უმაღლესი საბჭოს გადაწყვეტილების გასაჩივრების მიზნით, საქართველოს უზენაესი სასამართლოს სისტემაში შეიქმნა საკვალიფიკაციო პალატა და დეტალურად განისაზღვრა პალატის მიერ საჩივრის განხილვის პროცედურა, მათ შორის, საჩივრის წარდგენისა და განხილვის ვადები, საჩივრის რეკვიზიტები და თანდართული დოკუმენტაციის ჩამონათვალი, მხარეთა უფლება-მოვალეობანი საქმის წარმოების პროცესში და სხვ. ამჯერადაც, სწორედ საკვალიფიკაციო პალატა იქნება ის უფლებამოსილი ორგანო, რომელიც განიხილავს მოსამართლეობის კანდიდატთა საჩივრებს მოსამართლის თანამდებობაზე განწესებაზე უარის თქმის შესახებ საქართველოს იუსტიციის უმაღლესი საბჭოს გადაწყვეტილებაზე და იღებს შესაბამის გადაწყვეტილებას.

გარდა ამისა, საკანონმდებლო პაკეტის მიღების შემდეგ:

* ღია სხდომაზე საქმის არსებითი განხილვის შედეგად მიღებული სასამართლოს გადაწყვეტილება მთლიანად, აგრეთვე, დახურულ სხდომაზე საქმის არსებითი განხილვის შედეგად მიღებული გადაწყვეტილების სარეზოლუციო ნაწილი კანონმდებლობით დადგენილი წესით სასამართლოს ვებ-გვერდზე გამოქვეყნდება;
* უფრო მკაფიოდ ჩამოყალიბდება მოსამართლის საქმიანობაში ჩაურევლობის გარანტიები. კანონში მიეთითება, რომ არავის აქვს უფლება მიუთითოს მოსამართლეს, თუ როგორი გადაწყვეტილება მიიღოს კონკრეტულ საქმეზე;
* სასამართლოთა თავმჯდომარეები ვალდებული იქნებიან პირადად განიხილონ საქმეები;
* რაიონული (საქალაქო) და სააპელაციო სასამართლოების თავმჯდომარეებს შეეზღუდებათ ადმინისტრაციული ფუნქციები. ისინი მხოლოდ ზედამხედველობას გაუწევენ სასამართლოს აპარატის მუშაობას. სასამართლოს აპარატის უშუალო ორგანიზაციულ ხელმძღვანელობას განახორციელებს სასამართლოს მენეჯერი;
* შემოღებული იქნება საქმეთა ავტომატური განაწილების პრინციპი. რაიონულ (საქალაქო) და სააპელაციო სასამართლოებში მოსამართლეთა შორის საქმეები განაწილდება ავტომატურად, ელექტრონული სისტემის მეშვეობით. ახალი წესის თანახმად, მხოლოდ ელექტრონული სისტემის დროებითი შეფერხებისას იქნება დასაშვები საქმეების ელექტრონული სისტემის გარეშე განაწილება, თუმცა, ამ შემთხვევაშიც კანონით დადგენილი წესისა და პირობების დაცვით;
* მოწესრიგდება მოსამართლეთა მივლინების პროცედურა. მივლინება შესაძლებელი იქნება მხოლოდ მოსამართლის თანხმობით და იუსტიციის უმაღლესი საბჭოს დასაბუთებული გადაწყვეტილებით. მოსამართლის თანხმობის გარეშე მივლინება ტერიტორიულად ახლომდებარე სასამართლოდან დასაშვები იქნება მხოლოდ აუცილებლობის შემთხვევაში, თუ ამას მოითხოვს მართლმსაჯულების ინტერესები და თუ კანონით დადგენილი წესით (რეზერვში მყოფი მოსამართლეები, მოსამართლეები საკუთარი თანხმობის საფუძველზე) ვერ მოხდა მოსამართლის შერჩევა, რისთვისაც ასევე სავალდებულო იქნება იუსტიციის უმაღლესი საბჭოს დასაბუთებული გადაწყვეტილების არსებობა;
* დაიხვეწება დისციპლინური სამართალწარმოების პროცედურები. სასამართლოს თავმჯდომარე აღარ იქნება უფლებამოსილი აღძრას მოსამართლის მიმართ დისციპლინური დევნა. ეს უფლება ენიჭება დამოუკიდებელ ინსპექტორს, რომელიც დისციპლინური სამართალწარმოების პროცესში ახალ ინსტიტუტს წარმოადგენს. სიახლე უფრო მეტად უზრუნველყოფს პროცესის ობიექტურობასა და მიუკერძოებლობას, რაც, თავის მხრივ, ხელს შეუწყობს საზოგადოების მხრიდან სასამართლო ხელისუფლების მიმართ ნდობის ამაღლებას. დამოუკიდებელი ინპექტორის მიერ დისციპლინური სამართალწარმოების პროცესში განხორციელებული ქმედებების შედეგად საბოლოო გადაწყვეტილებებს მიიღებს კოლეგიური ორგანო - იუსტიციის უმაღლესი საბჭო;
* დისციპლინური სამართალწარმოებისათვის დადგინდება მტკიცების სტანდარტი. სადისციპლინო კოლეგია კერძო სარეკომენდაციო ბარათით მიმართვის, აგრეთვე დისციპლინური გადაცდომის ჩადენაში მოსამართლის ბრალეულად ცნობის და მისთვის დისციპლინური პასუხისმგებლობისა და სახდელის დაკისრების შესახებ გადაწყვეტილებას მიიღებს, თუ კოლეგიაში საქმის განხილვისას ურთიერთშეთავსებად და დამაჯერებელ მტკიცებულებათა ერთობლიობით დადასტურდა მოსამართლის მიერ ამ კანონით დადგენილი დისციპლინური გადაცდომის ბრალეულად ჩადენა;
* იუსტიციის უმაღლეს საბჭოში შეიქმნება სასამართლო მენეჯმენტის დეპარტამენტი, რომელიც, ერთი მხრივ, ზედამხედველობას გაუწევს საერთო სასამართლოების ადმინისტრირებას და საერთო სასამართლოების დეპარტამენტს, ხოლო, მეორე მხრივ, შეისწავლის საერთო სასამართლოებში საქმეთა ნაკადის მართვასთან დაკავშირებულ ინფორმაციას, სასამართლოების დატვირთულობისა და საქმეთა განხილვის მაჩვენებლებს, მოსამართლეთა მივლინების საჭიროებებს, საქმის წარმოებისა და მოქალაქეთა მომსახურების ხარისხთან დაკავშირებულ ინფორმაციას და შესაბამის რეკომენდაციებს წარუდგენს იუსტიციის უმაღლეს საბჭოს;
* გაიზრდება იუსტიციის უმაღლესი საბჭოს საქმიანობის გამჭვირვალობის ხარისხი. საბჭო ვალდებული იქნება საბჭოს ვებგვერდზე განათავსოს მის მიერ მიღებული გადაწყვეტილებები, საბჭოს შემადგენლობის ცვლილებასთან ან მის საქმიანობასთან დაკავშირებული სხვა ინფორმაცია, აგრეთვე ინფორმაცია მოსამართლის ვაკანტური თანამდებობის დასაკავებლად გამოცხადებული კონკურსისა და მისი შედეგების შესახებ. ამასთან, საბჭო ვალდებული იქნება საბჭოს სხდომის ჩატარებამდე არანაკლებ 7 დღით ადრე უზრუნველყოს სხდომის თარიღისა და დღის წესრიგის თაობაზე ინფორმაციის ვებგვერდზე განთავსება;
* დაიხვეწება იუსტიციის უმაღლესი სკოლის საქმიანობის მომწესრიგებელი საკანონმდებლო ბაზა. დაზუსტდება იუსტიციის მსმენელთა სტატუსი, შეიქმნება მსმენელთა უფლებრივი მდგომარეობის დაცვის დამატებითი გარანტიები; გაიზრდება მათი ინფორმირებულობისა და საკუთარ პერსონალურ მონაცემებზე წვდომის ხარისხი; დაიხვეწება სკოლის დამოუკიდებელი საბჭოს მიერ იუსტიციის მსმენელის შეფასებასთან დაკავშირებული პროცედურა; იუსტიციის უმაღლეს სკოლაში სწავლების ფორმებს დაემატება საღამოს სწავლება;
* გაიზრდება იუსტიციის უმაღლესი სკოლის საქმიანობის გამჭვირვალობის ხარისხიც. სკოლის დამოუკიდებელი საბჭო ვალდებული იქნება სხდომამდე ერთი კვირით ადრე იუსტიციის უმაღლესი სკოლის ვებგვერდზე გამოაქვეყნოს სხდომის თაობაზე ინფორმაცია და სხდომის დღის წესრიგი, ხოლო მიღებული გადაწყვეტილება, სხდომის ოქმთან ერთად - სხდომის გამართვიდან არაუგვიანეს 3 სამუშაო დღის ვადაში. იუსტიციის უმაღლესი სკოლის ვებ-გვერდზე სავალდებულო იქნება ასევე მსმენელთა მისაღები კონკურსის თაობაზე და სკოლაში მისაღები მსმენელების რაოდენობის შესახებ ინფორმაციის განთავსება;
* გაიზრდება უზენაესი სასამართლოს როლი მართლმსაჯულების პროცესში და გაფართოვდება საკასაციო სასამართლოში საჩივრის დასაშვებობის კრიტერიუმები, მათ შორის, იმ კუთხით, რომ საქართველოს უზენაესმა სასამართლომ დასაშვებად ცნოს საჩივარი სააპელაციო სასამართლოს გადაწყვეტილებაზე, თუ იგი წინააღმდეგობაშია ადამიანის უფლებათა ევროპული სასამართლოს პრეცედენტულ სამართალთან. ამასთან, სისხლის სამართლის საქმეზე საკასაციო საჩივარი დასაშვები იქნება ნებისმერი შემთხვევაში, თუ საქმე ეხება არასრულწლოვნის მიერ დანაშაულის ჩადენას;
* კანონით განისაზღვრება უზენაესი სასამართლოს მოსამართლეთა მინიმალური რაოდენობა, ხოლო საჭიროების შემთხვევაში უზენაესი სასამართლოს პლენუმი მიიღებს გადაწყვეტილებას უზენაესი სასამართლოს მოსამართლეთა რაოდენობის გაზრდის შესახებ, რომელსაც გაუგზავნის საქართველოს პრეზიდენტს უზენაესი სასამართლოს წევრთა გაზრდილი რაოდენობის შესაბამისად კანდიდატურების საქართველოს პარლამენტისათვის წარსადგენად.

საქართველოს იუსტიციის სამინისტროს მიერ მართლმსაჯულების რეფორმის მესამე ტალღის ფარგლებში მომზადებული საკანონმდებლო ცვლილებათა პაკეტი ევროპის საბჭოს ვენეციის კომისიას გაეგზავნა, რომელმაც დადებითად შეაფასა მიმდინარე რეფორმის ძირითადი პრინციპები და აღნიშნა, რომ „„საერთო სასამართლოების შესახებ“ საქართველოს ორგანულ კანონში ცვლილების ამსახველი კანონპროექტი ითვალისწინებს მდგომარეობის გაუმჯობესებას სასამართლო სისტემის შიდა დამოუკიდებლობისა და ეფექტიანობის ცალკეული ასპექტების თვალსაზრისით. ვენეციის კომისია და დირექტორატი მიესალმებიან საქართველოს ხელისუფლების ორგანოთა მცდელობას აღნიშნული მიზნის მისაღწევად.“

ვენეციის კომისიის მიერ მომზადებულ დასკვნაში ასახული რეკომენდაციებისა და მოსაზრებების დიდი ნაწილი გაზიარებულ იქნა იუსტიციის სამინისტროს მიერ საქართველოს მთავრობისა და პარლამენტისათვის წარდგენილ საკანონმდებლო პაკეტში.

## 6. პენიტენციური სისტემის რეფორმა

საქართველოს სასჯელაღსრულებისა და პრობაციის სამინისტროს ერთ-ერთ პრიორიტეტულ მიმართულებას წარმოადგენს პენიტენციური სისტემის რეფორმირება და მისი ტრანსფორმაცია თანამედროვე მოქნილ ინსტიტუციად, რომელიც უზრუნველყოფს თავისუფლებააღკვეთილ პირთა უფლებების დაცვას ადამიანის უფლებების სფეროში არსებული საერთაშორისო სტანდარტების შესაბამისად.

სასჯელაღსრულების სფეროში საბოლოოდ იქნა დაძლეული ისეთი სისტემური პრობლემები, როგორიცაა: წამება, დამამცირებელი ან/და არაადამიანური მოპყრობა, დაწესებულებების გადატვირთულობა, არასათანადო ჯანდაცვა და სხვა. ბოლო სამი წლის განმავლობაში სასჯელაღსრულების სისტემაში მიღწეული პროგრესი დადებითად იქნა შეფასებული არაერთი საერთაშორისო ექსპერტის მიერ.

სამინისტროს მიზანია დაიცვას ბალანსი სასჯელის ეფექტიან აღსრულებასა და ადამიანის უფლებების დაცვას შორის. სამინისტროს ხელმძღვანელობის მიერ არჩეული გამჭვირვალე და ლიბერალური კურსი უზრუნველყოფს პატიმართა უფლებების მაქსიმალურ დაცვასა და მათი საცხოვრებელი პირობების გაუმჯობესებას, მსჯავრდებულთა რესოციალიზაცია-რეაბილიტაციასა და დანაშაულის რეციდივის პრევენციას.

2015 წელს წარმატებით დასრულდა სასჯელაღსრულებისა და პრობაციის სამინისტროს ინსტიტუციური რეფორმა. გაუქმდა ძველი სტრუქტურული ფორმით არსებული სასჯელაღსრულების დეპარტამენტი და სახელმწიფო საქვეუწყებო დაწესებულების ნაცვლად სრულად შეუერთდა სამინისტროს პენიტენციური დეპარტამენტის ფორმით. მოხდა იდენტური ფუნქციების მქონე სამმართველოების შერწყმა, რის შედეგადაც აღმოიფხვრა ფუნქციათა დუბლირება.

საკანონმდებლო ცვლილებების შესაბამისად, სასჯელაღსრულების სისტემაში დაინერგა მსჯავრდებულთა რისკებისა და საჭიროებების შეფასების მეთოდოლოგია. მსჯავრდებულთა კლასიფიკაციისას მხედველობაში მიიღება მათი პიროვნული თვისებები, ქცევა სასჯელის აღსრულების პერიოდში, დაწესებულებაში ყოფნის განმავლობაში სარეაბილიტაციო/რესოციალიზაციისა და საგანმანათლებლო პროგრამებში ჩართულობა, ასევე, მათ მიერ ჩადენილი დანაშაულის ხასიათი და სხვა პერსონალური მახასიათებლები. მეთოდოლოგია ასევე მოიცავს მულტიდისციპლინური გუნდის მიერ სასჯელის ინდივიდუალური გეგმის შემუშავებას.

წარმატებით მიმდინარეობს მუშაობა თანმიმდევრული და თანამედროვე საკადრო პოლიტიკის ჩამოყალიბებაზე, რაც უზრუნველყოფს კვალიფიციური კადრებით დაკომპლექტებისათვის საჭირო გამართული სამართლებრივი მექანიზმების შემუშავებას, თანამშრომელთა ფუნქციების კლასიფიკაციასა და მათთვის სათანადო სამართლებრივი და სოციალური გარანტიების შექმნას.

სისტემის ყველა ახალი თანამშრომელი, საჭიროების მიხედვით, გადის როგორც საბაზისო, ასევე მისი პოზიციის შესაბამის სპეციალიზებულ თეორიულ და პრაქტიკულ სასწავლო კურსებს (მათ შორის ადმინისტრირების, მენეჯმენტის, ადამიანის უფლებების, რისკებისა და საჭიროებების შეფასებისა და სხვა დარგებში) სასჯელაღსრულებისა და პრობაციის სასწავლო ცენტრში. საკანონმდებლო ცვლილებების შედეგად აღებულ იქნა ვალდებულება, რომ 2017 წლის 1 იანვრისათვის გადამზადებულ იქნება სისტემის ყველა თანამშრომელი.

**მიზანი 6.1 პენიტენციურ სისტემაში მოქმედი კანონმდებლობისა და შიდა რეგულაციების სისტემატიური გადახედვა და საჭიროების შემთხვევაში ცვლილებების შეტანა**

პენიტენციური სისტემის რეფორმის ფარგლებში განხორციელდა საკანონმდებლო ცვლილებები. პატიმრობის კოდექსში განხორციელებულ ცვლილებებთან შესაბამისობაში მოვიდა მინისტრის მიერ გამოცემული არაერთი ნორმატიული აქტი, მათ შორის:

1. საქართველოს სასჯელაღსრულებისა და პრობაციის მინისტრის 2015 წლის 9 ივლისის №70 ბრძანებით დამტკიცდა „მსჯავრდებულის რისკის სახეების, რისკის შეფასების კრიტერიუმების, რისკის შეფასებისა და გადაფასების წესის, მსჯავრდებულის იმავე ან სხვა ტიპის თავისუფლების აღკვეთის დაწესებულებაში გადაყვანის წესისა და პირობების, აგრეთვე რისკების შეფასების გუნდის საქმიანობისა და უფლებამოსილების განსაზღვრის წესი“;
2. „ბრალდებულთა და მსჯავრდებულთა დამცველთან/ადვოკატთან შეხვედრის უფლების განხორციელების შესახებ“ 2015 წლის 2 ნოემბრის №157 ბრძანება;
3. ,,საქართველოს სასჯელაღსრულებისა და პრობაციის სამინისტროს სისტემაში იარაღისა და საბრძოლო მასალის შენახვისა და გაცემის წესის დამტკიცების შესახებ“ 2015 წლის 19 ოქტომბრის №146 ბრძანება;
4. „ბრალდებულთა/მსჯავრდებულთა გაყვანა/გადაყვანისას ბადრაგირების წესის დამტკიცების შესახებ“ 2015 წლის 19 ოქტომბრის №149 ბრძანება;
5. „სპეციალური კონკურსის ჩატარების წესის, სავალდებულო სპეციალური პროფესიული მომზადების (სასწავლო) კურსის სახეებისა და გავლის წესის, აგრეთვე სერტიფიცირებისა და პერიოდული გადამზადების წესის დამტკიცების შესახებ“ 2015 წლის 19 ოქტომბრის №148 ბრძანება;
6. „საქართველოს სასჯელაღსრულებისა და პრობაციის სამინისტროს სათათბირო ორგანოს – საკონსულტაციო საბჭოს შექმნისა და მისი დებულების დამტკიცების შესახებ“ 2015 წლის 19 ოქტომბრის №139 ბრძანება;
7. „საქართველოს სასჯელაღსრულებისა და პრობაციის სამინისტროს შინაგანაწესის (ქცევის ზოგადი წესები) დამტკიცების შესახებ“ 2015 წლის 19 ოქტომბრის №145 ბრძანება;
8. „საქართველოს სასჯელაღსრულებისა და პრობაციის სამინისტროს პენიტენციური სამსახურის მოსამსახურეთა დისციპლინური წესდების, წახალისების წესისა და ეთიკის კოდექსის დამტკიცების შესახებ“ 2015 წლის 19 ოქტომბრის №144 ბრძანება.

2015 წლის 1 სექტემბერს ძალაში შევიდა თითოეული პენიტენციური დაწესებულებისათვის შექმნილი ინდივიდუალური დებულება, რომლითაც გათვალისწინებულია მათი სპეციფიკა და ნათლად არის გაწერილი ფუნქციები და მოვალეობები (სულ 15 პენიტენციური დაწესებულების დებულება).

**მიზანი 6.2 სასჯელაღსრულების დეპარტამენტის და დაწესებულებების ადმინისტრირების გაუმჯობესება**

***ღონისძიება 6.2.1. სასჯელაღსრულების დეპარტამენტის და დაწესებულებების ადმინისტრირების სრულყოფა***

საქართველოს სასჯელაღსრულებისა და პრობაციის სამინისტროს ადამიანური რესურსების მართვის სამსახურმა 2015 წელს შეიმუშავა და მინისტრის 2015 წლის 12 იანვრის N23 ბრძანებით დამტკიცდა სამინისტროს მოხელეთა სამუშაო აღწერილობები თითოეული თანამდებობისათვის.

2015 წლის განმავლობაში სასჯელაღსრულებისა და პრობაციის სამინისტროში განხორციელდა რეორგანიზაცია, რაც გულისხმობდა სასჯელაღსრულების დეპარტამენტის გაუქმებასა და მის დაქვემდებარებას სამინისტროსთან. შედეგად სასჯელაღსრულების დეპარტამენტი ჩამოყალიბდა, როგორც სამინისტროს ერთ-ერთი სტრუქტურული ქვედანაყოფი პენიტენციური დეპარტამენტის სახით. სისტემაში რეორგანიზაცია ჩატარდა 2 ეტაპად. პირველ ეტაპზე კონკურსები 2015 წლის 01 ივლისს გამოცხადდა სამინისტროს ცენტრალურ აპარატში, ხოლო მოგვიანებით 2015 წლის 01 სექტემბერს პენიტენციურ დაწესებულებებში. რეორგანიზაციის პროცესს თან ახლდა სტრუქტურული ცვლილებები, რამაც საჭირო გახადა ახალი სტრუქტურის შესაბამისად მოხელეთა სამუშაო აღწერილობების შემუშავება. ადამიანური რესურსების მართვის სამსახური უახლოეს მომავალში გეგმავს, შეძლებისდაგვარად, უზრუნველყოს, განაახლოს და დახვეწოს სამუშაო აღწერილობები ახალი სტრუქტურის მიხედვით მთელი სისტემისათვის.

***ღონისძიება 6.2.2. სპეციალიზებული ტრენინგები პენიტენციური სისტემის თანამშრომლებისათვის***

საანგარიშო პერიოდში პენიტენციური სისტემის თანამშრომლებისთვის შემდეგი სპეციალიზებული ტრენინგები ჩატარდა:

* პატიმრობისა და თავისუფლების აღკვეთის დაწესებულებებში სამართლებრივი რეჟიმის განყოფილების თანამშრომელთა მომზადების გრძელვადიანი სასწავლო კურსი-24 მონაწილე. მეხუთე ეტაპი;
* პატიმრობისა და თავისუფლების აღკვეთის დაწესებულებებში სამართლებრივი რეჟიმის განყოფილების თანამშრომელთა მომზადების გრძელვადიანი სასწავლო კურსი (6 თვე)-25 მონაწილე;
* ტრენინგი „წამების, არაადამიანური, ღირსების შემლახავი მოპყრობის პრევენცია სასჯელაღსრულების თავისუფლების შეზღუდვის დაწესებულების, პენიტენციური დაწესებულებების სოციალური მუშაკები, სამართლებრივი რეჟიმის და უსაფრთხოების განყოფილებების თანამშრომლებისთვის - 40 მონაწილე (2 ჯგუფი);
* სასჯელაღსრულების დეპარტამენტის და სასჯელაღსრულების დაწესებულების სოციალური მუშაკებისთვის ტრენინგი ,,სოციალური სამუშაო სასჯელაღსრულების სისტემაში“ - 38 მონაწილე (3 ჯგუფი);
* ევროპის საბჭოს წამებისა და არაადამიანური ან ღირსების შემლახველი მოპყრობისა თუ დასჯის საწინააღმდეგო კომიტეტის (CPT) სტანდარტების შესახებ - 12 მონაწილე;
* ,,თავშესაფრის მაძიებლებთან, ლტოლვილებთან, მოქალაქეობის არმქონე პირებთან და დევნილებთან მუშაობა სასჯელაღსრულების დაწესებულებებში" - 42 მონაწილე;
* ადამიანის ძირითადი უფლებები და თავისუფლებები-29 მონაწილე (2 ჯგუფი)-;
* ადმინისტრაციული სამართლის პრინციპები და ადმინისტრაციული სამართალწარმოება-36 მონაწილე (2 ჯგუფი);
* აკრძალული ნივთების (მათ შორის ნარკოტიკული ნივთიერებების, ფსიქოტროპული ნივთიერებებისა და პრეკურსორების) აღმოჩენა და შემოწმების პროცედურები, პატიმართა და ვიზიტორთა დათვალიერება-24 მონაწილე (1 ჯგუფი);
* გაერთიანებული ერების ორგანიზაციის წესები ქალ პატიმართა მოპყრობისა და მსჯავრდებულ ქალთა არასაპატიმრო ღონისძიებების შესახებ (ბანგკოკის წესები)-15 მონაწილე;
* განსაკუთრებული რისკის დაწესებულების ხარისხის მართვა TOT - 13 მონაწილე;
* მენეჯმენტი და შიდა კომინიკაცია - 23 მონაწილე - 4 დღე;
* ნარკოდამოკიდებულებასთან დაკავშირებული სტიგმა-დისკრიმინაცია - 40 მონაწილე (4 ჯგუფი);
* პენიტენციური დაწესებულებების სამართლებრივი რეჟიმის სამსხურების თანამშრომელთა გადამზადების სასწავლო პროგრამა- 70 მონაწილე (3 ჯგუფი);
* პერსონალურ მონაცემთა დაცვა საჯარო დაწესებულებებში - 17 მონაწილე;
* საბადრაგო სამსახურის თანამშრომელთა მომზადება - 21 მონაწილე;
* საკანომდებლო სიახლეები - 807 მონაწილე (34 ჯგუფი);
* საოფისე კომპიუტერული პროგრამების (Excel, Word, PowerPoint) სასწავლო კურსი - 19 მონაწილე;
* სასწავლო პროგრამა სპეციალური აღრიცხვის განყოფილების თანამშრომელთათვის -60 მონაწილე (3 ჯგუფი);
* სპეციალიზებული სასწავლო პროგრამის მიხედვით უსაფრთხოების სამსახურის თანამშრომელთათვის - 62 მონაწილე (4 ჯგუფი,);
* სუიციდის პრევენცია - 505 მონაწილე (29 ჯგუფი);
* ტაქტიკური მომზადება და სპეციალური საშუალებების გამოყენების ტექნიკა სასჯელაღსრულების სისტემის თანამშრომელთათვის - 38 მონაწილე (2 ჯგუფი);
* ტრენინგი ,,დახურული ტიპის დაწესებულებებში ფსიქო-სოციალური პროგრამა ,,ატლანტისის" (12 ნაბიჯი) ორგანიზება და განხორციელება" - 17 მონაწილე;
* ტრენინგი ,,თანამედროვე მენეჯმენტის საკითხებში" (საშუალო რგოლის მენეჯერთათვის) - 17 მონაწილე;
* ცეცხლსასროლი იარაღის გამოყენების სასწავლო პროგრამა - 167 მონაწილე (8 ჯგუფი).

**მიზანი 6.3. პატიმრობის პირობების გაუმჯობესება**

სასჯელაღსრულებისა და პრობაციის სამინისტროს რიგ დაწესებულებებში პატიმრობის პირობების გაუმჯობესების მიზნით განხორციელდა ინფრასტრუქტურული პროექტები, კერძოდ:

* 2015 წელს გაიხსნა ახალი ტიპის, დაბალი რისკის N16 დაწესებულება ქ. რუსთავში, რომელიც გათვლილია 900 პატიმარზე. აღნიშნული დაწესებულება ფოკუსირებულია სარეაბილიტაციო და რესოციალიზაციის პროგრამებზე. უზრუნველყოფილია საგანმანათლებლო ცენტრი. თანამშრომლებს გავლილი აქვს სპეციალიზირებული პროგრამები და ტრენინგები;
* N8 დაწესებულებაში კაპიტალური რემონტი ჩაუტარდა სასმელი წყლის რეზერვუარებს;
* N11 დაწესებულებაში კაპიტალურად გარემონტდა გათბობა/გაგრილებისა და გამწოვი სისტემები;
* N14 დაწესებულებაში კაპიტალურად გარემონტდა ცენტრალური გათბობა, საქვაბე, თბოტრასა და აბანოები;
* N6 დაწესებულებაში კაპიტალურად გარემონტდა ცენტრალური გათბობა, საქვაბე, თბოტრასა და აბანოები;
* N19 დაწესებულებაში ტუბერკულოზის ქრონიკული ფორმით დაავადებულთა კორპუსში კაპიტალური რემონტი ჩაუტარდა ჰაერის გაწოვის სისტემას, აბანოსა და საპირფარეშოებს;
* N7 დაწესებულებაში შეიცვალა ჰაერის გაწოვის დანადგარი.

***ღონისძიება 6.3.1. სასჯელაღსრულების დაწესებულებათა განახლებული კლასიფიკაციის შესაბამისად შექმნილი სხვადასხვა რისკის და საჭიროების დაწესებულებები***

საქართველოს სასჯელაღსრულებისა და პრობაციის მინისტრის 2015 წლის 9 ივლისის №70 ბრძანებით დამტკიცდა მსჯავრდებულის რისკის სახეების, რისკის შეფასების კრიტერიუმების, რისკის შეფასებისა და გადაფასების წესის, მსჯავრდებულის იმავე ან სხვა ტიპის თავისუფლების აღკვეთის დაწესებულებაში გადაყვანის წესისა და პირობების, აგრეთვე რისკების შეფასების გუნდის საქმიანობისა და უფლებამოსილების განსაზღვრის წესი.

როგორც უკვე აღინიშნა, 2015 წელს გაიხსნა რუსთავში ახალი ტიპის, დაბალი რისკის N16 დაწესებულება განახლებული კლასიფიკაციის შესაბამისად.

ამასთანავე, სრული რეკონსტრუქციის შემდეგ გაიხსნა N6 მაღალი რისკის დაწესებულება, რომლის ინფრასტრუქტურა სრულად განახლდა დაწესებულებების კლასიფიკაციის პირობების შესაბამისად. მოეწყო ანტივანდალური ოთახები და მოხდა ინფრასტრუქტურის ადაპტირება. უსაფრთხოების მაღალი სტანდარტი უზრუნველყოფილია.

საანგარიშო პერიოდში წარმატებით მიმდინარეობდა მაღალი რისკის დაწესებულების მშენებლობა დასავლეთ საქართველოში დაბა ლაითურის ტერიტორიაზე, რომლის დასრულებაც დაგეგმილია 2016 წლის ბოლოსათვის.

2015 წლის განმავლობაში რისკების შეფასების ჯგუფის მიერ შეფასებული იქნა სულ 105 მსჯავრდებულის მიმართ საშიშროების რისკის სახე, მათ შორის მოხდა 2 მსჯავრდებულის გადაფასება.

***ღონისძიება 6.3.2. სასჯელაღსრულების სისტემაში არსებული დაწესებულებების გარემონტება და აღჭურვა***

2015 წლის განმალობაში პენიტენციურ დაწესებულებებში განხორციელდა კაპიტალური და მიმდინარე სარემონტო სამუშაოები: N3 დაწესებულებაში პირობების გაუმჯობესების მიზნით ჩატარდა დაწესებულების საკნების გათბობა-გაგრილების სისტემის (კონდიციონერების) სამონტაჟო კაპიტალური სამუშაოები. N5 დაწესებულების ძირითადი სარეჟიმო კორპუსის „C“ ფლიგელში შესრულდა „ატლანტისის“ პროგრამის განხორციელებისათვის საკნების მიმდინარე სარემონტო სამუშაოები. ასევე შესრულდა დაწესებულების სარეჟიმო კორპუსის სამედიცინო ნაწილის მიმდინარე სარემონტო სამუშაოები და შეზღუდული შესაძლებლობების მქონე მსჯავრდებულთათვის საკნების მოწყობის კაპიტალური სარემონტო სამუშაოები. N6 დაწესებულებას ჩაუტარდა სრული კაპიტალური რემონტი, ასევე კაპიტალური რემონტი ჩატარდა დაწესებულების სასადილოში და აღიჭურვა ახალი ტექნიკური საშუალებებით. N8 დაწესებულების სარეჟიმო კორპუსებში პატიმართა პირობების გაუმჯობესების მიზნით ეტაპობრივად ჩატარდა მიმდინარე სარემონტო სამუშაოები. სხვადასხვა მიმდინარე სარემონტო სამუშაოები ასევე ჩატარდაN9 დაწესებულებაში. N12 დაწესებულებაში დაწესებულების სარეჟიმო კორპუსის სამედიცინო ნაწილში აფთიაქისა და C ჰეპატიტის სამკურნალო ოთახების კაპიტალური სარემონტო სამუშაოები ჩატარდა. ასევე, სარემონტო სამუშაოები ჩაუტარდა და გამართულად ფუნქციონირებს სველი წერტილები. N14 დაწესებულებაში 2015 წლის მარტში დასრულდა რემონტი და თანამედროვე აღჭურვილობით მოეწყო დაწესებულების სამზარეულო, რომელიც აკმაყოფილებს მოქმედ სტანდარტებს. ასევე, მიმდინარე სარემონტო სამუშაოები ჩატარდა დაწესებულების საცხოვრებელ კორპუსებში. N15 დაწესებულებაში სრული სარემონტო სამუშაოები ჩაუტარდა დაწესებულების სამედიცინო ნაწილს. ასევე განახლდა და მოეწყო დაწესებულების აფთიაქი. N16 დაწესებულებაში დასრულდა სარემონტო-სამშენებლო სარეკონსტრუქციო სამუშაოები. ასევე, სრულად მოეწყო და დასრულდა დაწესებულების საწარმოო ზონის სამშენებლო სამუშაოები. N17 დაწესებულებაში ჩატარდა მიმდინარე სარემონტო სამუშაოები.

***ღონისძიება 6.3.3. სასჯელაღსრულების სისტემაში განთავსებულ პატიმართა კვებით უზრუნველყოფა***

საქართველოს სასჯელაღსრულებისა და პრობაციის მინისტრისა და საქართველოს შრომის, ჯანმრთელობისა და სოციალური დაცვის მინისტრის 2015 წლის 13 აგვისტოს N88-№01-34/ნ ერთობლივი ბრძანებით განისაზღვრა ბრალდებულთა და მსჯავრდებულთა კვების ნორმები და ბრალდებულთა და მსჯავრდებულთა სანიტარულ-ჰიგიენური ნორმები, რომლებიც მოიცავს ყველა ტიპის/რისკის დაწესებულებებში მყოფ ბრალდებულთათვის/მსჯავრდებულთათვის დღიურ რაციონში შემავალი პროდუქტების ჩამონათვალსა და ენერგეტიკულ ღირებულებას, შესაბამისი სამედიცინო ჩვენების მქონე ბრალდებულთათვის/მსჯავრდებულთათვის დღიურ რაციონში შემავალ პროდუქტების ჩამონათვალსა და ენერგეტიკულ ღირებულებას, ასევე ერთი პროდუქტის სხვა პროდუქტით ჩანაცვლების შესაძლებლობას (სულ 12 დანართი).

2015 წლის განმავლობაში პატიმართა კვებას უზრუნველყოფდა კომპანია GMM-ი. პატიმრები უზრუნველყოფილნი იყვნენ 3-ჯერადი კვებით, აგრეთვე მოქმედებს დიეტური მენიუ. დაწესებულებებში შექმნილია შიდა კომისიები, რომლებიც მკაცრ კონტროლს უწევენ მზა პროდუქტისა თუ ნედლეულის ხარისხსა და ვარგისიანობას.

***ღონისძიება 6.3.4. სასჯელაღსრულების სისტემაში განთავსებულ პატიმართა უზრუნველყოფა რბილი ინვენტარითა და აუცილებელი პირადი ჰიგიენისათვის საჭირო საშუალებებით***

საანგარიშო პერიოდში სასჯელაღსრულების დაწესებულებებში პატიმრები უზრუნველყოფილნი იყვნენ რბილი ინვენტარითა და პირადი ჰიგიენის საშუალებებით, რაც დარეგულირებულია დაწესებულების შიდა რეგულაციებით. ქალ პატიმართათვის ჰიგიენური საშუალებების მიწოდების პრობლემა აღმოიფხვრა საკანონმდებლო ცვლილებების საფუძველზე. სასჯელაღსრულებისა და პრობაციის მინისტრის 2015 წლის 27 აგვისტოს ბრძანებით დამტკიცდა ქალთა N5 დაწესებულების დებულება, რომლითაც განისაზღვრა იმ ჰიგიენური საშუალებების ჩამონათვალი, რომელთა ყიდვაც შესაძლებელია დაწესებულების ტერიტორიაზე არსებულ მაღაზიაში.

***ღონისძიება 6.3.5. მსჯავრდებულთა ოჯახთან ურთიერთობის უფლების უზრუნველსაყოფად გრძელვადიანი ვიზიტებისათვის განკუთვნილი ადგილების შექმნა***

ამჟამად გრძელვადიანი პაემნებისათვის სივრცე მოწყობილია სასჯელაღსრულების N2, 3, 5, 6, 11, 12, 14, 15, 16, 17 დაწესებულებებში. 2015 წლის ბოლოს დასრულდა N5 ქალთა დაწესებულებაში გრძელვადიანი პაემნებისათვის საჭირო სივრცის მოწყობა.

***ღონისძიება 6.3.6 თავისუფლებააღკვეთილთა ახლობლების, ოჯახის წევრების და სხვა დაინტერესებულ პირთათვის კანონით გათვალისწინებული ინფორმაციის სწრაფად და ეფექტურად მოძიების, მოქალაქეთა რეგისტრაციისა და პაემნების სრულყოფილად ორგანიზების მიზნით მომსახურების გაუმჯობესება***

2015 წელს საზოგადოებრივი მისაღების თანამშრომელთათვის მომზადდა სასწავლო პროგრამა და დეკემბრის მეორე ნახევარში ერთი ჯგუფისათვის ჩატარდა ტრენინგი (21 თანამშრომელი), რომელიც სხვა დანარჩენი თანამშრომელთათვის გაგრძელდება 2016 წელს.

***ღონისძიება 6.3.7. პენიტენციური ჯანდაცვა***

2015 წელს პენიტენციური ჯანდაცვის ბიუჯეტი გაიზარდა 13,650 მლნ. ლარამდე. პირველადი ჯანდაცვის მოდელი დაინერგა ყველა პენიტენციურ დაწესებულებაში და სამედიცინო მომსახურება ხორციელდება ქვეყანაში არსებული სტანდარტების შესაბამისად. შემუშავდა და მინისტრის მიერ დამტკიცდა სამედიცინო მომსახურების სტანდარტი. დაინერგა დაავადებათა კონტროლის ეროვნულ ცენტრში ყოველთვიური სტატისტიკური მონაცემების სახელმწიფოში არსებული ერთიანი ფორმებით წარდგენა. სამედიცინო დოკუმენტაცია იწარმოება სახელმწიფოში დამტკიცებული წესის შესაბამისად. გამართულად ფუნქციონირებს ელექტრონული რიგი და გადაუდებელი შემთხვევების არსებობისას, დაუყოვნებლივ ხდება სერვისის მიწოდება ან რეფერირება სამოქალაქო სექტორის საავადმყოფოებში. წარმატებით დაინერგა C ჰეპატიტის ელიმინაციის პროგრამა. ბენეფიციარები მკურნალობას გადიან ახალი წამლის („სოფოსბუვირ“) გამოყენებით. 2015 წლის 31 დეკემბრის მდგომარეობით მკურნალობას გადიოდა 179 პაციენტი.

სასჯელაღსრულების ცენტრალური საავადმყოფო აღიჭურვა ტუბერკულოზის დიაგნოსტირების სწრაფად დამდგენი აპარატით (GeneXpert), რომელიც 24 სთ-ში ახდენს ტუბერკულოზის ფორმების იდენტიფიცირებას. ეს მკურალობის დაუყოვნებლივ დაწყების საშუალებას იძლევა.

სამედიცინო პერსონალი (ექიმები და ექთნები) მუდმივად გადის სხვადასხვა ტრენინგებსა და გრძელვადიან პროგრამებს, რაც ხელს უწყობს მათი განათლების განგრძობად ხასიათს და წარმატებულ და ეფექტიან საქმიანობას.

**მიზანი 6.4. მსჯავრდებულთა რესოციალიზაცია-რეაბილიტაცია**

საანგარიშო პერიოდში პენიტენციურ სისტემაში:

1. გაიზარდა მსჯავრდებულთათვის შრომის შესაძლებლობა;
2. გაიზარდა სასჯელაღსრულების დაწესებულებებში განათლების მიღების შესაძლებლობა პროფესიული/სახელობო კურსების დანერგვის მეშვეობით;
3. დაინერგა ინდივიდუალური მიდგომები მსაჯვრდებულებთან მიმართებაში;
4. მიმდინარეობდა შესაბამისი პერსონალის მომზადება პროგრამების განხორციელების უზრუნველსაყოფად.

***ღონისძიება 6.4.1. მსჯავრდებულთა შრომის შესაძლებლობის გაზრდისათვის საწარმოო ზონების და მინი დასაქმების კერების შექმნა დაწესებულებების ტერიტორიაზე***

2015 წლის განმავლობაში დასაქმებული იყო სულ 860 მსჯავრდებული. მათ შორის:

* 834 მსჯავრდებული - სამეურნეო სამსახურში;
* 5 მსჯავრდებული - სილამაზის სალონებში;
* 21 მსჯავრდებული - სამკერვალო სალონში.

სასჯელაღსრულებისა და პრობაციის სამინისტროს მიერ შემუშავდა კანონპროექტი „პატიმრობის კოდექსში“ ცვლილებების შეტანის შესახებ, რომლის ინიცირებაც მთავრობამ მოახდინა 2015 წლის დეკემბერში და 2016 წლის საგაზაფხულო სესიაზე მოხდება პარლამენტში განხილვა. საკანონმდებლო პაკეტი ასევე მოიცავს ბრალდებულ/მსჯავრდებულთა დასაქმების მარეგულირებელი ნორმების გადახედვას.

***ღონისძიება 6.4.2. სასჯელაღსრულების დაწესებულებებში განათლების მიღების შესაძლებლობა პროფესიული/სახელობო და სატრენინგო/საგანმანათლებლო კურსების დანერგვის მეშვეობით***

საანგარიშო პერიოდში პროფესიული/სახელობო და სატრენინგო/საგანმანათლებლო სწავლების კურსებში ჩართული იყო 1454 ბენეფიციარი (სახელობო/პროფესიული სწავლება - 302; კომპიუტერული სასწავლო პროგრამა - 377; სატრენინგო/საგანმანათლებლო სწავლება - 775).

***ღონისძიება 6.4.3. მსჯავრდებულებთან მიმართებაში ინდივიდუალური მიდგომების შემუშავება***

2015 წლის 29 აპრილის N33 ბრძანებით დამტკიცებული სასჯელის მოხდის ინდივიდუალური დაგეგმვის ინსტრუქციის მიხედვით ინდივიდუალური მიდგომა დაინერგა N16 დაწესებულებაში. N12 დაწესებულებაში ამჟამად მიმდინარეობს სასჯელის მოხდის ინდივიდუალური დაგეგმვის პილოტირების პროცესი. N6 პენიტენციურ დაწესებულებაში მიდგომის დასანერგად გადამზადებულია მულტიდისციპლინური გუნდი.

***ღონისძიება 6.4.4. მსჯავრდებულთა უზრუნველყოფა ფსიქო-სოციალური სარეაბილიტაციო პროგრამებით***

საანგარიშო პერიოდში ფსიქო-სოციალურ სარტენინგო და სარეაბილიტაციო პროგრამებში ჩართული იყო 1520 ბენეფიციარი.

***ღონისძიება 6.4.5. მსჯავრდებულთა ბიბლიოთეკებით, საზოგადოებასთან ურთიერთობის, სპორტული და კულტურული ღონისძიებებით უზრუნველყოფა***

განახლდა ყველა პენიტენციური დაწესებულების ბიბლიოთეკის წიგნის ფონდი. 2015 წელს გაიმართა 268 კულტურული და სპორტული ღონისძიება, ამას გარდა სხვადასხვა ინტელექტუალურ/შემეცნებით შეხვედრებსა და კონკურსებში ჩართული იყო 717 ბენეფიციარი.

**მიზანი 6.5 პირობით ვადამდე გათავისუფლება, მაჩვენებლის ევროპის საბჭოს მინისტრთა კომიტეტის რეკომენდაციასთან მიახლოება და ადგილობრივი საბჭოს საქმიანობა**

საქართველოს სასჯელაღსრულებისა და პრობაციის მინისტრის 2015 წლის 19 ოქტომბრის №138 ბრძანებით დამტკიცდა საქართველოს სასჯელაღსრულებისა და პრობაციის სამინისტროს ადგილობრივი საბჭოების რაოდენობის, ტერიტორიული განსჯადობისა და ადგილობრივი საბჭოს ტიპური დებულება. სამინისტროში მოქმედებს ხუთი ადგილობრივი საბჭო - აღმოსავლეთ საქართველოს პირველი ადგილობრივი საბჭო, აღმოსავლეთ საქართველოს მეორე ადგილობრივი საბჭო, დასავლეთ საქართველოს ადგილობრივი საბჭო, არასრულწლოვანთა საქმეების განმხილველი ადგილობრივი საბჭო და ქალ მსჯავრდებულთა საქმეების განმხილველი ადგილობრივი საბჭო. თოთოეული საბჭო ყოველთვიურად იხილავს პენიტენციური დაწესებულებებიდან შემოსულ შუამდგომლობებს მსჯავრდებულთა პირობით ვადამდე გათავისუფლების შესახებ.

***ღონისძიება 6.5.1 მსჯავრდებულთა პირობით ვადაზე ადრე გათავისუფლება და დანიშნული სასჯელის უფრო მსუბუქით შეცვლა გამოიყენება აქტიურად***

პირობით ვადამდე გათავისუფლება:

შემოვიდა: 13 120 შუამდგომლობა

განხილული იქნა: 11 887 შუამდგომლობა

გათავისუფლდა: 881 მსჯავრდებული

დანიშნული სასჯელის მოუხდელი ნაწილის უფრო მსუბუქი სახის სასჯელით შეცვლა:

საზოგადოებისათვის სასარგებლო შრომა:

შემოვიდა: 124 შუამდგომლობა

განხილული იქნა: 123 შუამდგომლობა

დაკმაყოფილდა : 6 შუამდგომლობა

თავისუფლების შეზღუდვა:

შემოვიდა: 310 შუამდგომლობა

განხილული იქნა: 301 შუამდგომლობა

დაკმაყოფილდა: 50 შუამდგომლობა.

**მიზანი 6.6 პატიმართა სამართლებრივი გარანტიების გაძლიერება**

2015 წლის განმავლობაში პენიტენციურ დაწესებულებებში 7799 კონფიდენციალური საჩივარი აღირიცხა.

პენიტენციურ დაწესებულებებში გამართულად ფუნქციონირებს გასაჩივრების მექანიზმი. დალუქული საჩივრის ყუთები ხელმისაწვდომია ყველა დაწესებულებაში, ხოლო საჩივრის კონფიდენციალურობა დაცულია კანონით. არსებობს სპეციალური კონვერტები კონფიდენციალური საჩივრებისათვის. შიდა რეგულაციებისა და წერილობითი საჩივრის განხილვის შედეგების შესახებ ეცნობება საჩივრის ავტორს.

2015 წლის სექტემბრიდან ანალიტიკური დეპარტამენტი აწარმოებს შიდა საჩივრების სტატისტიკას საჩივრის ტიპების მიხედვით, რაც საშუალებას აძლევს სამინისტროს, მოახდინოს საჩივრების საფუძვლების ერთიანი შეფასება და მიიღოს შესაბამისი ზომები.

ამასთანავე, შიდა მონიტორინგის გაძლიერების მიზნით, გენერალური ინსპექციის დეპარტამენტში შეიქმნა სისტემური მონიტორინგის სამმართველო, რომელიც განიხილავს პატიმართა საჩივრებს. 2015 წელს სამმართველომ ჩაატარა 3 მონიტორინგი:

1. N14 პენიტენციურ დაწესებულებაში - არაგეგმური სრული სისტემური მონიტორინგი;
2. N5 პენიტენციურ დაწესებულებებში - ბრალდებულთა/მსჯავრდებულთა სოციალური უფლებების დაცვის მდგომარეობის არაგეგმური თემატური მონიტორინგი.
3. N17 პენიტენციურ დაწესებულებაში - არაგეგმური სრული სისტემური მონიტორინგი.

ჩატარებული მონიტორინგის შედეგებზე დაყრდნობით N14 პენიტენციურ დაწესებულებაში დისციპლინური პასუხისმგებლობა დაეკისრა 7 პირს. მათ შორის 2 პირი (დაწესებულების დირექტორი და მოადგილე სამართლებრივი რეჟიმის დარგში) გათავისუფლდა დაკავებული თანამდებობიდან, 2 პირს გამოეცხადა საყვედური, 3 პირს დაეკისრა 10 სამუშაო დღის ხელფასის დაკავება.

ამასთანავე, გენერალური ინსპექციის მიერ 2015 წლის განმავლობაში დისციპლინური პასუხისმგებლობა დაეკისრა 156 თანამშრომელს. მათ შორის: 82 შენიშვნა, 13 გაფრთხილება, 38 საყვედური, 4 სასტიკი საყვედური, 12 თანამშრომელი დაითხოვეს სისტემიდან, ხოლო 7 თანამშრომელს შეეფარდა არაუმეტეს 10 სამუშაო დღის ხელფასის დაკავება.

მინისტრისადმი ან მინისტრის მოადგილისადმი გაგზავნილ საჩივრებს განიხილავს გენერალური ინსპექციის ადამიანის უფლებათა დაცვის სამმართველო და საჭიროების შემთხვევაში ეგზავნება პროკურატურას შემდგომი რეაგირებისათვის.

აღსანიშნავია, რომ წამებისა და არასათანადო მოპყრობის შესაძლო ფაქტებთან დაკავშირებით წარმოდგენილი საჩივრები განიხილება დაუყოვნებლივ.

***ღონისძიება 6.6.1. პატიმართა ცნობიერების ამაღლება მათი უფლებების შესახებ საჩივრების, დისციპლინარულ და ადმინისტრაციულ პროცედურებთან მიმართებაში***

დაიბეჭდა:

* 5000 ბროშურა სრულწლოვან ბრალდებულ/მსჯავრდებულთა უფლებების შესახებ ქართულ ენაზე;
* 100 ბროშურა არასრულწლოვან ბრალდებულ/მსჯავრდებულთა უფლებების შესახებ ქართულ ენაზე;
* 500 ბროშურა სრულწლოვან ბრალდებულ/მსჯავრდებულთა უფლებების შესახებ 5 ენაზე (აზერბაიჯანული, სომხური, თურქული, რუსული და ინგლისური).

სოციალური უზრუნველყოფის სამმართველოს მიერ მომზადდა ტრენინგ-მოდული ბრალდებულ/მსჯავრდებულთა უფლებების შესახებ. პროგრამა იმპლემენტაციის პროცესშია ყველა დაწესებულებაში. მასში ჩართული იყო 63 ბენეფიციარი.

***ღონისძიება 6.6.2. პატიმრობის კოდექსით გათვალისწინებული საჩივრების პროცედურების ხელმისაწვდომობა***

2015 წლის დეკემბრის მდგომარეობით სხვადასხვა ადრესატთან გაიგზავნა 7799 საჩივარი. (გთხოვთ, იხ. მიზანი 6.6-ის შესრულების ნაწილი).

**მიზანი 6.7 სად-ის მონიტორინგის სამმართველოს ინსტიტუციონალური განვითარება**

სასჯელაღსრულებისა და პრობაციის სამინისტროს გენერალური ინსპექციის სისტემური მონიტორინგის სამმართველო შეიქმნა მინისტრის 2015 წლის 25 ივნისის N55 ბრძანებით. ამავე დღეს დამტკიცდა საშტატო ნუსხა. სამმართველო უზრუნველყოფს სამინისტროს გამგებლობის სფეროში სისტემური მონიტორინგის განხორციელებას, მონიტორინგის შედეგად მიღებული ინფორმაციის დამუშავებასა და ანგარიშის მომზადებას. აგრეთვე სისტემური მონიტორინგის დროს აღმოჩენილი ხარვეზებისა და პრობლემების ანალიზს და მათი აღმოფხვრის მიზნით მინისტრისათვის შესაბამისი რეკომენდაციების წარდგენას.

2015 წლის სექტემბერ-დეკემბერში სამმართველომ ჩაატარა 3 მონიტორინგი:

1. N14 პენიტენციურ დაწესებულებაში - არაგეგმური სრული სისტემური მონიტორინგი;
2. N5 პენიტენციურ დაწესებულებებში - ბრალდებულთა/მსჯავრდებულთა სოციალური უფლებების დაცვის მდგომარეობის არაგეგმური თემატური მონიტორინგი.
3. დეკემბერში არაგეგმური სრული სისტემური მონიტორინგი N17 პენიტენციურ დაწესებულებაში განხორციელდა.

ჩატარებული მონიტორინგის შედეგებზე დაყრდნობით, N14 პენიტენციურ დაწესებულებაში დისციპლინური პასუხისმგებლობა დაეკისრა 7 პირს. მათ შორის 2 პირი (დაწესებულების დირექტორი და მოადგილე სამართლებრივი რეჟიმის დარგში) გათავისუფლდა დაკავებული თანამდებობიდან, 2 პირს გამოეცხადა საყვედური, 3 პირს დაეკისრა 10 სამუშაო დღის ხელფასის დაკავება.

## 7. პრობაციის სისტემის რეფორმა

2015 წელს პრობაციის ეროვნული სააგენტოს მიერ პრობაციონერთა სხვადასხვა სარეაბილიტაციო პროგრამებში და სასჯელის ინდივიდუალურ დაგეგმვაში ჩართვამ შეამცირა პირობით მსჯავრდებულებს შორის განმეორებითი დანაშაულის რაოდენობრივი მაჩვენებელი, რამაც საანგარიშო პერიოდში 440 (2.31%) ერთეული შეადგინა, რაც გასული წლის ანალოგიური პერიოდის მაჩვენებელზე 197 ერთეულით ნაკლებია.

რისკის შეფასებისა და სასჯელის ინდივიდუალური გეგმიდან გამომდინარე გამოცხადების რეჟიმი შეუმსუბუქდა 350 პირობით მსჯავრდებულს.

პრობაციის ეროვნული სააგენტოს პირობითი მსჯავრის გაუქმების საკითხთა განმხილველმა მუდმივმოქმედმა კომისიამ პირობითი მსჯავრი გაუუქმა 129 პირობით მსჯავრდებულს.

გამოსაცდელი ვადის გასვლით დასრულდა საქმეთა 92,8%*.* (აღნიშნულ მაჩვენებელში შესულია შეწყალების მონაცემები).

**მიზანი 7.1 პრობაციის სააგენტოს ადმინისტრაციული შესაძლებლობების განვითარება**

2015 წელს გაიხსნა პრობაციის ეროვნული სააგენტოს ცენტრალური და თბილისის პრობაციის ბიუროს ახალი ოფისი**.** რეკონსტრუქციის შედეგად ოფისში პირობით მსჯავრდებულთათვის მოეწყო თანამედროვე ტიპის სარეგისტრაციო სივრცე, ინდივიდუალური გასაუბრებისა და ჯგუფური თერაპიის ოთახები, პრობაციის ოფიცრების, სოციალური მუშაკებისა და ფსიქოლოგის სამუშაო ოთახები, ასევე, ვიდეოპაემნის სერვისი. ახალ ოფისში ყველა პირობაა შექმნილი შეზღუდული შესაძლებლობების მქონე პირთათვის. თბილისის პრობაციის ბიურო 5500-ზე მეტ პირობით მსჯავრდებულს მოემსახურება. განახლებული ინფრასტრუქტურა და გაუმჯობესებული სამუშაო პირობები პრობაციის ეროვნული სააგენტოს თანამშრომლებს დაეხმარება მათ წინაშე მდგარი ამოცანების წარმატებით გადაჭრაში.

2015 წელს განახლებული ოფისები, თბილისის გარდა, გაიხსნა აგრეთვე ხაშურსა და თეთრწყაროში.

თავისუფლების შეზღუდვის დაწესებულება ფუნქციონირებს სრული დატვირთვით.

დაწყებულია დასავლეთ საქართველოს თავისუფლების შეზღუდვის დაწესებულების პროექტის მოსამზადებელი სამუშაოები;

პრობაციის სისტემაში ეფექტურად ფუნქციონირებს მონაცემთა ერთიანი ელექტრონული ბაზა, საჭიროებიდან გამომდინარე პერმანენტულად მიმდინარეობს ბაზის განახლება და დახვეწა.

პრობაციის სისტემაში დასრულდა პირობით მსჯავრდებულთა სააღსრულებო საქმეების ელექტრონული არქივის შექმნა.

***ღონისძიება 7.1.1 - პრობაციის სააგენტოს ადმინისტრაციული ხარჯები***

საანგარიშო პერიოდში პრობაციის სააგენტოში დასაქმებული 323 თანამშრომელს დაემატა 70 შტატგარეშე ერთეული. ამჟამად სულ 393 თანამშრომელია.

***ღონისძიება 7.1.3 – ყველა რეგიონული პრობაციის ბიუროსა და ოფისის გახსნა, გარემონტება და აღჭურვა; ინტერნეტითა და კომუნიკაციის სხვა საშუალებებით უზრუნველყოფა***

საანგარიშო პერიოდში გარემონტდა და სათანადოდ აღიჭურვა პრობაციის ეროვნული სააგენტოსა და თბილისის პრობაციის ბიუროს ახალი ადმინისტრაციული შენობები.

***ღონისძიება 7.1.4 პრობაციის ოფიცერთა დატვირთვის შემცირება ისე, რომ ქვეყნის მასშტაბით, ერთ პრობაციის ოფიცერი საშუალოდ 150-მდე პრობაციონერის საქმეს აწარმოებდეს***

2015 წლის განმავლობაში შემცირდა პრობაციის ოფიცერთა დატვირთვა. ქვეყნის მასშტაბით პრობაციის ოფიცერს საშუალოდ წარმოებაში აქვს 112 საქმე, რაც პრობაციონერებთან ინდივიდუალური მუშაობის უფრო აქტიურად განხორციელებას შესაძლებლობას ქმნის.

***ღონისძიება 7.1.5 - პრობაციის სამსახურის ფინანსური ადმინისტრირების სისტემის შეფასება და საჭიროებისამებრ გაუმჯობესება***

2015 წელს პრობაციის სამსახურში განხორციელდა აუდიტორული შემოწმება.

2015 წლის განმავლობაში პრობაციის სამსახურის პერსონალი გადამზადდა და შემდეგ 22 ტრენინგში მიიღო მონაწილეობა:

1. მოწყვლად ჯგუფებთან მუშაობა;
2. პროგრამა ატლანტისი;
3. პირველდაწყებითი საბაზისო პროგრამა პრობაციის ოფიცერთათვის;
4. კონსოლიდირებული რეაგირების პორტალი;
5. პერსონალურ მონაცემთა დაცვა საჯარო დაწესებულებებში;
6. თავისუფლების შეზღუდვის დაწესებულების თანამშრომელთა ტრენინგი;
7. წამების, არაადამიანური, ღირსების შემლახავი მოპყრობის პრევენცია სასჯელაღსრულების სისტემაში;
8. ექნოლოგიები;
9. ტრენერთა ტრენინგი „ტრენინგის დაგეგმარება, ჩატარების მეთოდოლოგია და შეფასების ფორმები“;
10. პატიმართა მოწყვლადი ჯგუფების მარეგულირებელი საერთაშორისო სტანდარტები და მათთან მუშაობის სპეციფიკა;
11. დამოკიდებულება არ არის დანაშაული;
12. მოტივაციური ინტერვიუირება;
13. ნივთიერებებზე დამოკიდებულების დაძლევა და თამაშ დამოკიდებულების დაძლევა;
14. თავშესაფრის მაძიებელთან, ლტოლვილებთან, მოქალაქეობის არმქონე პირებთან და დევნილებთან მუშაობა სასჯელაღსრულების დაწესებულებებში;
15. მენტორთა ტრენინგი;
16. არასრულწლოვანთა მართლმსაჯულების სისტემის შემუშავება;
17. ადამიანის ძირითადი უფლებები და თავისუფლებები;
18. ტრენინგის ჩატარების მეთოდოლოგია და ტრენერის უნარ-ჩვევების განვითარება;
19. ინდივიდუალური (წინასასამართლო) შეფასების ანგარიში;
20. უმცირესობებთან მუშაობა და სუიციდის პრევენცია სასჯელაღსრულების სისტემაში, მოწყვლად ჯგუფებთან მუშაობა;
21. შემთხვევის მართვა, როგორც სერვისის მიწოდების მეთოდოლოგია;
22. 3M ელექტრონული მონიტორინგის სისტემა.

***ღონისძიება 7.1.6 პრობაციის სამსახურის სტრუქტურისა და პერსონალის როლის ანალიზი და საჭიროების შემთხვევაში ცვლილებების შეტანა; სამუშაოზე აყვანისა და თანამშრომელთა შეფასების პროცედურის განსაზღვრა. სააგენტოს თანამშრომელთათვის ხელფასის ზრდა***

პრობაციის ეროვნული სააგენტოს თანამშრომელთა რაოდენობა 2015 წლის 31 დეკემბრის მდგომარეობით განისაზღვრა 323 შტატიანი და 70 შტატგარეშე ერთეულით. აქედან გამომდინარე სააგენტოში სულ მუშაობს 393 თანამშრომელი.

* სასჯელღსრულებისა და პრობაციის მინისტრის ბრძანებების საფუძველზე განსაზღვრულია სამუშაოზე აყვანისა და თანამშრომელთა შეფასების პროცედურა;
* სააგენტოს თანამშრომელთა ხელფასის ზრდა 2015 წლის განმავლობაში არ მომხდარა.

***ღონისძიება 7.1.7 ცენტრალურ დონეზე ადამიანური რესურსების საკითხების კოორდინატორების დანიშვნა***

2015 წელს, კვალიფიკაციის ასამაღლებელი ტრენინგების ფარგლებში, თანამშრომლები ასევე გადამზადდნენ ადამიანური რესურსების მართვის ხაზით.

ცენტრალურ დონეზე, ადამიანური რესურსების საკითხების კოორდინატორად პრობაციის ეროვნული სააგენტოს ადმინისტრაციულ სამმართველოში განსაზღვრულია 2 თანამშრომელი.

***ღონისძიება 7.1.8 თანამშრომელთა სწავლების გაუმჯობესება: პრობაციის სამსახურის ტრენინგის სტრატეგიის და ყოველწლიური ტრენინგის გეგმების შემუშავება; ტრენინგის მოდულების სტანდარტების შემუშავება, მიღება და გამოყენება; სასწავლო პროგრამების პერიოდული შეფასება და განვითარება; პრობაციის ეროვნული სააგენტოს თანამშრომელთა და სტაჟიორ ოფიცერთა მომზადება შემუშავებული ტრენინგ-მოდულების მიხედვით***

პრობაციის სამსახურის ყველა ოფიცერს გავლილი აქვს საბაზისო ტრენინგი. სასჯელაღსრულებისა და პრობაციის სასწავლო ცენტრთან თანამშრომლობით დგება ყოველწლიური ტრენინგ-გეგმა. გეგმის მიხედვით პრობაციის ეროვნული სააგენტოს თანამშრომლებმა 2015 წლის განმავლობაში გაიარეს 22 კვალიფიკაციის ასამაღლებელი სწავლება. ტრენინგებს ესწრებოდა 402 მსმენელი.

ტრენინგების ჩამონათვალი იხილეთ. ღონისძიება 7.1.5.-ში

***ღონისძიება 7.1.9 არასრულწლოვნებთან კოორდინირებულ მუშაობაზე პასუხისმგებელი პრობაციის ოფიცრების დანიშვნა***

პრობაციის ეროვნულ სააგენტოში არასრულწლოვან პირობით მსჯავრდებულებს განსაკუთრებული ყურადღება ექცევა და მათთან სამუშაოდ გამოყოფილია სპეციალურად გადამზადებული 33 სოციალური მუშაკი და 3 ოფიცერი თითო რეგიონიდან. 2015 წელს აღნიშნული მიმართულებით დამატებით გადამზადდა 13 ოფიცერი. მოცემული რაოდენობიდან 2015 წელს დაინიშნა 1 ოფიცერი.

***ღონისძიება 7.1.10 მომსახურების ხარისხის გაუმჯობესება თანასაწორთა ინსპექტირების სისტემის დანერგვით***

2015 წელს შეირჩა ინსპექტორთა ჯგუფი და ინსპექტირების ინსტრუმენტის პილოტირება განხორციელდა 24 ოლქში, 11-ვე რეგიონში.

**მიზანი 7.2 - საკანონმდებლო ბაზის განვითარება**

საანგარიშო პერიოდში განხორციელებული საკანონმდებლო ცვლილების მიხედვით, პრობაციის ეროვნულ სააგენტოს აღსასრულებლად დაემატა არასრულწლოვანთა მიმართ სასჯელის ახალი სახე - შინაპატიმრობა და ამასთან, მომავალი 2016 წლიდან პრობაციის ეროვნული სააგენტოს უფლებამოსილი თანამშრომელი განახორციელებს წინასასამართლო ანგარიშების მომზადებას არასრულწლოვანი ბრალდებულების მიმართ სასამართლოს მომართვის საფუძველზე.

პრობაციის სოციალური მუშაკები ჩართულები არიან პირობით ვადამდე გათავისუფლების სტადიაზე; პრობაციის სააგენტო, იმ არასრულწლოვნებზე, რომლებსაც სასამართლოს გადაწყვეტილებით მიესაჯათ შინაპატიმრობა განახორციელებს ელექტრონულ მონიტორინგს.

***ღონისძიება 7.2.1 - პრობაციის საკანონმდებლო ბაზის შეფასება ადგილობრივი და საერთაშორისო ექსპერტების მონაწილეობით და რეკომენდაციების მომზადება***

ექსპერტების რეკომენდაციების გათვალისწინებით, საჭიროებებიდან გამომდინარე, ხდება პრობაციის კანონმდებლობის განახლება.

არასრულწლოვანთა მართლმსაჯულების კოდექსიდან გამომდინარე, პრობაციის ეროვნულ სააგენტოს აღსასრულებლად დაემატა სასჯელის ახალი სახე - შინაპატიმრობა, რომელიც არასრულწლოვნების მიმართ გამოიყენება. კოდექსში ასახულია შინაპატიმრობის აღსრულების წესი და პროცედურა.

არასაპატიმრო სასჯელთა აღსრულების წესისა და პრობაციის შესახებ კანონში დარედაქტირდა მე-12 მუხლის მე-5 პრიმა და მე-10 პუნქტი, ასევე მე-15 მუხლის მე-2 პუნქტი. ამავე კანონის მიხედვით პრობაციის ეროვნულ სააგენტოს ფუნქციებს დაემატა არასრულწლოვანთა საქმეებზე წინასასამართლო ანგარიშის მომზადდება. კანონის ის მუხლები რომელიც სპეციალურად არასრულწლოვნებს ეხებოდა არასრულწლოვანთა მართლმსაჯულების კოდექსით რეგულირდება. აღნიშნული ცვლილებები გამოქვეყნდა 2015 წლის 24 ივნისს, თუმცა ძალაში შევიდა 2016 წლის 1 მარტს.

მომზადდა ახალი ერთობლივი ბრძანება, რომელიც დამტკიცდა - სასჯელაღრულებისა და პრობაციის მინისტრის, საქართველოს იუსტიციის მინისტრისა და საქართველოს შინაგან საქმეთა მინისტრების მიერ. აღნიშნული ბრძანება არასრულწლოვანთა მართლმსაჯულების კოდექსის 27-ე მუხლის მე-7 ნაწილის შესაბამისად განსაზღვრავს ინდივიდუალური შეფასების ანგარიშის მომზადების მეთოდოლოგიას, წესს და სტანდარტს.

***ღონისძიება 7.2.2. ახალი ალტერნატიული სანქციების (საზოგადოებისათვის სასარგებლო შრომა – პატიმრობის კანონის 681 მუხლი) ტესტირება და პილოტირება (საცდელი ღონისძიების გატარება) პრობაციის სააგენტოს მიერ***

საანგარიშო პერიოდის განმავლობაში პრობაციის სააგენტოში შემოვიდა 1612 საქმე, სადაც ალტერნატიული სანქციის სახით გამოყენებული იყო საზოგადოებისათვის სასარგებლო შრომა, აღსრულდა 1391, ხოლო აღსრულების პროცესშია 447.

პროგრამა "ატლანტისის" ფარგლებში ტრენინგი გაიარეს თავისუფლების შეზღუდვის დაწესებულების თანამშრომლებმა.

***ღონისძიება 7.2.3. არასრულწლოვანთა საქმეებზე პილოტირებული სქემების განხორციელებით, პირობით ვადამდე გათავისუფლების კომისიებში და სასჯელის მისჯამდე პრობაციის სოციალური მუშაკების ჩართულობის მექანიზმების შემუშავება***

კანონმდებლობაში შესულია ცვლილება, რომლის მიხედვითაც არასრულწლოვნის ინდივიდუალური შეფასების ანგარიშს ამზადებს პრობაციის ეროვნული სააგენტოს სოციალური მუშაკი, რომელსაც არასრულწლოვანთა მართლმსაჯულების სფეროში სპეციალიზაცია გააჩნია.

სასამართლოში საქმის არსებითი განხილვის დაწყებამდე, შესაბამისი მოსამართლის მიმართვის საფუძველზე და განსაზღვრულ ვადაში, სოციალური მუშაკის მიერ მზადდება ინდივიდუალური შეფასების ანგარიში. მას საშუალება ეძლევა გამოიკვლიოს ბრალდებული არასრულწლოვანის სოციალური პირობები, მოახდინოს ობიექტური შეფასება მისი ფსიქოლოგიური მდგომარეობის და გარემოს შესახებ. მისი მიზანია, მაქსიმალურად მოკლე დროში მოხდეს მრავალმხრივი ინფორმაციის მიღება და ამ ინფორმაციაზე დაყრდნობით მოსამართლისათვის ობიექტური ანგარიშის მიწოდება. წინასასამართლო ანგარიში მზადდება მხოლოდ კონკრეტული მოსამართლისათვის. ანგარიში არის სისხლის სამართლის საქმის ნაწილი, თუმცა არ მიეკუთვნება მტკიცებულებათა რიცხვს და არ საჩივრდება.

**მიზანი 7.3 - ზედამხედველობის სისტემის გაუმჯობესება**

საანგარიშო პერიოდის განმავლობაში სასჯელის მოხდის ინდივიდუალური გეგმით მუშაობდა ყველა ბიურო. სასჯელის ინდივიდუალური დაგეგმვის სისტემაში ჩართულია პრობაციონერთა 90%.

***ღონისძიება 7.3.1 საქმის წარმოებისთვის სპეციალური ელექტრონული მონაცემთა ბაზის შექმნა, გამოყენება (დანერგვა) და რეგულარული განახლება***

საანგარიშო პერიოდის მანძილზე საქმის წარმოებისთვის სპეციალური ელექტრონული მონაცემთა ბაზა მუშაობდა გამართულად და საჭიროებიდან გამომდინარე მიმდინარეობდა მისი განახლება.

***ღონისძიება 7.3.2 თითის ანაბეჭდების რეგისტრაციის სისტემის პილოტირება და გამოყენება (დანერგვა)***

2015 წლის განმავლობაში თითის ანაბეჭდების რეგისტრაციის სისტემა გამართულად ფუნქციონირებდა ყველა რეგიონულ ოფისში. ბაზაში რეგისტრირებულია პრობაციონერთა 100%.

***ღონისძიება 7.3.3 მსჯავრდებულებზე რისკის-შეფასების ინსტრუმენტისა და ინდივიდუალური გეგმის შედგენის მეთოდოლოგიის შემუშავება, პილოტირება შესაბამისი ტრენინგების მხარდაჭერით***

საანგარიშო პერიოდში რისკის შეფასების მეთოდოლოგიით მუშაობა წარმატებით მიმდინარეობდა ქვეყნის ყველა რეგიონში.

***ღონისძიება 7.3.4 პრობაციის ოფიცრები რისკისა და საჭიროებების შეფასებისა და სასჯელის მოხდის ინდივიდუალური გეგმის მიხედვით მუშაობენ მსჯავრდებულებთან***

საანგარიშო პერიოდში სასჯელის მოხდის ინდივიდუალური გეგმით მუშაობდა ყველა ბიურო. სასჯელის ინდივიდუალური დაგეგმვის სისტემაში ჩართული იყო პრობაციონერთა 90%.

***ღონისძიება 7.3.5 საქმის წარმოების სისტემის დანერგვა; სახელმძღვანელოს შემუშავება, სადაც გაწერილი იქნება სტანდარტული სამუშაო პროცესი (პროცედურები) და შესაბამისი ტრენინგების ჩატარება***

2015 წელს გამოიცა პრობაციის სამართლის სახელმძღვანელო და თანამშრომელთა ეთიკის კოდექსი.

***ღონისძიება 7.3.6. საზოგადოებრივი სანქციების (საზოგადოებისათვის სასარგებლო შრომის) დაკისრების იმპლემენტაციის გაუმჯობესება***

სააგენტოში შემოვიდა 1612 საქმე, სადაც ალტერნატიული სანქციის სახით გამოყენებული იყო საზოგადოებისათვის სასარგებლო შრომა, აღსრულდა 1391, აღსრულების პროცესშია 447. სამუშაო ადგილების ბაზა პერმანენტულად ახლდება.

***ღონისძიება 7.3.7. საზოგადოებრივი სანქციების იმპლემენტირებისა და ეფექტურობის (ასევე საზოგადოებრივი სანქციების ღონისძიებების გატარების) თაობაზე რეგულარული ინფორმაციის არსებობა და ხელმისაწვდომობა***

საზოგადოებრივი სანქციების იმპლემენტირებისა და ეფექტურობის (ასევე საზოგადოებრივი სანქციების ღონისძიებების გატარების) თაობაზე პერიოდული ანგარიში მომზადებულია და განთავსებულია ვებგვერდზე.

***ღონისძიება 7.3.8. სასჯელაღსრულების დეპარტამენტსა და პრობაციას შორის კავშირის გაუმჯობესება რეგულარული შეხვედრებით, გაუმჯობესებული ინფორმაციის გაცვლითა და თანამშრომლობით***

 საანგარიშო პერიოდში სასჯელაღსრულების სამინიტროს პენიტენციური დაწესებულებებსა და პრობაციის ეროვნულ სააგენტოს შორის თანამშრომლობის გაუმჯობესების მიზნით მიმდინარეობდა მუშაობა სხვადასხვა მიმართულებით. პრობაციის ეროვნული სააგენტოს სოციალური მუშაკები სასჯელაღსრულების დაწესებულებების მომართვის საფუძველზე პირობით ვადამდე განთავისუფლების კომისიისათვის ამზადებდენ არასრულწლოვნის ოჯახისა და სოციალური გარემოს შეფასებას.

დაგეგმილია პილოტირების შესახებ სასჯელაღსრულების წარმომადგენელთათვის ინფორმაციის მიწოდება და მათი ჩართვა სამუშაო პროცესში. მიმდინარეობს მუშაობა სხვადასხვა მიმართულებით.

**მიზანი 7.4 - სარეაბილიტაციო პროგრამების და საზოგადოების ჩართულობის განვითარება**

2015 წელს 2 პირობით მსჯავრდებულს დაუფინანსდა ბიზნესპროექტი; 3 პირობით მსჯავრდებულზე გაიცა მიზნობრივი გრანტი უკვე არსებული ბიზნესის განვითარებისთვის.

***ღონისძიება 7.4.1 სარეაბილიტაციო პროგრამების სამმართველოს გამართული ფუნქციონირება***

სოციალური მუშაკის რესურსი ხელმისაწვდომია 24 პუნქტში ხოლო ფსიქოლოგის 11 პუნქტში.

***ღონისძიება 7.4.2 შერჩეულ პრობაციონერთა ჯგუფისათვის არასამთავრობო ორგანიზაციის სექტორთან თანამშრომლობით სულ მცირე ერთი სარეაბილიტაციო პროგრამის შემუშავება და პილოტირება***

საანგარიშო პერიოდში პირობით მსჯავრდებულთათვის სარეაბილიტაციო პროგრამების მიწოდება უმეტესწილად ხდებოდა სააგენტოს სარეაბილიტაციო სამმართველოს თანამშრომელთა მიერ. პრობაციის ეროვნული სააგენტოს ბენეფიციარებისთვის უკვე შემუშავებულია 26 სარეაბილიტაციო მოდული. 8 სარეაბილიტაციო პროგრამა ხორციელდება არასამთავრობო ორგანიზაციასთან თანამშრომლობით. გამოვლენილი საჭიროებების მიხედვით ხდება მსჯავრდებულების სხვადასხვა სარეაბილიტაციო სერვისებზე გადამისამართება.

პირობით მსჯავრდებულთა რეაბილიტაციის პროცესში პრობაციის ეროვნული სააგენტო მემორანდუმების ფარგლებში თანამშრომლობს სხვადასხვა ორგანიზაციებთან. ეს ორგანიზაციებია:

* სსიპ სპორტისა და ახალგაზრდობის ცენტრი;
* სრულიად საქართველოს საპატრიარქოსთან არსებული ანტინარკოტიკული ცენტრი;
* ორგანიზაცია ,,ქალი და ბიზნესი’’, რომელიც მიზნად ისახავს პატიმარ, პრობაციონერ და ყოფილ მსჯავრდებულ ქალთა რეინტეგრაციის ხელშეწყობას თბილისში, კახეთსა და იმერეთში, ასევე ორგანიზაცია სთავაზობს ქალ მსჯავრდებულებს თავშესაფრის პროგრამას თბილისში;
* „ჰეპა +“ მსჯავრდებულებს სთავაზობს ჰეპატიტებზე უფასო სკრინინგს;
* სოციალური მომსახურების სააგენტო- თანამშრომლობის მიზანია არასრულწლოვნებთან დაკავშირებული საკითხების გადაჭრა და მსჯავრდებულთათვის სოციალური შემწეობის დანიშვნა;
* ორგანიზაცია ,,ჯი სი არტი’’- სთვაზობს ფსიქო-სამედიცინო მომსახურებას;
* ორგანიზაცია ,,კამარა’’- სთვაზობს დამოკიდებულებების მქონე პირთა რეაბილიტაციას;
* ორგანიზაცია ,,თანადგომა’’- თანამშრომობა ხდება ძირითადად სამედიცინო მომსახურების მიღების მიზნით;
* ორგანიზაცია ,,თანხმობა’’ - თანამშრომლობა ხდება მსჯავრდებულთა პროფესიული გადამზადების მიზნით.

***ღონისძიება 7.4.3. საზოგადოების მონაწილეობის გაზრდა რეგიონებში მოხალისეების ჩართულობით***

პრობაციის ეროვნული სააგენტოს ბენეფიციარები ჩართულები არიან სხვადასხვა მოხალისეობრივ აქტივობებში. რეგიონებში არსებულ უფასო სასადილოებში ბენეფიციარები ეხმარებიან პერსონალს და საჭიროების შემთხვევაში სადილი ადგილზე მიაქვთ მათთან, ვისაც სასადილოში მისვლა არ შეუძლია. პრობაციონერები, როგორც მოხალისეები, ასევე ჩართულები არიან შშმ პირთა დღის ცენტის, „კათარზისისა“ და ხანდაზმულთა პანსიონატების დახმარების პროცესში. ბენეფიციარები პრობაციის ოფიცრებთან ერთად ხშირად მონაწილეობენ ეკლესია მონასტრების მშენებლობასა და დასუფთავებაში, ჩართულები არიან ქალაქების გამწვანებისა და დასუფთავების აქციებში.

***ღონისძიება 7.4.4 პრობაციის ოფიცრებისათვის რეაბილიტაციის საქმიანობასთან დაკავშირებული ტრენინგების დაწყება***

საანგარიშო პერიოდში პრობაციის ოფიცრებმა გადამზადება 10 სარეაბილიტაციო პროგრამაში გაიარეს.

***ღონისძიება 7.4.5 სავალდებულო და ნებაყოფლობითი სარეაბილიტაციო პროგრამების ამოქმედება***

სავადებულო და ნებაყოფლობით პროგრამები ხელმისაწვდომია 24 პუნქტში.

***ღონისძიება 7.4.6 - კვლევების დაგეგმვა სარეაბილიტაციო პროგრამების ეფექტიანობის გასაზომად (საბოლოო შედეგების გაზომვა)***

2015 წელს დაიწყო სარეაბილიტაციო პროგრამების ეფექტიანობის განმსაზღვრელი მექანიზმის - სარეაბილიტაციო პროგრამების მიწოდების ხარისხის შეფასების კრიტერიუმების შემუშავება.

**მიზანი 7.5 უწყებათა შორის კოორდინაციის უზრუნველყოფა და პრობაციის შესახებ საზოგადოების ინფორმირებულობის გაუმჯობესება**

2015 წელს პრობაციის ეროვნულმა სააგენტომ, პირობით მსჯავრდებულთა ინფორმირების მიზნით რამდენიმე სახის საინფორმაციო ბუკლეტი დაბეჭდა.

პირველ ბუკლეტში განმარტებულია პრობაციის ეროვნული სააგენტოს ფუნქციები და მიზნები, აგრეთვე, რისკების და საჭიროებების შეფასებისა და სასჯელის ინდივიდუალური დაგეგმვის მეთოდოლოგია. მასში ასევე შევიდა ინფორმაციები ვიდეოპაემნის სერვისის და პირობითი მსჯავრის გაუქმების საკითხების შესახებ.

მეორე საინფორმაციო ბუკლეტი მოიცავს ინფორმაციას პრობაციის ეროვნულ სააგენტოში არსებული სტრუქტურული ერთეულის – სარეაბილიტაციო პროგრამების სამმართველოსა და აქ დასაქმებული სოციალური მუშაკებისა და ფსიქოლოგის ფუნქციების შესახებ.

გამოიცა ბუკლეტები საზოგადოებისთვის სასარგებლო შრომისა და თავისუფლების შეზღუდვის დაწესებულების შესახებაც, აგრეთვე პოსტერები შინაპატიმრობის ელექტრონული მონიტორინგის შესახებ.

***ღონისძიება 7.5.1 უწყებათაშორის კოორდინაციის გაუმჯობესებისთვის რეფორმის სტრატეგიის იმპლემენტაციისთვის შექმნილ შესაბამის სამუშაო ჯგუფებთან თანამშრომლობა და შეხვედრებში მონაწილეობა***

2015 წლის განმავლობაში პერმანენტულად ტარდება სამუშაო ჯგუფის შეხვედრები. 2015 წელს პრობაციის რეფორმის სამუშაო ჯგუფის შეხვედრა 6-ჯერ გაიმართა.

პრობაციის ეროვნული სააგენტო პერმანენტულად მართავს პრობაციის სამუშაო ჯგუფის შეხვედრებს.

სააგენტო ასევე ჩართულია:

* ორგანიზებული დანაშაულის წინააღმდეგ ბრძოლის სამუშაო ჯგუფში;
* არასრულწლოვანთა მართლმსაჯულების რეფორმაზე მომუშავე სამუშაო ჯგუფში;
* დანაშაულის პრევენციის სტრატეგიის შემუშავებაზე მომუშავე ჯგუფში;
* არასრულწლოვანთა დელიქვენტობის კვლევის მეთოდოლოგიის შემუშავებაზე მომუშავე ჯგუფში;
* სისხლის სამართლის მართლმსაჯულების სისტემაში რეაბილიტაცია რესოციალიზაციის სტრატეგიისა და სამოქმედო გეგმის შემუშავებაზე მომუშავე ჯგუფში;
* რეაბილიტაცია-რესოციალიზაციის სტრატეგიაზე მომუშავე სამუშაო ჯგუფში;
* ქალთა მიმართ ძალადობის და ოჯახში ძალადობის წინააღმდეგ ბრძოლისა და მსხვერპლთა დასაცავად გასატარებელ ღონისძიებათა გეგმის შედგენის სამუშაო ჯგუფში.

***ღონისძიება 7.5.2 ყოველწლიურად რეგულარული მრგვალი მაგიდების მოწყობა რეგიონულ და სახელმწიფო დონეებზე პარტნიორების მონაწილეობით***

მომზადდა პრობაციის ეროვნული სააგენტოს საქმიანობის წლის ანგარიში. პრობაციის ეროვნული სააგენტოს წარმომადგენლებმა მონაწილეობა მიიღეს სხვადასხვა ტელე-რადიო თემატურ გადაცემებში. პრობაციის სააგენტო პერმანენტულად მართავს შეხვედრებს სხვადასხვა უწყებების წარმომადგენლებთან.

***ღონისძიება 7.5.3 საზოგადოებრივი ცნობიერების ამაღლების კამპანიის ინიცირება – მუდმივად განახლებული ინფორმაციის მედიისთვის ხელმისაწვდომობის უზრუნველყოფა***

საანგარიშო წლის განმავლობაში სააგენტო ახორციელებდა სხვადასხვა სახის PR აქციებს.

2015 წლის პირველ ნახევარში პრობაციის ეროვნულმა სააგენტომ, პირობითმსჯავრდებულთა ინფორმირების მიზნით, რამდენიმე სახის საინფორმაციო ბუკლეტები დაბეჭდა, სადაც განმარტებულია პრობაციის ეროვნული სააგენტოს ფუნქციები და მიზნები, აგრეთვე, რისკების და საჭიროებების შეფასებისა და სასჯელის ინდივიდუალური დაგეგმვის მეთოდოლოგია. მასში ასევე შევიდა ინფორმაციები ვიდეოპაემნის სერვისის და პირობითი მსჯავრის გაუქმების საკითხების შესახებ. საინფორმციო ბუკლეტები მოიცავენ ინფორმაციას პრობაციის ეროვნულ სააგენტოს ახალი სტრუქტურული ერთეულის – სარეაბილიტაციო პროგრამების სამმართველოსა და იქ დასაქმებული სოციალური მუშაკებისა და ფსიქოლოგის ფუნქციების შესახებ. გამოიცა ბუკლეტები საზოგადოებისთვის სასარგებლო შრომისა და თავისუფლების შეზღუდვის დაწესებულების შესახებაც.

მუდმივად ხდება პრობაციის ეროვნული სააგენტოს ოფიციალური ვებ-გვერდისა განახლება. სიახლეების შესახებ რეგულარულად მიეწოდებათ ინფორმაცია სხვადასხვა საინფორმაციო საშუალებებს. რეგიონებში პერმანენტულად ეწყობა საინფორმაციო ხასიათის შეხვედრები.

## 8. არასრულწლოვანთა მართლმსაჯულების რეფორმა

**მიზანი 8.1 კანონმდებლობის დახვეწა**

***ღონისძიება 8.1.1 არასრულწლოვანთა მართლმსაჯულების კოდექსის მიღება***

იხილეთ მიზანი 2.1

***ღონისძიება 8.1.2 არასრულწლოვანთა მართლმსაჯულების კოდექსის იმპლემენტაცია***

სისხლის სამართლის რეფორმის საკოორდინაციო საბჭოს სამდივნოსთან კოორდინირებული მუშაობის შედეგად საანგარიშო პერიოდში შემუშავდა კანონქვემდებარე ნორმატიული აქტების პროექტები არასრულწლოვანთა მართლმსაჯულების კოდექსის ნორმების შესაბამისად და ამოქმედდა არასრულწლოვანთა მართლმსაჯულების კოდექსთან ერთად, 2016 წლის 1 იანვრიდან. მათ შორის:

1. „არასრულწლოვან ბრალდებულთა/მსჯავრდებულთა რეესტრისა და პირადი საქმის წარმოების წესის დამტკიცების შესახებ“ საქართველოს სასჯელაღსრულებისა და პრობაციის მინისტრის 2015 წლის 31 დეკემბრის №180 ბრძანება;
2. „საქართველოს სასჯელაღსრულებისა და პრობაციის სამინისტროს №11 პენიტენციური დაწესებულების დებულების დამტკიცების შესახებ“ საქართველოს სასჯელაღსრულებისა და პრობაციის მინისტრის 2015 წლის 27 აგვისტო №118 ბრძანებაში ცვლილების შეტანის შესახებ“ საქართველოს სასჯელაღსრულებისა და პრობაციის მინისტრის 2015 წლის 31 დეკემბრის №177 ბრძანება;
3. „ელექტრონული ზედამხედველობის საშუალების გამოყენების წესისა და მეთოდოლოგიის დამტკიცების შესახებ“ საქართველოს სასჯელაღსრულებისა და პრობაციის მინისტრის 2015 წლის 31 დეკემბრის №178 ბრძანება;
4. „არასრულწლოვანი მსჯავრდებულის გათავისუფლებისათვის მომზადების პროცესში არასრულწლოვნის ოჯახისა და სოციალური გარემოს რისკების შეფასებისა და საჭიროებების განსაზღვრის ფორმისა და წესის დამტკიცების შესახებ“ საქართველოს სასჯელაღსრულებისა და პრობაციის მინისტრის 2015 წლის 31 დეკემბრის №179 ბრძანება;
5. „პატიმრობისა და თავისუფლების აღკვეთის აღსრულების სისტემის ორგანოების შეიარაღებაში არსებულ სპეციალურ საშუალებათა სახეების, მათი შენახვის, ტარებისა და გამოყენების წესის და პირობების, აგრეთვე სპეციალური საშუალებების გამოყენების უფლების მქონე პირის განსაზღვრის წესის დამტკიცების თაობაზე“ საქართველოს სასჯელაღსრულებისა და პრობაციის მინისტრის 2014 წლის 12 სექტემბრის №145 ბრძანებაში ცვლილების შეტანის შესახებ“ საქართველოს სასჯელაღსრულებისა და პრობაციის მინისტრის 2015 წლის 31 დეკემბრის №176 ბრძანება.

***ღონისძიება 8.1.3 არასრულწლოვანთა საუკეთესო ინტერესების გათვალისწინებით სამოქალაქო კანონმდებლობის რეფორმის კონცეფციის შემუშავება***

საანგარიშო პერიოდში აღნიშნული მიმართულებით აქტივობა არ განხორციელებულა.

***ღონისძიება 8.1.4 კანონთან კონფლიქტში მყოფი არასრულწლოვანთათვის მომსახურების მიწოდების სტანდარტების დამტკიცება***

2014 წლის 8 ივლისს, სისხლის სამართლის სისტემის რეფორმის უწყებათაშორისი საკოორდინაციო საბჭოს რიგით მე-12 სხდომაზე დამტკიცდა ფსიქო-სოციალური სარეაბილიტაციო მომსახურების მიმწოდებელთა სტანდარტები კანონთან კონფლიქტში მყოფი და დევიაციური ქცევსი მქონე მოზარდებისთვის. დანაშაულის პრევენციის ცენტრი გეგმავს აღნიშნული სტანდარტების არარულწლოვანთა მართლმსაჯულების რეფორმის სამუშაო ჯგუფის ფარგლებში განხილვას, რეკომენდაციების მომზადებას და საჭიროებისამებრ ცვლილებების შეტანას.

***ღონისძიება 8.1.5 პატიმრობის კოდექსში საკანონმდებლო ცვლილებების შედეგად არასრულწლოვანთა სარეაბილიტაციო დაწესებულების მარეგულირებელი საკანონმდებლო აქტებში ცვლილებების შეტანა***

2016 წლის 1 იანვრიდან ძალაში შევიდა არასრულწლოვანთა მართლმსაჯულების კოდექსი, რომელმაც დაარეგულირა „პატიმრობის კოდექსით“ გათვალისწინებული საკითხები. შესაბამის საკანონმდებლო და კანონქვემდებარე ნორმატიულ აქტებში განხორციელებული ცვლილებები ძალაში შევიდა, როგორც უკვე აღინიშნა, არასრულწლოვანთა მართლმსაჯულების კოდექსთან ერთად.

***ღონისძიება* 8.1.6. ბავშვთა მიმართ ძალადობის ყველა ფორმის აკრძალვასთან დაკავშირებული კანონმდებლობის დახვეწა საჭიროებისამებრ**

საანგარიში პერიოდში აღნიშნული მიმართულებით აქტივობა არ განხოცრიელებულა.

***ღონისძიება 8.1.7. მართლმსაჯულების სისტემაში მოხვედრილ არასრულწლოვნებთან მომუშავე პროფესიონალების ქცევის მარეგულირებელი ნორმების, ეთიკის ნორმებისა და სახელმძღვანელო პრინციპების გადასინჯვა***

პრობაციის ეროვნული სააგენტოს სპეციალისტებისთვის (პრობაციის ოფიცერი, სოციალური მუშაკი და ფსიქოლოგი პროფესიული ეთიკის სტრანდარტები შემუშავებულია და დამტკიცებულია

***ღონისძიება 8.1.8. დაზარალებულ და მოწმე ბავშვთა დაკითხვის მეთოდოლოგიის შემუშავება***

დაზარალებულ და მოწმე არასრულწლოვანთა დაკითხვის მეთოდოლოგიასთან დაკავშირებით მომზადებულია სახელმძღვანელო, რომლითაც ხელმძღვანელობენ პროკურორები.

UNICEF რეკომენდაციების საფუძველზე,  არასრულწლოვანთა  მართლმსაჯულების პროცესის განმახორციელებელ სპეციალიზებულ პოლიციელთა და გამომძიებელთა მომზადების პროგრამაში, შსს აკადემიის მიერ შემუშავდა   საგანი : არასრულწლოვანი მოწმისა და დაზარებულის დაკითხვის ფსიქოლოგიური ასპექტები, რომელიც მოიცავს:

* არასრულწლოვანი მოწმისა და დაზარალებულის გამოკითხვის/დაკითხვის მეთოდიკას - დაკითხვის პროტოკოლი (NICHD – პროტოკოლი) - პროტოკოლის არსი და პრაქტიკაში გამოყენების შეფასება;
* გარემოს მოწყობის პრინციპებს არასრულწლოვანი მოწმისა და დაზარებულის გამოკითხვის/დაკითხვის პროცესში
* დროისა და ხანგრძლივობის განსაზღვრას არასრულწლოვანი მოწმისა და დაზარალებულის ასაკობრივი განვითარების, განცდილი ტრავმისა და სიტუაციური ფაქტორების გათვალისწინებით
* ბავშვის შთაგონებადობას გამოკითხვის/დაკითხვის პროცესში - შთაგონებადობის არსი, მისი ზეგავლენა ბავშვის მიერ ჩვენების ფორმირებაზე და გამომძიებლის მიერ გამოსაყენებელი ინსტრუქციები შთაგონებადობასთან გამკლავების მიზნით;
* შეკითხვის ტიპებს - შეკითხის ტიპების მიმოხილვა და მათი მნიშვნელობა ბავშვისაგან ობიექტური ინფორმაციის მიღების პროცესში. ბავშვის გამოკითხვის/დაკითხვის დროს რეკომენდირებული და არარეკომენდირებული შეკითხვის ფორმები;
* აქტიური მოსმენას - აქტიური მოსმენის არსი და ტექნიკები. აქტიური მოსმენის მნიშვნელობა  არასრულწლოვანთან კომუნიკაციის პროცესში.

***ღონისძიება 8.1.9. ბავშვზე ორიენტირებული გარემოს შექმნის კონცეფციის შემუშავება***

საანგარიშო პერიოდში აღნიშნული მიმართულებით აქტივობა არ განხორციელებულა.

**მიზანი 8.2. დანაშაულის/სამართალდარღვევის და ძალადობის პრევენცია**

***ღონისძიება 8.2.1. არასრულწლოვანთა დანაშაულის პრევენციის სამოქმედო გეგმის დამტკიცება***

საპილოტე კვლევა არასრულწლოვანთა კანონსაწინააღმდეგო ქცევის ხელშემწყობი ფაქტორების შესახებ დასრულდა 2015 წლის დეკემბრის თვეში, ამიტომ სამოქმედო გეგმაზე მუშაობა განახლდა 24 დეკემბერს. მიმდინარეობს არასრულწლოვანთა დანაშაულის პრევენციის სამოქმედო გეგმის სამუშაო ვერსიაზე მუშაობა, რომელიც 2016 წელს დამტკიცდება.

***ღონისძიება 8.2.2. არასრულწლოვანთა დანაშაულის პრევენციის საკოორდინაციო მექანიზმის (რეფერალური მექანიზმის) განვითარება***

 საანგარიშო პერიოდში გაფორმდა მემორანდუმები განათლებისა და მეცნიერების სამინისტროსთან, ბავშვთა და ახალგაზრდობის ეროვნულ ცენტრთან. მომზადებულია და გადაგზავნილია მემორანდუმები იმ უწყებებთან ვისთანაც რეფერალური მექანიზმის აწყობა არის საჭირო.

***ღონისძიება 8.2.3. პრევენციული პროგრამების ეფექტიანობის შეფასების მეთოდოლოგიის შემუშავება***

სსიპ დანაშაულის პრევენციის ცენტრში მოქმედი პრევენციული პროგრამების ეფექტიანობა კონკრეტული პროგრამების შეფასების ინსტრუმენტებით იზომება.

***ღონისძიება 8.2.4. დანაშაულის/სამართალდარღვევის პრევენციისა და სკოლებში უსაფრთხოების უზრუნველყოფის მიზნით მანდატურის სამსახურის როლის გაძლიერება; უსაფრთხო სკოლის პროგრამის განვითარება***

სსიპ საგანმანათლებლო დაწესებულების მანდატურის სამსახურის უპირველეს ამოცანად განისაზღვრება საგანმანათლებლო დაწესებულების ტერიტორიაზე საზოგადოებრივი წესრიგისა და უსაფრთხოების დაცვა, სკოლის მოსწავლეთათვის/მათი ოჯახის წევრებისათვის ფსიქო-სოციალური მომსახურების უზრუნველყოფა და პროფესიულ ორიენტაციასა და კარიერის დაგეგმვაში ხელის შეწყობა.

1167 საგანმანათლებლო დაწესებულების მანდატური, 419 საჯარო და 3 კერძო სკოლაში, 2 პროფესიულ სასწავლებელსა და 1 უმაღლეს სასწავლო დაწესებულებაში, უზრუნველყოფს საზოგადოებრივი წესრიგისა და უსაფრთხოების დაცვ. 2015 წლის მაისიდან მარნეულის, ბოლნისის, გარდაბნის, მცხეთისა და ქობულეთის მუნიციპალიტეტების 9 საჯარო სკოლაში საგანმანათლებლო დაწესებულების მანდატურები პირველად შევიდნენ. 2015 წლის ოქტომბრიდან განხორციელდა მარნეულის, ბოლნისის, გარდაბნის, საგარეჯოს, თელავისა და ქარელის მუნიციპალიტეტების იმ 9 საჯარო სკოლაში საგანმანათლებლო დაწესებელების მანდატურების შეყვანა, სადაც ისინი არ არიან წარმოდგენილები.

***ღონისძიება 8.2.5. ძალადობის მსხვერპლ ბავშვთა დაცვის მიმართვიანობის (რეფერირების) პროცედურების და საკოორდინაციო მექანიზმის დახვეწა***

„ბავშვთა დაცვის მიმართვიანობის (რეფერირების) პროცედურების დამტკიცების შესახებ“ 2010 წლის 31 მაისის სამი მინისტრის ერთობლივი ბრძანების საფუძველზე, საჯარო სკოლების მიერ დამტკიცებულია ძალადობასთან დაკავშირებული შიდა წესები, რომლის თანახმადაც, ძალადობის/სავარაუდო ძალადობის ფაქტის გამოვლენის შემთხვევაში დაუყოვნებლივ ხდება სსიპ სოციალური მომსახურების სააგენტოში მსხვერპლის/სავარაუდო მსხვერპლის გადამისამართება, რეფერირების პროცედურაზე პასუხისმგებელ სუბიექტს წარმოადგენს მანდატური, ხოლო იმ სკოლებში, სადაც მანდატურები არ არიან წარმოდგენილები დირექტორი ან დირექტორის მოადგილე. მანდატურის სამსახური საგანმანათლებლო დაწესებულების ტერიტორიაზე არამხოლოდ საზოგადოებრივ წესრიგსა და უსაფრთხოებას იცავს, არამედ, ასევე ზრუნავს მოსწავლეთა ფსიქო-სოციალურ გაჯანსაღებაზე. 2013 წლის აპრილიდან მანდატურის სამსახურში ფუნქციონირებს ფსიქოლოგიური მომსახურების ცენტრი (სამმართველო), რომელიც ფსიქო-სოციალურ მომსახურებას უწევს ქცევითი და ემოციური პრობლემების მქონე ბავშვებს, მოზარდებს, მათ მშობლებს/კანონიერ წარმომადგენლებს, ასევე, კონსულტირებას უწევს მანდატურებს, მასწავლებლებს, სკოლის ადმინისტრაციას. „ბავშვთა დაცვის მიმართვიანობის (რეფერირების) პროცედურების დამტკიცების შესახებ“

2010 წლის 31 მაისის სამი მინისტრის ერთობლივი ბრძანების საფუძველზე, საჯარო სკოლების მიერ დამტკიცებულია ძალადობასთან დაკავშირებული შიდა წესები, რომლის თანახმადაც, ძალადობის/სავარაუდო ძალადობის ფაქტის გამოვლენის შემთხვევაში დაუყოვნებლივ ხდება სსიპ სოციალური მომსახურების სააგენტოში მსხვერპლის/სავარაუდო მსხვერპლის გადამისამართება, რეფერირების პროცედურაზე პასუხისმგებელ სუბიექტს წარმოადგენს მანდატური, ხოლო იმ სკოლებში, სადაც მანდატურები არ არიან წარმოდგენილები დირექტორი ან დირექტორის მოადგილე. დღეისათვის სამსახურის ფსიქოლოგიური მომსახურების ცენტრი ფუნქციონირებს 6 ქალაქში - ქ. თბილისში, ქ. თელავში, ქ. ქუთაისში, ქ. ბათუმში, ქ. გორში და ქ. ფოთში.

სსიპ საგანმანათლებლო დაწესებულების მანდატურის სამსახურის ფსიქოლოგიური მომსახურების ცენტრი აქტიურად არის ჩართული საგანმანათლებლო დაწესებულების მანდატურების გადამზადების პროგრამაში. ფსიქოლოგების მიერ ტარდება ტრენინგ-კურსი შემდეგ თემებზე:

1. ბავშვის განვითარების ეტაპები;
2. კომუნიკაცია;
3. კონფლიქტების მართვა და მედიაცია;
4. ფსიქიკური ჯანმრთელობა;
5. სტრესი, ფსიქოლოგიური ტრავმა და ძალადობა;
6. ძალადობის რისკის ქვეშ მყოფი ბავშვის იდენტიფიკაცია და გადამისამართების პროცედურები.

ფსიქოლოგიური მომსახურების ცენტრი ახორციელებს პროგრამას „ბავშვთა მიმართ ძალადობა - გადამისამართების პროცედურები ბავშვის დაცვის საჭიროების შემთხვევებში“. სატრენინგო კურსი მოიცავს თეორიულ მასალას ბავშვთა მიმართ ძალადობის საკითხებზე, ჯგუფთან მუშაობის პრინციპებს, თემატურად დაკავშირებულ ღონისძიებებს და აქტივიზატორებს. სამიზნე ჯგუფებს (ბენეფიციარებს) წარმოადგენენ მანდატურები მთელი საქართველოს მასშტაბით, ხოლო ისეთ სკოლებში, სადაც არ ჰყავთ მანდატურები, სკოლიდან ერთი წარმომადგენელი (დირექტორი/დირექტორის მოადგილე/მასწავლებელი). დღეის მდგომარეობით პროგრამის ფარგლებში გადამზადებულია საგანმანათლებლო დაწესებულების ყველა მანდატური (1167) და მიმდინარეობს სკოლის წარმომადგენლების გადამზადების პროცესი.

ადამიანით ვაჭრობის (ტრეფიკინგის) წინააღმდეგ მიმართული ღონისძიებების განმახორციელებელი საუწყებათშორისო საკოორდინაციო საბჭოს ფარგლებში, 2014  წლის დეკემბრიდან ფუნქციონირებს ქუჩაში მცხოვრებ და მომუშავე ბავშვების საკითხზე შექმნილი სამუშაო ჯგუფი. ჯგუფში შსს წარმომადგენლების გარდა,  მოწვეულნი არიან როგორც სახელმწიფო უწყებები, ისე სახალხო დამცველის წარმომადგენელი და შესაბამისი საერთაშორისო ორგანიზაციები. სამუშაო შეხვედრების შედეგად უკვე შემუშავდა საკანონმდებლო პაკეტი, რომელიც ითვალისწინებს ბავშვთა უფლებების დაცვის მიზნით არსებული ნორმატიული ბაზის დახვეწას. ამავე სამუშაო ჯგუფის მუშაობის შედეგად გამოიკვეთა და ბავშვთა დაცვის მიმართვიანობის პროცედურების (რეფერირების წესის)  ნაკლებ ეფექტურობა. შესაბამისად, სამუშაო ჯგუფი ამჟამად მუშაობს აღნიშნული დოკუმენტის განახლებაზე.  სამუშაო ვერსია გაიგზავნა უწყებებში კომენტარებისთვის.

***ღონისძიება 8.2.6. არასრულწლოვნებში სამართლებრივი განათლების გაღრმავება პროექტების და ერთჯერადი აქციებით***

2015 წლის 1 მაისიდან 28 მაისის ჩათვლით საზოგადოებასთან ურთიერთობის დეპარტამენტმა განახორციელა საგანმანათლებლო პროექტი „მართლწესრიგის უზრუნველყოფისა და დანაშაულის პრევენციის პროგრამა საჯარო სკოლებისთვის“, რომელშიც ჩართული იყო შს სამინისტროს  9 ქვედანაყოფი.  საგანმანათლებლო პროცესში ჩართვის  მიზანი იყო არასრულწლოვანთა შორის დანაშაულის პრევენცია, მართლწესრიგისა და უსაფრთხოების საკითხებზე მათი სამოქალაქო ცნობიერების ამაღლება. მოსწავლეები ასევე გაეცნენ სამართალდამცავი უწყების მუშაობის სპეციფიკას. საპილოტე პროექტში ჩართული იყო განათლებისა და მეცნიერების სამინისტროს მიერ შერჩეული  თბილისის 5 და  ქვემო ქართლის 9 საჯარო სკოლის საბაზო და საშუალო საფეხურის მოსწავლეები, ხოლო პროექტის მსვლელობისას, საკუთარი სურვილით და ინიციატივით ჩაერთნენ 6 კერძო და საშუალო სკოლა შიდა და ქვემო ქართლიდან, კახეთიდან და თბილისიდან. აღნიშნულ პერიოდში შს სამინისტროს მიერ განხორციელდა 60 სალექციო ტიპის სემინარი უშუალოდ საჯარო სკოლებში, რომელშიც ჩართული იყო ცენტრალური კრიმინალური პოლიცია, საპატრულო პოლიცია, უბნის ისპექტორების სამსახურები, ასევე მოეწყო 162 გასვლითი, საექსკურსიო-პრაქტიკული ვიზიტები შს სამინისტროს სხვადასხვა ქვედანაყოფში (სსიპ შსს-ს მომსახურების სააგენტო, საგანგებო სიტუაციების მართვის დეპარტამენტი, სასაზღვრო პოლიცია, სპეციალური და საგანგებო ღონისძიების ცენტრი, სსიპ ,,112“, საექსპერტო-კრიმინალისტიკური მთავარი სამმართველო, სსიპ შსს-ს აკადემია). პროექტში, ჯამში მონაწილეობა მიიღო - 43  საჯარო და კერძო სკოლის 2000-ზე მეტმა მოსწავლემ.

<http://police.ge/ge/gansakutrebul-davalebata-departamentis-acharis-ar-ganskutrebul-davalebata-sammartvelos-proeqtis-/9186#!prettyPhoto>

<http://police.ge/ge/shss-shi-bavshvta-dzaladobisgan-datsvis-saertashoriso-dghestan-dakavshirebit-mostsavleebtan-shekhvedra-gaimarta/9029>

სსიპ „დანაშაულის პრევენციის ცენტრის“ ახალგაზრდული აქტივობები, რომელიც მიზნად ისახავს სამართლებრივი ცნობიერების ამაღლებას 14-დან 21 წლამდე ასაკის არასრულწოვნებში:

იმიტირებული სასამართლო პროცესი : თბილისი, ბათუმი, ზუგდიდი

სამართლის სკოლა: იუსტიციის სახლებსა და საზოგადოებდრივ ცენტრებში

ტრენინგები „ადამიანის უფლებების შესახებ“ - თბილისი, მარნეული, მესტია

კონფერენცია „ბავშვთა უფლებების შესახებ“ - თბილისი, საქართველოს ახალგაზრდა იურისტთა ასოციაციის იურიდიული განათლების ხელშეწყობის ფონდთან თანამშრომლობით,

კრიმინალისტიკა - სემინარები ექსპერტიზის შესახებ - თბილისი, ლევან სამხარაულის სახელობის სასამართლო ექსპერტიზის ეროვნულ ბიუროსთან თანამშრომლობით.

საინფორმაციო შეხვედრები „პრევენციული კომუნიკაცია“ - აღსრულების ეროვნულ ბიუროსთან თანამშრომლობით,

სასწავლო ვიზიტები - თბილისის სააპელაციო სასამართლო, ლევან სამხარაულის სახელობის სასამართლო ექსპერტიზის ეროვნული ბიურო,

„სწავლება დოკუმენტური ფილმებით“ - თბილისი,

ამერიკის შეერთებული შტატების ანტინარკოტიკული და სამართალდამცავ ორგანოებთან თანამშრომლობის საერთაშორისო ბიუროს ფინანსური მხარდაჭერით, ამერიკული ორგანიზაცია „PH International“ შინაგან საქმეთა სამინისტროსა და განათლებისა და მეცნიერების სამინისტროსთან თანამშრომლობით ახორციელებს პროგრამას „საზოგადოების ჩართულობისა და თანამშრომლობის პროგრამა სამართლებრივი განათლებისთვის“ პროექტის ფარგლებში, სამართალდამცავების და პედაგოგების მიერ, ერთობლივად ტარდება ინტერაქტიული გაკვეთილები „სამართლებრივი კულტურის“ საგნის მიხედვით.

შსს-ს წარმომადგენლები, რომლებიც სამართლებრივი კულტურის გაკვეთილებს პერმანენტულად ატარებენ, სპეციალურად არიან გადამზადებული აღნიშული პროგრამისთვის.

გაკვეთილები ინტერაქტიულია, მოიცავს თამაშებს. პროგრამა მოსწავლეებში სამართლისა და მართლმსაჯულების სფეროში მათი უფლებების და პასუხისმგებლობის შესახებ ცოდნის ამაღლებას ისახავს მიზნად. სწავლება მეცხრე კლასის მოსწავლეთათვის ტარდება შემდეგ თემებზე: სამართლებრივი კულტურის არსი და მნიშვნელობა; არასრულწლოვანი და კანონი; ძალადობა - ძალადობა ოჯახში, ბულინგი სკოლებში; მავნე ჩვევები და მათი სახიფათო შედეგებისგან თავდაცვა; ორგანიზებული დანაშაული (ტრეფიკინგი, ნარკოტიკებით და იარაღით უკანონო ვაჭრობა); სასამართლო სამართალწარმოება.

2015-2015 სასწავლო წელს პროგრამა ადგილობრივი უბნის ინსპექტორ-გამომძიებლების და სკოლის პედაგოგების მიერ საქართველოს 42 საჯარო სკოლაში განხორციელდა.

***ღონისძიება 8.2.7. საგრანტო პროგრამის განვითარების მიზნით წინადადებების შემუშავება***

დანაშაულის ჩადენის მაღალი რისკის მქონე და განრიდებულ არასრულწლოვანთა რესოციალიზაცია-რეაბილიტაციის მიზნით სსიპ დანაშაულის პრევენციის ცენტრის მიერ შემუშავდა და განხორციელდა საგრანტო პროექტები. საგრანტო პროგრამა „კანონთან კონფლიქტში მყოფი და დანაშაულის ჩადენის მაღალი რისკის მქონე არასრულწლოვნების რესოციალიზაციის მხარდაჭერა“ ფარგლებში იუსტიციის სამინისტროს მიერ არასრულწლოვნებში დანაშაულებრივი ქმედების გააზრდების, ანტისოციალური ქცევის პრევენციის და ჯანსაღი ცხოვრები წესის პოპულარიზაციის მიზნით დაფინანსდა 7 პროექტი თბილისში, გორში, ქუთაისში, ზუგდიდსა და ბათუმში

**მიზანი 8.3 სისხლისსამართლებრივი დევნის ალტერნატიული მექანიზმებისა და აღდგენითი მართლმსაჯულების განვითარება**

***ღონისძიება 8.3.1. განრიდებისა და მედიაციის პროგრამის განვითარება***

* გარკვეული კატეგორიის მძიმე დანაშაულში ბრალდებულ არასრულწლოვანთა განრიდება;
* არასრულწლოვანთა მართლმსაჯულების კოდექსით, რომელიც პარლამენტმა 2015 წელს მიიღო და ძალაში 2016 წლის პირველ იანვარს შევიდა, განრიდების პროგრამა ვრცელდება ყველა კატეგორიის ნაკლებად მძიმე და მძიმე დანაშაულებზე. კოდექსთან შესაბამისობაშია მოსული პროგრამის მარეგულირებელი შესაბამისი ბრძანებებიც, რომლებიც უნდა ამოქმედდეს არასრულწლოვანთა მართლმსაჯულების კოდექსის ამოქმედებასთან ერთად.
* განრიდებული არასრულწლოვნებისათვის სერვისების გაუმჯობესება;
* განრიდებული არასრულწლოვნებისათვის გაუმჯობესებულია სერვისები საგრანტო პროგრამის ფარგლებში. 2015 წლის განმავლობაში განრიდებული არასრულწლოვნებისათვის ცხოვრების ჯანსაღი წესის დანერგვისაკენ მიმართული პროექტები საქართველოს 4 რეგიონში მიმდინარეობდა. თბილისში 2015 წლის განმავლობაში მიმდინარეობდა პროექტი „ახალი ელექტრონული ანთოლოგია მოზარდებს“. პროექტის ფარგლებში, წიგნების ელექტრონული ვერსიის შექმნის პარალელურად, არასრულწლოვნები სწავლობდნენ ასევე კომპიუტერულ უნარ-ჩვევებს. აგრეთვე, 2015 წლის განმავლობაში მიმდინარეობდა დანაშაული გაცნობიერებისაკენ მიმართული პროექტი თბილისის მასშტაბით.
* განრიდებისა და მედიაციის პროგრამის გავრცელება კანონთან კონფლიქტში მყოფ 18-21 წლამდე პირებზე;
* არასრულწლოვანთა მართლმსაჯულების კოდექსით, რომელიც პარლამენტმა 2015 წელს მიიღო და ძალაში 2016 წლის პირველ იანვარს შევიდა, განრიდების პროგრამა ვრცელდება 18-21 წლის ასაკის პირებზე.
* პროგრამაში პროკურორის როლის შემცირება და მედიატორის როლის გაზრდა;
* არასრულწლოვანთა მართლმსაჯულების კოდექსით, რომელიც პარლამენტმა 2015 წელს მიიღო და ძალაში 2016 წლის პირველ იანვარს შევა, განრიდების პროგრამაში შემცირდა პროკურორის და გაიზარდა მედიატორის როლი. პროკურორი აღარ ესწრება მედიაციის კონფერენციას და იგი ხელს აღარ აწერს განრიდებისა და მედიაციის ხელშეკრულებას, რაც ზრდის მედიატორის როლსაც პროგრამაში.
* განრიდებისა და მედიაციის პროგრამის სასამრთლო დონეზე გავრცელების მიზნით ანალიზის გაკეთება და კონცეფციის შემუშავება;
* არასრულწლოვანთა მართლმსაჯულების კოდექსით, რომელიც პარლამენტმა 2015 წელს მიიღო და ძალაში 2016 წლის პირველ იანვარს შევიდა, განრიდების პროგრამა ასევე ვრცელდება სასამრთლო დონეზეც. მოსამართლეს მიენიჭა უფლებამოსილება, საკუთარი ინიციატივით ან მხარის შუამდგომლობით, საქმე დაუბრუნოს პროკურორს განრიდების მიზნით;
* 18-21 წლამდე განრიდებულთათვის სოციალური მუშაკის მომსახურების მიწოდება.
* 2016 წლის პირველი იანვრიდან განრიდებულ არასრულწლოვნებს მოეწოდებათ სოც. მუშაკის მომსახურება.

***ღონისძიება 8.3.2. მედიაციის მექანიზმის განვითარება და მისი გამოყენების გაფართოება სამართალწარმოების სხვა ეტაპებზე***

* საოჯახო მედიაციის დასანერგად საკანონმდებლო ცვლილებების ამოქმედება და საოჯახო მედიაციის საპილოტე პროგრამის დაწყება;
	+ საერთაშორისო და ადგილობრივ ექსპერტებთან კონსულტაციების შედეგად გადაწყდა საოჯახო მედიაციის პროგრამების დროებით შეჩერება მისი სირთულის გამო. ნაცვლად ამისა, სსიპ „დანაშაულის პრევენციის ცენტრში“ მომზადდა სისხლის სამართლის მედიაციის სხვა სფეროების განვითარების გეგმა.
* სისხლის სამართლის მედიაციის კონცეფციის მომზადება;
* ვერ შესრულდა შესაბამისი კადრების არ არსებობის გამო.
* შესაბამისი საკანონმდებლო ცვლილებების შემუშავება;
* ვერ შესრულდა შესაბამისი კადრების არ არსებობის გამო.
* მედიატორების კვალიფიკაციის ამაღლებაზე ზრუნვა;
* მედიატორების კვალიფიკაციის ამაღლების მიზნით, 2015 წელს შეიქმნა სასწავლო კურსი მედიაციაში, რომელიც შედგება 3 ნაწილისაგან: 1. მედიაციის ზოგადი ნაწილი; 2. მედიაცია სისხლის სამართალში; 3. სპეციალიზაცია არასრულწლოვანთა მართლმსაჯულებაში.

სასწავლო კურსი შედგენილია ადგილობრივი და საერთაშორისო ექსპერტების ურთიერთთანამშრომლობით და მოიცავს როგორც აღდგენითი მართლმსაჯულების საკითხებს, ასევე აქცენტებს ფსიქოლოგიური და სამართლებრივი საკითხების შესახებ.

* განრიდება-მედაიციის პროგრამის ანალიზი და ანგარიშის მომზადება;
* 2015 წელს დაიწყო განრიდებისა და მედიაციის პროგრამის მონიტორინგი, შემოწმდა აჭარისა და სამეგრელოს რეგიონები. მომავალ წელს ასევე იგეგმება დარჩენილი რეგიონების შემოწმებაც. რის საფუძველზეც მომზადდება ერთიანი ანგარიში და რეკომენდაციები პროგრამაში ჩართული უწყებებისათვის.
* პროკურორებისთვის რეკომენდაციების შემუშავება განრიდება-მედიაციის პროგრამის დახვეწის მიზნით.
* 2015 წელს დაიწყო განრიდებისა და მედიაციის პროგრამის მონიტორინგი, შემოწმდა აჭარისა და სამეგრელოს რეგიონები. მომავალ წელს ასევე იგეგმება დარჩენილი რეგიონების შემოწმებაც, რის საფუძველზეც მომზადდება ერთიანი ანგარიში და რეკომენდაციები პროგრამაში ჩართული უწყებებისათვის.

**მიზანი 8.4 პატიმრობის/თავისუფლების აღკვეთის გამოყენება მხოლოდ უკიდურეს შემთხვევაში**

***ღონისძიება 8.4.1. არასრულწლოვან ბრალდებულთათვის/მსჯავრდებულთათვის საერთაშორისო სტანდარტების შესაბამისი პირობების უზრუნველყოფა***

ამჟამად მოქმედი არასრულწლოვანთა სარეაბილიტაციო N11 დაწესებულება საერთაშორისო სტანდარტების ნორმების შესაბამისად ფუნქციონირებს. დაწესებულება უზრუნველყოფილია სპორტული მოედნებით, ფუნქციონირებს საჯარო სკოლა, მოკლევადიანი და გრძელვადიანი პაემნების ოთახები. 2015 წლის განმავლობაში დაწესებულებაში ჩატარდა სარემონტო სამუშაოები, მოწესრიგდა შიდა ინფრასტრუქტურა.

სასჯელაღსრულებისა და პრობაციის სამინისტრომ საანგარიშო პერიოდში შეიმუშავა 14-დან 21 წლამდე პირებისათვის დამოუკიდებელი დაწესებულების შექმნის კონცეფცია, პროექტი დამტკიცებულია და მოსამზადებელი სამუშაოები შესრულებულია. აღნიშნული დაწესებულების მშენებლობა შესაძლებელს გახდის, რომ არასრულწლოვანი ბრალდებულები და მსჯავრდებულები კიდევ უფრო მაღალი სტანდარტების დაწესებულებაში განთავსდნენ. მოეწყობა მათთვის ადეკვატური, საერთაშორისო სტანდარტების შესაბამისი გარემო პირობები, საგანმანათლებლო და სარეაბილიტაციო თუ რესოციალიზაციის პროგრამების განსახორციელებლად სრულყოფილი ინფრასტრუქტურა.

***ღონისძიება 8.4.2. ვადამდე გათავისუფლების სისტემის დახვეწა გაუმჯობესება***

საქართველოს სასჯელაღსრულებისა და პრობაციის მინისტრის 2015 წლის 19 ოქტომბრის №138 ბრძანებით დამტკიცდა სასჯელაღსრულებისა და პრობაციის სამინისტროს ადგილობრივი საბჭოების რაოდენობის, ტერიტორიული განსჯადობისა და ადგილობრივი საბჭოს ტიპური დებულება. ამასთანავე, აქტიური სამუშაოები მიმდინარეობს პარლამენტისა და სასამართლო ხელისუფლების მონაწილობით, ისევე როგორც საერთაშორისო და არასამთავრობო ორგანიზაციებთან პირობით ვადამდე გათავისუფლების მექანიზმის დახვეწისა და შემდგომში მათი პრაქტიკაში დანერგვისათვის.

***ღონისძიება 8.4.3. წინასასამართლო მოკვლევის ანგარიშის დანერგვის მიზნით კონცეფციის შემუშავება***

2015 წელს გაეროს ბავშვთა ფონდის მხარდაჭერით და ციხის საერთაშორისო რეფორმის და არასამთავრობო ორგანიზაცია „ინიციატივა მოწყვლადი ჯგუფების რეაბილიტაციისთვის“ უშუალო ძალისხმევით შემუშავდა კონცეფცია, ინსტრუმენტები და სახელმძღვანელო პრინციპები. ასევე ჩატარდა ტრენინგები პრობაციის ეროვნული სააგენტოს თანამშრომლებისთვის. პრობაციის ეროვნულმა სააგენტომ თავის მხრივ დაასრულა აღნიშნული დოკუმენტები და მოხდა  ინსტრუმენტის დამტკიცება 3 მინისტრის ბრძანებით (2016 წელს).

**მიზანი 8.5 რეაბილიტაცია და რესოციალიზაცია**

***ღონისძიება 8.5.1. სასჯელის მოხდის ინდივიდუალური გეგმის გამოყენების მექანიზმების დახვეწა (პენიტენციური სისტემა)***

საანგარიშო პერიოდსი შემუშავდა სასჯელის მოხდის ინდივიდუალური დაგეგმვის განახლებული ინსტრუქცია სპეციალური ფორმებით. 2015 წლის პირველი იანვრიდან დეკემბრამდე არასრულწლოვანთა სარეაბილიტაციო დაწესებულებაში შემოსულია 47 მსჯავრდებული (ახალი შემთხვევა). ყველა მათგანი ჩაერთო სასჯელის ინდივიდუალური დაგეგმვის პროგრამაში. არსებული პროცედურების შესაბამისად მულტიდისციპლინური გუნდის რეკომენდაციების საფუძველზე სასჯელის მოხდის ინდივიდუალური გეგმა შემუშავდა მსჯავრდებულთა აბსოლუტური უმრავლესობისათვის.

***ღონისძიება 8.5.2. რეაბილიტაციის ინდივიდუალური გეგმების შემუშავების მექანიზმების დახვეწა (პრობაციის სისტემა)***

2015 წლის განმავლობაში პრობაციის ეროვნულ სააგენტოში სასჯელის ინდივიდუალური გეგმის აღსრულება ხორციელდებოდა რისკებისა და საჭიროების შეფასებისა და სასჯელის აღსრულების ინდივიდუალური დაგეგმვის მეთოდოლოგიის მიხედვით.

სასჯელის ინდივიდუალური დაგეგმვის მეთოდოლოგია გულისხმობს არასრულწლოვან მსჯავრდებულთა რისკებისა და საჭიროებების გამოვლენას სპეციალური კითხვარის მეშვეობით, რაც სასჯელის სწორად დაგეგმვისა და აღსრულების პროცესისთვის მნიშვნელოვან ინფორმაციას წარმოადგენს.

გამოვლენილი საჭიროებების გათვალისწინებით, მულტიდისციპლინარული გუნდი, რომელშიც, როგორც წესი, შედის პრობაციის ოფიცერი, სოციალური მუშაკი და ფსიქოლოგი, არასრულწლოვანს რთავს საგანმანათლებლო ან სარეაბილიტაციო პროგრამებში, აკავშირებს სხვადასხვა ორგანიზაციებთან სერვისის მისაღებად.

სასჯელის ინდივიდუალური გეგმის შემუშავება ხდება მსჯავრდებულთა აბსოლუტური უმრავლესობისთვის. გეგმის შინაარსი, მისი შესრულების სავალდებულო/ნებაყოფლობითი კომპონენტი განისაზღვრება ზიანის რისკისა და დანაშაულის განმეორების ალბათობის მაჩვენებლის მიხედვით.

***ღონისძიება 8.5.3. არასრულწლოვანთა სარეაბილიტაციო დაწესებულებაში მსჯავრდებულთათვის სრული ზოგადი განათლების ხელმისაწვდომობის უზრუნველყოფა***

2015 წლის განმავლობაში დაწესებულებასთან ფუნქციონირებად სკოლაში ჩაირიცხა 57 მსჯავრდებული. ჩარიცხვის პროცედურა ამჟამად ხორციელდება ორ მსჯავრდებულთან დაკავშირებით. ობიექტური სირთულეების არსებობის გამო ვერ ხერხდება სკოლაში ერთი მსჯავრდებულის ჩარიცხვა (საქმე ეხება გვარის იდენტიფიცირებას).

ყველა მსჯავრდებული ჩართული იყო სასწავლო პროცესში და ირიცხებოდა საჯარო სკოლაში. გათავისუფლების შემდგომ მხოლოდ რამდენიმემ შეიცვალა სკოლა. უმრავლესობა კვლავ ირიცხება ამავე სკოლაში. 2015 წლის 31 დეკემბრისათვის დაწესებულებაში იმყოფებოდა 16 მსჯავრდებული, სკოლაში ირიცხება - 13, ხოლო 3 მსჯავრდებულის საქმე ჩარიცხვის პროცესში იყო.

***ღონისძიება 8.5.4. თავისუფლების შეზღუდვის დაწესებულების და პატიმრობისა და თავისუფლების აღკვეთის დაწესებულების მსჯავრდებულებისათვის პროფესიული განათლების მიღების ხელშეწყობა***

არასრულწლოვანთა სარეაბილიტაციო დაწესებულებაში პროფესიულ კურსებში სულ ჩართული იყო 143 მსჯავრდებული (სახელობო/პროფესიული სწავლება - 74; კომპიუტერული სასწავლო პროგრამა - 23; სატრენინგო/საგანმანათლებლო სწავლება - 46).

***ღონისძიება 8.5.5. არასრულწლოვანთა სარეაბილიტაციო დაწესებულებაში მსჯავრდებულებისათვის საგანმანათლებლო, სარეაბილიტაციო პროცესის ეფექტიანად განხორციელება***

არსებული კანონმდებლობის შესაბამისად, დაწესებულებაში მოქმედებს მსჯავრდებულთა წახალისების სისტემა, რომელიც გულისხმობს კანონით გათვალისწინებული სხვადასხვა საშუალებით მსჯავრდებულთა პოზიტიური ყოფაქცევისა და სასჯელის ინდივიდუალური დაგეგმვის პროგრამაში აქტიური მონაწილეობის წახალისებას.

დაწესებულებაში 2015 წლის განმავლობაში მყოფ მსჯავრდებულთაგან 42 შემთხვევაში წახალისების ფორმად გამოყენებული იყო დირექტორის ბრძანებით "მადლობის" გამოცხადება. წახალისების საფუძველი მდგომარეობდა სარეაბილიტაციო პროგრამებში აქტიურ ჩართულობასა და ქცევითი სირთულეების არარსებობაში.

ამასთანავე, დაწესებულებაში შემოსვლის შემდეგ სოციალური მუშაკის/კოორდინატორის მიერ არასრულწლოვანს მისთვის გასაგები ფორმით განემარტება სარეაბილიტაციო პროცესში ჩართულობის მნიშვნელობა. კერძოდ, ყველა აქტივობა, რომელშიც მსჯავრდებული მიიღებს მონაწილეობას, სხვადასხვა შეღავათით სარგებლობის საკითხის განხილვის პროცესში მისი დახასიათების ნაწილი ხდება, რაც ასევე წამახალისებელ ზემოქმედებას ახდენს მსჯავრდებულთა მოტივაციაზე.

***ღონისძიება 8.5.7. პატიმრობაში მყოფ არასრულწლოვანთა ზოგადი განათლების უზრუნველყოფა***

N2 და N8 არასრულწლოვანთა საპატიმრო გამყოფილებებში ზოგადი განათლების პროგრამაში ჩართული იყო 44 ბენეფიციარი. არასრულწლოვან ბრალდებულთა „ზოგადი განათლების ხელმისაწვდომობის" პროგრამის გასაფართოვებლად განათლების სამინისტრომ 2015 წელს დამატებით დაიქირავა რამდენიმე პედაგოგი.

მომზადდა სასჯელაღსრულებისა და პრობაციის მინისტრის და განათლებისა და მეცნიერების მინისტრის ერთობლივი ბრძანების პროექტი „არასრულწლოვან ბრალდებულთა/მსჯავრდებულთა სრული ზოგადი განათლების მიღებისა და საქართველოს სასჯელაღსრულებისა და პრობაციის სამინისტროს პენიტენციურ დაწესებულებებში მიმდინარე სასწავლო პროცესის რეგულირების წესის დამტკიცების შესახებ", რომლის მიხედვითაც არასრულწლოვანი ბრალდებულები უზრუნველყოფილნი არიან ქვეყანაში არსებული თანაბარი სტანდარტების ზოგადი განათლების მიღების შესაძლებლობებით. ბრძანება გამოიცემა უახლოეს პერიოდში.

***ღონისძიება 8.5.8 წინასწარ პატიმრობაში მყოფი არასრულწლოვნებისთვის საერთაშორისო სტანდარტების გათვალისწინებით შესაბამისი პირობების უზრუნველყოფა და მათი განცალკევება სრულწლოვანი ბრალდებულებისაგან***

N8 პენიტენციურ დაწესებულებაში წინასწარ პატიმრობაში მყოფი არასრულწლოვნები, სრულწლოვნებისაგან სრულად განცალკევებით არიან განთავსებულნი ცალკე კორპუსში. 2015 წელს სასჯელაღსრულებისა და პრობაციის სამინისტროს მიერ დაიწყო 14-21 წლამდე ბრალდებულ/მსჯავრდებულთათვის ახალი პენიტენციური დაწესებულების პროექტირება, რომელიც სრულად დააკმაყოფილებს საერთაშორისო სტანდარტებს.

***ღონისძიება 8.5.9 რეაბილიტაციისა და რესოციალიზაციის სამოქმედო გეგმის დამტკიცება***

სისხლის სამართლის მართლმსაჯულების სისტემაში რესოციალიზაცია რეაბილიტაციის 2015 წლის სტრატეგია და 2015-2019 წლების სამოქმედო გეგმა ერთობლივად შემუშავდა დანაშაულის პრევენციის ცენტრის, სასჯელაღსრულების დეპარტამენტისა და პრობაციის ეროვნული სააგენტოს მიერ ევროკავშირის მხარდაჭერით და დამტკიცდა სისხლის სამართლის სისტემის რეფორმის უწყებათაშორისი საკოორდინაციო საბჭოს მიერ 2014 წლის 8 ივლისს.

სისხლის სამართლის მართლმსაჯულების სისტემაში რესოციალიზაცია რეაბილიტაციის სტრატეგიისა და სამოქმედო გეგმის მიზანია მსჯავრდებულთა და ყოფილ მსჯავრდებულთა რეაბილიტაცია, მათი პოტენციალის რეალიზებასა და სრულუფლებიან მოქალაქეებად ჩამოყალიბებაში ხელშეწყობა, რათა, ერთის მხრივ უზრუნველყოფილ იქნეს ადამიანის უფლებების დაცვის მაღალი სტანდარტი და, მეორეს მხრივ, დანაშაულის განმეორებით ჩადენის შემცირებით დაცულიიყოს საზოგადოებრივი უსაფრთხოება.

***ღონისძიება 8.5.10 არასრულწლოვან მსჯავრდებულთა კონტაქტის შენარჩუნება საზოგადოებასთან***

არასრულწლოვანთა სარეაბილიტაციო დაწესებულებაში 2015 წელს გაიმართა საზოგადოებასთან ურთიერთობის მხარდამჭერი 45 ღონისძიება.

***ღონისძიება 8.5.11 შიდა და უწყებათაშორისი გარდამავალი მენეჯმენტის გამართვა***

2015 წლის 3 ივლისის N68-ე სასჯელაღსრულებისა და პრობაციის მინისტრის ბრძანებით დამტკიცდა „მსჯავრდებულის გათავისუფლებისათვის მომზადების პროცესში საქართველოს სასჯელაღსრულებისა და პრობაციის სამინისტროს პენიტენციურ დეპარტამენტსა და სსიპ –არასაპატიმრო სასჯელთა აღსრულებისა და პრობაციის ეროვნულ სააგენტოს შორის კოორდინირებული საქმიანობის წესი".

დანაშაულის პრევენციის ცენტრთან ერთად მზადების პროცესშია შიდა გარდამავალი მენეჯმენტის ინსტრუქცია.

**მიზანი 8.6 პროფესიონალების სპეციალიზაცია არასრულწლოვანთა საკითხებში**

***ღონისძიება 8.6.1. არასრულწლოვანთა მართლმსაჯულების კოდექსის საკითხებში არასრულწლოვნებთან მომუშავე პირების სპეციალიზაციის უზრუნველყოფა***

მომზადდა არასრულწლოვნებთან მოპყრობის სამართლებრივ და ფსიქოლოგიურ თავისებურებებზე სპეციალიზაციის მოდული ,,არასრულწლოვანთა მართლმსაჯულება, ფსიქოლოგია, არასრულწლოვანთან ურთიერთობის მეთოდიკა“ და სატრენინგო მასალები.

ჩატარდა ტრენინგი ,,არასრულწლოვანთა მართლმსაჯულება, ფსიქოლოგია, არასრულწლოვანთან ურთიერთობის მეთოდიკა“ ხელმძღვანელი პირებისათვის (N2, 5, 8, 11 დაწესებულებების სამართლებრივი, უსაფრთხოების, სპეც. აღრიცხვის, სოციალური სამსახურების, ადმინისტრაციული სამედიცინო სამსახურების უფროსები) და სასჯელაღსრულებისა და პრობაციის სამინისტროს საგამოძიებო დეპარტამენტის გამომძიებლებისათვის (17 მონაწილე).

ჩატარდა ტრენინგი ,,არასრულწლოვანთა მართლმსაჯულება, ფსიქოლოგია, არასრულწლოვანთან ურთიერთობის მეთოდიკა“, 54 მონაწილე (3 ჯგუფი). ჩატარდა ტრენინგი სარეაბილიტაციო პროგრამების სამმართველოს სოციალური მუშაკების, ფსიქოლოგების და პრობაციის ბიუროს ოფიცრებისათვის თემაზე ,,არასრულწლოვანთა მართლმსაჯულების კოდექსი, ინდივიდუალური (წინასასამართლო) შეფასების ანგარიში - 42 მონაწილე (3 ჯგუფი).

***ღონისძიება 8.6.2 დაზარალებულ და მოწმე ბავშვებთან მუშაობაში ჩართულ პროფესიონალებისათვის ტრენინგების ორგანიზება***

იხილეთ ღონისძიება 8.6.1.

**მიზანი 8.7 საინფორმაციო სისტემის განვითარება**

***ღონისძიება 8.7.1. სისხლის სამართლის პროცესის არასრულწლოვან მონაწილეებთან დაკავშირებული საინფორმაციო სისტემის დახვეწა***

* განრიდებისა და მედიაციის არსებული ელექტრონული საქმისწარმოების პროგრამის ხარვეზების აღმოფხვრა და მისი პრაქტიკაში დანერგვა;
* განრიდებისა და მედიაციის პროგრამის საქმისწარმოების არსებული ელექტრონული სისტემა ვერ აკმაყოფილებს პროგრამის საჭიროებებსა და მოთხოვნებს. რის გამოც გადაწყდა ახალი საქმისწარმოების სისტემის შექმნა, რომელიც სათანადო სახსრების არარსებობის გამო ვერ განხორციელდა 2015 წელს.

***ღონისძიება 8.7.2. მართლმსაჯულების სისტემაში მოხვედრილ არასრულწლოვნებთან დაკავშირებით ერთიანი სტატისტიკური ანგარიშის მომზადება***

2014 წელს არასრულწლოვანთა მიერ ჩადენილი დანაშაულების შესახებ სტატისტიკური მონაცემების სრულყოფის მიზნით გადაიდგა ქმედითი ნაბიჯები. მთავარი პროკურორის ბრძანებით განისაზღვრა პროკურორების მიერ მთავარი პროკურატურის ანალიტიკური სამმართველოსთვის სრულყოფილი და დეტალური სტატისტიკის მოწოდების ვალდებულება (შემუშავდა სპეციალური ცხრილები). მიღებული ინფორმაციის მოცულობა და სპეციფიკა იძლევა არასრულწლოვანთა მიერ ჩადენილი დანაშაულების სხვადასხვა მიმართულებით გაანალიზების შესაძლებლობას, როგორიცაა: დანაშაულის ჩამდენ არასრულწლოვანთა ასაკი, დანაშაულის კატეგორია, ნასამართლობა, დამნაშავეთა ოჯახური და ქონებრივი მდგომარეობა, საცხოვრებელი ადგილი, აგრეთვე, აღკვეთის ღონისძიების ან სასჯელის სახეები.

***ღონისძიება 8.7.3. მართლმსაჯულების სისტემაში მოხვედრილ არასრულწლოვნებთან დაკავშირებით ანალიტიკური კვლევების მომზადება და გამოქვეყნება***

ჩატარდა კვლევა არასრულწლოვანთა შორის დანაშაულის გამომწვევი მიზეზების დასადგენად. შესწავლილი სისხლის სამართლის საქმეების შედეგად გამოვლენილ იქნა არასრულწლოვანთა მიერ დანაშაულის ჩადენის მიზეზები.

**მიზანი 8.8 საზოგადოებრივი ცნობიერების ამაღლება და განათლება**

***ღონისძიება 8.8.1 არასრულწლოვანთა მართლმსაჯულების საკითხებთან დაკავშირებით განხორციელებული და დაგეგმილი რეფორმების შესახებ ცნობიერების ამაღლების მიზნით საინფორმაციო კამპანიის დაგეგმვა***

არასრულწლოვანთა მართლმსაჯულების კოდექსის მიღების შემდეგ, იუსტიციის სამინისტრომ აკადემიური/საუნივერსიტეტო წრეების, სამოქალაქო საზოგადოების წარმომადგენლებსა და სხვა დაინტერესებულ მხარეებთან საჯარო კონსულტაციები გამართა არასრულწლოვანთა მართლმსაჯულების კოდექსის ძირითად და კონცეპტუალურ საკითხებთან დაკავშირებით.

***ღონისძიება 8.8.2 არასრულწლოვანთა მართლმსაჯულების შესახებ საუნივერსიტეტო მოდულის შემუშავება და დანერგვა***

გაეროს ბავშვთა ფონდმა 2013 წელს შეიმუშავა საუნივერსიტეტო კურსი, რომელიც მოიცავდა სამოდელო სილაბუსს, სახელმძღვანელოს ლექტორებისთვის და ასევე საკითხავ მასალას სტუდენტებისთვის (ქართულ ენაზე).

მასალა დაინერგა საქართველოს სხვადასხვა უნივერსტეტში. კურსი ძირითადად არის არჩევითი და დამოკიდებულია სტუდენტების რაოდენობაზე. კურსი ძირითადად განკუთვნილია სამართლის და საერთაშორისო სამართლის სტუდენტებისთვის, თუმცა მოხდა მისი მოდიფიცირება თბილისის სახელმწიფო უნივერსიტეტის სოციალური მუშაობის სტუდენტებისთვისაც.

## 9. იურიდიული განათლების რეფორმა

იურიდიული განათლების რეფორმა ითვალისწინებს გამჭვირვალე იურიდიულ განათლების სისტემის შექმნას, რომელიც უზრუნველყოფს იურიდიული პროფესიის ხელმისაწვდომობას, მის განვითარებას, განათლების ხარისხის ამაღლებასა და განგრძობადი სწავლების სისტემის დანერგვას.

საანგარიშო პერიოდის განმავლობაში, საქართველოს განათლებისა და მეცნიერების მინისტრის 2011 წლის 4 მაისის №65/ნ ბრძანებით დამტკიცებული „საგანმანათლებლო დაწესებულებების საგანმანათლებლო პროგრამების აკრედიტაციის დებულებისა და საფასურის შესახებ“ შესაბამისად განხორციელდა 8 სამართლის საგანმანათლებლო პროგრამის აკრედიტაცია. შესაბამისად, საქართველოში მოქმედი სამართლის ყველა საგანმანათლებლო პროგრამა (ბაკალავრიატი, მაგისტრატურა, დოქტორანტურა) ხორციელდება აკრედიტებულ რეჟიმში.

* **იურიდიული განათლების ხელმისაწვდომობა**

,,უმაღლესი განათლების შესახებ“ საქართველოს კანონი განსაზღვრავს უმაღლეს საგანმანათლებლო დაწესებულებებში სტუდენტების მიღების წესსა და პირობებს. აღნიშნული სტანდარტები ვრცელდება იურიდიულ განათლებაზეც. იურიდიულ ფაკულტეტებსა და სასწავლებლებში მიღება წარმოებს კანონით დადგენილი ერთიანი ეროვნული გამოცდების ჩაბარების გზით. არსებული სისტემა გამჭვირვალე და ობიექტური გამოცდების ჩატარების გზით უზრუნველყოფს სტუდენტთათვის სახელმწიფო დაფინანსების მოპოვების თანაბარ შესაძლებლობას.

,,უმაღლესი განათლების შესახებ“ საქართველოს კანონში 2015 წლის 27 ნოემბერს შესული ცვლილებების შესაბამისად, სამართლისსამაგისტრო საგანმანათლებლო პროგრამაზე სავალდებულო მიღების წინაპირობად დადგინდა უმაღლესი განათლების სამართლის მიმართულების წინა საფეხურის (ბაკალავრიტის) შესაბამისი კვალიფიკაციის ფლობის აუცილებლობა.

* ***აკრედიტაციის სტანდარტების და სამართლის საგანმანათლებლო პროგრამის დარგობრივი მახასიათებლების გადახედვა და შინაარსობრივი დახვეწა***

საანგარიშო პერიოდში მიმდინარეობდა აკრედიტაციის სტანდარტების განახლება. განახლებული სტანდარტები ორიენტირებული იქნება საგანმანათლებლო პროგრამების ხარისხისა და პროგრამის მიერ მიღწეული შედეგების შეფასებაზე. აკრედიტაციის ზოგადი სტანდარტის განახლებასთან ერთად, მიმდინარეობს ***სამართლის საგანმანათლებლო პროგრამის დარგობრივი მახასიათებლის***გადახედვა. საანგარიშო პერიოდში დამტკიცდა **უმაღლესი განათლების დარგობრივი საბჭოების შექმნისა და საქმიანობის წესი,** რომლის შესაბამისადაც, სამართლის დარგობრივი მახასიათებლის განახლების მიზნით, ყველა დაინტერესებულ მხარეს (უმაღლეს საგანმანათლებლო დაწესებულებას, სამინისტროებს, სამეცნიერო-კვლევით ინსტიტუტებს, მეცნიერებათა აკადემიას, განათლების სამინისტრის სისტემაში შემავალ სხვადასხვა საჯარო სამართლის იურიდიულ პირებს და სხვა ინსტიტუციებს) გაეგზავნა კორესპონდენცია, რომ ზემოაღნიშნული წესით გათვალისწინებული საკვალიფიკაციო მოთხოვნების გათვალისწინებით წარმოედგინათ სამართლის მიმართულების დარგობრივი საბჭოს წევრობის კანდიდატურები.

ამჟამად მიმდინარეობს წარმოდგენილი ინფორმაციის ანალიზი და სამართლის მიმართულების დარგობრივი საბჭოს ფორმირების პროცესი. სამართლის დარგობრივი მახასიათებლის ძირითადი მიზნები იქნება: ა) განსაზღვროს მინიმალური ცოდნა, უნარები ან/და კომპეტენციები, რომლებიც უნდა ჰქონდეს შესაბამისი კვალიფიკაციის (ბაკალავრი, მაგისტრი, დოქტორი) მფლობელს; ბ) განსაზღვროს აუცილებელი ცოდნა, უნარები ან/და კომპეტენციები, რომლებიც უნდა ჰქონდეს შესაბამისი რეგულირებადი პროფესიის მქონე პირს; გ) ხელი შეუწყოს სტუდენტების ადგილობრივ ან/და საერთაშორისო მობილობასა და ერთობლივი საგანმანათლებლო პროგრამების განხორციელებას; დ) ხელი შეუწყოს პროგრამის მოქნილობასა და მრავალფეროვნებას, ასევე, წაახალისოს ინოვაციური მიდგომები; ე) დანერგოს და ასახოს აკადემიურ საზოგადოებასთან შეთანხმებული ერთიანი ხედვა დარგის ძირითადი მახასიათებლებისა და სტანდარტების შესახებ.

* ***აკრედიტაციის პროცედურის ცვლილება***
* მიმდინარეობს აკრედიტაციის პროცედურის ანალიზი და დახვეწა. უმაღლესი საგანმანათლებლო დაწესებულებების და საგანმანთლებლო პროგრამების თვითშეფასების პროცესი გახდება კომპლექსური, რაც საგანმანათლებლო დაწესებულებას შესაძლებლობას მისცემს რეალურად შეაფასოს საკუთარი რესურსები. ამ მიზნით, საანგარიშო პერიოდში სსიპ - განათლების ხარისხის განვითარების ეროვნული ცენტრის მიერ მომზადდა საკანონმდებლო ცვლილებათა პაკეტი, რომელიც პარლამენტმა დაამტკიცა და ძალაში 2016 წლის 19 თებერვლიდან შევიდა.
* აღნიშნული ცვლილებების თანახმად, შემოღებულ იქნა პირობითი აკრედიტაციის ცნება. თუ მოქმედი საგანმანათლებლო პროგრამა სრულად ვერ დააკმაყოფილებს აკრედიტაციის სტანდარტებს, მას მიეცემა 2 წლიანი ვადა ხარვეზების გამოსასწორებლად. ახალი რეგულაცია შესაძლებლობას მისცემს დაწესებულებას, ხარვეზების არსებობის შემთხვევაში იმუშაოს მათ გამოსწორებაზე და პროგრამის განვითარებაზე. შესაბამისად, აკრედიტაციის პროცესი გახდება დახმარებასა და განვითარებაზე ორიენტირებული. და პირობითი აკრედიტაცია საგანმანათლებლო დაწესებულებას საშუალებას მისცემს წინასწარ განსაზღვრული გეგმის შესაბამისად გამოასწოროს/გაითვალისწინოს გამოვლენილი ხარვეზები/რეკომენდაციები.
* აკრედიტაციის ვადა განისაზღვრა 7 წლით, რაც მნიშვნელოვანია საგანმანათლებლო პროგრამის მიერ მიღწეული შედეგებისა და კურსდამდავრებულთა დასაქმების მაჩვენებლის შეფასების თვალსაზრისით. აღნიშნული ვადა აკრედიტაციის ექსპერტებს შესაძლებლობას მისცემს რეალურად გაზომონ საგანმანათლებლო პროგრამის განვითარების მაჩვენებელი.
* განხორციელებული ცვლილებების თანახმად, აკრედიტაციის დებულებით განისაზღვრება აკრედიტაციის საბჭოს საქმიანობის წესი, რომელიც ხელს შეუწყობს აკრედიტაციის საბჭოს გამართულ ფუნქციონირებას.
* ჩამოყალიბდება ავტორიზაციისა და აკრედიტაციის საკითხებზე გადაწყვეტილებების გასაჩივრების მექანიზმი სააპელაციო საბჭოს სახით, რაც ხელს შეუწყობს საჭოს მიერ ობიექტური, სამართლიანი და გამჭვირვალე გადაწყვეტილებების მიღებას.
* არსებული 5 წლიანი პრაქტიკისა და საერთაშორისო გამოცდილების გათვალისწინებით გაიზარდა აკრედიტაციის ადმინისტრაციული წარმოების ვადა 180 დღემდე.
* შემუშავადა აკრედიტაციის თვითშეფასების ანგარიშების განახლებული ფორმები, რომლის მიხედვითაც განისაზღვრა თვითშეფასების ანგარიშისათვის ელექტრონულად დასართავი დოკუმენტაციის ჩამონათვალი.
* ***აკრედიტაციის ექსპერტთა შემადგენლობის გადახალისება***

საანგარიშო პერიოდში დამტკიცდა ავტორიზაციისა და აკრედიტაციის ექსპერტთა ახალი ეთიკის კოდექსი და ასევე ავტორიზაციისა და აკრედიტაციის ექსპერტთა შერჩევის, საქმიანობისა და ექსპერტთა კორპუსის წევრობის შეწყვეტის წესი. აღნიშნულმა დოკუმენტებმა დამატებითი საკვალიფიკაციო მოთხოვნები დაუწესეს აკრედიტაციის ექსპერტებს. შესაბამისად, საანგარიშო პერიოდში დაიწყო არსებული აკრედიტაციის ექსპერტების საკვალიფიკაციო მოთხოვნების შესაბამისობის დადგენის პროცესი ზემოაღნიშნული წესით გათვალისწინებულ მოთხოვნებთან.

აკრედიტაციის პროცესის გაუმჯობესების, გამოცდილების გაზიარებისა და გამჭვირვალობის უზრუნველსაყოფად, ხარისხის უზრუნველყოფის პროცესში ქართველ კოლეგებთან ერთად ჩაერთვებიან უცხოელი ექსპერტებიც. ცენტრმა დაიწყო საერთაშორისო ექსპერტების მოძიება და ბაზის ფორმირება. ამ მიზნით, ცენტრმა მიმართა სხვადასხვა საერთაშორისო ორგანიზაციას (მაგალითად: ევროპის უნივერსიტეტების ასოციაცია (EUA); უმაღლესი საგანმანათლებლო დაწესებულებების ევროპული ასოციაცია (EURASHE); ევროპის უმაღლესი განათლების ხარისხის უზრუნველყოფის ასოციაცია (ENQA)), ევროპის სააკრედიტაციო სააგენტო და სხვა). დღეის მდგომარეობით, ცენტრის ექსპერტთა ბაზაში ფიქსირდება სხვადასხვა მიმართულების/დარგის 120 მაღალკვალიფიციური საერთაშორისო ექსპერტი. აღნიშნული პროცესი ხელს შეუწყობს უმაღლესი განათლების ერთიან ევროპულ სივრცეში ინტეგრირებას.

## 10. სახალხო დამცველის აპარატის გაძლიერება

სისხლის სამართლის სისტემის რეფორმის ფარგლებში, სანგარიშო პერიოდში, საქართველოს სახალხო დამცველის ინსტიტუტი აგრძელებდა 2014 წელს შემუშავებული სტრატეგისა და სამოქმედო გეგმის განხორციელებას, რომელიც აღნიშნულ სფეროში საქართველოს სახალხო დამცველის ძირითად მიმართულებებსა და მათ მისაღწევად აუცილებელ ნაბიჯებს ითვალისწინებს.

**მიზანი 10.1. შესაბამისი საკანონმდებლო ცვლილებების განხორციელება სახალხო დამცველის როლის, დამოუკიდებლობისა და მანდატის გაძლიერებისთვის**

სახალხო დამცველის მანდატის გაძლიერების კუთხით 2015 წლის მნიშვნელოვანი ცვლილება იყო პატიმრობის კოდექსში განხორციელებულ ცვლილება, რომლის თანახმად, 2016 წლის 1 სექტემბრიდან საქართველოს სახალხო დამცველს/სპეციალურ პრევენციულ ჯგუფს პენიტენციურ დაწესებულებებში ფოტოგადაღების უფლება მიეცემა.

საქართველოს პარლამენტთან მუშაობის გააქტიურების მიზნით სახალხო დამცველის აპარატში შეიქმნა საქართველოს სახალხო დამცველის საპარლამენტო მდივნის პოზიცია, რომელიც კანონშემოქმედებით პროცესში სახალხო დამცველის ჩართულობის მიზნით უზრუნველყოფს საქართველოს პარლამენტსა და საქართველოს სახალხო დამცველს შორის კომუნიკაციას.

სახალხო დამცველის საპარლამენტო მდივანი მონაწილეობს, საქართველოს პარლამენტსა და სხვა უწყებებში/სამუშაო ჯგუფებში, კანონის პროექტების განხილვის პროცესში და წარადგენს სახალხო დამცველის პოზიციებსა და მოსაზრებებს.

2015 წლის განმავლობაში სახალხო დამცველის საპარლამენტო მდივანმა მიიღო აქტიური მონაწილეობა ისეთ მნიშვნელოვანი კანონპროექტების მომზადებაში, როგორიც არის:

* პრევენციის ეროვნული მექანიზმისთვის პენიტენციურ დაწესებულებებში ფოტოგადაღების უფლების მინიჭების თაობაზე საკანონმდებლო წინადადება;
* საქართველოს ადმინისტრაციულ საპროცესო კოდექსში სასამართლოს მეგობრის ინსტიტუტის დამატების შესახებ საკანონმდებლო წინადადება;
* დისკრიმინაციის ყველა ფორმის აღმოფხვრის შესახებ კანონში და თანმდევ საკანონდებლო აქტებში შესატანი ცვლილებების პროექტი;
* ადრეულ ასაკში ქორწინების რეგულირებასთან დაკავშირებული საკანონმდებლო ცვლილებების პროექტი და სხვა.

**მიზანი 10.2. სახალხო დამცველის აპარატის საქმიანობის ეფექტურობის გაზრდა და მოქალაქეთა ხელმისაწვდომობის გაუმჯობესება**

სახალხო დამცველის აპარატის საქმიანობის ეფექტურობის ზრდის მიზნით საანგარიშო პერიოდში განხორციელდა რიგი ინსტიტუციონალური ცვლილებებისა: აპარატში შეიქმნა რამდენიმე ახალი სტრუქტურული ერთეული - თავდაცვის სფეროში ადამიანის უფლებათა დაცვის დეპარტამენტი; საზოგადოებასთან ურთიერთობის დეპარტამენტი ჩამოყალიბდა საერთაშორისო ურთიერთობებისა და კომუნიკაციების დეპარტამენტად და მასში გაიზარდა თანამშრომელთა რაოდენობა; ასევე, მართლმსაჯულების დეპარტამენტი გაიყო და ჩამოყალიბდა სამოქალაქო, პოლიტიკური, ეკონომიკური, სოციალური და კულტურული უფლებებისა და სისხლის სამართლის მართლმსაჯულების დეპარტამენტებად. აღნიშნულ დეპარტამენტებშიც გაიზარდა დასაქმებულთა რაოდენობა.

სახალხო დამცველის აპარატის საგანმანათლებლო ფუნქციის გაძლიერების მიზნით 2015 წლის 19 ოქტომბერს გაიხსნა სახალხო დამცველის ადამიანის უფლებათა აკადემია. სახალხო დამცველის შესახებ ორგანული კანონის თანახმად, ადამიანის უფლებების შესახებ საგანმანათლებლო საქმიანობის წარმართვა, ადამიანის უფლებებისა და ძირითადი თავისუფლებების შესახებ საზოგადოების სხვადასხვა ჯგუფების ცნობიერების ამაღლება სახალხო დამცველის ერთ-ერთ მნიშვნელოვან ფუნქციას წარმოადგენს.

მოქალაქეთა ხელმისაწვდომობის გაუმჯობესების მიმანიშნებელია 2015 წელს განცხადებების/საჩივრების ზრდის ტენდენცია; ასევე გაიზარდა მომართვიანობა რეგიონალურ ოფისებში. 2015 წელს შემოსული განცხადებების/საჩივრების რაოდენობა იყო 8517. ამასთანავე, საქართველოს სახალხო დამცველის ოფისებში აქტუალურად ხორციელდება ვიზიტები და სატელეფონო ზარები - 2015 წელს დაფიქსირდა 3394 ვიზიტორი და 5087 სატელეფონო ზარი.

ხელმისაწვდომობის გაძლიერების კუთხით უნდა აღინიშნოს ის ფაქტი, რომ 2015 წლის ნოემბრიდან სახალხო დამცველის აპარატში პირველად ამუშავდა ცხელი ხაზი სატელეფონო ნომრით – 1481**.** ცხელი ხაზი ოცდაოთხსაათიან რეჟიმში, დასვენების და უქმე დღეების ჩათვლით, მოქალაქეებისგან იღებს ინფორმაციას სახელმწიფო (საჯარო) დაწესებულებების მხრიდან ადამიანის უფლებათა და თავისუფლებათა სავარაუდო დარღვევებზე, მათ შორის, წამებისა და სასტიკი, არაადამიანური ან დამამცირებელი მოპყრობის სავარაუდო ფაქტებზე. ცხელ ხაზზე შემოსული შეტყობინებების საფუძველზე უკვე დაიწყო 30 საქმის შესწავლა.

ცხელი ხაზის მეშვეობით მიღებული ინფორმაციის მიღებისა და დამუშავების შემდეგ, სახალხო დამცველის აპარატის რეაგირების ჯგუფი სავარაუდო უფლებადარღვევის ადგილს ეწვევა. ამჟამად რეაგირების ჯგუფი მხოლოდ თბილისის ტერიტორიაზე მუშაობს.

* ***ღონისძიება 10.2.1. საქმისწარმოების ელექტრონული პროგრამის დანერგვა***

საქართველოს სახალხო დამცველის აპარატში ფუნქციონირებს საქმისწარმოების ელექტრონული სისტემა. სისტემაში ჩართულია აპარატის როგორც ცენტრალური, ისე რეგიონალური ოფისები. ოფისის ყოველდღიურ საქმიანობაში სისტემის ეფექტური დანერგვის მიზნით, თანამშრომლებმა გაიარეს ტრენინგების კურსი. ამ დროისთვის, საქართველოს სახალხო დამცველის აპარატში დოკუმენტბრუნვა ელექტრონული წესით მიმდინარეობს.

***ღონისძიება 10.2.2. სახალხო დამცველის რეგიონული ოფისების, ადგილობრივი წარმომადგენლებისა და არსებულ რეგიონულ ოფისებში ადამიანური რესურსის ზრდა***

2015 წელს გაიზარდა რეგიონალური ოფისების რაოდენობა - 2015 წლის 16 ნოემბერს გურიაში (ოზურგეთში) მორიგი, მერვე რეგიონული ოფისი გაიხსნა. ფაქტობრივად, სახალხო დამცველის წარმომადგენლობა საქართველოს თითქმის ყველა მხარეში არის (მცხეთა-მთიანეთისა და ე.წ. სამხრეთ ოსეთისა და აფხაზეთის გარდა).

რეგიონული ოფისები სულ 15 თანამშრომლით არის წარმოდგენილი, ამასთან რეგიონებში შერჩეულები არიან საკონტაქტო პირები, რომელნიც ევროკავშირის მიერ დაფინანსებული პროექტის ფარგლებში ახორციელებენ სამუშაოს.

საკონტაქტო პირების საქმიანობის მთავარი მიზანია, ადამიანის უფლებების მდგომარეობის შესახებ ინფორმაციის მოძიება, ამ რეგიონების ადგილობრივ მოსახლეობასთან უწყვეტ კავშირზე ყოფნა, დაინტერესებული პირებისგან განცხადებების მიღება და მომართვის პროცედურების შესახებ კონსულტაციის გაწევა. ასევე, სახალხო დამცველის საქმიანობის, მანდატის და უფლებამოსილების შესახებ ინფორმაციის გავრცელება, ოფისის საქმიანობის გაცნობა ადგილობრივი ხელისუფლების წარმომადგენლებისათვის.

გარდა რეგიონალური ოფისებისა სახალხო დამცველს რეგიონების მიხედვით საკონტაქტო პირები ყავს:

* რაჭა–ლეჩხუმში, ქვემო სვანეთში;
* სამეგრელო-ზემო სვანეთში;
* ახალციხეში, ადიგენში, ბორჯომში;
* ლაგოდეხში, სიღნაღში, დედოფლისწყაროში;
* გურიაში;
* ფოთში.

2015 წელს ბულგარეთის საელჩოს დაფინანსებით სახალხო დამცველი ახორციელებდა სამეგრელო ზემო სვანეთში სახალხო დამცველის ოფისის გაძლიერების პროექტს. პროექტის ფარგლებში სახალხო დამცველის ოფისის წარმომადგენლებმა 18 გასვლითი შეხვედრა განახორციელეს სამეგრელო ზემო სვანეთის მოსახლეობასთან; გაიმართა მრგვალი მაგიდა არასამთავრობო ორგანიზაციებისა და ადგილობრივი თვითმმართველობის წარმომადგენლებთან. ადამიანის უფლებების დაცვის კუთხით აქტუალურ თემებზე ჩატარდა ტრენინგები სტუდენტებისა და ჟურნალისტებისთვის.

რეგიონალური სამმართველოს მიერ რაიონულ დონეზე ადგილობრივ მოსახლეობასთან გამართული შეხვედრებისა და პრობლემების იდენტიფიცირების შედეგად, შემუშავდა რეკომენდაციები და წარმოებაში მიღებულ იქნა 28 განცხადება.

**მიზანი 10.3. ადამიანის უფლებათა დაცვის შესახებ საზოგადოების ინფორმირებულობის ზრდა**

***ღონისძიება 10.3.1. ადამიანის უფლებათა დაცვის, საქართველოს კანონმდებლობის და საერთაშორისო სტანდარტების შესახებ საგანმანათლებლო აქტივობების (ტრენინგები, სემინარები და სამუშაო შეხვედრების) ორგანიზება***

სახალხო დამცველის აპარატში ახლადშექმნილი ადამიანის უფლებების აკადემიის ფარგლებში 2015 წელს ჩატარდა შემდეგი ღონისძიებები:

* 2015 წლის 19-23 ოქტომბერს გაიმართა ტრენინგი მასწავლებლებისთვის. ტრენინგის თემა იყო ადამიანის უფლებების სწავლება და დისკრიმინაციის აკრძალვის პრინციპი სკოლებში. ტრენინგს თბილისსა და რეგიონებიდან (თელავი, გურჯაანი, მარნეული, ახალციხე, ზესტაფონი, ქუთაისი, ქობულეთი, ფოთი, ბათუმი, ონი, თერჯოლა, ნიგვზიანი, წინწყარო, ჭელა, ამბროლაური, ვარძია, მოხე, სამთაწყარო) 25 მასწავლებელი დაესწრო.
* 2015 წლის 3 ნოემბერს გაიხსნა მეორე ტრენინგი. რეგიონული მედიასაშუალებების 30-ზე მეტი წარმომადგენლის მონაწილეობით დაგეგმილ 5 დღიან ტრენინგს „გენდერული საკითხების გაშუქება და ჟურნალისტური ეთიკა“ ადგილობრივი და საერთაშორისო ექსპერტები გაუძღვა. აკადემიის ფარგლებში ჟურნალისტებისთვის განკუთვნილი სატრენინგო პროგრამა მიზნად ისახავდა მონაწილეთა ცნობიერების ამაღლებას ქალთა უფლებებისა და გენდერული თანასწორობის ძირითად საკითხებზე.
* 2015 წლის ოქტომბერში სახალხო დამცველის აპარატმა ზუგდიდის სასწავლო უნივერსიტეტის ევროპული აკადემიის და სსიპ შოთა მესხიას სახელმწიფო სასწავლო უნივერსიტეტის სტუდენტებისათვის ტრენინგი გამართა თემაზე – „ადამიანის უფლებების დაცვის ეროვნული და საერთაშორისო მექანიზმები“. ტრენინგის მონაწილე 30–მდე სტუდენტმა ადამიანის უფლებათა საერთაშორისო სამართლის მოკლე ისტორიული აღწერა მოისმინა; გაეცნო ადამიანის უფლებათა საერთაშორისო სტანდარტების წარმოქმნისა და ეროვნულ დონეზე მათი იმპლემენტაციის ეტაპებს, ასევე, ადამიანის უფლებათა დაცვის საერთაშორისო მექანიზმებს.
* 2015 წლის ნოემბერში გაიმართა ტრენინგი საშუალო რგოლის სამხედრო მოსამსახურეებისათვის და სამხედრო ნაწილების იურისტებისათვის, თემაზე „ადამიანის უფლებები სამხედრო სამსახურში“, რომელშიც 25-მა სამხედრო მოსამსახურემ მიიღო მონაწილეობა;
* 2015 წლის 14-17 დეკემბერს სახალხო დამცველის ადამიანის უფლებათა აკადემიის ფარგლებში ჩატარდა ტრენინგი სამოქალაქო საზოგადოების 20-მდე წარმომადგენლებისთვის თემაზე - **„ადამიანის უფლებების როლი კონფლიქტის ტრანსფორმაციაში“.**

საგანმანათლებლო საქმიანობის ფარგლებში სახალხო დამცველის აპარატმა ორგანიზება გაუკეთა და უმასპინძლა ოთხ ღონისძიებას:

* 2015 წლის ივლისში საქართველოს სახალხო დამცველისა და ადამიანის უფლებათა ცენტრის ერთობლივი პროექტის ფარგლებში ადამიანის უფლებების საზაფხულო სკოლა გაიხსნა, რომელსაც დაესწრო 20–მდე ახალგაზრდა შიდა ქართლის, სამეგრელოს, ასევე ეთნიკური უმცირესობებით დასახლებული სამცხე-ჯავახეთისა და ქვემო ქართლის რეგიონებიდან.
* 2015 წლის 21 სექტემბერს, მშვიდობის საერთაშორისო დღის აღსანიშნავად საქართველოს სახალხო დამცველმა კინოს სახლში ლიბანელი რეჟისორის ნადინე ლანაკის ფილმის - „საით მივდივართ ახლა?“ ჩვენებას უმასპინძლა;

 ჩატარდა სწავლებები სხვადასხვა ჯგუფისთვის:

* შეზღუდული შესაძლებლობის მქონე პირების უფლებები და ამ თემის სწორად გაშუქება;
* „საქართველოს მცირერიცხოვანი ეროვნული უმცირესობების მშობლიური ენის შენარჩუნებისა და სწავლების მდგომარეობა;
* ჰოლოკოსტის მსხვერპლთა ხსოვნის დღისადმი მიძღვნილი ღონისძიება;
* დისკრიმინაციის შესახებ მართლშეგნების დონის ამაღლების კამპანია ქ.თბილისისა და რეგიონების სკოლებში - სულ 39 სკოლა;
* იძულებით გადაადგილებულ პირთა სამართალი;
* ტრენინგები დისკრიმინაციის საკითხებზე სკოლის მოსწავლეებისთვის;
* ეთნიკური ნიშნით თანასწორობის დაცვის მექანიზმების შესახებ სემინარი, უმცირესობების საკითხთა ევროპულ ცენტრთან ერთად (ECMI);
* სტამბულის ადამიანის უფლებათა სკოლის ტრენინგები, ქართველი, ოსი და აფხაზი იურისტებისთვის, უფლებადამცველებისა და სამოქალაქო აქტივისტებისთვის
* უფლებების ფუნდამენტურ პრინციპებზე, ტოლერანტობისა და დისკრიმინაციის შესახებ აქტუალურ საკითხებზე, უმცირესობათა უფლებებზე, გენდერულ თანასწორობაზე, ადამიანის უფლებების დაცვის მექანიზმებზე;
* ადამიანის უფლებების საზაფხულო სკოლის ტრენინგები შიდა ქართლის, სამეგრელოს, ასევე ეთნიკური უმცირესობებით დასახლებული სამცხე-ჯავახეთისა და ქვემო ქართლის რეგიონებიდან შერჩეული 15-20 წლის ახალგაზრდებისთვის, მშვიდობიანი თანაარსებობისა და თანასწორობის, ასევე ტოლერანტობის თემებზე;
* საერთაშორისო ორგანიზაცია საარჩევნო სისტემების საერთაშორისო ფონდის (IFES) მხარდაჭერით, ამერიკის შეერთებული შტატების განვითარების სააგენტოს (USAID) მიერ დაფინანსებული პროექტის ფარგლებში ჩატარდა ტრენინგი თემაზე „შეზღუდული შესაძლებლობის მქონე პირთა უფლებების კონვენცია და მონიტორინგის ანგარიში“;

2015 წლის განმავლობაში ასევე, გაიმართა საჯარო დებატები შემდეგ საკითხებზე:

* „არასათანადო მოპყრობა სასჯელაღსრულების დაწესებულებებში - რამდენად ადეკვატურია სახელმწიფოს რეაგირება“;
* „ევროპის საბჭოს კონვენცია ქალთა მიმართ ძალადობისა და ოჯახში ძალადობის წინააღმდეგ ბრძოლასა და პრევენციაზე: განხორციელება და მონიტორინგი“.
* „ანტიდისკრიმინაციული კანონმდებლობა - ხარვეზები და გამოწვევები“;
* „საქართველოში ადამიანის უფლებათა და თავისუფლებათა დაცვის მდგომარეობა: მიღწევები და გამოწვევები“.
* დებატები თემაზე: არის თუ არა სახელმწიფო მზად ეკომიგრანტების პრობლემების მოსაგვარებლად (13-14 ივნისს მომხდარი სტიქიური უბედურების სალიკვიდაციო საქმიანობის შესწავლის კონტექსტში);
* „სავალდებულო სამხედრო სამსახურის დადებითი და უარყოფითი მხარეები“;
* „რეაგირება არასათანადო მოპყრობის ფაქტებზე პოლიციაში: სახელმწიფოს და საზოგადოების ხედვა“.

გაიმართა საინფორმაციო შეხვედრები:

* თბილისის საჯარო სკოლების უფროსკლასელებთან საქართველოს სახალხო დამცველის აპარატის ბავშვის უფლებების ცენტრთან არსებული ახალგაზრდული საბჭოს ფარგლებში;
* კახეთის, სამცხე–ჯავახეთისა და აჭარის რეგიონებში გამართული საინფორმაციო შეხვედრები ქალთა მიმართ ძალადობისა და ადრეულ ასაკში ქორწინების პრევენციაზე;
* სახალხო დამცველის ოფისის, ნაციონალიზმისა და კონფლიქტების კვლევის ინსტიტუტისა და დევნილთა ქსელ ‘სინერგიას’ ორგანიზებით გაიმართა შეხვედრა თემაზე - კონფლიქტების მოგვარების პოლიტიკა: ხელისუფლებისა და საზოგადოების როლი და პასუხისმგებლობა;
* საინფორმაციო შეხვედრები მაღალმთიან აჭარაში ადრეული ასაკში ქორწინებასა და ქალთა მიმართ ძალადობის საკითხების შესახებ;
* საინფორმაციო შეხვედრა მარნეულში თემაზე - ადრეულ ასაკში ქორწინება და ქალთა მიმართ ძალადობის საკითხები/პრევენცია;
* სამუშაო შეხვედრა ოსური ფორუმის წევრებთან, შესაძლო ერთობლივი პროექტებისა და ღონისძიებების განხორციელების, ასევე ოსური ორგანიზაციების გააქტიურების შესახებ მოსახლეობის უფლებების დაცვისა და კონფლიქტის ტრანსფორმაციის თემაზე;
* საინფორმაციო შეხვედრა დიპლომატიური კორპუსისა და საერთაშორისო ორგანიზაციების წარმომადგენლებთან;
* საინფორმაციო შეხვედრები ბათუმში, ზუგდიდში, ქუთაისსა და გორში მცხოვრებ იძულებით გადაადგილებულ პირებთან-დევნილებთან გრძელვადიანი განსახლებით უზრუნველყოფის თემაზე საკითხსა და ამ კუთხით არსებულ პრობლემებზე;
* საინფორმაციო შეხვედრები სიღნაღსა და თელავში შეზღუდული შესაძლებლობის მქონე პირებთან, მათი კანონიერ წარმომადგენლებთან/მშობლებთან, საჯარო სკოლების პედაგოგებთან, ადგილობრივი არასამთავრობო ორგანიზაციებთან და მუნიციპალიტეტის საჯარო მოხელეებთან თემაზე - გაეროს შშმ პირთა კონვენცია და მისი მონიტორინგის მექანიზმები;
* საინფორმაციო შეხვედრები ზუგდიდში, ბათუმსა და ქუთაისში მოქმედი არასამთავრობო ორგანიზაციების წარმომადგენლებთან და იძულებით გადაადგილებულ პირებთან – დევნილებთან.

გამოიცა სახალხო დამცველის სპეციალური ანგარიშები:

* ზარდიაანკარი: ომის შედეგები და არსებობის სიმძიმე;
* შეზღუდული შესაძლებლობის მქონე პირთა უფლებრივი მდგომარეობა პენიტენციურ დაწესებულებაში, არანებაყოფლობითი და იძულებითი ფსიქიატრიული მკურნალობის დაწესებულებაში - რეკომენდაციების შესრულების ანალიზი;
* საქართველოში მცხოვრები ოსური თემის მიგრაცია და მოქალაქეობასთან დაკავშირებული პრობლემები;
* მცირე საოჯახო ტიპის სახლების მონიტორინგი;
* ქალთა უფლებები და გენდერული თანასწორობა;
* სკოლამდელი სააღმზრდელო დაწესებულებების მონიტორინგი;
* საქართველოს მაღალმთიან რეგიონებში ბავშვთა უფლებრივი მდგომარეობა;
* სახელმძღვანელო ოჯახში ძალადობის ფაქტებზე რეაგირებისთვის;
* უფლება სათანადო საცხოვრისზე;
* თავისუფლება აღკვეთილ/შეზღუდულ შშმ პირთა უფლებრივი მდგომერეობის შესახებ ანგარიშში გაცემული რეკომენდაციების შესრულების მდგომარეობა (follow up);
* ანგარიში სასჯელაღსრულების №8 დაწესებულებაში განხორციელებული ვიზიტის შესახებ;
* ანგარიში სასჯელაღსრულების №17 დაწესებულებაში განხორციელებული ვიზიტის შესახებ;
* ანგარიში სასჯელაღსრულების №15 დაწესებულებაში განხორციელებული ვიზიტის შესახებ;
* სპეციალური ანგარიში ბავშვთა უფლებრივი მდგომარეობის შესახებ;
* სპეციალური ანგარიში შეზღუდული შესაძლებლობების მქონე პირთა უფლებრივი მდგომარეობის შესახებ;
* წლიური ანგარიში პრევენციის ეროვნული მექანიზმის ფარგლებში განხორციელებული საქმიანობების შესახებ; 2014 წლის საპარლამენტო ანგარიში სახალხო დამცველის აპარატის ბავშვთა უფლებების ცენტრისა და პრევენციის ეროვნული მექანიზმის მიერ განხორციელებული მცირე საოჯახო ტიპის სახლების მონიტორინგის შედეგების შესახებ;
* სპეციალური ანგარიში ქვეყანაში დისკრიმინაციის წინააღმდეგ ბრძოლის, მისი თავიდან აცილებისა და თანასწორობის მდგომარეობის შესახებ;
* ანგარიში N7 პენიტენციურ დაწესებულებაში ვიზიტის შესახებ;
* სპეციალური ანგარიში ხანდაზმულ პირთა უფლებრივი მდგომარეობის შესახებ, სადღეღამისო სპეციალიზებულ დაწესებულებებში;
* სპეციალური ანგარიში თავშესაფრის მაძიებელთა, ლტოლვილთა და ჰუმანიტარული სტატუსის მქონე პირთა უფლებრივი მდგომარეობის შესახებ;
* სპეციალურ ანგარიში თემაზე - „განათლების უფლება გალის რაიონში: 2015-2016 სასწავლო წლის სიახლეები და თანმდევი პრობლემები“;
* საქართველოს სახალხო დამცველის 10 დეკემბრის ანგარიში, საქართველოში ადამიანის უფლებათა და თავისუფლებათა დაცვის მდგომარეობის შესახებ 2015 წელი.

გამოიცა შემდეგი საინფორმაციო ბროშურები:

* საქართველოს სახალხო დამცველის მანდატი;
* ბავშვთა უფლებები;
* ქალები, მშვიდობა და უსაფრთხოება;
* შეზღუდული შესაძლებლობის მქონე პირების უფლებები (ქართულ, რუსულ, აფხაზურ, ოსურ, აზერბაიჯანულ და სომხურ ენებზე);
* საქართველოს სახალხო დამცველი ადრეულ ასაკში ქორწინების პრევენციისათვის.
* გამოიცა სამენოვანი (სომხურ, აზერბაიჯანულ და ქართულ ენებზე) ბროშურა შემდეგი სახელწოდებით - „როგორ მივიღოთ საქართველოს მოქალაქეობა, ბინადრობის ნებართვა და საქართველოს ვიზა“;
* ანგარიში სახალხო დამცველის აპარატის მიერ 2011-2015 წლებში განხორციელებული აქტივობების შესახებ;
* ბავშვთა ცენტრის შესახებ საინფორმაციო ბროშურა (ქართულ, სომხურ და აზერბაიჯანულ ენებზე);
* მინდობით აღზრდისა და რეინტეგრაციის სახელმწიფო პროგრამების შესახებ საინფორმაციო ბროშურა ( ქართულ, სომხურ და აზერბაიჯანულ ენებზე).

გამოიცა ათი საინფორმაციო ბიულეტინი.

ჩატარდა კვლევები:

* მოსამართლეთა გათავისუფლება და მათთვის დისციპლინური სახდელის დაკისრება;
* „უცხოელთა სამართლებრივი მდგომარეობის შესახებ“ საქართველოს კანონის გამოყენება;
* შეზღუდული შესაძლებლობის მქონე პირების, ეთნიკური უმცირესობების შესახებ ცნობადობის ამაღლების პოპულარიზაცია /ფოკუს ჯგუფის კვლევა;
* კომენტარები ადამიანის უფლებების დაცვის სამთავრობო სამოქმედო გეგმის თაობაზე;
* კომენტარები ადმინისტრაციულ სამართარდარღვევათა ზოგადი კოდექსის შესახებ.
* სახალხო დამცველის მიერ 2013 წელს გაცემული რეკომენდაციების/წინადადებების შესრულების ანგარიში;
* საკანონმდებლო კვლევა „უცხოელთა სამართლებრივი მდგომარეობის შესახებ“ კანონის გამოყენების თაობაზე;
* საჩივრის/მოთხოვნის განხილვის პროცედურის და ამ პროცედურისადმი პატიმართა ნდობის ხარისხისა და დამოკიდებულების კვლევა.

***ღონისძიება 10.3.2. ადამიანის უფლებების შესახებ სოციალური რეკლამების დამზადება და ეთერით გაშვება***

2015 წლის განმავლობაში მომზადდა და ეთერით გაშვებულ იქნა შემდები სოციალური რეკლამები:

* სახალხო დამცველის სარეკლამო რგოლი გენდერული თანასწორობის შესახებ;
* სახალხო დამცველი სარეკლამო რგოლი შშმ პირთა უფლებებზე;
* სახალხო დამცველის სარეკლამო რგოლი ცხელი ხაზის შესახებ;
* სახალხო დამცველის სარეკლამო რგოლი მანდატის შესახებ;
* სახალხო დამცველის სარეკლამო რგოლი ცხელი ხაზის შესახებ.

განახლდა ინტერნეტ პორტალები: [www.tolerantoba.ge](http://www.tolerantoba.ge) და [www.ombudsman.ge](http://www.ombudsman.ge).

***ღონისძიება 10.3.3. ახალგაზრდებისთვის ინტერნეტ კონკურსის – "მე ომბუდსმენი" – ორგანიზება***

ადამიანის უფლებების შესახებ ცნობიერების ამაღლებისა მიზნით სახალხო დამცველის ოფისი ყოველწლიურად ატარებს კონკურსს - „მე – ომბუდსმენი“, რომელშიც მონაწილეობას იღებენ 13–18 წლის\* სკოლის მოსწავლეები. კონკურსში მონაწილეობას იღებს 2-2 მოსწავლისგან შექმნილი გუნდები. მონაწილეობის მიღება შეუძლიათ როგორც საჯარო, ასევე კერძო სკოლების მოსწავლეებს.

2015 წელს კონკურსში მონაწილეობა 291–მა გუნდმა მიიღო. მონაწილეები იყვნენ საქართველოს სხვადასხვა ქალაქიდან/სოფლიდან. კონკურსის ბოლო, მესამე ტურში 11 საუკეთესო გუნდი გადავიდა. 2016 წლის 20 იანვარს საქართველოს სახალხო დამცველის პირველმა მოადგილემ პაატა ბელთაძემ, საქართველოს განათლებისა და მეცნიერების მინისტრის მოადგილემ ლია გიგაურმა და ევროკავშირის ელჩმა იანოშ ჰერმანმა კონკურსის „მე-ომბუდსმენი 2015“ გამარჯვებული მოსწავლეები დააჯილდოვეს.

საანგარიშო პერიოდში საქართველოს სახალხო დამცველის ბიბლიოთეკით ისარგებლა 467 მკითხველმა.

**მიზანი 10.4. სახალხო დამცველის აპარატის ინსტიტუციური მდგრადობის შენარჩუნება და გაძლიერება. თანამშრომელთა პროფესიული განვითარების ხელშეწყობა**

2015 წლის განმავლობაში სახალხო დამცველის სხვადასხვა დეპარტამენტის შესაძლებლობების გაძლიერების კუთხით განხორციელდა შემდეგი ტრენინგები და სასწავლო ვიზიტები:

საქართველოს სახალხო დამცველის თანამშრომელთათვის ჩატარებული ტრენინგები:

* ევროპის სასამართლოს პრეცედენტული გადაწყვეტილებები კონფლიქტურ სიტუაციაში, მათ შორის საკუთრების უფლება და გადაადგილების თავისუფლება, ადამიანის უფლებების მონიტორინგი და კვლევის მეთოდოლოგია;
* საკუთრების უფლება;
* პერსონალური მონაცემების დაცვა;
* ბავშვის მიმართ ძალადობის დაძლევა;
* გაეროს უშიშროების საბჭოს რეზოლუცია №1325;
* ეფექტური ლობირება;
* გუნდური მუშაობა;
* ტრენერთა ტრენინგი - „ფსიქიკური ჯანმრთელობისა და სამედიცინო ეთიკის შესახებ“;
* შეიარაღებული ძალების დემოკრატიული კონტროლის ცენტრისა (DCAF) და სერბეთის სახალხო დამცველის ოფისის მიერ ორგანიზებული ტრენინგი შემდეგ საკითხებზე: უსაფრთხოების სექტორის მონიტორინგი, პრევენციის ეროვნული მექანიზმები და სხვა.

თითოეულ ტრენინგს 20-დან 25-მდე მონაწილე ესწრებოდა.

სასწავლო ვიზიტები:

* საქართველოს სახალხო დამცველის აპარატის თანასწორობის დეპარტამენტის თანამშრომლების სასწავლო ვიზიტი რუმინეთში, ქალაქ ბუქარესტში; მონაწილეობა მიიღო ორმა თანამშრომელმა;
* საქართველოს სახალხო დამცველის აპარატის თანასწორობის დეპარტამენტის 3 თანამშრომლის სასწავლო ვიზიტი პოლონეთის რესპუბლიკაში, ქალაქ ვარშავაში;
* პოლონეთის რესპუბლიკაში გამართულ სემინარში თემაზე - „შეზღუდული შესაძლებლობების მქონე პირთა დახმარების სისტემის იურიდიული, ფინანსური და ადმინისტრაციული საფუძვლების შექმნა“; დაესწრო ერთი თანამშრომელი;
* ქ. ბრიუსელში ევროპის ადამიანის უფლებების დაცვის ეროვნული ინსტიტუტების ქსელის (ENNRI) მიერ ორგანიზებულ სამუშაო შეხვედრებში თემაზე - „ხანდაზმულთა უფლებები და გრძელვადიანი ზრუნვა“. დაესწრო ერთი თანამშრომელი;
* ქ. რიგაში გამართულ წამების პრევენციის ასოციაციის (APT) და საერთაშორისო ომბუდსმენთა ინსტიტუტის (IOI) ორგანიზებით გამართულ სამუშაო შეხვედრებში თემაზე - „პრევენციული მანდატის განხორციელების საკითხებზე“; დაესწრო ორი თანამშრომელი;
* ქ. ვარშავაში ევროპის ადამიანის უფლებების დაცვის ეროვნული ინსტიტუტების ქსელის (ENNRI) მიერ გამართულ სემინარში, თემაზე ადამიანის უფლებების დაცვის ეროვნული ინსტიტუტების შესაძლებლობების გაძლიერება; დაესწრო ორი თანამშრომელი;
* სახალხო დამცველის პირველი მოადგილის მონაწილეობა ომბუდსმენთა ევროპული ინსტიტუტის (EOI) მმართველი საბჭოსა და გენერალური ასამბლეის შეხვედრაში, გერმანიის ქ. მაინცში;
* ეუთოს დემოკრატიული ინსტიტუტებისა და ადამიანის უფლებების ოფისის მიერ ორგანიზებულ ადამიანური მიმართულების იმპლემენტაციის *(Human Dimension Implementation)* შესახებ შეხვედრებში, პოლონეთში, ქ.ვარშავაში, დაესწრო ერთი თანამშრომელი;
* ქ. სტოკჰოლმში SIDA-ს დაფიანსებითგანხორციელებულ ტრენინგ კურსში თემაზე - გაეროს უშიშროების საბჭოს რეზოლუცია #1325 „ქალებზე, მშვიდობასა და უსაფრთხოებაზე“, დაესწრო ერთი თანამშრომელი;
* სახალხო დამცველის აპარატის თანამშრომლები საფრანგეთის ქალაქ სტრასბურგში იმყოფებოდნენ და ევროსაბჭოს სხვადასხვა უწყების ფუნქციონირების მექანიზმებსა და კონკრეტულ საქმიანობებს გაეცნენ. სასწავლო ვიზიტში მონაწილეობა მიიღო 11–მა თანამშრომელმა.

***ღონისძიება 10.4.1. ტოლერანტობის ცენტრის და მასთან არსებული რელიგიური და ეთნიკური უმცირესობების საბჭოების შემდგომი განვითარება***

საანგარიშო პერიოდის განმავლობაში, ტოლერანტობის ცენტრი რეგულარულად ახორციელებდა ეთნიკური და რელიგიური უმცირესობების უფლებრივი მდგომარეობის მონიტორინგს და ანალიზს. ტოლერანტობის ცენტრმა მოამზადა სახალხო დამცველის 2014 წლის საპარლამენტო ანგარიშის შესაბამისი თავები რელიგიის თავისუფლების ეთნიკური უმცირესობების შესახებ. ტოლერანტობის ცენტრმა დეტალურად შეისწავლა რელიგიური შეუწყნარებლობის გამოვლინების ყველა შემთხვევა. ტოლერანტობის ცენტრი თავის საქმიანობას და უმცირესობებთან დაკავშირებულ სიახლეებს აშუქებდა სამენოვანი ვებ-გვერდის [www.tolerantoba.ge](http://www.tolerantoba.ge) საშუალებით. ტოლერანტობის ცენტრმა მოამზადა და ვებგვერდზე განათავსა სხვადასხვა ტიპის ანგარიშები. ტოლერანტობის ცენტრი კოორდინირებას უწევდა საქართველოს სახალხო დამცველთან არსებულ რელიგიათა და ეთნიკურ უმცირესობათა საბჭოების მუშაობას. იანვრის თვეშისაქართველოს სახალხო დამცველისა და საერთაშორისო ფონდ „ლეა“-ს ორგანიზებით, ჰოლოკოსტის მსხვერპლთა ხსოვნის დღისადმი მიძღვნილი ღონისძიება გაიმართა.

რელიგიათა საბჭოს და ეროვნულ უმცირესობათა საბჭოს ღონისძიებები:

2015 წლის იანვრის თვეშირელიგიათა საბჭოს წევრებს შეხვდნენ ოსლოს კოალიციის წარმომადგენელი დაგ ნიგარდი, საერთაშორისო სამართლისა და რელიგიების საკითხების ექსპერტი ჯერემი განი. რელიგიათა საბჭო „არა ფობიას“ კამპანიაში შემავალი არასამთავრობო ორგანიზაციების წარმომადგენლებს შეხვდა. რელიგიათა საბჭო შეხვდა საზოგადოებრივი მაუწყებლის სამეურვეო საბჭოს.

2015 წლის მარტის თვეში, ლოპოტას ტბაზე ტოლერანტობის ცენტრმა ორგანიზება გაუწია სახალხო დამცველთან არსებული რელიგიათა საბჭოს სამუშაო შეხვედრას - „რელიგიური გაერთიანებების უფლებები საქართველოში“.

2015 წლის თებერვლის თვეშისახალხო დამცველთან არსებულმა ეროვნულ უმცირესობათა საბჭომ „საქართველოს მცირერიცხოვანი ეროვნული უმცირესობების მშობლიური ენის შენარჩუნებისა და სწავლების მდგომარეობის“ შესახებ შეხვედრა გამართა. საქართველოს სახალხო დამცველი და სახალხო დამცველთან არსებული ეროვნული უმცირესობების საბჭოს წევრები იუსტიციის მინისტრს თეა წულუკიანს შეხვდნენ.

ტოლერანტობის ცენტრმა 2015 წლის ნოემბრის თვეში ტოლერანტობის საერთაშორისო დღისადმი მიძღვნილი ღონისძიება გამართა და გამოავლინა ტელარანტობის ქომაგები.

***ღონისძიება 10.4.2. ბავშვის უფლებების დაცვის ცენტრის შემდგომი განვითარება***

საანგარიშო პერიოდში ბავშვთა უფლებების ცენტრის მიერ განხორციელდა მონიტორინგი შემდეგ დაწესებულებებში: „სოციალური დაცვისა და ბავშვზე ზრუნვის სახელმწიფო პროგრამის“ მინდობით აღზრდისა და რეინტეგრაციის ქვეპროგრამების მონიტორინგი საქართველოს ყველა რეგიონის თითოეულ რაიონში; არასრულწლოვანთა სასჯელაღსრულების დაწესებულებების რეგულარული მონიტორინგი – ზოგად გეგმიური და თემატურ გეგმიური; „მიუსაფარ ბავშვთა თავშესაფრით უზრუნველყოფის“ ქვეპროგრამის მონიტორინგი (დღის ცენტრები, კრიზისული ინტერვენციის თავშესაფრები, ტრანზიტული ცენტრები, მობილური ჯგუფები); საქართველოში არსებული რელიგიური კონფესიების დაქვემდებარებაში არსებული ბავშვთა სახლების მონიტორინგი; მცირე საოჯახო ტიპის ბავშვთა სახლების follow up მონიტორინგი (სრული მონიტორინგი განხორციელდა 2014 წელს NPM –ის ექსპერტებთან ერთად); დედათა და ბავშვთა თავშესაფრის მონიტორინგი (SOS ბავშვთა სოფელი); აფხაზეთის საჯარო სკოლების მონიტორინგი.

ცენტრმა მონაწილეობა მიიღო სახალხო დამცველის შემდეგი რეკომენდაციებისა და წინადადებების, ასევე სასამართლოს მეგობრის მოსაზრების შემუშავებაში: წინადადება საქართველოს მაღალმთიან რეგიონებში არასრულწლოვანთა ჯანმრთელობის დაცვის უფლებასთან დაკავშირებით შრომის, ჯანმრთელობისა და სოციალური დაცვის სამინისტროს; [სასამართლო მეგობრის მოსაზრება ბავშვთა სააღმზრდელო დაწესებულებების მიმდებარე ტერიტორიის მოწყობის შესახებ;](http://www.ombudsman.ge/ge/recommendations-Proposal/amicus-curiae2/saxalxo-damcvelis-sasamartlo-megobris-mosazreba-bavshvta-saagmzrdelo-dawesebulebebis-mimdebare-teritoriis-mowyobis-shesaxeb.page) წინადადება საქართველოს მთავრობას სექსუალური ძალადობისა და სქესობრივი ხელშეუხებლობისგან ბავშვთა დაცვისათვის საჭირო ღონისძიებების შესახებ; რეკომენდაცია შინაგან საქმეთა სამინისტროს ქუჩაში მცხოვრები და მომუშავე ბავშვების დაცვისათვის საჭირო ღონისძიებების შესახებ.

გაიმართა შემდეგი საინფორმაციო შეხვედრები და დისკუსიები მრგვალი მაგიდის გარშემო: საინფორმაციო შეხვედრა ბორჯომის მუნიციპალიტეტის დაბა ლიკანში სკოლის პედაგოგებთან საქართველოში ბავშვთა უფლებრივი მდგომარეობის აქტუალურ საკითხებთან დაკავშირებით; საინფორმაციო შეხვედრა ბავშვთა დაცვის საერთაშორისო დღესთან დაკავშირებით დემოკრატიული ჩართულობის რუსთავის ტერიტორიულ ცენტრში, საქართველოში ბავშვთა უფლებრივი მდგომარეობის შესახებ, ბავშვზე ზრუნვის განმახორციელებელ პირებთან, საჯარო სკოლების პედაგოგებსა და სკოლამდელი აღზრდის დაწესებულებების წარმომადგენლებთან; მრგვალი მაგიდა მინდობით აღზრდისა და რეინტეგრაციის სახელმწიფო ქვეპროგრამების სისტემური პრობლემებისა და სოციალური სამსახურის გამოცდილების შესახებ; მრგვალი მაგიდა „მინდობით აღზრდისა და რეინტეგრაციის სახელმწიფო ქვეპროგრამების მონიტორინგის პირველადი შედეგები და არასამთავრობო სექტორის გამოცდილება“; ცენტრმა მონაწილეობა მიიღო არასრულწლოვანთა მართლმსაჯულების კოდექსის განხილვაში (გაკეთდა კანონპროექტის კომენტარები).

მომზადდა შემდეგი ანგარიშები:სპეციალური ანგარიში საქართველოს მაღალმთიან რეგიონებში ბავშვთა უფლებრივი მდგომარეობის შესახებ (2015 წლის 3 აპრილი, „თბილისი მერიოტი“); სპეციალური ანგარიში სკოლამდელი სააღმზრდელო დაწესებულებების მონიტორინგის შესახებ (2015 წლის 3 აპრილი, „თბილისი მერიოტი“); „ბავშვთა უფლებრივი მდგომარეობა საქართველოში“. სახალხო დამცველის 2014 წლის საპარლამენტო ანგარიშის ბავშვის უფლებების თავის პრეზენტაცია (2015 წლის 3 ივლისი, „რედისონი“); სპეციალური ანგარიში მცირე საოჯახო ტიპის სახლების მონიტორინგის შესახებ (2015 წლის 3 ივლისი, „რედისონი“); ბავშვთა უფლებრივი მდგომარეობა საქართველოს მართლმადიდებელი ეკლესიისა და მუსლიმური კონფესიის დაქვემდებარებაში არსებულ პანსიონებში.

საანგარიშო პერიოდში ცენტრმა იმუშავა ბავშვის უფლებების დარღვევის 315 საქმეზე (11 თვის მონაცემებით).

***ღონისძიება 10.4.3. შეზღუდული შესაძლებლობების მქონე პირთა უფლებების დაცვის დეპარტამენტის შემდგომი განვითარება***

შეზღუდული შესაძლებლობის მქონე პირთა უფლებების დეპარტამენტის ფარგლებში მონიტორინგი განხორციელდა ხანდაზმულთა პანსიონატებსა და მიწისქვეშა გადასასვლელებში. შშმ პირთა უფლებების დეპარტამენტი საქართველოს სახალხო დამცველს წარმოადგენს, მათ შორის, საქართველოს განათლებისა და მეცნიერების სამინისტროს ინკლუზიური პროფესიული განათლების საკონსულტაციო ჯგუფში, საქართველოს ადამიანის უფლებების დაცვის სამთავრობო სამოქმედო გეგმის (2014-2015 წლებისთვის) საკოორდინაციო უწყებათაშორისი საბჭოს შშმ პირთა უფლებების საკითხების სამუშაო ჯგუფში, ცენტრალურ საარჩევნო კომისიასთან არსებული შშმ პირთა საკითხებზე მომუშავე ჯგუფში, საქართველოს შრომის, ჯანმრთელობისა და სოციალური დაცვის სამინისტროს ფსიქიკური ჯანმრთელობის პოლიტიკის განმსაზღვრელ საბჭოში, საქართველოს შრომის, ჯანმრთელობისა და სოციალური დაცვის სამინისტროსთან არსებული დაბერების თემაზე მომუშავე მულტისექტორულ სამუშაო ჯგუფში. შეხვედრა ჩატარდა თემაზე „გაეროს შეზღუდული შესაძლებლობის მქონე პირთა უფლებების შესახებ კონვენციის იმპლემენტაციის მონიტორინგის მექანიზმი“.

უნდა აღნიშნოს, რომ შშმ პირთა უფლებების შესახებ გაეროს კონვენციის იმპლემენტაციის მონიტორინგის განხორციელების მიზნით სახალხო დამცველის ოფისის მიერ შეიქმნა საკონსულტაციო საბჭო და შეირჩნენ მონიტორები. საანგარიშო პერიოდში, აღნიშნული საბჭს ორი შეხვედრა შედგა.

საქართველოში შშმ პირთა უფლებრივი მდგომარეობის შესახებ ანგარიშის პრეზენტაცია გაიმართა. ჩატარდა შშმ პირებთან დაკავშირებული საკითხების შესახებ ცნობიერების ამაღლებაზე ორიენტირებული აქტივობები (ტრენინგები) და სამუშაო შეხვედრები, მათ შორის, პოლონეთსა და ბელგიაში.

შეზღუდული შესაძლებლობის მქონე პირთა უფლებების დეპარტამენტის ფარგლებში მომზადდა 2 წინადადება და 1 სპეციალური ანგარიში, გაიგზავნა 86 წერილი და 1 კითხვარი, გავრცელდა 3 განცხადება და 15 მოქალაქესთან მოხდა შეხვედრა. გასვლითი შეხვედრები გაიმართა კახეთის რეგიონში (სიღნაღი, თელავი). არაგეგმიური მონიტორინგი განხორციელდა დუშეთსა და სიღნაღში. შეირჩა შშმ პირთა გაეროს კონვენციის იმპლემენტაციის მონიტორინგის საკონსულტაციო საბჭოს 6 წევრი და გაიმართა საკონსულტაციო საბჭოს პრეზენტაცია.

***ღონისძიება 10.4.4. სისხლის სამართლის მართლმსაჯულების დეპარტამენტის განვითარება***

2015 წლის განმავლობაში საქართველოს სახალხო დამცველის აპარატის სისხლის სამართლის მართლმსაჯულების დეპარტამენტი, გასული წლების მსგავსად, აქტიურად მუშაობდა შესაბამის სახელმწიფო უწყებებში კონკრეტულ უფლებადარღვევებთან დაკავშირებით გასაგზავნი წინადადება/რეკომენდაციების მომზადების პროცესში.

2015 წელს სისხლის სამართლის მართლმსაჯულების დეპარტამენტის მიერ შემუშავებული რელევანტური წინადადება/რეკომენდაციები გაიგზავნა საქართველოს მთავარ პროკურატურაში, საქართველოს შინაგან საქმეთა სამინისტროში, საქართველოს სასჯელაღსრულებისა და პრობაციის სამინისტროსა და საქართველოს უზანაეს სასამართლოში. საქართველოს სახალხო დამცველი კონკრეტული უფლებდარღვევის შინაარსის გათვალისწინებით ითხოვდა შესაბამისი უფლების აღდგენას, დანაშაულის ნიშნების გამოვლენისას გამოძიების დაწყებასა და ეფექტიანი გამოძიების წარმოებას, საკანონმდებლო აქტებში ხარვეზების აღმოჩენის შემთხვევაში შესაბამისი ცვლილებების განხორციელებას, ერთიანი სასამართლო პრაქტიკის განვითარებასა და სხვა.

თითოეულ ინდივიდუალურ განცხადება/საჩივართან დაკავშირებით სისხლის სამართლის მართლმსაჯულების დეპარტამენტის თანამშრომლები ახორციელებდნენ ვიზიტს შესაბამის პენიტენციურ დაწესებულებაში კონკრეტული ბრალდებულის/მსჯავრდებულის მონახულების მიზნით. ასევე, ცალკეულ შემთხვევებში, დეპარტამენტის თანამშრომლები ამონიტორინგებდნენ სასამართლო განხილვის მიმდინარეობის პროცესში საკანონმდებლო რეგულაციების დაცვის, შესრულების ზედმიწევნითობასა და ხარისხს.

სისხლის სამართლის მართლმსაჯულების დეპარტამენტი მიმდინარე წლის განმავლობაში აქტიურად იყო ჩართული სხვადასხვა სახის ტრენინგებსა და უცხო ქვეყნების საუკეთესო გამოცდილების შესწავლის მიზნით, განხორციელებულ სასწავლო ვიზიტებში.

2015 წლის 20 ნოემბერს, სისხლის სამართლის მართლმსაჯულების დეპარტამენტის მიერ აღკვეთის ღონისძიების სახით პატიმრობის გამოყენების კონსტიტუციურ პრინციპთან შესაბამისი სასამართლო პრაქტიკის დანერგვის აუცილებლობასთან დაკავშირებით შემუშავებული რეკომენდაციის ფართო განხილვის მიზნით, საქართველოს სახალხო დამცველის აპარატმა გამართა მრგვალი მაგიდა თემაზე: საქართველოს საკონსტიტუციო სასამართლოს 2015 წლის 15 სექტემბრის გადაწყვეტილების - „გიორგი უგულავა საქართველოს პარლამენტის წინააღმდეგ“ - იმპლემენტაცია საერთო სასამართლოების პრაქტიკაში.

2015 წლის 04 დეკემბერს საქართველოს სახალხო დამცველმა, სისხლის სამართლის მართლმსაჯულების დეპარტამენტის აქტიური მონაწილეობით, გამართა საჯარო დებატები თემაზე: „რეაგირება არასათანადო მოპყრობის ფაქტებზე პოლიციაში: სახელმწიფოს და საზოგადოების ხედვა“. დებატების მთავარი განსახილველი საკითხები პოლიციელების მხრიდან არასათანადო მოპყრობის შესაძლო ფაქტებს და სამართალდამცავთა მხრიდან ჩადენილი შესაძლო დანაშაულის არაეფექტიან გამოძიებას შეეხო. ასევე, განხილულ იქნა დაკავებულ პირთა დაკითხვის წესი, სხეულის დაზიანების დოკუმენტირებისა და სხვა მნიშვნელოვანი დოკუმენტაციის სრულყოფილად წარმოების ხარვეზები.

***ღონისძიება 10.4.5. სამოქალაქო, პოლიტიკური, ეკონომიკური, სოციალური და კულტურული უფლებების დეპარტამენტის განვითარება***

სამოქალაქო, პოლიტიკური, ეკონომიკური, სოციალური და კულტურული უფლებების დაცვის დეპარტამენტიდან გაიგზავნა 584 წერილი. დეპარტამენტმა მოამზადა 26 საჯარო განცხადება და საერთაშორისო და უცხოურ ორგანიზაციებში წარსადგენი 3 დოკუმენტი. ამასთან, განხორციელდა 13–14 ივნისს თბილისში მომხდარი სტიქიური უბედურების შედეგად დაზარალებულ პირთა უფლებრივი მდგომარეობის მონიტორინგი, ასევე, შესწავლილ იქნა თბილისის მუნიციპალიტეტის მიერ მომზადებული დაზარალებულთა დახმარების წესის პროექტი და შემუშავდა შენიშვნები. მონიტორინგი განხორციელდა სხვადასხვა აქციაზე. შესაბამის უწყებებს გაეგზავნათ დეპარტამენტის მიერ მომზადებული 4 რეკომენდაცია, 2 წინადადება და 1 ზოგადი ხასიათის რეკომენდაცია. მონიტორინგი განხორციელდა 2 მასშტაბურ გამოსახლებაზე. დეპარტამენტმა მონაწილეობა მიიღო 1 საჯარო დებატის ორგანიზებასა და წარმართვაში, მოქალაქეებთან და არასამთავრობო ორგანიზაციებთან გამართულ 2 შეხვედრაში – ახალქალაქსა და მარნეულში.

საანგარიშო პერიოდის განმავლობაში დეპარტამენტი ახორციელებდა რუსთავი2–ის სასამართლო პროცესებზე დაკვირვებას, ასევე, აღნიშნულ პროცესებთან დაკავშირებით სასამართლოსა და რუსთავი2–ის ეზოში გამართული აქციების მონიტორიგს.

საანგარიშო პერიოდში დეპარტამენტი მონიტორინგს უწევდა მთავრობის კანცელარიასთან მიმდინარე მოშიმშილეთა აქციას.

საანგარიშო პერიოდში დეპარტამენტმა იმუშავა „ტუბერკულოზის კონტროლის შესახებ“ ახალი კანონის პროექტზე და ცალკეულ საკითხებთან დაკავშირებით კომიტეტში ზეპირსიტყვიერად წარადგინა შეკითხვები/წინადადებები.

საანგარიშო პერიოდის განმავლობაში დეპარტამენტმა შეხვედრა გამართა გარემოსდაცვით საკითხებზე მომუშავე არასამთავრობო ორგანიზაციების წარმომადგენლებთან, გარემოსდაცვით კანონმდებლობაში არსებული ხარვეზების განხილვის მიზნით.

საანგარიშო პერიოდის განმავლობაში დეპარტამენტმა იმუშავა „ქ. თბილისისმუნიციპალიტეტის ტერიტორიაზე უსახლკაროდ რეგისტრაციისა და თავშესაფარი ფართით უზრუნველყოფის წესის დამტკიცების შესახებ“ თბილისის საკრებულოს დადგენილების პროექტზე. შესაბამისი წერილობითი დოკუმენტი მიეწოდა თბილისის მერიას. აღნიშნული უწყების მიერ ცალკეული, უფრო ნაკლებად მნიშვნელოვანი საკითხები გათვალისწინებულ იქნა დადგენილების პროექტში.

***ღონისძიება 10.4.6. გენდერული თანასწორობის დეპარტამენტის განვითარება***

დეპარტამენტის მიერ საანგარიშო პერიოდში მომზადდა შემდეგი რეკომენდაციები: რეკომენდაცია დასაქმების ადგილზე სექსუალური შევიწროების პრევენციისათვის რეაგირების მექანიზმების დანერგვის შესახებ*;* რეკომენდაცია ეთნიკური უმცირესობების წარმომადგენელი ბავშვებისთვის ფსიქოლოგების მოძიების თაობაზე*;* წინადადება ბავშვთა დაცვის მიმართვიანობის პროცედურების ეფექტურ განხორციელებასთან დაკავშირებით;რეკომენდაცია ე.წ. დეკრეტული შვებულებით მოსარგებლე ქალის გათავისუფლებასთან დაკავშირებით; წინადადება სამოქალაქო აქტებში ტრანსგენდერთათვის სქესის ჩანაწერის ცვლილებასთან დაკავშირებით*;* წინადადება ადრეულ ასაკში ქორწინების პრევენციისათვის*;* წინადადება მარტოხელა მშობლის სტატუსის შეწყვეტის სამართლებრივი საფუძვლების შესწორებისთვის;წინადადება ტელემაუწყებლობაში დამკვიდრებული სექსისტური რეკლამების თაობაზე კანონმდებლობაში დეფინიციის განსაზღვრის შესახებ*.*

ასევე, განხორციელდა შემდეგი დაწესებულებების მონიტორინგი: სასჯელაღსრულების #5 დაწესებულება - მონიტორინგის მიზანი იყო ქალ პატიმართა საჭიროებების გამოვლენა და შეფასებაზე დაყრდნობით რეკომენდაციების მომზადება; ადამიანით ვაჭრობის (ტრეფიკინგის) მსხვერპლთა მომსახურების დაწესებულება - მონიტორინგი ჩატარდა თბილისის და ბათუმის თავშესაფრებში და მიზნად ისახავდა სერვისის მიწოდების ძლიერი და სუსტი მხარეების გამოვლენას, ასევე ბენეფიციართა საჭიროებების შეფასებას.

დეპარტამენტის მიერ წლის განმავლობაში შემუშავდა შემდეგი ანგარიშები - ანგარიში სასჯელაღსრულების N5 ქალთა სპეციალურ დაწესებულებაში ვიზიტის შესახებ; ადამიანით ვაჭრობის (ტრეფიკინგის) მსხვერპლთა თავშესაფრების მონიტორინგის შედეგები; სპეციალური ანგარიში ქალთა მიმართ ძალადობა და ოჯახში ძალადობა საქართველოში.

მომზადდა შემდეგი წერილობითი მოსაზრებები: წერილობითი მოსაზრება გაეროს ადამიანის უფლებათა დაცვის უმაღლეს კომისარს გაეროს ადამიანის უფლებათა საბჭოს 27/32 რეზოლუციის „ადამიანის უფლებები, სექსუალური ორიენტაცია და გენდერული იდენტობა“ ფარგლებში. წერილობითი მოსაზრება გაეროს ადამიანის უფლებათა საბჭოს უნივერსალური პერიოდული მიმოხილვის (UPR) სამუშაო ჯგუფის 23-ე სესიისთვის.

2015 წელს, საქართველოს სახალხო დამცველის აპარატის გენდერული თანასწორობის დეპარტამენტის მიერ განხორციელდა რეგიონული საინფორმაციო შეხვედრები ქალთა მიმართ ძალადობისა და ადრეულ ასაკში ქორწინების პრევენციის საკითხებზე საქართველოს სხვადასხვა რეგიონში. ჩატარდა ტრენინგები ჟურნალისტებისა და ადგილობრივი თვითმართველობების წარმომადგენლებისთვის. ტრენინგზე განიხილეს გენდერული თანასწორობის, სექსიზმის, სტერეოტიპული დამოკიდებულების და სქესის ნიშნით დისკრიმინაციის საკითხები. ჩატარდა საინფორმაციო შეხვედრები, რომლებიც მიზნად ისახავდა გაეროს უშიშროების საბჭოს #1325, 1820, 1888, 1889 და 1960 რეზოლუციების განსახორციელებელი 2012–2015 წლების საქართველოს ეროვნული სამოქმედო გეგმის მონიტორინგის დოკუმენტში, რომელიც გენდერული თანასწორობის დეპარტამენტის მიერ მზადდება, დევნილი და კონფლიქტის შედეგად დაზარალებული ქალების ხედვის ასახვას. ადრეულ ასაკში ქორწინების თემაზე ტრენინგები ჩატარდა სოფელ კაბალის, იორმუღანლოსა და ყარაჯალის მოსახლეობასთან; რეგიონული მედიასაშუალებების წარმომადგენლების მონაწილეობით დაგეგმილ 5 დღიან ტრენინგს „გენდერული საკითხების გაშუქება და ჟურნალისტური ეთიკა“ ადგილობრივი და საერთაშორისო ექსპერტები უძღვებოდნენ. ასევე, შეხვედრები გაიმართა საქართველოს 6 მუნიციპალურ ერთეულში ქალთა მიმართ ძალადობისა და ოჯახში ძალადობის საკითხებზე.

***ღონისძიება 10.4.7. ანალიტიკური დეპარტამენტის განვითარება***

ანალიტიკური დეპარტამენტის ფარგლებში მომზადდა სპეციალური ანგარიში მაღალმთიან აჭარაში მიწის რეგისტრაციასთან დაკავშირებული პრობლემების შესახებ და კომენტარები „ინფორმაციის თავისუფლების შესახებ“ და „საჯარო სამსახურის შესახებ“ კანონპროექტებზე. განხილულ იქნა 50 განცხადება. მუშაობა მიმდინარეობდა 3 კონსტიტუციურ სარჩელზე, მომზადდა სტატისტიკური ინფორმაცია სახალხო დამცველის აპარატის საქმიანობის შესახებ (განახლდა), ბუკლეტი სახალხო დამცველის აპარატის აქტივობების შესახებ (განახლდა), ნარკოტიკული საშულებების მოხმარების შედეგად პასუხისმგებლობის სახეების შესახებ ერთგვაროვანი კვლევა (ევროპის ქვეყნები), ბავშვთა სიკვდილიანობის შესახებ საინფორმაციო კვლევა, რეკომენდაციების თემატური (უფლებების მიხედვით) ბაზა (თემატურად არის ასახული 2013-2015 წლებში გაცემული რეკომენდაციები) და სახალხო დამცველის აპარატის მიერ სხვადასხვა საერთაშორისო ორგანიზაციებში გაგზავნილი წერილობითი მოსაზრებების შესახებ ერთიანი ელ. ბაზა.

***ღონისძიება 10.4.8 თანასწორობის დეპარტამენტის განვითარება***

თანასწორობის დეპარტამენტის ფარგლებში მომზადდა ზოგადი წინადადება - 2, სასამართლო მეგობრის მოსაზრება - 3, რეკომენდაცია – 4, სპეციალური ანგარიში – 1, განცხადება დისკრიმინაციის ფაქტის დადგენის მოთხოვნით – 120. საქმისწარმოება შეწყდა - 18 განცხადებაზე. საქმის სრულყოფილად შესწავლის მიზნით, 50 მოქალაქესთან მოხდა შეხვედრა.

საანგარიშო პერიოდში დეპარტამენტმა შეადგინა სპეციალური ანგარიში დისკრიმინაციის წინააღმდეგ ბრძოლის, მისი თავიდან აცილებისა და თანასწორობის მდგომარეობის შესახებ.

ანტიდისკრიმინაციული კანონის შესაბამისად, სახალხო დამცველი ახორციელებს ღონისძიებებს დისკრიმინაციის საკითხებზე საზოგადოების ცნობიერების ასამაღლებლად.

ამ მიზნით შემუშავდა ხშირად დასმული კითხვები, მომზადდა სარეკლამო რგოლი, ტრენინგები ჩაუტარდათ პოლიციელებს, პროკურორებს, ჟურნალისტებსა და მოსწავლეებს.

აღნიშნულ დოკუმენტში მარტივად არის ახსნილი დისკრიმინაციის ცნება, დისკრიმინაციის ნიშნები, სახალხო დამცველის უფლებამოსილება, ვის შეუძლია მიმართოს სახალხო დამცველს, რა მოთხოვნებს უნდა აკმაყოფილებდეს განცხადება/საჩივარი, სახალხო დამცველის მიერ გადაწყვეტილების მიღება და სხვა. ასევე, მომზადდა და გავრცელდა სარეკლამო რგოლი, რომელიც დაინტერესებულ პირებს უხსნის თუ რა ნიშნით არის დისკრიმინაცია აკრძალული და როგორ მომართონ სახალხო დამცველს.

ჩატარდა ტრენინგი პოლიციელებისა (9 ტრენინგი) და პროკურორებისთვის (2 ტრენინგი), რომლის თემა იყო დისკრიმინაციის ცნება, სახელმწიფოს პოზიტიური ვალდებულებები დისკრიმინაციის აკრძალვის ჭრილში, სიძულვილით მოტივირებული დანაშაულების ცნება, გამოძიების ტექნიკა და სხვა.

ტრენინგი ჩაუტარდათ ჟურნალისტებსაც (1 ტრენინგი), რომელიც მოიცავდა ისეთ საკითხებს როგორებიცაა: ევროპული კონვენციით დაცული უფლებები, დისკრიმინაციის ცნება, სახალხო დამცველის მიერ დისკრიმინაციის საქმეების განხილვის პრაქტიკა, დისკრიმინაცია სქესის, გენდერული იდენტობისა და სექსუალური ორიენტაციის გამო, დისკრიმინაციის აკრძალვა რელიგიის და შეკრების თავისუფლებით სარგებლობის დროს.

სკოლის მოსწავლეთათვის ჩატარებული ტრენინგები (72 ტრენინგი) მიზნად ისახავდა დისკრიმინაციის შესახებ მართლშეგნების დონის ამაღლებას.

საქართველოს სახალხო დამცველის აპარატის თანასწორობის დეპარტამენტის წარმომადგენლებმა, შესაძლებლობების გაძლიერების მიზნით, მონაწილეობა მიიღეს შემდეგ ტრენინგებსა და სასწავლო ვიზიტებში: „გენდერული თანასწორობა და მისი დაცვის მექანიზმები“, რომელიც ორგანიზებული იყო „კონსტიტუციის 42-ე მუხლის“ მიერ; TAIEX-ის ორგანიზებით ტრენინგი ჰოლანდიის თანასწორობის ორგანოს საქმიანობაზე, კომპეტენციებზე, გადაწყვეტილებების მიღების და აღსრულების წესზე, დისკრიმინაციის საქმეების მოკვლევისა და მტკიცებულებათა მოპოვების თავისებურებებზე; სასწავლო ტური რუმინეთში საქართველოსთვის ვიზა–ლიბერალიზაციის პროცესის მხარდაჭერის ფარგლებში; სასწავლო ტური ქ. ვარშავაში, პოლონეთში, ომბუდსმენის ოფისის თანასწორობისა და შეზღუდული შესაძლებლობების მქონე პირთა დაცვის დეპარტამენტისა და სხვა უწყებების საქმიანობების გაცნობის მიზნით.

***ღონისძიება 10.4.8. თავდაცვის სფეროში ადამიანის უფლებათა დაცვის დეპარტამენტის განვითარება***

თავდაცვის სფეროში ადამიანის უფლებათა დაცვის დეპარტამენტის ფარგლებში მომზადდა 1 რეკომენდაცია, განხორციელდა მონიტორინგი 3 სამხედრო ნაწილში, 2 ჰაუპტვახტში, სუიციდის ფაქტებთან დაკავშირებით განხორციელდა ვიზიტები ნორიოსა და კრწანისის საწვრთნელ ცენტრებში. მონიტორინგი ჩატარდა „ომის ინვალიდთა და ვეტერანთა რესპუბლიკურ ჰოსპიტალში“. სავალდებულო სამხედრო მოსამსახურეების უფლებრივი მდგომარეობის შესწავლის მიზნით განხორციელდა ვიზიტები თავდაცვის სამინისტროს, შინაგან საქმეთა სამინისტროს და სასჯელაღსრულების დაწესებულებებში, სადაც მსახურობენ სავალდებულო სამხედრო მოსამსახურეები. ჩატარდა საჯარო დებატები თემაზე: „სავალდებულო სამხედრო სამსახურის დადებითი და უარყოფითი მხარეები“. ასევე ვეტერანთა უფლებრივი მდგომარეობის შესწავლის მიზნით განხორციელდა ვიზიტი ომისა და სამხედრო ძალების ვეტერანთა საერთო საცხოვრებელში. ჩატარდა 5 დღიანი ტრენინგი სამხედრო მოსამსახურეებისა და სამხედრო ნაწილის იურისტებისთვის უცხოელი და ქართველი ექსპერტების მონაწილეობით. დეპარტამენტის წარმომადგენლებმა ასევე მონაწილეობა მიიღეს შეიარაღებული ძალების დემოკრატიული კონტროლის ცენტრისა (DCAF) და სერბეთის სახალხო დამცველის ოფისის მიერ ორგანიზებული ტრენინგში შემდეგ საკითხებზე: უსაფრთხოების სექტორის მონიტორინგი, პრევენციის ეროვნული მექანიზმები და სხვა.

**მიზანი 10.5. პრევენციის ეროვნული მექანიზმის ეფექტური ფუნქციონირების უზრუნველყოფა**

პრევენციის ეროვნული მექანიზმის ფუნქციების შესრულების მიზნით საქართველოს სახალხო დამცველის აპარატში შექმნილია პრევენციისა და მონიტორინგის დეპარტამენტი, რომელიც რეგულარულად ამოწმებს დაკავებულ, პატიმრობაში მყოფ ან სხვაგვარად თავისუფლებაშეზღუდულ პირთა და მსჯავრდებულთა მდგომარეობას და მათდამი მოპყრობას წამებისა და სხვა სასტიკი, არაადამიანური ან დამამცირებელი მოპყრობისაგან ან სასჯელისაგან დაცვის მიზნით.

პრევენციისა და მონიტორინგის დეპარტამენტის მიერ განხორციელებული საქმიანობის ასახვის მიზნით 2015 წელს პირველად გამოიცა პრევენციის ეროვნულ მექანიზმის ბიულეტენი, რომელიც კვარტალში ერთხელ გამოდის და მიზნად ისახავს პრევენციის ეროვნული მექანიზმის მიერ განხორციელებული საქმიანობის, დახურული ტიპის დაწესებულებებში ადამიანის უფლებათა დაცვის მდგომარეობის, წამების პრევენციის სფეროში საერთაშორისო სიახლეებისა და სხვა მნიშვნელოვანი საკითხების შესახებ საზოგადოების ინფორმირებას.

ბიულეტენის პირველ (გაზაფხულის) გამოცემაში მკითხველს შეუძლია გაეცნოს პრევენციის ეროვნული მექანიზმის მანდატს; შეიტყოს მთავარი მოვლენის შესახებ; მიიღოს ინფორმაცია პრევენციის ეროვნული მექანიზმის მიერ თავისუფლების აღკვეთის/შეზღუდვის ადგილებში განხორციელებული ვიზიტების თაობაზე; დოკუმენტი ასევე მოიცავს სახალხო დამცველის მიერ, პრევენციის ეროვნული მექანიზმის მანდატის ფარგლებში, გაცემული რეკომენდაციების განხილვისა და შესრულების ანალიზსა და სხვა საკითხებს.

ბიულეტენი მეორე გამოცემა ძირითადად მოიცავს პრევენციის ეროვნული მექანიზმის მიერ 2014-2015 წლებში N17, N2, N3, N8, N14 დაწესებულებებში განხორციელებული ვიზიტის შემდგომ ანგარიშებში ასახული ძირითადი რეკომენდაციების შესრულების ანალიზს.

აღსანიშნავია, რომ სპეციალური პრევენციული ჯგუფის მიერ ადამიანის უფლებათა დაცვის შემოწმების მიზნით, ქვეყნის მასშტაბით, სასჯელაღსრულების დეპარტამენტის დაწესებულებებში მონიტორინგის მიზნით განხორციელდა 46 ვიზიტი; რელიგიური კონფესიების ბავშვთა სახლებში - 5 ვიზიტი; 1 ვიზიტი განხორციელდა შსს მიგრაციის დეპარტამენტის დროებითი მოთავსების ცენტრში, 31 დროებით მოთავსების იზოლატორში, პოლიციის სამმართველოებში განხორციელდა 58 ვიზიტი, 1 სამხედრო ნაწილში და 1 ჰაუპტვახტში. ვიზიტების დროს მონახულებულ იქნა 2703 პატიმარი და 200 ბავშვი. დროებითი მოთავსების იზოლატორებში მონახულებულ იქნა 54 დაკავებული, სამხედრო ნაწილში – 9 ჯარისკაცი, ჰაუპტვახტში – 1 ჯარისკაცი.

პრევენციისა და მონიტორინგის დეპარტამენტი აგრძელებს მიგრანტთა დაბრუნების ერთობლივი ოპერაციის მონიტორინგს. დეპარტამენტის თანამშრომლებმა 2015 წლის 20 ოქტომბერს მეორედ განახორციელეს მიგრანტთა დაბრუნების ერთობლივი ოპერაციის მონიტორინგი.

მონიტორინგი განხორციელდა საქართველოსა და ევროკავშირს შორის გაფორმებული რეადმისიის ხელშეკრულების იმპლემენტაციის ფარგლებში და მიზნად ისახავდა ევროკავშირის ქვეყნებიდან საქართველოს 35 მოქალაქის დეპორტაციის მონიტორინგს.

გერმანიის, შვეიცარიისა და ბულგარეთის სასაზღვრო პოლიციამ ქართულ მხარეს (საქართველოს შინაგან საქმეთა სამინისტროს თანამშრომლების ესკორტს) თვითმფრინავის ბორტზე (დიუსელდორფში და სოფიაში) გადასცა გერმანიიდან, შვეიცარიიდან და ბულგარეთიდან დეპორტირებული პირები. დეპორტაციის განხორციელებას კოორდინირებას უწევდა ევროპული ორგანიზაცია „ფრონტექსი (FRONTEX)“.

დასაბრუნებელი პირების მიღების, შემოწმების და მგზავრობის პროცესის მონიტორინგი მიმდინარეობდა უწყვეტად. აღსანიშნავია, რომ დაბრუნების ოპერაციის მიმდინარეობისას დეპორტირებული პირების უფლების დარღვევის ფაქტი არ გამოვლენილა.

სახალხო დამცველის თავისი უფლებამოსილების ფარგლებში აგრძელებს აღნიშნული პრეტენზიების შესწავლასა და მონაცემების გადამოწმებას.

## 11. სისხლის სამართლის სისტემაში რეაბილიტაცია/რესოციალიზაცია

**მიზანი 11.1. საჭიროებებზე მორგებული სარეაბილიტაციო პროგრამების განვითარება საუკეთესო ადგილობრივ და საერთაშორისო გამოცდილებაზე დაყრდნობით**

***ღონისძიება 11.1.1 რისკისა და საჭიროების შეფასების მეთოდოლოგიის (ბიო-ფსიქო-სოციალური შეფასება) დანერგვა და განვითარება რისკ-ჯგუფების იდენტიფიცირებისთვის. აგრეთვე, ბენეფიციართა მხრიდან რეციდივის შემთხვევების მიზეზების ანალიზის სისტემის დანერგვა***

**სსიპ - დანაშაულის პრევენციის ცენტრი -** საანგარიშო პერიოდშიგანახლდა და დაინერგა პროგრამაში ჩართულ ყოფილ პატიმართა ბიო-ფსიქო-სოციალური შეფასების და სხვა სამუშაო ინსტრუმენტი. 2015 წლის 31 დეკემბერს სსიპ დანაშაულის პრევენციის ცენტრის დირექტორის #238/ს ბრძანებით დამტკიცდა ყოფილ პატიმართა რეაბილიტაციისა და რესოციალიზაციის პროგრამაში ჩართული სპეციალისტებისთვის სახელმძღვანელო შიდა სტანდარტები. მიმდინარეობს განმეორებითი დანაშაულის რისკის შეფასების ორი ინსტრუმენტის განხილვა.

**სსიპ - პრობაციის ეროვნული სააგენტო -** საანგარიშო პერიოდშიგანახლდა პირობით მსჯავრდებულთა და პირობით ვადაზე ადრე გათავისუფლებულ, როგორც სრულწლოვან ასევე, არასრულწლოვან პირთა რისკებისა და საჭიროებების შეფასების ფორმები. ამ ეტაპზე სრულდება ფორმებისა და სარეაბილიტაციო სქემის პილოტირების პროცესი, რომელიც მიმდინარეობდა სამ რეგიონში: რუსთავი, გორი, თბილისი (ქალები). შეიქმნა ზიანის რისკის სკრინინგ ინსტრუმენტი, რომელიც განსაზღვრავს პ/მ-ს სხვებისადმი და საკუთარი თავისადმი რისკის დონეს, მულტი დისციპლინური გუნდის კონცეფცია, შეხვედრის ჩანაწერის ფორმა და ფორმები სოციალური მუშაკებისა და ფსიქოლოგებისათვის.

სოციალური მუშაკებისათვის: ინდივიდუალური მომსახურების ჩანაწერის ფორმა, გეგმის მონიტორინგის ჩანაწერის ფორმა.

ფსიქოლოგებისათვის: შეფასების ფორმა, კონსულტირების ფორმა მონიტორინგის ჩანაწერის ფორმა.

პრობაციის ეროვნული სააგენტოს სარეაბილიტაციო სამმართველო სასჯელაღსრულების დეპარტამენტთან ერთად - დასრულების სტადიაშია კოორდინაციის სქემა და შემდეგ დოკუმენტები (მომართვის, ოჯახის ინფორმირებისა და შეფასების ფორმები).

**პენიტენციური დეპარტამენტი -** 2015 წლის 29 აპრილის N33 ბრძანებით დამტკიცდა სასჯელის მოხდის ინდივიდუალური დაგეგმვის ინსტრუქცია თანდართული რისკისა და საჭიროების (ბიო-ფსიქო-სოციალური შეფასება) შეფასების ინსტრუმენტით.

მიდგომა დაინერგა N5 და N16 დაწესებულებაში. ამჟამად N12 დაწესებულებაში სასჯელის მოხდის ინდივიდუალური დაგეგმვა პილოტირების პროცესშია. N6 პენიტენციურ დაწესებულებაში მიდგომის დასანერგად გადამზადებულია მულტი გუნდი. ამჯერად დაწესებულებაში მიმდინარეობს რემონტი. დაწესებულების გახსნისთანავე დაიწყება მიდგომის დანერგვა.

***ღონისძიება 11.1.2 ბენეფიციართა გამართული სარეგისტრაციო ბაზების ქონა და ერთიანი საძიებო პარამეტრების დამკვიდრება ბენეფიციართა რისკ-ჯგუფების და საჭიროებების მონაცემთა გენერირებისთვის***

**სსიპ - დანაშაულის პრევენციის ცენტრი -** საანგარიშო პერიოდშიმიმდინარეობდა, ყოფილ პატიმართა რეაბილიტაციისა და რესოციალიზაციის პროგრამაში ჩართულ ყოფილ პატიმართა მონაცემთა პროგრამული ბაზის შემუშავება.

**სსიპ - პრობაციის ეროვნული სააგენტო -** განხორციელდა სისტემაში არსებული საინფორმაციო ბაზის დამუშავება. დამუშავდა სრულწლოვანი და არასრულწლოვანი ბენეფიციარის მონაცემი, რის შედეგადაც განხორციელდა თითოეული ბენეფიციარის პრობლემების კვლევა, მათ კლასიფიკაცია რისკების მიხედვით და განისაზღვრა საჭიროებათა ჩამონათვალი რაზე დაყრდნობითაც სარეაბილიტაციო სამმართველომ ააგო ბენეფიციარის საჭიროებაზე მორგებული სარეაბილიტაციო პროგრამები.

***ღონისძიება 11.1.3 საჭიროებებზე ორიენტირებული სერვისების მოკვლევა და ადაპტაცია ადგილობრივ და საერთაშორისო პრაქტიკაზე დაყრდნობით***

**სსიპ - დანაშაულის პრევენციის ცენტრი -** საანგარიშო პერიოდშიგანხორციელედა სერვისებზე მოძიებული ინფორმაციის ანალიზი, სტანდარტიზაცია.

დეფიციტური მომსახურებების შექმნისათვის ბაზრის სტიმულირებაზე მიმდინარეობს მუშაობა. საგრანტო პროგრამების ფარგლებში ხორციელდება სერვისებზე არსებული დეფიციტის შევსება.

**სსიპ - პრობაციის ეროვნული სააგენტო -** 2015 წლის განმავლობაში აქტიურად მიმდინარეობდა თანამშრომლობა იმ ადგილობრივ თუ საერთაშორისო ორგანიზაციებთან, რომლებმაც მიიღეს მონაწილეობა საინფორმაციო ბაზის განახლების პროცესში.

**პენიტენციური დეპარტამენტი** - ევროკავშირის ტექნიკური დახმარებით საანგარიშო პერიოდში შეიქმნა ფსიქოსოციალური სარეაბილიტაციო პროგრამა/მოდული - „პოზიტიური აზროვნების უნარების განვითარება“ *(Thinking for a Change)*, ბრიტანელი ექსპერტის ხელმძღვანელობითა და პენიტენციური დეპარტამენტის, პრობაციის სააგენტოსა და პრევენციის ცენტრის თანამშრომლების რესურსით.

სამივე სტრუქტურაში მიმდინარეობს პროგრამის პილოტი, რომლის დასრულების შემდგომაც მოხდება საჭიროების შემთხვევაში პროგრამის ჩასწორება და შემდგომი სრული იმპლემენტაცია.

***ღონისძიება 11.1.4 ხშირად მოთხოვნადი სერვისების ორგანიზაციის ბაზაზე დანერგვა***

**სსიპ - დანაშაულის პრევენციის ცენტრი -** დანაშაულის პრევენციის ცენტრის ბაზაზე პროგრამაში ჩართული ბენეფიციარებისთვის საანგარიშო პერიოდშიშექმნილია 13 ტრენინგ- მოდული, რომელსაც ატარებენ პროგრამაში ჩართული სპეციალისტები.

შექმნილია ან/და რეგულარულად ტარდება ტრენინგები: ,,სოციალური უნარების განვითარება“; ,,ჯანსაღი ცხოვრების წესი“; ,,სამოქალაქო განათლება“; ,,აგრესიის მართვა“; ,,კონფლიქტების მართვა და პიროვნული განვითარება“; ,,ტრეფიკინგი“; ,,არასრულწლოვანთა მართლმსაჯულება“(კრიმინოლოგიური ასპექტები და კანონმდებლობის თავისებურებები). ტესტირების რეჟიმშია შემდეგი ტრენინგები: ,,პროგრამა ქალი ბენეფიციარებისთვის სოციალური ფუნქციონირების გაძლიერების მიზნით“ (3 ტრენინგი: ქალთა უფლებები; ოჯახური ძალადობა; პოზიტიური მშობლობა); ,,გათავისუფლების შემდგომი ზრუნვა“; ,,ტრენინგი ნივთიერების ავადმოხმარების შესახებ“ (2 ეტაპი: ბენეფიციართათვის და მათი ოჯახის წევრებისთვის); ,,პოზიტიური აზროვნების უნარ-ჩვევების ინტერვენცია“ (მაღალი რისკის ბენეფიციარებისთვის 12 სესია).

**სსიპ - პრობაციის ეროვნული სააგენტო -** პრობაციის ეროვნულ სააგენტოში საანგარიშო პერიოდშიშექმნილია 24 სარეაბილიტაციო პროგრამის მოდული, მათგან ამ ეტაპზე ხორციელდება 22. დარჩენილი 2 მოდული არის ჩაშვების რეჟიმში.

**პენიტენციური დეპარტამენტი** - სტანდარტიზებული და ხარისხიანი სერვისის მიწოდების მიზნით მსჯავრდებულთათვის შემუშავდა შემდეგი ფსიქო- სოციალური პროგრამები:

* "პენიტენციური სტრესის დაძლევის" სარეაბილიტაციო პროგრამა;
* "კოგნიტური და სოციალური უნარების განვითარება - COSO";
* "ბრაზის მართვის პროგრამა";
* "სასარგებლო უნარების განვითარების ჯგუფი" - ძალადობის მსხვერპლთა და მოძალადეთა სარეაბილიტაციო პროგრამა;
* "ატლანტისი-12 ნაბიჯი" - სტაციონარული ტიპის სარეაბილიტაციო პროგრამა წამალდამოკიდებულთათვის;
* სარეაბილიტაციო პროგრამა წამალდამოკიდებულთათვის;
* "EQUIP" - დანაშაულის გაცნობიერება, ანტისოციალური ქცევის მქონე არასრულწლოვნების სარეაბილიტაციო პროგრამა;
	+ არტ თერაპია;
	+ ბიბლიო თერაპია.
* პენიტენციური სისტემის სოციალური მუშაკებისა და ფსიქოლოგების რესურსით შეიქმნა 25 სესიიანი პროგრამა **"გათავისუფლებისთვის მზადება" (Re entry),** რომელიც პილოტს გადის 5 დაწესებულებაში და ამის შემდგომ დაინრგება მთელს სისტემაში.

2015 წელს, განხორციელდა 50-მდე ფსიქოლოგის და სოციალური მუშაკის გადამზადება აღნიშნულ პროგრამებში, რომელთაც, თავის მხრივ, ამ პროგრამების იმპლემენტაცია მოახდინეს დაწესებულებებში.

2015 წლის განმავლობაში ფსიქო-სოციალურ ტრენინგებში და პროგრამებში ჩართული იყო 1520 ბენეფიციარი:

* ფსიქო-სოციალური ტრენინგები - 1113;
* ფსიქო-სოციალური პროგრამები /თერაპიები (სარეაბილიტაციო) - 152;
	+ არტ-თერაპია - 255.

***ღონისძიება 11.1.5 საბაზისო სერვისების კოორდინირებული შექმნისა და მიწოდების უზრუნველყოფა***

**სსიპ - დანაშაულის პრევენციის ცენტრი -** საანგარიშო პერიოდის განმავლობაშიყოფილი პატიმრების და მათი ოჯახის წევრებისთვის შეთავაზებულია პროფესიული გადამზადების საბაზისო პაკეტი. 2015 წლის მონაცემებით, პროფესიული გადამზადების სხვადასხვა კურსში ჩაერთო 81, სასწავლო პროცესი სრულად გაიარა 64-მა ყოფილმა პატიმარმა და მისი ოჯახის წევრმა.

**სსიპ - პრობაციის ეროვნული სააგენტო -** პრობაციის ეროვნული სააგენტოს სარეაბილიტაციო სამმართველომ უწყებათაშორისი თანამშრომლობის ფარგლებში ნარკო-პრევენციის ცენტრთან შეთანხმების საფუძველზე თბილისში, გორსა და ბათუმში პ/ მსჯავრდებულებს მიეწოდებათ ჩანაცვლებით თერაპიული, სარეაბილიტაციო მომსახურება. ასევე ანტიკრიზისული ცენტრის მომსახურებები. დანაშაულის პრევენციის ცენტრთან ერთად კი განხორციელდა სვირინგების მოცილების პროექტი სადაც 30-ზე მეტმა პ/მ მიიღო მონაწილეობა. ასევე მნიშვნელოვანია ჯანმრთელობის სამინისტროს დასაქმების დეპარტამენტთან ერთად განხორციელებული დასაქმებისათვის საჭირო უნარებით აღჭურვის პროგრამა, ასევე ევროკავშირის მიერ დაფინანსებული პროგრამების ფარგლებში ხორციელდება პ/ მსჯავრდებულთა პროფესიული გადამზადების პროგრამები. სარეაბილიტაციო პროგრამების სამმართველო აქტიურად თანამშრომლობს ბავშვზე ზრუნვისა და მეურვეობის სააგენტოსთან საერთო ბენეფიციარებისათვის ეფექტიანი მომსახურების მიწოდების მიზნით.

**პენიტენციური დეპარტამენტი** - საანგარიშო პერიოდში სახელობო-პროფესიულ და საგანმანათლებლო გადამზადებაში ჩართული იყო 186 მსჯავრდებული, ხოლო ფსიქო-სოციალურ პროგრამაში - 211.

***ღონისძიება* 11.1.6 სერვისების ხარისხის კონტროლი**

საანგარიშო პერიოდში:

**სსიპ - დანაშაულის პრევენციის ცენტრი -** ზრდასრულთა მომსახურების სტანდარტის სამუშაო ვერსია არსებობს, თუმცა არ არის დამტკიცებული.

**სსიპ - პრობაციის ეროვნული სააგენტო -** ამოქმედდა თანასწორთა ინსპექტირების მექანიზმი მთელი საქართველოს მასშტაბით.

**პენიტენციური დეპარტამენტი** - ზრდასრულთა მომსახურების სტანდარტები შემუშავებულია და მზად არის დასამტკიცებლად.

***ღონისძიება* 11.1.7 კვლევების დაგეგმვა სარეაბილიტაციო პროგრამების ეფექტიანობის გასაზომად (საბოლოო შედეგების გაზომვა)**

**სსიპ - დანაშაულის პრევენციის ცენტრი -** კვლევა არ განხორციელებულა თანხების სიმცირის გამო.

**სსიპ - პრობაციის ეროვნული სააგენტო -** სარეაბილიტაციო პროგრამების სამმართველო ორიენტირებულია სხვადასხვა სარეაბილიტაციო მომსახურებების ეფექტურობის შესწავლაზე, რისთვისაც იგეგმება საერთაშორისო ექსპერტის ვიზიტი. ვიზიტის მიზანი მონიტორინგის ინსტრუმენტების შემუშავება და კვლევის დაგეგმვაა.

**პენიტენციური დეპარტამენტი** - ძირითადი სარეაბილიტაციო პროგრამები ამჟამად იმპლემენტაციის პროცესშია. პროგრამების დანერგვიდან მხოლოდ 8-10 თვის შემდგომ არის რეკომენდირებული კვლევის გაკეთება ეფექტიანობის გასაზომად. აღნიშნული სოციალური კვლევა პენიტენციურ სისტემაში განხორციელდება 2016 წელს.

***ღონისძიება 11.1.8 სოციალური მეწარმეობის იდეის პოპულარიზაცია და კონცეფციის მომზადება***

**სსიპ - დანაშაულის პრევენციის ცენტრი -** დანაშაულის პრევენციის ცენტრის მიზნებს სცილდება სოციალური მეწარმეობის იდეის პოპულარიზაცია და კონცეფციის მომზადება.

**სსიპ - პრობაციის ეროვნული სააგენტო -** აღნიშნულ საკითხთან დაკავშირებით პრობაციის ეროვნული სააგენტო თანამშრომლობს ევროკავშირის პროექტთან კონცეფციის შემუშავებაზე.

***ღონისძიება* 11.1.9 სავარაუდო დისკრიმინაციის შემთხვევების ადვოკატირება შესაბამისი უწყებების მხრიდან**

**სსიპ - დანაშაულის პრევენციის ცენტრი -** დანაშაულის პრევენციის ცენტრმა მოამზადა სოციალური მუშაკები სპეციფიკური საჭიროებების მქონე ადმიანების მიმართ დისკრიმინაციის შემთხვევების გამოვლენისა და ეფექტიანი რეაგირების მიზნით.

**სსიპ - პრობაციის ეროვნული სააგენტო -** სარეაბილიტაციო სამმართველო ხელს უწყობს დისკრიმინაციის შემთხვევების გამოვლენას, ასევე სპეციალისტთა შესაბამის მომზადებას დისკრიმინაციის შემთხვევების მართვის თვალსაზრისით. ამ მიზნით სამმართველო პარტნიორ ორგანიზაციებთან ერთად, ევროკავშირის მხარდაჭერით, ავითარებს სარეაბილიტაციო პროგრამას ,,მოწყვლად ჯგუფებთან მუშაობა'' რომლის ფარგლებში მომზადდება სატრენინგო მოდული ბენეფიციარებისათვის, რაც ხელს შეუწყობს ჯანსაღი და ტოლერანტული დამოკიდებულებების განვითარებას პ/ მსჯავრდებულთა შორის.

**პენიტენციური დეპარტამენტი -** მიმდინარე წლის ნოემბერ-დეკემბრის თვეში პენიტენციური სისტემის 40 თანამშრომელს ჩაუტარდა ტრენინგი სტიგმა-დისკრიმინაციასთან დაკავშირებით.

**მიზანი 11.2 სარეაბილიტაციო პროცესში ჩართული უწყებებისა და ორგანიზაციების ინსტიტუციური გაძლიერება, პერსონალის მომზადება და განვითარება მაღალხარისხიანი სარეაბილიტაციო მომსახურების მიწოდებისთვის**

***ღონისძიება 11.2.1 რესოციალიზაცია-რეაბილიტაციის პროცესში ჩართული უწყებების მიერ წინამდებარე სტრატეგიითა და სამოქმედო გეგმით გათვალისწინებული პრიორიტეტებისა და აქტივობების საკუთარ სტრატეგიებსა და სამოქმედო გეგმებში ასახვა***

**სსიპ - დანაშაულის პრევენციის ცენტრი -** დანაშაულის პრევენციის ცენტრის მიერ შექმნილ სტრატეგიასა და სამოქმედო გეგმაში ასახულია სარეაბილიტაციო პროცესში ჩართული უწყებების საერთო პოლიტიკის პრიორიტეტები.

**სსიპ - პრობაციის ეროვნული სააგენტო -** სტრატეგიები და სამოქმედო გეგმები შესაბამისად განახლებულია და პრიორიტეტები ასახულია.

**პენიტენციური დეპარტამენტი -** სასჯელაღსრულებისა და პრობაციის სამინისტროს სამოქმედო გეგმაში ასახულია პენიტენციური დეპარტამენტის სხვა უწყებათაშორის სამოქმედო გეგმებში აღნიშნული ყველა ვალდებულება.

***ღონისძიება 11.2.2 რესოციალიზაცია-რეაბილიტაციის პროცესის ეფექტიანად წარმართვისთვის შესაბამის უწყებებში ინფრასტრუქტურის შექმნა***

**სსიპ - დანაშაულის პრევენციის ცენტრი -** რეაბილიტაციის პროცესის ეფექტიანად წარმართვის მიზნით, დანაშაულის პრევენციის ცენტრში უზრუნველყოფილია ბენეფიარებთან შეხვედრის პრივატული გარემო.

**სსიპ - პრობაციის ეროვნული სააგენტო -** რეაბილიტაციის პროცესის ეფექტიანად წარმართვისთვის უმეტეს რეგიონებში უზრუნველყოფილია შესაბამისი ინფრასტრუქტურა.

**პენიტენციური დეპარტამენტი -** მიმდინარე წელს გარემონტდა და აღიჭურვა რიგი დაწესებულებების სარეაბილიტაციო ინფრასტრუქტურა.

***ღონისძიება 11.2.3 სასჯელის აღსრულების და გათავისუფლების შემდგომი ზრუნვის პროცესში შესაბამისი კვალიფიკაციის მქონე პერსონალის ჩართვა***

**სსიპ - დანაშაულის პრევენციის ცენტრი -** დანაშაულის პრევენციის ცენტრში, რეაბილიტაციის პროცესში ჩართული სპეციალისტები არიან მაღალი კვალიფიკაციის, პოზიციის შესაბამისი განათლების და გამოცდილების მქონე კადრები. თანამშრომელთა შერჩევა ხდება კონკურსის წესით. ცენტრი მუდმივად ზრუნავს სპეციალისტთა კვალიფიკაციის ამაღლებაზე. ასევე, ხელს უწყობს სტუდენტების სტაჟირებას წამყვან უნივერსიტეტებთან თანამშრომლობის ფარგლებში.

ამჟამად, თბილისსა და რეგიონებში ყოფილ პატიმართა რეაბილიტაციისა და რესოციალიზაციის პროცესში ჩართულია 20 სოციალური მუშაკი, 2 ფსიქოლოგი, 2 იურისტი, 1 ინოვაციური პროექტების მენეჯერი და კოორდინატორი, სარეაბილიტაციო პროექტების კოორდინატორი და მონაცემთა შეგროვებისა და დამუშავების სპეციალისტი.

**სსიპ - პრობაციის ეროვნული სააგენტო -** პრობაციის ეროვნულ სააგენტოში რეაბილიტაციის პროცესში ჩართული არიან პოზიციის შესაბამისი განათლებისა და გამოცდილების მქონე სპეციალისტები.

**პენიტენციური დეპარტამენტი -** პატიმრობისა და თავისუფლების აღკვეთის დაწესებულებებში სამართლებრივი რეჟიმის განყოფილების თანამშრომელთა მომზადების გრძელვადიანი სასწავლო კურსი გაიარა 24-მა თანამშრომელმა (მეხუთე ეტაპი).

პატიმრობისა და თავისუფლების აღკვეთის დაწესებულებებში სამართლებრივი რეჟიმის განყოფილების თანამშრომელთა მომზადების გრძელვადიანი სასწავლო კურსი (6 თვე) გაიარა 25-მა მონაწილემ.

***ღონისძიება 11.2.4 ორგანიზაციის ბაზაზე განსახორციელებელი სარეაბილიტაციო პროგრამების მიწოდებისთვის პერსონალის გადამზადება***

**სსიპ - დანაშაულის პრევენციის ცენტრი -** 2015 წლის განმავლობაში, სამუშაო პრაქტიკაში გამოვლენილი საჭიროების შესაბამისად, ყოფილ პატიმართა რეაბილიტაციისა და რესოციალიზაციის პროგრამაში ჩართული სპეციალისტები, სოციალური მუშაკები, ფსიქოლოგები და იურისტები გადამზადდნენ 11 თემატურ ტრენინგში.

**სსიპ - პრობაციის ეროვნული სააგენტო -** პრობაციის ეროვნულ სააგენტოში სარეაბილიტაციო პროგრამების მიწოდებისთვის მიმდინარეობს პერსონალის მუდმივი გადამზადების პროცესი.

**პენიტენციური დეპარტამენტი -** მსჯავრდებულთა რეაბილიტაციისათვის პენიტენციურ დაწესებულებებში დანერგილ ყველა სიახლეს წინ უძღოდა სახელმძღვანელოებისა და სასწავლო პროგრამების მომზადება, ასევე პროცესში ჩასართავ თანამშრომელთა გადამზადება. მიმდინარე წელს დაინერგა ფსიქო-სოციალური 3 საინფორმაციო და 7 თერაპიული პროგრამა.

განხორციელდა შემდეგი ტრენინგები:

* პრობაციის ეროვნული სააგენტოს სარეაბილიტაციო პროგრამების სამმართველოს სოციალური მუშაკებისათვის, ფსიქოლოგებისათვის, პრობაციის ბიუროს ოფიცრებისათვის ჩატარდა ტრენინგი თემაზე ,,მოწყვლად ჯგუფებთან მუშაობა, სუიციდის პრევენცია“, 51 მონაწილე (3 ჯგუფი);
* ტრენინგი ,,შემთხვევის მართვა, როგორც სერვისის მიწოდების მეთოდოლოგია, ნარკოტიკების მოხმარების გამოცდილების მქონე პირებთან მუშაობის სპეციფიკა, შემთხვევების მართვა (კლიენტის მენეჯმენტი)“ პენიტენციური დაწესებულებებისა და პრობაციის ბიუროს თანამშრომლებისათვის, 87 მონაწილე (5 ჯგუფი);
* ტრენინგი პრობაციის ეროვნული სააგენტოს სარეაბილიტაციო პროგრამების სამმართველოს სოციალური მუშაკების, ფსიქოლოგების, პრობაციის ბიუროს ოფიცრებისათვის თემაზე ,,მოტივაციური ინტერვიუირება“, 52 მონაწილე (3 ჯგუფი).
* ტრენინგი პრობაციის ეროვნული სააგენტოს სარეაბილიტაციო პროგრამების სამმართველოს სოციალური მუშაკების, ფსიქოლოგების, პრობაციის ბიუროს ოფიცრებისთვის თემაზე ,,დამოკიდებულებების დაძლევა (ნივთიერებაზე, თამაშზე დამოკიდებულება)“, 52 მონაწილე (3 ჯგუფი);
* სასჯელაღსრულებისა და პრობაციის სისტემის თანამშრომლებისათვის ჩატარდა ტრენინგი ,,დახურული ტიპის დაწესებულებებში ფსიქო-სოციალური პროგრამა ,,ატლანტისის" (12 ნაბიჯი) ორგანიზება და განხორციელება“, 17 მონაწილე.

სასჯელაღსრულების სისტემის ფსიქოლოგებისათვის ჩატარდა კოგნიტიურ-ქცევითი თერაპიის (CBT) სწავლებაზე მიმართული ტრენინგი რამდენიმე ეტაპად:

1. რაციონალურ-ემოციურ-ქცევითი თერაპიის თეორია და პრაქტიკა;
2. კოგნიტიური თერაპიის თეორია და პრაქტიკა;
3. კოგნიტიურ-ქცევითი თერაპიის პრაქტიკული გამოყენების თავისებურებები ანტისოციალური, აგრესიული ქცევის ტენდენციის მქონე ადამიანებთან;
4. სუპერვიზია და ინტერვიუირება - 21 მონაწილე.

პენიტენციური დაწესებულებების მოსამსახურეებისათვის მიმდინარეობს კასკადური ტრენინგი სუიციდის პრევენცის საკითხებზე, 505 მონაწილე (29 ჯგუფი).

არასრულწლოვან ბრალდებულებთან/მსჯავრდებულებთან მომუშავე თანამშრომელთათვის ჩატარდა ტრენინგი თემაზე რეაბილიტაციისა და რესოციალიზაციის მიზნები სასჯელაღსრულების სისტემაში, სასჯელის მოხდის ინდივიდუალური გეგმა, მნიშვნელობა, პრაქტიკა - 23 მონაწილე.

***ღონისძიება 11.2.5 სამუშაოს მაღალი ხარისხის უზრუნველსაყოფად ერთიანი პროფესიული სტანდარტის/ეთიკის ნორმების შემუშავება და პროფესიული სუპერვიზიის სისტემის შექმნა***

**სსიპ - დანაშაულის პრევენციის ცენტრი -** რეგულარულად ტარდება ყოფილ პატიმართა რეაბილიტაციისა და რესოციალიზაციის პროგრამაში ჩართულ სოციალურ მუშაკთა პროფესიული ზედამხედველობის ინდივიდუალური და ჯგუფური სესიები. შექმნილია და დამუშავების პროცესშია პროფესიული ზედამხედველობის ინსტრუმენტები.

**სსიპ - პრობაციის ეროვნული სააგენტო -** შემუშავდა თანამშრომელთა ქცევის წესები და პროფესიული ზედამხედველობის ინსტრუმენტები. ხორციელდება სარეაბილიტაციო პროცესში ჩართული თანამშრომლების სუპერვიზია.

**პენიტენციური დეპარტამენტი -** პენიტენციური დეპარტამენტის სოციალური უზრუნველყოფის სამმართველოს დაწესებულებების სოციალური განყოფილებების მეთოდოლოგიური ხელმძღვანელობა ევალება. 2015 წელს ფსიქო-სოციალური მიმართულებით 2 სიახლე დაინერგა: ინდივიდუალური მიდგომები და ძირითადი სარეაბილიტაციო პროგრამების იმპლემენტაცია. ორივე მათგანი მიმდინარეობს ცენტრალიზებულად, დეპარტამენტის თანამშრომლების სუპერვიზიით მიმართულებების მიხედვით.

**მიზანი 11.3 სარეაბილიტაციო პროცესში მონაწილე უწყებათა და ორგანიზაციათა კოორდინირებული მუშობის უზრუნველყოფა, მედიასთან და საზოგადოებასთან კომუნიკაცია რეაბილიტაციის პროცესის მხარდასაჭერად**

***ღონისძიება 11.3.1 რესოციალიზაცია რეაბილიტაციის სამუშაო ჯგუფის მუშაობა მიმდინარე საკითხებზე შეთანხმებისთვის***

საანგარიშო პერიოდში:

**სსიპ - დანაშაულის პრევენციის ცენტრი -** შეხვედრები იმართება 6 თვეში ერთხელ.

**სსიპ - პრობაციის ეროვნული სააგენტო -** შეხვედრები იმართება 6 თვეში ერთხელ. პრობაციის ეროვნული სააგენტო აქტიურად მონაწილეობს აღნიშნულ შეხვედრებში.

***ღონისძიება 11.3.2 სარეაბილიტაციო ღონისძიებების ერთობლივად განხორციელება პარტნიორ სახელმწიფო და კერძო ორგანიზაციებთან ერთად***

**სსიპ - დანაშაულის პრევენციის ცენტრი -** დანაშაულის პრევენციის ცენტრის ყოფილ პატიმართა რეაბილიტაციისა და რესოციალიზაციის პროგრამა აქტიურად თანამშრომლობს და რეგულარულად ახორციელებს სარეაბილიტაციო ღონისძიებებს სხვადასხვა პარტნიორ სახელმწიფო და კერძო ორგანიზაციებთან ერთად.

**სსიპ - პრობაციის ეროვნული სააგენტო -** პრობაციის ეროვნული სააგენტო თანამშრომლობს როგორც სახელმწიფო უწყებებთან, ისე არასამთავრობო ორგანიზაციებთან ბენეფიციარებისთვის შესაბამისი მომსახურების მიწოდების პროცესში. შემუშავებული და დანერგილია ბენეფიციართა გადამისამართებისა და უკუკავშირის მიღების ინსტრუმენტები.

***ღონისძიება 11.3.3 სასამართლოსთან, პროკურატურასთან და პოლიციასთან სამუშაო შეხვედრების ორგანიზება მიმდინარე პრაქტიკის განხილვის მიზნით***

**სსიპ - დანაშაულის პრევენციის ცენტრი -** სამუშაო ჯგუფი არ არის შექმნილი

**სსიპ - პრობაციის ეროვნული სააგენტო -** პრობაციის ეროვნული სააგენტო ჩართულია სასამართლოსთვის მოსამზადებელი ანგარიშის ინსტრუმენტის შემუშავებაში და დანერგვაში; ასევე, პრობაციის ეროვნული სააგენტო თანამშრომლობს შსს-ს აკადემიასთან მიმდინარე პრაქტიკის დახვეწის მიზნით.

***ღონისძიება 11.3.4 სასჯელაღსრულების, პრობაციისა და პრევენციის ცენტრს შორის ბენეფიციართა გარდამავალი მენეჯმენტის სისტემის დანერგვა***

**სსიპ - დანაშაულის პრევენციის ცენტრი -** მემორანდუმის საფუძველზე თავისუფლების აღკვეთის დაწესებულებებში ხორციელდება მსჯავრდებულებთან შეხვედრები გათავისუფლებამდე 1-3 თვით ადრე. შეხვედრის მიზანია, დანაშაულის პრევენციის ცენტრის სარეაბილიტაციო პროგრამების შესახებ ინფორმაციის მიწოდება, სურვილისამებრ მათი პროგრამაში ჩართვა.

გარდამავალი მენეჯმენტის ფარგლებში, პენიტენციურ დეპარტამენტთან მიმდინარეობს აქტიური მუშაობა პროგრამაში ჩართულ ბენეფიციართა შესახებ სხვადასხვა დოკუმენტთა გაცვლის, დაწესებულებებში მსჯავრდებულებთან შეხვედრების ეფექტიანი სისტემის დანერგვის შესახებ.

**სსიპ - პრობაციის ეროვნული სააგენტო -** გარდამავალი მენეჯმენტის პროცედურები გაწერილია.

**პენიტენციური დეპარტამენტი -** დაიწყო პრობაციის სააგენტოსა და სასჯელაღსრულების დეპარტამენტის გარდამავალი მენეჯმენტის ამსახველი ქმედებების ინსტრუქციის მომზადება.

***ღონისძიება 11.3.5 საზოგადოების ცნობიერების ამაღლების კამპანიის წარმოება (სოციალური კლიპები, კონკურსები, სოციალური მედიის მეშვეობით ინფორმაციის გავრცელება)***

**სსიპ - დანაშაულის პრევენციის ცენტრი -** რეგულარულად ხორციელდება სოციალური მედიის და რადიო რეკლამის საშუალებით საზოგადოების ინფორმირება მიმდინარე თუ დაგეგმილ ღონისძიებებთან დაკავშირებით.

**სსიპ - პრობაციის ეროვნული სააგენტო -** პრობაციის ეროვნული სააგენტოს მიერ მომზადდა და დაიბეჭდა საინფორმაციო ბუკლეტები სარეაბილიტაციო პროგრამების შესახებ (სარეაბილიტაციო პროცესში ჩართული სპეციალისტების ფუნქციების და მომსახურებების შესახებ).

***ღონისძიება 11.3.6 მიმდინარე საქმიანობის შესახებ მედიისთვის ინფორმაციის რეგულარულად მიწოდება***

**სსიპ - დანაშაულის პრევენციის ცენტრი -** პერიოდულად ხდება მიმდინარე საქმიანობების შესახებ მედიისთვის ინფორმაციის მიწოდება. ასევე ხორციელდება გადაცემების, სიუჟეტების, საგაზეთო სტატიების მომზადება.

**სსიპ - პრობაციის ეროვნული სააგენტო -** პრობაციის ეროვნული სააგენტო ახორციელებს სხვადასხვა სახის PR აქციებს. მომზადდა პრობაციის ეროვნული სააგენტოს საქმიანობის ანგარიში.

***ღონისძიება 11.3.7 ტრენინგი მედიის წარმომადგენელთათვის***

**სსიპ - დანაშაულის პრევენციის ცენტრი -** სსიპ სოციალური მომსახურების სააგენტო და საქართველოს შრომის, ჯანმრთელობისა და სოციალური დაცვის სამინისტროს ორგანიზებით ჩატარდა ტრენინგი მასმედიის წარმომადგენლებისთვის თბილისსა და ბორჯომში. აღნიშნული ღონისძიება მიზნად ისახავდა ბეჭვდითი მედიის, ონლაინ მედიის და ტელე-რადიო მაუწყებლობის ჟურნალისტთათვის შრომისა და დასაქმების თემებზე ცნობიერების ამაღლებას; შრომის ბაზრის ძირითადი თავისებურებებისა და მახასიათებლების შესახებ ინფორმაციის მიწოდებას; შრომის ბაზრის საკითხებთან დაკავშირებით ჟურნალისტების პროფესიული და კვალიფიციური საქმიანობის გაუმჯობესების ხელშეწყობას.

ზემოაღნიშნული ღონისძიების ფარგლებში თბილისისა და რეგიონის მედიის წარმომადგენლებისთვის საანგარიშო პერიოდში ჩატარდა ტრენინგი: “ყოფილ პატიმართა სამოქალაქო ინტეგრაცია“.

**სსიპ - პრობაციის ეროვნული სააგენტო -** პრობაციის ეროვნული სააგენტოს ორგანიზებით 2016 წლის 2-3 აგვისტოს ჩატარდება გასვლითი ტრენინგი მედიის წარმომადგენლებისათვის მიზანი: მიმდინარე საქმიანობის შესახებ მედიისთვის ინფორმაციის მიწოდება და ანგარში

**პენიტენციური დეპარტამენტი**

სასჯელაღსრულების სისტემაში განხორციელებული რეფორმისა და საკანომდებლო ცვლილებების გაცნობის მიზნით, ჟურნალისტებისათვის ჩატარდა ორ დღიანი სემინარი თემაზე „საკანონმდებლო ცვლილებები და პენიტენციური სისტემის სპეციფიკა“. სემინარს საქართველოს მასმედიის სხვადასხვა სფეროს 24 წარმომადგენელი ესწრებოდა, რომლებიც გაეცნენ ინფორმაციას სისტემაში განხორციელებული საკანონმდებლო ცვლილებების, სამედიცინო დეპარტამენტის მიღწევებისა და ციხეებში ჯანსაღი გარემოს შექმნის შესახებ.

***ღონისძიება 11.3.8 საზოგადოებრივი აზრის კვლევა რესოციალიზაცია-რეაბილიტაციის პროცესისა და ამ სფეროს ბენეფიციართა მიმართ დამოკიდებულებაზე***

2015 წელს აღნიშნული კვლევა არ განხორციელებულა.

1. განხილვის პროცესშია - 122 განცხადება, შემდგომი რეაგირებისათვის სხვა უწყებაში გაგზავნილია 1288 განცხადება, ხოლო საქართველოს ზოგადი ადმინისტრაციული კოდექსის 83-ე მუხლის საფუძველზე განუხილველად დატოვებულ იქნა 52 განცხადება. [↑](#footnote-ref-1)
2. <http://www.legalaid.ge/index.php?action=page&p_id=622&lang=geo> [↑](#footnote-ref-2)
3. <http://www.parliament.ge/ge/ajax/downloadFile/33021/3635> [↑](#footnote-ref-3)
4. <http://mof.ge/common/get_doc.aspx?doc_id=10613> [↑](#footnote-ref-4)
5. <http://mof.ge/common/get_doc.aspx?doc_id=10613> [↑](#footnote-ref-5)
6. <http://mof.ge/images/File/biujetis_cvlileba/noemberi2/TAVI_VI.pdf> [↑](#footnote-ref-6)
7. <http://mof.ge/images/File/biujetis-kanoni2016/kanoni/TAVI_VI.pdf> [↑](#footnote-ref-7)